
„Citeşte cu atenţie această carte 
şi vei cunoaşte un crâmpei din etemitate.” — DEEPAK CHOPRA 

„Elogii aduse cărţii Sufletul neînlănţuit 


„În cartea sa, Sufletul neînlănţuit, Michaei Singer ne conduce 
pas cu pas prin procesul numit Gyana, yoga intelectului, până la 
Sursa care ne-a creat. Mai mult, o face cu o simplitate elegantă. 
Citeşte cu atenţie această carte şi vei cunoaşte un crâmpei din 
etemitate.” 


— Deepak Chopra, coautorul cărţii 
Efectul Umbrei 


„În această carte prozaică şi lucidă, Michael Singer ne prezintă 
esenţa marilor învățături spirituale ale tuturor timpurilor. Fiecare 
capitol din Sufletul neînlănţuit este o meditaţie şi o reflecţie asupra 
condiţiei umane înlănţuite şi asupra manierei în care ne putem 
elibera de aceste lanţuri, astfel încât sufletul nostru să poată zbura 
liber. Acurateţea şi simplitatea acestei lucrări reflectă măiestria 
autorului ei.” 


— James O'Dea, preşedinte al Institutului de 
Ştiinţe Noetice (IONS) 


„Această carte îţi permite accesul la o spiritualitate foarte 
profundă. În ea vei găsi o oglindă care te va ajuta să îţi vezi Sinele 
necondiţionat şi sacru. Dacă eşti interesat de spiritualitatea prag- 
matică, eliberată de dogme şi de ritualuri, îți recomand insistent 
această carte.” 

- Rabbi Zalman Schachter-Shalomi, coautor 


al cărţilor Evreiesc cu simţire şi De la 
îmbătrânire la trezire spirituală 


„Michael Singer mi-a deschis mintea şi mi-a permis accesul la 
o dimensiune complet nouă a gândirii. Lectura cărţii Sufletul neîn- 
lănţuit a fost o provocare incitantă pentru mine, atât din punct de 
vedere psihologic cât şi intelectual. Cartea necesită recitirea ei de 
mai multe ori şi multe ore de introspecţie, dar este o lectură obliga- 
torie pentru orice om aflat în căutarea unei mai mari înţelegeri de 
sine şi a adevărului.” 


— Louis Chiavacci, vicepreşedinte al Merrill 
Lynch, enumerat în Topul celor mai buni 15 
manageri în domeniul investiţiilor din Statele 
Unite realizat de Barron 


„Sufletul neînlănţuit este fără doar şi poate una din cele mai 
bune cărţi despre natura şi practica folosirii conştiente a lucidităţii 
din câte am citit vreodată... Cartea explică limpede cine suntem şi 
ce ne aşteaptă dacă ne vom revela natura reală.” 


— Jean Houston, filozof, psiholog şi autoare a 
cărţilor O viaţă mitologică şi Pasiune pentru 
ceea ce este posibil 


„Cartea Sufletul neînlănţuit descrie în mod strălucit, într-un stil 
limpede şi explicit, calea conştiinţei spirituale. Michal Singer îi 
călăuzeşte cu fermitate pe toţi cei aflaţi într-o călătorie spirituală.” 

— Abdul Aziz Said, profesor de studii 
referitoare la pace, preşedinte al Universităţii 
Americane Pacea Islamică 


„Psalmul 42:8 spune: ,Profunzimea atrage profunzime”. În 
interiorul fiecărui suflet există o aspirație către un adevăr mai 
profund, iar această sete de adevăr nu poate fi potolită decât de 
către Dumnezeu. În cartea Sufletul neînlănţuit, Michael Singer îşi 
ajută contemporanii care caută această experienţă să ajungă la o 
înţelegere mai profundă a acţiunii sufletului lor. Recomand cu toată 
convingerea această reflecţie filozofică asupra sufletului care se 
adresează altor suflete aflate de-a lungul aceleiaşi călătorii spiri- 
tuale.” 


— Fr. Paul Wierichs, director al Mănăstirii 
Pasioniste şi al Centrului Spiritual Doamna 
Noastră din Florida 


„Această carte oferă o bucurie nelimitată sufletelor însetate de 
adevăr din întreaga lume.” 


- Ma Yoga Shakti Saraswati, fondatoare a 
Misiunii Internaţionale Yogashakti, laureată a 
premiului „Hindusul anului 2000” acordat de 
revista Hinduismul astăzi 


„Orientul şi Occidentul sunt fundamental diferite, dar Michael 
Singer reuşeşte să creeze o punte de legătură între cele două mari 
tradiţii spirituale, în această carte strălucită care ne învaţă cum 
putem reuşi în viaţa spirituală şi în încercările de zi cu zi. Freud 
spunea că viaţa este alcătuită din iubire şi din efort. Cu o mare 
elocvenţă şi cu o logică impecabilă, geniala carte a lui Singer 
completează acest concept explicându-ne că cele două aspecte sunt 
polii opuşi ai aceleiaşi devoţiuni altruiste.” 

- Ray Kurzweil, inventator, laureat al 
Medaliei Naţionale pentru Tehnologie şi autor 
al cărţilor Era maşinilor spirituale, Unicitatea 
este aproape, şi altele 


„Această carte este esenţială, reprezentând o categorie de sine 
stătătoare. În cuvinte simple, care descriu însă concepte uimitor de 
profunde, Michael Singer îl conduce pe cititor de-a lungul unei 
călătorii ce începe cu conştiinţa înlănţuită de ego şi se încheie cu o 
stare de libertate interioară perfectă, care transcende imaginea 
mioapă de sine a egoului. Cartea lui Michael Singer este un dar 
nepreţuit pentru toţi cei care au căutat un răspuns spiritual fără să îl 
găsească şi care îşi doresc o viaţă mai creatoare, mai bogată şi mai 
semnificativă.” 

— Yogi Amrit Desai, pionier de recunoaştere 
internaţională al yogăi modeme 


„Sufletul neînlănţuit îi arată cititorului într-o manieră pragma- 
tică şi clară cum să atingă obiectivul suprem al vieţii umane — 
realizarea de sine.” 

— Bikram Choudhury, fondator al căii de 
yoga Bikram şi al Colegiului Yoga din India 

MULŢUMIRI 


Semințele acestei lucrări au fost sădite cu mult timp în urmă, 
când Linda Bean mi-a transcris o parte din conferinţe şi m-a încu- 
rajat să scriu o carte. Ea a arhivat toate aceste materiale, aşteptând 
cu răbdare să îmi sune ceasul să scriu. Apreciez plin de recu- 
noştinţă angajamentul şi dedicaţia ei pentru acest proiect. 


După ce am început să scriu, cea care m-a ajutat cel mai mult a 
fost Karen Entner, care mi-a organizat materialele, mi-a făcut în 
permanenţă sugestii şi mi-a corectat manuscrisul. Am lucrat împre- 
ună la editarea unor noi versiuni, din ce în ce mai mult îmbună- 
tăţite, până când textul scris a devenit capabil să trar;smită eficient 
starea de pace inimii, minţii şi sufletului celui care îl citeşte. 
Apreciez, profund dedicaţia lui Karen şi munca ei asiduă, şi ştiu că 
publicarea acestei cărţi înseamnă pentru ea împlinirea unui vis 
foarte vechi. 


XI 


INTRODUCERE 


„Mai presus de orice: fii onest cu propriul tău sine, şi la fel 
cum noaptea urmează întotdeauna zilei, consecința acestui 
lucru va fi că nu vei mai putea fi necinstit cu ceilalți 
oameni. ” 


— William Shakespeare 


elebrele cuvinte ale lui Shakespeare, adresate de Polonius 

fiului său Laertes în actul I din Hamlet, sunt cât se poate de 
clare şi de lipsite de ambiguitate. Ele ne spun că dacă dorim să 
menţinem relaţii oneste cu ceilalţi oameni trebuie să începem mai 
întâi de toate prin a fi oneşti cu noi înşine. Pe de altă parte, dacă 
Laertes ar fi fost cinstit cu el însuşi, şi-ar fi dat seama că învăţătura 
tatălui său echivala cu recomandarea de a prinde din zbor vântul. 
La urma urmelor, faţă de ce „sine” trebuie noi să fim oneşti? Cel 
pe care îl afişăm atunci când suntem prost dispuşi sau cel care iese 
la iveală atunci când ne simţim spăşiţi în urma unei greşeli făcute? 
Cel care vorbeşte cu obidă atunci când suntem deprimaţi sau 
supăraţi, ori cel care devine manifest în acele rare momente în care 
viaţa ni se pare frumoasă şi senină? 

Aşa cum putem vedea, conceptul de „sine” pare mai evaziv 
decât am fi crezut la prima vedere. Dacă Laertes ar fi avut acces la 
psihologia tradiţională, el s-ar fi lămurit într-o oarecare măsură pe 
tema acestui subiect. Freud (1927), părintele psihologiei, a împărţit 
psihicul uman în trei părţi: id-ul, egoul şi super-egoul. El a definit 
id-ul ca fiind natura noastră animalică sau primară, super-egoul ca 
sistemul critic inoculat în mintea noastră de către societate şi egoul 
ca o interfaţă cu lumea exterioară care încearcă să păstreze un 
echilibru între celelalte două forţe extrem de putemice. Chiar dacă 
ar fi cunoscut această definiţie, aceasta nu l-ar fi ajutat prea mult 

pe tânărul Laertes să înțeleagă spusele tatălui său. În fond, în raport 
cu care dintre aceste forţe trebuie să fim oneşti? 


Constatăm încă o dată că lucrurile nu sunt întotdeauna atât de 
simple cum par la prima vedere. Dacă privim dincolo de suprafaţă 
termenul de „sine”, ne trezim în faţa unor întrebări pe care marea 
majoritate a oamenilor preferă să nu şi le pună: „Fac toate aceste 
aspecte diferite ale ființei mele parte integrantă din sinele” meu 
sau există un sine unic şi nedivizat, iar dacă da, unde se află acesta 
şi cum îl pot cunoaşte?” 

În capitolele care vor urma, vom începe o călătorie a explorării 
„sinelui”. Nu o vom face însă în maniera tradiţională abordată de 
experţii în psihologie sau de marii filozofi. Nu vom lua partea 
uneia sau alteia din dogmele religioase consacrate şi nu vom apela 
la sondajele statistice pentru a vedea ce cred oamenii în medie. 
Vom apela la unica sursă ce are o cunoaştere fenomenală şi directă 
asupra acestui subiect, la unicul expert care colectează clipă de 
clipă şi zi de zi datele necesare pentru această investigaţie. Acest 
expert eşti chiar tu. 

Înainte de a te entuziasma prea tare sau de a mă contrazice, 
spunând că nu te ridici la înălţimea acestei sarcini, doresc să 
precizez că nu sunt interesat de opinia ta personală legată de acest 
subiect, nici de cărţile pe care le-ai citit sau de cursurile şi 
seminarele pe care le-ai urmat. Ceea ce mă interesează pe mine 
este experienţa ta intuitivă legată de propria identitate. Aşadar, nu 
voi insista asupra cunoaşterii pe care ai acumulat-o, ci asupra 
experienţei tale directe. Din acest punct de vedere nu ai cum să dai 
greş, căci „sinele” tău este ceea ce eşti întotdeauna, indiferent unde 
te-ai afla. Secretul constă în a afla cine eşti tu în permanenţă, 
indiferent de împrejurări şi de circumstanţe, lucru deloc uşor, căci 
subiectul poate genera multă confuzie. 


Capitolele care vor urma din această carte nu vor fi decât nişte 
oglinzi care îţi vor permite să îţi cunoşti „sinele” din perspective 
diferite. Deşi călătoria pe care o vom face împreună va fi una 
interioară, ea va atinge în treacăt toate aspectele vieţii tale. Singura 
cerinţă pe care ţi-o adresez este să te priveşti cu onestitate pe tine 
însuţi, în cea mai naturală manieră cu putinţă, cea intuitivă. Reţine: 
atunci când căutăm rădăcina „sinelui”, ceea ce căutăm noi de fapt 
este propria noastră esenţă (pe noi înşine). 

Introducere 


Pe măsură ce vei citi paginile care urmează, vei descoperi că 
ştii mult mai multe lucruri despre acest subiect delicat decât îţi 
imaginezi la ora actuală. Tu ai ştiut dintotdeauna cum să te găseşti 

“tine însuţi, dar de-a lungul timpului ai devenit distras şi 
dezorientat. Dacă te vei focaliza din nou, vei constata că ai nu 
numai capacitatea de a te găsi pe tine însuţi, dar şi capacitatea de a 
te elibera. De bună seamă, dacă vei opta sau nu pentru acest lucru 
va depinde numai de tine. Cert este că la încheierea călătoriei 
noastre de-a lungul acestor capitole, nu vei mai trăi în confuzie, nu 
te vei mai considera lipsit de putere personală şi nu vei mai avea 
niciun motiv să dai vina pe alţii. Dimpotrivă, vei şti exact ce ai de 
făcut. Dacă vei opta pentru a-ţi continua călătoria către realizarea 
de sine, vei căpăta un respect imens pentru cel care eşti în realitate. 
Abia atunci vei putea să apreciezi la justa sa valoare semnificaţia 
sfatului cu care am început această introducere: „Mai presus de 
orice: fii onest cu propriul tău sine.” 

PARIEA 1 


Trezirea conştiinţei 


Capitolul 1 


Vocea din interiorul 
capului tău 


„La naiba, nu-mi pot aduce aminte numele ei. Cum o 
cheamă? Of, iat-o că vine. Cum nai... Sally... Sue? 
Mi-a spus chiar ieri numele ei. Ce nu e-n regulă cu 
mine? O să fie o situaţie stânjenitoare.” 


acă nu ai observat încă, în capul tău se derulează un dialog 
mental care nu încetează niciodată. El continuă la infinit. Nu 
te-ai întrebat niciodată cine este cel care vorbeşte? Cum ia el 
decizia de a rosti anumite cuvinte, şi nu altele? Cât de adevărat 
este ceea ce spune el? Cât de importante sunt cuvintele sale pentru 
tine? Chiar dacă îţi spui în momentul de faţă: „Nu ştiu despre ce 
vorbeşti. Eu nu aud nicio voce în interiorul capului meu!” — cea 
care spune aceste cuvinte este chiar vocea despre care vorbim. 
Dacă eşti un om inteligent, vei simţi nevoia să te distanţezi de 
această voce, să o examinezi şi să o cunoşti mai bine. Problema 
este că eşti prea apropiat de ea pentru a fi obiectiv. De aceea, 
trebuie să te distanţezi de ea şi să îi contempli monologul. Spre 
exemplu, atunci când conduci maşina, auzi conversații interioare 
de genul: 


„Hm, nu trebuia să îl sun pe Fred? Ba da, ar fi trebuit 
să fac acest lucru. Of, Doamne, nu-mi vine să cred că 

am uitat! O să fie atât de furios. Poate că nu o să mai 
vorbească niciodată cu mine. Poate că ar trebui să 
opresc chiar acum şi să îl sun. Nu, nu vreau să opresc 
maşina în acest trafic aglomerat...” 


După cum poţi observa, vocea din interiorul capului tău joacă 
pe rând ambele roluri ale părţilor implicate în conversaţie. 
Singurul lucru care contează pentru ea este să continue să vor- 
bească. Atunci când eşti obosit şi nu poţi dormi, vocea din 
interiorul capului tău este cea care spune: 


„Of, nu pot dormi. Am uitat să îl sun pe Fred. Mi-am 
adus aminte pentru o clipă când eram în maşină, dar 
tot nu l-am sunat, iar apoi am uitat ca pământul. 
Dacă nu îl sun chiar acum... O, aşteaptă, este o oră 
prea târzie. Nu îl pot suna acum. Nici măcar nu ştiu 
de ce m-am gândit la acest lucru. Trebuie să adorm. 
Of, la naiba, sunt prea agitat ca să adorm. Mi-am 
pierdut complet somnul. Şi mâine am o zi impor- 
tantă, aşa că trebuie să mă trezesc dimineaţa 
devreme...” 


Nu este de mirare că nu poţi adormi! De ce tolerezi această 
voce căreia nu-i tace nicio clipă gura? Chiar şi atunci când ceea ce 
spune este plăcut şi reconfortant, ea te deranjează din lucrul tău, 
indiferent ce faci! 


Dacă vei petrece mai mult timp observându-ţi această voce 
interioară, primul lucru pe care îl vei remarca va fi acela că ea nu 
tace niciodată. Dacă este lăsată în voia ei, ea continuă să vorbească 
la infinit. Imaginează-ţi ce ai simţi dacă ai vedea pe cineva pe 
stradă vorbind întruna cu el însuşi. Fără doar şi poate, ţi s-ar părea 
bizar. Cel mai probabil te-ai gândi: „Dacă el este cel care vorbeşte 
şi tot el este cel care ascultă, înseamnă că ştie dinainte ce are de 
gând să spună. Atunci, ce rost are să vorbească cu el însuşi?” Ei 
bine, acelaşi lucru este valabil şi în ceea ce priveşte vocea din 
interiorul capului tău. De ce vorbeşte aceasta? La urma urmelor, tu 
eşti cel care vorbeşte şi tot tu eşti cel care ascultă. lar când vocea 
se ceartă cu ea însăşi, cu cine se ceartă ea de fapt? Cine ar putea 
câştiga această ceartă? Întreaga poveste pare atât de confuză... Să 
luăm exemplul unui astfel de dialog interior: 


Vocea din interiorul capului tău 


„Cred că ar trebui să mă mărit. Nu! Ştii foarte bine că 
nu eşti pregătită. O să-ţi pară rău. Bine, dar îl iubesc. 
Of, haide! Ai spus acelaşi lucru şi despre Tom. Cum 
te-ai simţi acum dacă te-ai fi măritat cu el?” 


Dacă vei studia cu atenţie această voce, vei constata că ea 
încearcă întotdeauna să ajungă la un moment de echilibru în care 
să se simtă confortabil, fără prea mult succes însă. Dacă i se pare 
că schimbarea rolului în cadrul conversaţiei o va ajuta să se simtă 
mai bine, ea nu va ezita nicio clipă să facă acest lucru. Chiar dacă 
descoperă răspunsurile la întrebările pe care şi le pune, ea nu se 
linişteşte, ci îşi ajustează în permanenţă punctul de vedere şi 
continuă să comenteze. Dacă le vei contempla cu atenţie, aceste 
tipare mentale îţi vor deveni familiare. Primul moment în care vei 
realiza că mintea ta continuă să sporovăiască la infinit poate fi 
destul de şocant. Este chiar posibil să ţipi la ea, într-o încercare 
nereuşită de a o face să tacă, dar îţi dai imediat seama că cea care 
ţipă este aceeaşi voce din interiorul capului tău: 


„Of, mai taci! Vreau să dorm. De ce trebuie să 
vorbeşti tot timpul?” 


În mod evident, nu o vei reduce niciodată la tăcere în acest fel. 
Cea mai bună modalitate de a te elibera de această sporovăială 
constantă din mintea ta este să faci un pas înapoi şi să o observi în 
mod obiectiv. Consideră vocea un simplu mecanism de exprimare 
vocală care te face să crezi că vorbeşti cu altcineva. Nu te mai 
gândi la ea; pur şi simplu observ-o. Indiferent ce spune, este 
acelaşi lucru. Nu contează dacă spune lucruri frumoase sau 
răutăcioase, vulgare sau spirituale. Indiferent ce spune, ea rămâne 
aceeaşi voce efemeră din interiorul capului tău. De fapt, singura 
modalitate de a te distanţa de ea constă în a nu-i mai acorda 
importanţă, indiferent ce spune. Încetează să mai crezi că unele 
din lucrurile pe care le spune te reprezintă şi altele nu te 
reprezintă. Atât timp cât o auzi vorbind, cu siguranţă ceea ce spune 
nu te reprezintă. Nu eşti tu cel care spune acele lucruri. Tu eşti 
doar cel care le ascultă, cel care observă că vocea vorbeşte. 

O auzi când îţi vorbeşte, nu-i aşa? Pune-o să îţi spună: „Salut!” 
chiar acum. Pune-o să repete de câteva ori acest cuvânt, cu voce 
tare. Acum pune-o să îl spună în sinea ta. Continui să o auzi? 
Desigur. Aceasta este vocea care vorbeşte în interiorul capului tău, 
iar tu nu eşti totuna cu ea. Doar o asculţi vorbind. În cazul acestui 
exerciţiu, a fost uşor să o auzi spunându-ţi „Salut!”, dar de regulă 
este mult mai dificil să îţi dai seama că indiferent ce spune, ea este 
o simplă voce care îţi vorbeşte, în timp ce tu o asculţi. Nu există 
niciun mesaj pe care ţi-l poate transmite această voce care să aibă 
ceva în comun cu identitatea ta, oricât de important ţi s-ar părea pe 
moment. Să spunem că te uiţi la trei obiecte — un ghiveci de flori, 
o fotografie şi o carte — iar cineva te întreabă. „Care dintre acestea 
eşti tu?” Răspunsul este: „Niciunul! Eu sunt cel care priveşte 
aceste obiecte pe care mi le-ai pus în faţă. Nu contează ce pui în 
faţa mea; eu voi fi întotdeauna cel care priveşte aceste obiecte.” 
Aşadar, avem de-a face cu un subiect care percepe diferite obiecte. 
Acelaşi lucru este valabil şi în ceea ce priveşte vocea din interiorul 
capului tău. Nu contează ce îţi spune aceasta; tu eşti doar subiectul 
care o ascultă. Atât timp cât pomeşti de la premisa că anumite 
lucruri pe care ţi le spune sunt una cu tine, iar altele nu, înseamnă 
că ţi-ai pierdut obiectivitatea. Poate că îţi place să te identifici cu 
acea parte a vocii care îţi spune lucruri frumoase, dar realitatea 
este că nu eşti totuna cu ea. Vocea rămâne întotdeauna o simplă 
voce în interiorul capului tău. Chiar dacă îţi place ce îţi spune, ea 
nu este totuna cu tine. 


Nu există nimic mai important pentru creşterea spirituală ca 
înţelegerea faptului că tu nu eşti totuna cu vocea minţii tale. Tu 
eşti cel care ascultă această voce. Atât timp cât nu înţelegi acest 
lucru, vei continua să te întrebi mereu care din numeroasele lucruri 
pe care ţi le spune vocea te reprezintă. Oamenii fac nenumărate 
schimbări încercând „să se descopere pe sine”. Ei încearcă să 
descopere astfel care dintre aceste voci diferite ale personalităţii 
lor îi reprezintă cu adevărat. Răspunsul este cât se poate de 
simplu: niciuna. 


Dacă îţi vei contempla cu obiectivitate vocea interioară, vei 
constata că cea mai mare parte din lucrurile pe care le spune sunt 

lipsite de semnificaţie. Cu alte cuvinte, cea mai mare parte a 
dialogului mental este o simplă pierdere de timp şi de energie. 
Adevărul este că cea mai mare parte a vieţii se desfăşoară în 
funcţie de anumite forţe pe care nu le controlezi, indiferent ce îţi 
spune mintea ta. Este ca şi cum ai sta seara şi ai încerca să te 
decizi dacă îţi doreşti ca a doua zi dimineaţa să răsară soarele. 
Soarele va continua să răsară şi să apună indiferent de decizia 
minţii tale. În această lume se petrec miliarde şi miliarde de 
Jucruri. Oricât de mult te-ai gândi la ele, ele vor continua să se 
petreacă, neţinând cont de părerile tale. 

Adevărul este că gândurile tale au un impact infinit mai mic 
asupra acestei lumi decât îţi place să recunoşti. Dacă eşti dispus să 
îţi contempli cu obiectivitate gândurile, vei constata că marea 
majoritate nu au nicio relevanţă. Ele nu au niciun efect asupra 
realităţii din jurul tău, ci doar asupra ta. Gândurile tale te pot face 
să te simţi mai bine sau mai rău în raport cu ceea ce se întâmplă în 
momentul prezent, cu ceea ce s-a întâmplat în trecut sau cu ceea ce 
s-ar putea întâmpla în viitor. Dacă îţi petreci timpul sperând că 
mâine nu va ploua, nu faci decât să pierzi acest timp. Gândurile 
tale nu pot influenţa ploaia, nici într-un sens, nici în celălalt. Mai 
devreme sau mai târziu, vei constata că acest dialog mental 
interior nu are niciun sens şi că este inutil să încerci în permanenţă 
să îţi explici şi să îţi justifici viaţa. Vei înţelege astfel că adevărata 
sursă a problemelor tale nu este viaţa în sine, ci agitația minţii tale 
în legătură cu aceasta. 


Apare astfel o întrebare interesantă: dacă cea mai mare parte a 
dialogului mental interior este inutilă, de ce există acesta? 
Răspunsul la această întrebare depinde de înţelegerea motivului 
pentru care spune ce spune vocea noastră interioară, într-un 
moment sau altul. Spre exemplu, în anumite cazuri vocea mentală 


- vorbeşte din acelaşi motiv pentru care un ceainic începe să şuiere: 


în interiorul tău se produce o acumulare de energie care simte 
nevoia să fie eliberată. Dacă îţi vei contempla cu atenţie mintea, 
vei constata că ori de câte ori în fiinţa ta se produce o acumulare 
de energie nervoasă, asociată cu teama sau cu dorinţele tale, vocea 
din interiorul capului tău devine extrem de activă. Acest lucru este 

foarte uşor de constatat atunci când eşti furios pe cineva şi 
continui să te cerţi cu el în sinea ta. Priveşte cât de des îi repetă 
mintea ta ceea ce ţi-ai dori să îi spui, cu mult timp înainte de a 
avea şansa să o faci faţă în faţă. Atunci când energia se 
acumulează în interiorul tău, tu simţi nevoia să faci ceva cu ea. 
Vocea din interiorul capului tău devine extrem de activă deoarece 
nu te simţi împăcat, iar dialogul interior îţi permite să te eliberezi 
de o parte din energia acumulată. 


Pe de altă parte, poţi observa că vocea continuă să sporovăiască 
inclusiv în cazul în care nu eşti supărat pe nimeni. De pildă, dacă 
mergi pe stradă, ea îţi poate spune lucruri de genul: 


Priveşte câinele ăla! Este un labrador! Hei, mai e un 
câine în maşina aceea. Seamănă mult cu primul câine 
pe care l-am avut, Shadow. Uau, maşina aceea este 
un Oldsmobile vechi, înmatriculat în Alaska. Nu prea 
vezi multe astfel de maşini pe la noi!” 


Ceea ce face vocea este să povestească ce vezi. De ce simte ea 
nevoia să facă acest lucru? La urma urmelor, tu vezi deja lucrurile 
respective. Cu ce te ajută să le repeţi în sinea ta, sub forma acestui 
monolog interminabil? Răspunsul necesită o analiză atentă. Dintr-o 
simplă privire, tu surprinzi o cantitate uriaşă de detalii ale reali tății 
din faţa ta. Spre exemplu, dacă priveşti un copac, tu vezi simultan 
fiecare creangă a sa, frunzele şi mugurii care cresc pe ele. Atunci 
de ce trebuie să dai glas lucrurilor pe care le vezi? 


Uită-te la cornul! acela. Cât de frumos este contrastul 
dintre frunzele sale verzi şi florile albe. Uite câte 
flori are. Uau, este plin de flori!” 


Dacă vei analiza cu atenţie ce se întâmplă, vei constata că 
această povestire continuă (în sens narativ) a realităţii din faţa ta 
este menită să te facă să te simţi mai confortabil în raport cu lumea 
din jurul tău. La fel ca atunci când nu te afli pe scaunul şoferului, 
dar îţi imaginezi că tu eşti cel care conduce maşina, ea îţi dă 


1 


Specie de copac. (n. tr.) 


Vocea din interiorul capului tău 


impresia că ai un control mai mare asupra realităţii. De fapt, îţi 
induce sentimentul că te afli într-o anumită relaţie cu ceea ce se 
întâmplă în faţa ta. De pildă, copacul nu mai este doar un copac 
oarecare, care nu are nimic de-a face cu tine, ci unul pe care l-ai 
văzut, l-ai etichetat şi l-ai descris. Prin verbalizarea lui mentală, tu 
ai atras această experienţă directă a lumii înconjurătoare în 
universul gândurilor tale. Aici, el s-a integrat printre celelalte 
gânduri ale tale, inclusiv cele care alcătuiesc sistemul valorilor tale 
şi cele care descriu experienţele pe care le-ai trăit de-a lungul 
vremii. 

Îți propun să examinăm în continuare diferenţa dintre expe- 
rienţa directă a lumii exterioare şi interacţiunile acesteia cu lumea 
ta mentală. Atunci când gândeşti, tu ai libertatea de a crea orice 
gânduri doreşti, iar cea care le exprimă este vocea minţii tale. Tu 
eşti obişnuit să stai în fundalul minţii tale şi să creezi diferite 
gânduri, jonglând aşa cum doreşti cu ele. Această lume interioară 
pe care ţi-o creezi reprezintă un univers alternativ, aflat în 
întregime sub controlul tău. Lumea exterioară ascultă de propriile 
sale legi. Atunci când vocea din interiorul capului tău narează 
pentru tine ceea ce se petrece în faţa ochilor tăi, gândurile tale 
legate de ea se alătură celorlalte gânduri ale tale. Ele se amestecă 
şi influenţează astfel experienţa ta directă legată de lumea din jurul 
tău. În final, rămâi cu o prezentare personală a lumii exterioare, 
din perspectiva ta subiectivă, iar din experienţa iniţială directă, 
empirică şi nefiltrată, nu mai rămâne aproape nimic. Această 
manipulare mentală a experienţelor tale exterioare îţi permite să îţi 
creezi un tampon între tine şi realitatea brută. Tu vezi în fiecare 
moment miriade de detalii, dar nu apuci să narezi decât câteva 
dintre ele. Acestea sunt singurele care contează pentru tine. Prin 
această manieră subtilă de pre-procesare, tu reuşeşti să îţi 
controlezi experienţa realităţii astfel încât aceasta să capete sens în 
mintea ta. Cu alte cuvinte, conştiinţa ta experimentează un model 
mental subiectiv al realităţii, nu realitatea propriu-zisă. 

Merită să studiezi cu atenţie acest mecanism, căci el 
funcţionează tot timpul. Spre exemplu, dacă ieşi afară pe timp de 
iamă şi începi să tremuri, vocea din interiorul capului tău îţi spune 

imediat: „E frig!” În ce fel te ajută acest lucru? Tu ştii deja că 
afară este frig, doar îl experimentezi direct. Atunci de ce îţi repetă 
vocea acest lucru? Tu îţi recreezi în acest fel lumea exterioară în 
interiorul minţii tale, pe care o poţi controla, spre deosebire de 
lumea exterioară. De aceea îţi vorbeşti în sinea ta despre ea. Chiar 
dacă nu poţi modifica lumea exterioară aşa cum ţi-ai dori, tu o poţi 
verbaliza în interiorul tău, unde o poţi judeca, te poţi plânge în 
legătură cu ea şi poţi decide ce ai de făcut în continuare. Acest 
mecanism te face să crezi că ai un anumit control asupra lumii. 
Astfel, dacă trupul tău experimentează o senzaţie de frig, chiar 
dacă nu poţi face nimic pentru a modifica temperatura exterioară, 
tu poţi integra în interiorul minţii tale această experienţă, după 
care îţi poţi spune: „Nu-i nimic. Aproape că am ajuns acasă. Nu 
mai durează decât câteva minute.” Şi astfel, te simţi mai bine. În 
lumea gândurilor există întotdeauna ceva ce poţi face pentru a 
controla experienţa pe care o trăieşti. 


În esenţă, tu recreezi lumea exterioară în interiorul tău, iar apoi 
trăieşti în mintea ta. Ce s-ar întâmpla însă dacă te-ai decide să nu 
mai faci acest lucru, să nu mai narezi lumea exterioară, ci să o 
observi în mod conştient? Te-ai simţi mai deschis, dar şi mai 
expus, căci nu poţi şti niciodată ce se va întâmplă în momentul 
următor, iar mintea ta este obişnuită să te ajute, prin procesarea 
experienţelor tale curente astfel încât să le integreze în perspectiva 
ta asupra trecutului şi în viziunea ta asupra viitorului. Acest proces 
te ajută să păstrezi o aparenţă de control asupra vieţii tale. Dacă 
mintea ta nu ar face acest lucru, te-ai simţi extrem de 
neconfortabil. Pentru cei mai mulţi dintre oameni, realitatea este 
pur şi simplu „prea reală”. De aceea, ei preferă să o tempereze cu 
ajutorul minţii lor. 


Mintea ta vorbeşte tot timpul pentru că aceasta este sarcina pe 
care i-ai dat-o tu. Tu te foloseşti de ea ca de un mecanism de 
protecţie, ca de o formă de autoapărare. În ultimă instanţă, ea te 
face să te simţi mai în siguranţă. Atât timp cât vei continua să-ţi 
doreşti acest lucru, vei fi forţat să te foloseşti de mintea ta ca de un 
tampon între tine şi viaţa reală, în loc să trăieşti efectiv această 

viaţă. Lumea exterioară continuă să se deruleze în faţa ta, având 
foarte puţin de-a face cu tine şi cu gândurile tale. Ea a existat 
înainte de a apărea tu în ea şi va continua să dăinuie mult timp 
după plecarea ta. Sub pretextul că încerci să îi dai un rost, tu 
încerci de fapt să îţi găseşti propriul rost în cadrul ei. 


Adevărata creştere personală se referă la transcenderea acelei 
părţi a fiinţei tale care nu se simte în siguranţă şi care are nevoie 
de protecţie. Acest lucru nu se poate petrece decât dacă îţi aduci 
aminte în permanenţă că tu eşti subiectul care ascultă vocea minţii 
tale vorbind. Aceasta este singura cale de ieşire din această iluzie 
creată de tine însuţi. Subiectul care ascultă vocea minţii tale, 
conştient că face acest lucru, este întotdeauna tăcut. El reprezintă 
poarta de acces către profunzimile absolute ale fiinţei tale. Atunci 
când devii conştient de vocea din interiorul capului tău, te afli 
practic pe punctul de a porni într-o călătorie interioară fantastică. 
Dacă este folosită corect, vocea mentală care până acum a fost 
sursa tuturor grijilor, distragerilor şi nevrozelor tale poate deveni 
un instrument al adevăratei treziri spirituale. Dacă îl vei cunoaşte 
pe cel care supraveghează această voce, vei descoperi unul din 
cele mai mari mistere ale creaţiei. 


Il 

Colegul de cameră 
din interiorul tău 


ălătoria ta interioară depinde în totalitate de înţelegerea 

faptului că singura modalitate de a descoperi pacea interioară 
şi mulţumirea deplină constă în a nu te mai gândi la tine însuţi. Tu 
nu vei fi pregătit pentru creşterea spirituală până când nu vei 
înțelege că „eul” care vorbeşte în permanenţă în mintea ta nu va fi 
niciodată satisfăcut. El are întotdeauna o problemă sau alta. Sincer 
acum, când a fost ultima oară când nu te-a deranjat absolut nimic? 
Înainte de a avea problema curentă, tu ai avut o altă problemă. 
Dacă eşti înţelept, îţi poţi da seama că după rezolvarea actualei 
probleme va urma o alta, şi aşa mai departe. 

Pe scurt, tu nu te vei putea elibera vreodată de probleme până 
când nu vei scăpa de acea parte a minţii tale care caută cu 
lumânarea problemele. Atunci când te deranjează ceva, nu te mai 
întreba: „Ce pot face în legătură cu această problemă?”, ci: „Ce 
parte din mine este deranjată de această problemă?” Dacă te vei 
întreba: „Ce pot face în legătură cu această problemă?”, vei cădea 
automat în capcana convingerii că în lumea exterioară există o 
problemă pe care trebuie să o rezolvi. Dacă doreşti să 
experimentezi cu adevărat pacea interioară indiferent de situaţiile 
prin care treci, trebuie să înţelegi de ce le percepi sub formă de 
probleme. Spre exemplu, dacă te simţi gelos sau invidios, în loc să 
încerci să te protejezi, ai face mai bine să te întrebi: „Ce parte din 

mine se simte geloasă (sau invidioasă)?” Această întrebare te va 
determina să priveşti în interiorul tău şi să înţelegi că există în tine 
un aspect care are o problemă cu gelozia (sau cu invidia). 


Dacă poţi vedea cu claritate această parte afectată, întreabă-te: 
„Cine este cel care percepe acest lucru? Cine este cel care observă 
această tulburare interioară?” Aceasta este soluţia pentru toate 
problemele tale. Simplul fapt că îţi poţi contempla tulburarea arată 
că tu nu eşti una cu ea. Orice act de contemplaţie presupune o 
relaţie între un subiect şi un obiect. Subiectul este numit 
„Martorul”, căci el este cel care asistă la ceea ce se întâmplă. 
Obiectul este ceea ce vezi, în cazul de faţă starea de tulburare 
interioară. Acest mecanism de conştientizare obiectivă a 
problemelor noastre interioare este întotdeauna mai eficient decât 
risipirea noastră în situaţia exterioară. Aceasta este diferenţa 
esenţială între o persoană orientată către spiritualitate şi una 
orientată către lumea exterioară. A fi orientat către cele lumeşti nu 
înseamnă neapărat a avea bani sau un statut social. Înseamnă să 
crezi că soluţia la problemele tale interioare se găseşte în lumea 
exterioară, şi că dacă vei schimba această lume, problema ta se va 
rezolva. Niciun om pu ajunge însă la pacea interioară doar 
schimbând un lucru sau altul din lumea exterioară. Aşa cum 
spuneam, mintea noastră înlocuieşte orice problemă cu o alta. 
Singura soluţie reală care permite ieşirea din acest cerc vicios 
constă în a juca rolul de martor, schimbându-ţi astfel complet 
cadrul de referinţă. 


Pentru a obţine cu adevărat starea de libertate interioară, 
trebuie să îţi contempli în mod obiectiv problemele, nu să te pierzi 
în ele. Nicio soluţie nu poate apărea atât timp cât te risipeşti în 
energia problemei. Orice om ştie că nu poţi rezolva cu bine o 
situaţie dificilă atunci când eşti anxios, speriat sau furios. Prima 
problemă pe care trebuie să o rezolvi este propria ta reacţie 
subiectivă. Tu nu vei putea rezolva nimic cu adevărat în lumea 
exterioară atât timp cât situaţia respectivă te afectează în interior. 
De cele mai multe ori, problemele nu sunt ceea ce par. Cine îşi 
linişteşte mintea şi atinge starea de luciditate şi de claritate 

mentală înţelege cu uşurinţă că adevărata problemă este acel 
aspect din ființa sa care are o problemă cu întreaga realitate, 
oricum s-ar manifesta aceasta. Primul pas constă aşadar în a 
rezolva această problemă interioară. Acest lucru presupune o 
trecere de la „conştiinţa orientată către soluţiile exterioare” la o 
„conştiinţă orientată către soluţiile interioare”. În acest scop, 
trebuie să renunţi la obiceiul de a crede că soluţiile la problemele 
tale se găsesc în lumea exterioară şi constau în rearanjarea 
acesteia. Singura soluţie permanentă pentru problemele tale constă 
în a te interioriza şi în a te detaşa de acea parte din tine care pare 
să aibă atât de multe probleme cu realitatea. De îndată ce vei face 
acest lucru, vei obţine un grad suficient de mare de luciditate 
pentru a-ţi rezolva liniştit problemele exterioare. 


Există o modalitate prin care te poţi elibera de acea parte din 
ține care percepe totul ca pe o problemă. La prima vedere, acest 
Jucru pare imposibil, dar nu este. Există un aspect al fiinţei tale 
care se poate detaşa de melodrama obişnuită în care eşti integrat. 
Acesta îţi poate contempla mânia sau gelozia, fără să se gândească 
la ele sau să le analizeze. El este pur şi simplu conştient de 
existenţa lor. În ce constă acest aspect? Cine este cel care observă 
toate schimbările care se produc în interiorul tău? Atunci când îi 
spui unui prieten: „Întotdeauna când vorbesc cu Tom, mă 
enervez”, cine este cel care realizează acest lucru? În mod evident, 
este vorba de un aspect din fiinţa ta care vede ce se întâmplă în 
interiorul tău. Există o diferenţă între acesta şi mânia sau gelozia 
ta. Tu eşti cel care se află în interior şi care observă toate aceste 
lucruri. Dacă te vei identifica cu acest aspect, vei putea scăpa cu 
uşurinţă de aceste tulburări. Tot ce trebuie să faci în acest scop este 
să le contempli, să devii conştient de faptul că eşti conştient de 
ceea ce se întâmplă în interiorul tău. Este mai uşor decât crezi. Vei 
constata astfel că ceea ce observi este personalitatea ta, cu toate 
slăbiciunile şi calităţile ei. Este ca şi cum ar mai fi cineva în 
interiorul tău, ca şi cum ai avea un „coleg de cameră”. 


Dacă doreşti să faci cunoştinţă cu colegul tău de cameră, 
interiorizează-te şi păstrează pentru o vreme tăcerea. Ai tot dreptul 

să faci acest lucru, căci aceasta este lumea ta interioară. În loc să 
descoperi însă o linişte perfectă, vei constata că asculţi un 
monolog care nu se mai termină: 


„De ce naiba fac asta? Am lucruri mai importante de 
făcut. Este o pierdere de timp. Nu este nimeni aici, 
decât numai eu. Ce mai e şi toată povestea asta?” 


Ei bine, cel care spune toate aceste lucruri este colegul tău de 
cameră! Chiar dacă tu ai intenţia declarată de a păstra tăcerea, 
colegul tău de cameră nu se va grăbi să coopereze cu tine. De 
altfel, acest lucru este valabil şi pentru celelalte intenţii ale tale, nu 
doar pentru cea referitoare la păstrarea tăcerii. El are ceva de spus 
despre absolut orice. Indiferent la ce te uiţi, colegul tău de cameră 
îşi dă cu părerea: „Îmi place. Nu-mi place. Este bine. Este rău”, şi 
aşa mai departe, la infinit. De cele mai multe ori, tu nu observi 
acest monolog pentru că nu te distanţezi suficient de mult de el. 
Eşti atât de aproape de el încât nu-ţi dai seama că te-a hipnotizat, 
făcându-te să îl asculţi în permanenţă. 


Aşadar, tu nu eşti singur în interiorul tău. Există două aspecte 
distincte ale fiinţei tale. Primul eşti chiar tu, conştiinţa-martor, 
centrul intenţiilor şi al voinţei tale, iar celălalt este această voce pe 
care o poţi asculta. Problema legată de această voce este că ea nu 
tace niciodată. Dacă ar face acest lucru, măcar pentru o singură 
clipă, ai trăi o stare de pace interioară şi de seninătate pe care nici 
măcar nu ţi-o poţi imagina la ora actuală. 


Imaginează-ţi cum ar fi dacă nu ar trebui să ai cu tine această 
voce agasantă oriunde te-ai duce. Adevărata creştere spirituală se 
referă la eliberarea de această voce. Mai întâi de toate, trebuie să 
realizezi însă că eşti închis în interior împreună cu acest coleg de 
cameră maniac şi sâcâitor. Indiferent în ce situaţie sau circum- 
stanţă te afli, el poate lua decizia bruscă: „Nu doresc să mă aflu 
aici. Nu vreau să fac asta. Nu vreau să vorbesc cu această 
persoană”, făcându-te să te simţi tensionat şi neconfortabi]. Acest 
coleg de cameră îţi poate pune beţe-n roate indiferent ce faci, 
stricându-ţi planurile într-o singură clipă. De pildă, ţi-ar putea da 

peste cap ziua nunţii, ba chiar noaptea nunţii! EI îţi poate strica 
toate planurile, şi de cele mai multe ori chiar o face. 


Să spunem că îţi cumperi o maşină nouă, foarte frumoasă. Ori 
de câte ori o conduci, colegul tău de cameră descoperă că ceva nu 
este în regulă cu ea. Această voce mentală continuă să îi scoată în 
evidenţă toate defectele, chiar şi cea mai mică vibraţie, până când 
te face să te saturi până peste cap de noua ta maşină. Dacă înţelegi 
acest mecanism, înseamnă că eşti pregătit pentru noua ta creştere 
spirituală, pentru o transformare reală a fiinţei tale. În acest scop, 
tot ce trebuie să faci este să îţi spui: „Acest aspeci al fiinţei mele 
îmi distruge viaţa. Eu încerc să duc o existenţă liniştită şi senină, 
care să aibă sens pentru mine, dar în loc de asta mă simt de parcă 
m-aş afla în craterul unui vulcan activ. Acest aspect al fiinţei mele 
poate exploda în orice moment, se poate speria sau se poate certa 
cu toată lumea. Acum îi place de cineva, acum nu-i mai place de 
nimeni şi de nimic. Viaţa mea este un haos din cauza lui, căci el 
face o melodramă din absolut orice.” Dacă ai ajuns să înţelegi 
acest lucru şi dacă eşti dispus să nu te mai identifici cu acest coleg 
de cameră, înseamnă că eşti pregătit pentru a te elibera. 


Dacă nu ai ajuns încă în acest punct, începe să observi ce se 
întâmplă în interiorul tău. Petrece o zi întreagă observând compor- 
tamentul colegului tău de cameră. Începe la prima oră a dimineţii 
şi urmăreşte-ţi vocea interioară clipă de clipă de-a lungul zilei. De 
pildă, dacă te întâlneşti cu cineva sau dacă sună telefonul, ascultă 
ce spune ea. Un moment ideal pentru a o asculta este cel în care 
faci duş. Ascultă ce spune vocea ta interioară în aceste momente, 
în care ar trebui să fii complet relaxat. Vei constata că ultima ei 
grijă este relaxarea ta! Scopul unui duş ar trebui să fie spălarea 
corpului, nu ascultarea acestei sporovăieli nesfârşite şi adeseori 
agasante. Încearcă să rămâi conştient de-a lungul întregii expe- 
rienţe, astfel încât să înţelegi ce se întâmplă. Vei fi şocat de ceea ce 
vei descoperi. Vocea din interiorul capului tău sare întruna de la un 
subiect la altul, fiind atât de haotică şi de lipsită de logică încât 
nu-ți va veni să crezi că aşa funcţionează în permanenţă. Şi totuşi, 
acesta este adevărul. 

Dacă doreşti să te eliberezi de această voce, va trebui să o 
supraveghezi cât mai des. Nu trebuie să i te opui, ci doar să devii 
conştient de cercul vicios în care te afli. Trebuie să realizezi că 
te-ai trezit vrând nevrând pe cap cu un coleg de cameră. Dacă 
doreşti să te bucuri de linişte şi de pace, va trebui să rezolvi 
această situaţie. 


Cea mai bună modalitate de a-ţi cunoaşte colegul de cameră 
(psihicul tău) constă în a-l personifica, dându-i o formă exterioară. 
Imaginează-ţi că acesta are un corp numai al lui. Gândeşte-te că 
personalitatea care vorbeşte întruna în interiorul tău este o per- 
soană de sine stătătoare care îţi vorbeşte din lumea exterioară, 
spunându-ţi cu voce tare tot ce îţi spune în interior această voce 
din capul tău. Petrece o zi întreagă împreună cu această persoană. 


Să spunem că te-ai aşezat în faţa televizorului cu intenţia de a 
vedea serialul tău favorit. Problema este că nu eşti singur în 
cameră, ci împreună cu această persoană. Ascultă-i monologul 
neîncetat, dar, aşa cum spuneam, imaginează-ţi că persoana se află 
lângă tine, pe canapea, nu în interiorul capului tău, şi că vorbeşte 
cu ea însăşi. 

„Ai stins lumina la parter? Mai bine te-ai duce să 
verifici. Nu acum, mă duc mai târziu. Acum vreau să 
mă uit la film. Nu, fă-o acum. De-aia plăteşti atât de 
mult la factura de electricitate.” 


Păstrează tăcerea şi contemplă acest spectacol uimitor. Câteva 
momente mai târziu, colegul tău de cameră se va angrena într-o 
altă dispută: 


„Hm, parcă aş mânca ceva! Am poftă de o pizza. Nu, 
nu pot să mănânc pizza acum. Pizzeria este prea 
departe şi ar dura prea mult să ajung acolo. Bine, dar 
mi-e foame! Când pot mânca ceva?” 


Spre uimirea ta, vei constata că aceste izbucniri nevrotice şi 
acest dialog conflictual vor continua la infinit. Ca şi cum toate 

acestea nu ar fi de ajuns, în loc să se uite pur şi simplu la film, 
această persoană va reacţiona verbal la absolut tot ce vede pe 
ecran. Spre exemplu, dacă vede o actriţă roşcată, va începe să 
mormăie amintindu-şi de o fostă soţie şi de divorțul dureros de ea. 
Apoi va începe să ţipe subit, ca şi cum fosta soţie ar fi în cameră 
împreună cu voi, după care ţipetele vor înceta la fel de brusc. În 
acest moment, probabil că te vei afla în colţul opus al canapelei, în 
încercarea disperată de a te afla cât mai departe de această 
persoană profund dezechilibrată mintal! 


Nu ezita să faci acest experiment, şi mai presus de toate, nu 
încerca să opreşti această persoană din vorbit. Tot ce trebuie să 
faci este să te familiarizezi cu colegul de cameră cu care eşti 
nevoit să îţi împarţi lumea interioară prin exteriorizarea vocii sale. 
În acest scop, oferă-i un corp şi lasă-l să existe în lumea exte- 
rioară, la fel ca toată lumea. Pune-l să spună cu voce tare tot ce îţi 
spune ţie în interiorul capului tău. La urma urmelor, cu câţi 
prieteni îţi petreci absolut tot timpul, fiind nevoit să asculţi tot ce 
îţi spun? 

Cum te-ai simţi dacă o persoană reală din lumea exterioară ţi-ar 
vorbi aşa cum face această voce interioară? Ce relaţie ai putea 
avea cu ea? Cel mai probabil, i-ai spune aproape imediat să 
dispară şi să nu se mai întoarcă niciodată. Şi totuşi, nu îi spui 
niciodată acest lucru „prietenului” tău interior. Oricâte necazuri 
ţi-ar face şi orice prostii ţi-ar spune, continui să îl asculţi. Când ţi-e 
lumea mai dragă şi când te distrezi mai bine, te trezeşti că asculţi 
ce îți spune el. De pildă, să spunem că eşti pe punctul de a te 
căsători. Te îndrepţi către propria ta nuntă, iar această voce îţi 
spune: 


„Poate că X [numele partenerului / partenerei de 
cuplu] nu este persoana potrivită pentru mine. Mă 
simt din ce în ce mai neliniştit. Oare ce trebuie să 
fac?” 


Dacă cineva din lumea exterioară ţi-ar spune acest lucru, l-ai 
ignora, dar simţi că îi datorezi vocii tale interioare un răspuns. 

Simţi nevoia de a-i demonstra minţii tale agitate că partenerul sau 
partenera ta este persoana potrivită pentru tine. În caz contrar, nu 
te va lăsa să ajungi la altar! Atât de mare este respectul pe care i-l 
acorzi acestui alter ego nevrotic din interiorul tău. Ştii foarte bine 
că dacă nu îl calmezi acum, te va sâcâi în fiecare zi din viaţa ta: 


„Ţi-am spus eu să nu te căsătoreşti. Ţi-am spus că nu 
eram sigur!” 


Una peste alta, este evident că dacă vocea din interiorul capului 
tău s-ar materializa şi ar deveni o persoană reală în lumea 
exterioară, însoţindu-te pretutindeni, nu ai rezista nici măcar o 
singură zi alături de ea. Dacă altcineva te-ar întreba cine este noul 
tău prieten şi ce fel de persoană este, cel mai probabil i-ai 
răspunde: „Este cel mai tulburat om pe care îl cunosc. Dacă vei 
citi în dicţionar definiţia nevrozei, vei găsi cea mai bună 
caracterizare a lui!” 


După o astfel de zi petrecută în compania „prietenului” tău, cât 
de mare crezi că este probabilitatea de a-i cere vreodată sfatul? 
După ce ai văzut de câte ori şi-a schimbat părerea de-a lungul 
zilei, când de conflietuale sunt opiniile sale în legătură cu atât de 
multe subiecte şi cât de excesiv reacţionează din punct de vedere 
emoţional, ai mai fi dispus să îi ceri vreodată un sfat referitor la 
relaţiile tale, sau unul financiar? Şi totuşi, atât timp cât rămâne în 
interiorul capului tău, tu faci în permanenţă acest lucru, oricât de 
uimitor ar părea, deşi rămâne aceeaşi „persoană” nevrotică ce 
comentează fiecare amănunt al vieţii tale. Ţi-ai dat vreodată 
osteneala să îi verifici referinţele? De câte ori nu s-a întâmplat 
până acum ca această voce să greşească? 


„Nu-i mai pasă de tine. De aceea nu te-a sunat. 
Diseară o să se despartă de tine. Simt acest lucru prin 
toţi porii. Dacă te sună, nici măcar nu ar trebui să îi 
răspunzi la telefon.” 


Treizeci de minute mai târziu sună telefonul şi este chiar iubita 
ta. Aceasta îţi explică faptul că a întârziat pentru că astăzi este 

aniversarea unui an de când sunteţi împreună şi ţi-a pregătit o 
petrecere-surpriză. Chiar că este o surpriză pentru tine, căci ai uitat 
complet de aniversare. Iubita ta adaugă că va ajunge în scurt timp 
la tine. Dintr-odată, te simţi plin de entuziasm, iar vocea ta 
interioară se exaltă repetând cât de grozavă este iubita ta. Bine, dar 
nu ai uitat ceva? Nu-ţi mai aduci aminte de sfatul prost pe care ţi 
]-a dat ceva mai devreme, făcându-te să suferi ca un câine? 


Ce-ai fi făcut dacă ai fi apelat la un consilier matrimonial care 
ți-ar fi dat acel sfat îngrozitor? În mod evident, te-ai fi lămurit 
imediat că acesta nu a înţeles nimic din situaţia ta. Dacă i-ai fi dat 
ascultare, nu i-ai fi răspuns niciodată la telefon iubitei tale. În 
aceste condiţii, nu l-ai concedia pe loc pe consilier? Cum ai mai 
putea avea vreodată încredere în el după ce ai constatat că a înţeles 
pe dos situaţia în care te aflai? Ei bine, cum ai de gând să 
procedezi cu colegul tău de cameră? Ai de gând să îl concediezi? 
La urma urmelor, analiza pe care a făcut-o situaţiei în care te-ai 
aflat şi sfatul pe care ţi l-a dat au fost complet greşite. În mod 
paradoxal, tu nu îl consideri responsabil pentru toate necazurile pe 
care ţi le provoacă. Dimpotrivă, cu prima ocazie în care îţi dă un 
sfat nou, eşti numai ochi şi urechi! Ţi se pare aceasta o atitudine 
raţională? De câte ori nu a greşit până acum vocea ta interioară 
atunci când ţi-a spus ce se întâmplă şi ce se va petrece în 
continuare? Poate că ar fi mai bine să devii mai atent la „per- 
soana” căreia îi ceri sfatul! 


Dacă vei încerca în mod onest aceste practici ale observării de 
sine în mod lucid, vei constata că ai probleme. De fapt, ai avut o 
singură problemă întreaga ta viaţă, iar acum o poţi privi în faţă. Ea 
este cauza tuturor celorlalte probleme pe care le-ai avut. În aceste 
condiţii, întrebarea care apare este: cum poţi scăpa de acest aspect 
interior generator de probieme? Primul lucru pe care trebuie să îl 
înţelegi este că nu poţi scăpa de acest aspect decât dacă îţi doreşti 
cu adevărat acest lucru. Atât timp cât nu ţi-ai studiat suficient de 
mult timp colegul de cameră pentru a înţelege câte probleme îţi 
face, nu ai niciun motiv să practici tehnici mentale. Dacă ai luat 
decizia de a te elibera de această melodramă mentală, poţi spune 
că eşti pregătit pentru aceste învățături şi pentru aceste tehnici. 

Vestea cea bună este că nu eşti prima persoană din lume care 
are această problemă. De-a lungul istoriei au existat nenumărați 
oameni care au descoperit că se află în aceeaşi situaţie ca şi tine. 
Mulţi dintre ei au apelat la maeştrii care au ajuns să stăpânească 
perfect acest domeniu al cunoaşterii. Ei au primit de la aceştia 
învățături şi tehnici, cum ar fi cele de yoga, create special pentru a 
uşura acest proces. Yoga nu are ca scop numai crearea unui corp 
sănătos, deşi face inclusiv acest lucru. Ea se referă în primul rând 
la cunoaşterea care permite rezolvarea acestei probleme esenţiale, 
ajutându-te să te eliberezi. Dacă ţi-ai stabilit ca principal scop în 
viață această eliberare, există suficiente practici spirituale care te 
pot ajuta. Ele reprezintă activităţi menite să te elibereze de tine 
însuţi. Mai devreme sau mai târziu, vei înţelege ce trebuie să faci 
pentru a te distanţa de psihicul tău. Îţi vei stabili astfel o direcţie 
foarte focalizată în viaţă şi nu vei mai fi tulburat de oscilaţiile 
minţii tale. Din fericire, voinţa umană este mai putemică decât 
această voce din interiorul capului tău. De aceea, nu există nimic 
imposibil pentru ea. Voința ta este principiul suprem. 


Dacă doreşti să devii liber, mai întâi de toate trebuie să devii 
conştient şi lucid, asțfel încât să înţelegi problema cu care te 
confrunţi. În al doilea rând, trebuie să te angajezi că vei practica 
cu dedicație această muncă de eliberare interioară. Va trebui să o 
practici cu multă răspundere, ca şi cum întreaga ta viaţă ar depinde 
de ea, ceea ce chiar este adevărat. La ora actuală viaţa ta nu îţi 
aparţine. Ea îi aparţine colegului tău de cameră, respectiv 
psihicului tău. De aceea, va trebui să ţi-o asumi din nou. 
Ancorează-te în rolul conştiinței-martor şi eliberează-te de 
fascinația pe care o exercită asupra ta mintea ta conştientă. Această 
viaţă îţi aparţine, dar trebuie să ţi-o asumi! 

Cine eşti tu? 


amana Mabharishi (1879-1950), un mare maestru al tradiţiei 
yoghine, obişnuia să spună că pentru a atinge starea de 
libertate interioară omul trebuie să îşi pună sincer şi încontinuu 
întrebarea: „Cine sunt eu?” El considera acest lucru mai important 
decât lectura cărţilor, decât învăţarea de mantra-e sau decât 
pelerinajul la locurile sfinte. Aşadar, întreabă-te: „Cine sunt eu? 
Cine este cel care vede ceea ce văd eu, care aude ceea ce aud eu, 
care ştie ceea ce ştiu eu? Cine sunt eu?” | 
Haide să analizăm puţin această întrebare jucând un mic Joc. 
Pretinde că te afli într-o conversaţie cu mine. De regulă, în cultura 
occidentală, atunci când cineva te întreabă: „Cine eşti?”, nu simţi 
nevoia să îl mustri pentru că ţi-a pus o întrebare atât de profundă, 
ci îi răspunzi spunându-i numele tău, cum ar fi: „Sally Smith” (de 
pildă). Eu nu sunt de acord cu acest răspuns, aşa că iau o foaie de 
hârtie şi scriu pe ea literele S-a-l-l-y S-m-i-t-h, apoi ţi-o arăt. Asta 
eşti tu — o colecţie de litere? În mod evident, nu. De aceea, imi 
spui: 


„Bine, bine, ai dreptate. Îmi pare rău, nu sunt Sally 
Smith. Acesta este doar numele pe care sunt strigată, 
o simplă etichetă. În realitate, sunt soţia lui Frank 


Smi p 

Un astfel de răspuns nu ar mai fi acceptat de nimeni în zilele 
noastre. Cum ai putea fi soţia lui Frank Smith? Vrei să spui că nu 
ai existat deloc înainte de a te mărita cu Frank, sau că ai înceta să 
exişti dacă ai divorța de el sau dacă ai rămâne văduvă? Pe scurt, tu 
nu poţi fi soţia lui Frank Smith. Aceasta este doar o altă etichetă, 
consecinţa unui eveniment la care ai participat. În acest caz, cine 


eşti tu de fapt? Să spunem că de această dată îmi răspunzi: 


„Bun, acum chiar că mi-ai captat atenţia. Eticheta 
mea este Sally Smith. M-am născut în anul 1965 la 
New York. Am trăit în Queens cu părinţii mei, Harry 
şi Mary Jones, până la vârsta de cinci ani, după care 
ne-am mutat în New Jersey, unde am fost elevă la 
şcoala elementară Newark. Am avut numai note de 
10, iar în clasa a cincea am jucat rolul lui Dorothy în 
piesa Vrăjitorul din Oz. Am început să mă întâlnesc 
cu băieţi în clasa a noua, iar primul meu iubit a fost 
Joe. Mai târziu am urmat cursurile colegiului 
Rutgers, unde l-am cunoscut şi m-am măritat cu 
Frank Smith. Asta sunt eu.” 


Aşteaptă puţin. A fost o poveste fascinantă, dar eu nu te-am 
întrebat ce ai făcut de când te-ai născut şi până în prezent. Te-am 
întrebat: „Cine eşti tu?” Tu mi-ai descris mai multe experienţe de 
viaţă, dar cine a fost cea care a trecut prin ele? Oare nu te-ai afla în 
faţa mea dacă ai fi urmat cursurile unui alt colegiu? 


Pe măsură ce te gândeşti, îţi dai seama că nu ţi-ai pus niciodată 
cu seriozitate această întrebare. Cine sunt eu? Aceasta este 
întrebarea pe care şi-a pus-o toată viaţa Ramana Maharishi. 


Aşadar, începi să reflectezi mai serios asupra acestei întrebări, 
apoi îmi răspunzi: 


„Bine. Eu sunt acest corp, care ocupă acest spaţiu. 
Am 0 înălţime de 1,60 m şi o greutate de 60 de 
kilograme. Acum cred că ţi-am răspuns la întrebare.” 

Nu tocmai. Când ai jucat-o pe Dorothy în clasa a cincea nu 
aveai 1,60 m, ci doar 1,30 m. În acest caz, cine eşti? Eşti persoana 
care are 1,60 m, sau cea care a avut 1,30 m? Nu te aflai în 
interiorul corpului tău atunci când ai jucat rolul lui Dorothy? Ba 
da, mi-ai spus acest lucru tu însăţi, când mi-ai relatat povestea 
vieţii tale. Acest rol a fost o experienţă pe care ai tiâit-o, la fel ca 
discuţia noastră de acum, care reprezintă o altă experienţă. Nu 
vorbim de acelaşi „tu”? 


Poate că ar trebui să facem o scurtă pauză şi să punem o serie 
de întrebări suplimentare înainte de a reveni la cea de la care am 
plecat. Atunci când aveai zece ani, ceea ce vedeai în oglindă era 
un corp în vârstă de zece ani. Acum vezi un COIp de adult, dar te 
consideri acelaşi „eu”. Corpul pe care îl vezi în oglindă s-a 
schimbat în mod fundamental, dar nu şi acel aspect al fiinţei tale 
care îl priveşte. În acest plan ai experimentat în permanenţă 0 
continuitate a identităţii. Cea care s-a uitat de-a lungul anilor în 
oglindă, văzând cum corpul său se schimbă, este aceeaşi. 
Reflectează puţin la această chestiune. lată acum o altă întrebare: 
în timpul nopţii visezi? În acest caz, cine este cea care viseaza: ŞI, 
de fapt, ce înseamnă să visezi? Îmi răspunzi: „Înseamnă că văd un 
film care se derulează în mintea mea, iar eu îl privesc. Am înţeles, 
dar cine este cea care visează? „Eu!” Acelaşi „eu” care se uită în 
oglindă? Este „eul” care citeşte aceste rânduri identic cu cel care 
se uită în oglindă şi care îşi contemplă visele? Atunci când te 
trezeşti, tu ştii că ai visat. Există o continuitate a atenţiei 
conştiente. Ramana Maharishi punea astfel de întrebări foarte 
simple: cine este cel care vede ceea ce vezi tu? Cine este cel care 
aude ceea ce auzi tu? Cine este cel care îşi contemplă visele? Cine 
îşi vede propriul corp în oglindă? Cine este cel care trăieşte toate 
aceste experienţe? Dacă vei încerca să răspunzi cinstit şi intuitiv la 
aceste întrebări, vei răspunde de fiecare dată: „Eu. Eu sunt cel care 
trăieşte toate aceste experienţe.” Acesta este cel mai bun răspuns 
pe care îl poţi da. 


- „ 


De fapt, este uşor să îţi dai seama că tu nu eşti una cu obiectele 
pe care le contempli. Toate acestea sunt situaţii de tip subiect- 
obiect. Tu, subiectul, eşti cel care contempli toate aceste obiecte. 

De aceea, nu trebuie să trecem în revistă toate obiectele din 
univers pentru a ajunge la concluzia că tu nu eşti una cu ele. 
Aşadar, este uşor să facem o generalizare, afirmând că atât timp 
cât priveşti ceva, tu nu eşti totuna cu acel ceva. Cu alte cuvinte, 
noi putem trage o primă concluzie: tu nu eşti totuna cu lumea 
exterioară, ci un principiu interior care contemplă această lume. 


Până acum, lucrurile au fost simple. Cel puţin am eliminat 
toate lucrurile din lumea exterioară. Bun, dar în acest caz cine eşti 
tu, şi unde te afli atunci când nu eşti în lumea exterioară, împreună 
cu celelalte lucruri? Dacă vei reflecta cu atenţie, îţi vei da seama 
că tu ai continua să fii prezent şi să experimentezi diferite 
sentimente chiar dacă lumea exterioară ar dispărea complet. 
Gândeşte-te puţin cât de teamă i-ar fi într-o astfel de situaţie. 
Probabil că te-ai simţi de asemenea frustrat, poate chiar furios. 
Cine este însă cel care experimentează aceste sentimente? Din nou 
îmi răspunzi: „Eu!”, iar acest răspuns este corect. Acelaşi „eu” 
experimentează în egală măsură lumea exterioară şi cea interioară 
a emoţiilor. 


Pentru a crea o imagine şi mai clară a acestui lucru, imagi- 
nează-ţi că te uiţi la un câine care se joacă afară. Subit, auzi un 
zgomot în spatele tău, un fel de şuierat, la fel ca cel al unui şape cu 
clopoței. Crezi că te-ai mai uita la câinele de afară cu aceeaşi 
intensitate? Cu siguranţă, nu. Ai simţi instantaneu o spaimă 
teribilă. Deşi câinele ar continua să se joace afară, tu ai fi complet 
absorbit în emoţiile tale. Dar cine este cel care simte starea de 
teamă? Nu este acelaşi eu care era adineauri complet absorbit de 
jocul câinelui? Cine simte iubirea atunci când eşti îndrăgostit? ŢI 
s-a întâmplat vreodată să simţi atât de multă iubire încât să nu îţi 
poţi ţine ochii deschişi, ca să nu fii perturbat de imaginile din faţa 
ta? Uneori, frumuseţea sentimentelor interioare sau grozăvia 
temerilor te poate absorbi atât de tare încât îţi vine greu să te mai 
focalizezi asupra obiectelor din lumea exterioară. Adevărul este că 
obiectele interioare şi cele exterioare se află într-o competiţie, 
încercând să îţi capteze în egală măsură atenţia. Tu te afli în 
interior şi trăieşti ambele tipuri de experienţe; interioare şi 
exterioare. Dar cine eşti tu? 


26 


Cine eşti tu? 


Pentru a explora şi mai profund această chestiune, pune-ţi o 
altă întrebare: ţi s-a întâmplat vreodată să nu fi absorbit în lumea 
emoţiilor tale şi să te simţi perfect liniştit? Continui să exişti in 
interiorul tău, dar nu eşti conştient decât de o stare de pace 
profundă. Mai devreme sau mai târziu, îţi vei da seama că lumea 
exterioară şi fluxul emoţiilor interioare sunt efemere, apărând i 
dispărând, dar tu, cel care experimentezi aceste lucruri, continui să 
rămâi conştient de ele. 


Aşadar, cine eşti tu? Poate că eşti totuna cu gândurile tale. 
Marele filozof Ren€ Descartes a spus odată: „Gândesc, deci exist.” 
Oare? Dicţionarul defineşte verbul „a gândi” astfel: „A crea 
gânduri, a-ţi folosi mintea pentru a examina idei şi pentru a-ţi 
forma opinii” (Microsoft Encarta 2007). Intrebarea este: cine este 
cel care se foloseşte de minte pentru a crea gânduri şi pentru a le 
transforma în idei şi opinii? Există acest aspect care experi- 
mentează gândurile inclusiv în absenţa acestora? Nu trebuie să te 
gândeşti ca să răspunzi la această întrebare, căci tu eşti conştient 
de prezenţa şi de existenţa ta chiar şi fără ajutorul gândurilor. Spre 
exemplu, în stările de meditaţie profundă gândurile dispar, dar cel 
care meditează rămâne conştient de sine, chiar dacă gândurile sale 
au dispărut. Dacă te afli într-o astfel de stare, tu ştii că nu mai 
gândeşti, chiar dacă „nu te gândeşti la faptul că nu mai gândeşti”. 
Când revii la starea de conştiinţă obişnuită, îţi spui: „Uau! Am 
intrat într-o stare de meditaţie foarte profundă, şi pentru prima dată 
în viaţa mea, gândurile mele au dispărut complet, iar eu am trăit o 
stare de armonie, de linişte şi de pace perfectă.” De vreme ce 
continui să te afli în interior şi experimentezi starea de pace 
specifică dispariţiei gândurilor, este evident că existenţa ta nu 
depinde de actul gândirii. 


Gândurile se pot opri, dar la fel de bine pot deveni extrem de 
zgomotoase. Uneori ai mai multe gânduri decât în alte momente. 
Se poate întâmpla chiar să îţi spui: „Mintea mea mă înnebuneşte. 
De când cutare mi-a spus acele lucruri, nu mai pot dormi noaptea. 
Mintea mea refuză să tacă şi să se relaxeze.” A cui minte? Cine 
este cel care observă toate aceste gânduri? Nu cumva chiar tu? Nu 
îţi auzi tu propriile gânduri din minte? Nu eşti conştient de 

existenţa lor? În anumite condiţii, nu le poţi elimina? Spre 
exemplu, dacă prin minte îţi trece un gând nedorit, nu îl poţi 
alunga? Toţi oamenii se luptă uneori cu gândurile lor. Cine este cel 
care este conştient de gândurile minţii sale, luptându-se cu ele? În 
mod evident, şi de această dată avem de-a face cu o relaţie de tip 
subiect-obiect. Tu eşti subiectul, iar gândurile tale sunt obiectul pe 
care îl contempli în plan mental. Aşadar, tu nu eşti totuna cu 
gândurile tale, ci eşti doar conştient de ele. În final, îţi spui: 


„Bine, deci nu sunt una cu obiectele din lumea 
exterioară, nici cu emoţiile mele. Aceste obiecte 
exterioare şi interioare apar şi dispar în faţa atenţiei 
mele, iar eu doar le experimentez. În plus, nu sunt 
nici una cu gândurile mele. Acestea pot fi liniştite 
sau zgomotoase, fericite sau triste, dar în ultimă 
instanţă nu sunt decât alte obiecte de care devin 
conştient. În acest caz, cine sunt eu?” 


Întrebarea de la care am pornit tinde să devină foarte serioasă: 
„Cine sunt eu? Cine trăieşte toate aceste experienţe fizice, 
emoţionale şi mentale?” De aceea, te gândeşti mai profund la 
această întrebare. Ce mai rămâne dacă renunţi la experienţele tale? 
Cu cât reflectezi mai mult, cu atât mai clar îl poţi observa pe cel 
care le trăieşte. În final, vei ajunge la concluzia că tu, cel care 
experimentează, ai o anumită calitate, şi anume conştiinţa, 
luciditatea, simţul intuitiv al existenţei. Orice ai face, tu ştii că te 
afli în interior. Nu trebuie să te gândeşti la acest lucru: pur şi 
simplu eşti sigur. De bună seamă, dacă doreşti te poţi gândi la el, 
dar în acest caz vei şti că gândeşti. Adevărul este că tu exişti 
indiferent dacă gândeşti sau nu. 


Ca să înţelegi şi mai bine, îţi propun un experiment legat de 
conştiinţă. Observă faptul că o singură privire aruncată unei camere 
sau pe fereastră îţi este suficientă pentru a vedea instantaneu şi în 
toate detaliile tot ce există în faţa ta. Tu eşti conştient fără niciun 
efort de toate obiectele din raza privirii tale, atât de cele din 
apropiere cât şi de cele din depărtare. Fără să-ţi mişti deloc capul 
sau ochii, percepi toate detaliile realităţii din faţa ta. Poţi vedea 

"astfel culorile, variațiile luminii, textura mobilierului din lemn, 


arhitectura clădirilor şi toate nuanțele copacilor şi frunzelor. 
Observă faptul că tu poţi vedea această multitudine de detalii 
simultan, fără să trebuiască să te gândeşti la ele. În continuare, 
foloseşte-te de gândurile tale pentru a izola, eticheta şi descrie 
această multitudine de detalii din faţa ta. Cât timp i-ar lua vocii tale 
interioare să descrie toate aceste detalii, prin comparaţie cu 
imaginea instantanee de ansamblu a conştiinţei care percepe totul 
simultan? Atunci când priveşti fără să creezi gânduri, conştiinţa ta 
este conştientă şi înţelege fără niciun efort tot ceea ce vede. 

Conştiinţa este cuvântul cu cea mai mare profunzime pe care îl 
poţi rosti vreodată. Nu există nimic mai înalt şi mai profund decât 
conştiinţa. Ea este luciditate pură. Dar ce este luciditatea? Îţi 
propun un alt experiment. Să spunem că te afli într-o cameră în 
care există un grup de oameni şi un pian. Imaginează-ţi acum că 
pianul nu ar mai exista deloc în lumea ta. Ai avea vreo problemă 
cu acest lucru? „Nu, răspunzi tu. Nu sunt ataşat în mod deosebit de 
pian.” Bun, acum imaginează-ţi că oamenii din cameră ar înceta să 
mai existe. Te simţi la fel de relaxat? „Desigur, răspunzi, nu-mi 
displace să fiu singur.” În acest caz, imaginează-ţi că luciditatea ta 
ar înceta la rândul ei să mai existe. Cum te simţi acum? 


Ce s-ar întâmpla dacă luciditatea ta ar înceta să mai existe? 
Răspunsul este simplu: tu ai înceta să mai fii. Simţul „eului” ar 
dispărea pentru tine. Nu ar mai exista nimeni care să spună: „Uau! 
Cândva eram aici, iar acum am dispărut.” Fără această continuitate 
a identităţii sau fără această conştiinţă, nu mai rămâne nimic. Mai 
pot exista obiecte? Cine ştie? Dacă nu există nimeni care să fie 
conştient de aceste obiecte, existenţa sau inexistenţa lor devine 
complet irelevantă. Indiferent cât de multe lucruri ai avea în faţă, 
dacă îţi blochezi complet conştiinţa, nu mai rămâne nimic. Invers, 
dacă eşti conştient de sine, chiar dacă în faţa ta nu există nimic, tu 
ştii acest lucru. Procesul este foarte simplu, dar merită să reflectezi 
asupra lui, căci aduce cu sine foarte multe lămuriri. 


Aşadar, la întrebarea iniţială: „Cine eşti tu?”, răspunsul corect 
este: 

„Eu sunt cel care vede. Privesc întreaga lume de 
undeva din interior şi sunt conştient de evenimentele, 
de gândurile şi de emoţiile care se succed în faţa 
mea.” 


Dacă te vei scufunda suficient de mult în interiorul fiinţei tale, 
asta vei găsi. Adevăratul tău eu este conştiinţa ta. O fiinţă profund 
spirituală rămâne ancorată în permanenţă şi fără niciun efort în 
acest loc. Aşa cum tu contempli fără niciun efort şi fără să-ţi 
propui în mod deliberat lumea exterioară, un om spiritual este 
scufundat suficient de adânc în interiorul lui pentru a-şi putea 
contempla fără niciun efort gândurile şi emoţiile, la fel cum 
contemplă obiectele din lumea exterioară. Dacă te vei strădui, şi tu 
poţi ajunge să percepi astfel viaţa. Toate aceste obiecte se află în 
faţa ta. Gândurile sunt ceva mai aproape de tine, emoţiile ceva mai 
departe, iar formele fizice şi mai departe. În spatele lor te afli tu, 
cel adevărat. Aici te-ai aflat dintotdeauna, în toate etapele vieţii 
tale, contemplându-ţi gândurile, emoţiile, dar şi obiectele din 
lumea exterioară. Tu ai fost însă întotdeauna conştiinţa care a 
contemplat toate aceste lucruri. 


A 


Acum te afli în “centrul conştiinţei tale, în spatele tuturor 
lucrurilor, şi priveşti. Acesta este adevăratul tău cămin. Chiar dacă 
tot restul ar dispărea, tu ai continua să exişti pe acest nivel, şi ai fi 
conştient de faptul că totul a dispărut. Invers, dacă acest centru al 
conştiinţei ar fi anihilat, nu ar mai rămâne absolut nimic. Acest 
centru este sediul Sinelui. De pe acest nivel eşti conştient că există 
gânduri, emoţii şi o lume exterioară pe care o poţi percepe prin 
intermediul simţurilor tale fizice. Acum eşti conştient de faptul că 
eşti conştient. Acesta este sediul Sinelui” de care vorbesc budiştii, 
al lui Atman” de care vorbesc hinduşii şi al sufletului de care 
vorbeşte tradiţia iudeo-creştină. Atunci când te identifici cu acest 
sediu din profunzimile ultime ale ființei tale, tu ai acces la cel mai 
mare mister al creaţiei. 


* Buddha explică acest concept în Mahayana Mahaparinirvana Sutra. (n. tr.) 
* În hinduism, Atman este considerat a fi esenţa ultimă a oricărui individ 
(conform dicționarului Merriam- Webster 2003). (n. tr.) 

>= o categorie de vise numite vise lucide, în care cel care 
visează este conştient de faptul că se află în mijlocul unui vis. 
Spre exemplu, dacă te trezeşti că zbori într-un vis, tu devii 
conştient de faptul că visezi: „Hei! Uite! Visez că zbor. O să zbor 
până acolo.” Cu alte cuvinte, eşti suficient de conştient pentru a 
realiza că te afli în mijlocul unui vis în care se face că visezi. Un 
astfel de vis este foarte diferit de visele obişnuite, în care 
conştiinţa este complet scufundată în ceea ce visează, identifi- 
cându-se cu visul său. Această distincţie este întru totul similară cu 
diferenţa dintre a fi şi a nu fi conştient de faptul că eşti conştient în 
viaţa de zi cu zi. Atunci când devii lucid, tu nu te mai identifici cu 
tot ceea ce ţi se întâmplă, ci rămâi conştient de faptul că tu eşti cel 
care experimentează aceste evenimente, dar şi gândurile şi emo- 
ţiile asociate cu ele. Spre exemplu, dacă prin minte îţi trece un 
gând atunci când te afli în această stare de conştiinţă, tu nu te mai 
identifici cu el, ci rămâi conştient de faptul că tu eşti cel care ai 
creat acest gând. Asta înseamnă să fii lucid. 

Apar astfel o serie de întrebări foarte interesante. Dacă tu eşti 
cel care experimentează din interior toate aceste aspecte, de ce 
există atâtea nivele de percepţie? Atunci când eşti ancorat în 
conştiinţa de sine, tu eşti lucid. În acest caz, unde te afli tu atunci 
când nu eşti ancorat în acest Sine şi nu experimentezi în mod 
conştient tot ceea ce experimentezi? 

Mai întâi de toate, conştiinţa are capacitatea de a se „focaliza”. 
Acesta este un aspect care ţine de natura ei. Esenţa conştiinţei este 
luciditatea, iar aceasta are capacitatea de a fi mai atentă la anumite 
lucruri şi mai puţin atentă la altele. Cu alte cuvinte, ea are 
capacitatea de a se focaliza asupra anumitor obiecte. Profesorul le 
spune elevilor: „Concentraţi-vă la ceea ce spun eu.” Ce înseamnă 
acest lucru? Înseamnă că elevii trebuie să îşi focalizeze conştiinţa 
asupra cuvintelor sale. Profesorii pornesc de la premisa că elevii 
ştiu ce au de făcut. Cine i-a învăţat însă pe aceştia să se 
concentreze? La ce oră au învăţat elevii să îşi schimbe focalizarea 
conştiinţei? La niciuna. Procesul este intuitiv şi natural. Orice om 
ştie să îl practice, fără să fie învăţat de nimeni. 


Aşadar, ştim cu toţii că această conştiinţă există, dar de regulă 
nu vorbim despre ea. Cel mai probabil ai trecut prin şcoala 
generală, prin liceu şi prin facultate fără să auzi discuţii despre 
natura conştiinţei. Din fericire, această natură a fost studiată în 
profunzime de anumite învățături, aşa cum este yoga. De fapt, 
străvechile învățături ale yogăi nu se referă la altceva decât la 
conştiinţă. 


Cea mai bună modalitate de a învăţa despre conştiinţă este 
experienţa directă. Spre exemplu, aşa cum ai înţeles deja, 
conştiinţa se poate focaliza asupra unei palete foarte largi de 
obiecte, dar poate deveni atât de absorbită de un singur obiect 
încât poate uita de orice altceva. Asta se întâmplă de pildă atunci 
când te pierzi în gândurile tale. Se poate întâmpla să citeşti, iar 
apoi să te trezeşti că ai renunţat de ceva vreme la lectură, întrucât 
te-ai pierdut în gândurile tale. Acest lucru se întâmplă tot timpul. 
Tu începi pur şi simplu să te gândeşti la altceva. Obiectele 
exterioare sau gândurile îţi pot capta oricând atenţia. Conştiinţa 
rămâne însă neschimbată, indiferent dacă este focalizată asupra 
lumii exterioare sau asupra gândurilor subiective. 


Într-adevăr, conştiinţa are capacitatea de a se concentra asupra 
unor aspecte extrem de diferite. Subiectul (conştiinţa) are 
capacitatea de a-şi focaliza selectiv atenţia asupra unor obiecte 
specifice. Dacă te vei distanţa de ele, vei constata că obiectele care 

trec în permanenţă prin faţa conştiinţei tale sunt de trei feluri: 
mentale, emoţionale şi fizice. Atunci când nu eşti centrat în sine, 
conştiinţa ta este invariabil atrasă de unul sau mai multe astfel de 
obiecte şi se concentrează asupra lor. Dacă se concentrează 
suficient de tare, simţul conştiinţei de sine se pierde în obiectul cu 
care se identifică. În acest fel, tu nu mai eşti conştient că eşti 
conştient de obiectul respectiv, ci te identifici cu el. Cu alte 
cuvinte, conştiinţa ta devine una cu obiectul contemplării sale. Nu 
ai remarcat niciodată că atunci când eşti total absorbit de o 
emisiune TV, nu mai eşti conştient de locul în care te afli sau de 
ceea ce se petrece în cameră? 


Această analogie reflectă perfect felul în care se risipeşte 
conştiinţa noastră, trecând de la conştientizarea propriului Sine la 
identificarea cu obiectele contemplării sale. Diferenţa constă în 
faptul că în loc să stai în sufragerie fiind absorbit de emisiunea TV 
preferată, tu stai în centrul conştiinţei tale fiind absorbit de ecranul 
minţii, al emoţiilor sau al lumii exterioare. Atunci când te 
concentrezi asupra lumii simţurilor fizice, aceasta te absoarbe în 
ea. Tu reacţionezi emoţional şi mental la ceea ce observi, iar 
conştiinţa ta se identifică cu emoţiile şi cu gândurile tale, uitând şi 
mai mult de sine. În acest fel, sediul conştiinţei tale nu mai este 
Sinele, ci spectacolul exterior sau interior din faţa ta. 


Să examinăm puţin acest spectacol interior. Tu ai o serie de 
tipare mentale pe care le duci oriunde cu tine şi care nu se schimbă 
foarte mult. Eşti la fel de familiarizat cu ele şi te simţi la fel de 
confortabil în prezenţa lor cum se întâmplă atunci când te afli 
acasă, în confortul propriului cămin. Ai de asemenea o serie de 
emoţii familiare: o anumită cantitate de teamă, una de iubire şi una 
de insecuritate. Eşti conştient că dacă se întâmplă anumite lucruri, 
una sau alta din aceste emoţii va deveni manifestă şi îţi va domina 
complet conştiinţa. După ce se va consuma, vei reveni încetul cu 
încetul la starea ta obişnuită de spirit. Întrucât cunoşti perfect acest 
mecanism, faci tot ce îţi stă în puteri pentru a nu fi perturbat de 
emoţiile tale negative. De fapt, eşti atât de preocupat de controlul 
lumii gândurilor, emoţiilor şi senzaţiilor tale fizice încât nici nu-ţi 

mai aduci aminte că te afli în interiorul lor. Aceasta este starea 
obişnuită de conştiinţă pe care o trăiesc marea majoritate a 
oamenilor, 


Atunci când te afli în această stare de uitare de sine, tu devii 
atât de absorbit în lumea obiectelor mentale, emoţionale şi 
senzoriale încât uiţi cu desăvârşire de subiectul care contemplă 
aceste obiecte. Chiar acum, tu stai confortabil în centrul conştiinţei 
tale şi te uiţi la emisiunea ta favorită de la televizor. Există însă 
atât de multe obiecte interesante care îţi distrag conştiinţa încât nu 
te poţi abţine să nu uiţi de sine, lăsându-te absorbit de ele. 
Procesul este copleşitor, este tridimensional şi te înconjoară de 
pretutindeni. Totul contribuie la această uitare de sine: simţurile 
tale — văzul, auzul, mirosul, gustul şi atingerea —, gândurile şi 
sentimentele tale. În realitate, tu continui să stai în interior, liniştit, 
contemplând aceste obiecte. Aşa cum Soarele nu îşi părăseşte 
niciodată poziţia pe cer pentru a ilumina obiectele cu lumina sa 
strălucitoare, conştiinţa nu îşi părăseşte niciodată centrul ei pentru 
a-şi proiecta atenţia asupra obiectelor formelor, gândurilor şi 
emoţiilor. De aceea, dacă doreşti să te recentrezi, tot ce trebuie să 
faci este să te raportezi din nou şi din nou la acest centru. Spune-i: 
„Ie salut!” Iniţial, "vei face acest lucru în plan mental, adică 
gândindu-te la el, dar apoi vei deveni conştient de faptul că 
gândeşti. Nu analiza acest mecanism în plan mental, căci astfel nu 
vei face decât să creezi gânduri noi. Relaxează-te şi devino 
conştient de faptul că auzi cuvintele „Te salut” în mintea ta. 
Această luciditate este sediul conştiinţei tale centrate. 


În continuare, haide să trecem de la micul ecran la marele 
ecran. Haide să analizăm conştiinţa luând exemplul unui film. 
Atunci când te duci la cinema, tu eşti absorbit de filmul pe care îl 
vezi. Acest lucru face parte integrantă din experienţa vizionării 
oricărui film. Această experienţă include de regulă două simţuri: 
văzul şi auzul. Este foarte important ca acestea să fie sincronizate, 
În caz contrar, nu te-ai putea implica foarte tare în urmărirea 
filmului. Să spunem că te uiţi la un film din seria James Bond, iar 
coloana sonoră nu este foarte bine sincronizată cu imaginile. În loc 
să fii captivat în lumea magică a filmului, devii conştient mai 

degrabă de faptul că te afli la cinematograf şi că ceva nu este în 
regulă. În schimb, în cazul în care coloana sonoră este perfect 
sincronizată cu imaginea, filmul te captivează complet, iar tu uiţi 
că te afli la cinematograf. Îţi uiţi chiar gândurile şi emoţiile 
personale, iar conştiinţa ta este complet absorbită de film. De fapt, 
este de necrezut cât de mare este diferenţa între cineva care este 
conştient de faptul că se află într-o sală întunecată de cinema 
alături de alţi necunoscuţi şi altcineva care este atât de absorbit de 
acţiunea filmului încât petrece două ore fără să-şi amintească nicio 
clipă de el însuşi. Aşadar, sincronizarea dintre sunet şi imagine 
este foarte importantă pentru ca atenţia conştiinţei să poată fi 
absorbită de film. Iar acestea sunt doar două din cele cinci simţuri. 


Ce s-ar întâmpla dacă experienţa filmului ar include şi mirosul 
şi gustul? Imaginează-ţi că te uiţi la un film în care eroul mănâncă, 
iar tu ai posibilitatea să percepi gustul şi mirosul mâncării sale. 
Fără doar şi poate că acest film te-ar captiva încă şi mai tare, căci 
impulsurile senzoriale s-au dublat, iar capacitatea lor de a-ţi atrage 
atenţia a crescut direct proporţional. Sunetul, imaginea, gustul, 
mirosul — şi încă nu am menţionat simţul cel mai captivant între 
toate. Cum ar fi să te uiţi la un film care să îţi ofere inclusiv 
percepții senzoriale ale simțului atingerii? Dacă toate cele cinci 
simţuri ar fi reprezentate, nu ai mai avea practic nicio şansă să îţi 
mai aminteşti de tine. Dacă toate ar fi perfect sincronizate, ai fi 
complet absorbit de experienţa din faţa ta. Şi totuşi, se poate şi 
altfel. Imaginează-ţi că te afli într-un astfel de cinematograf şi că 
trăieşti o experienţă senzorială copleşitoare, în care sunt implicate 
toate cele cinci simţuri, dar acţiunea în sine a filmului te 
plictiseşte. Dat fiind că acţiunea din faţa ta nu îţi captează atenţia, 
tu te pierzi în gândurile tale. Astfel, începi să te gândeşti ce vei 
face când vei ajunge acasă, sau îţi aduci aminte de ceva care s-a 
întâmplat în trecut. După o vreme, devii atât de captivat de 
gândurile tale încât nici nu-ţi mai aduci aminte că te afli la film. 
Acest lucru se poate întâmpla chiar dacă acţiunea filmului din faţa 
ta implică toate cele cinci simţuri, căci gândurile tale sunt 
independente de film, asigurându-ţi o lume alternativă asupra 
căreia se poate focaliza conştiinţa ta. 


39 


Sufletul neînlănţuit 


ei, ea devine focalizată asupra obiectelor conştiinţei. În cazul unei 
fiinţe centrate, conştiinţa este întotdeauna focalizată asupra 
faptului că este conştientă, indiferent de obiectele interioare sau 
exterioare aflate în raza percepţiei sale. 


Dacă doreşti să înţelegi mai bine această diferenţă, trebuie să 
începi prin a realiza că o conştiinţă se poate focaliza asupra 
oricărui lucru. Ce se întâmplă însă dacă ea se focalizează asupra 
sa? În acest caz, în loc să fii conştient de gândurile tale, tu devii 
conştient de faptul că eşti conştient ce gândeşti. Asta înseamnă să 
focalizezi lumina conştiinţei asupra propriei sale naturi. Conştiinţa 
contemplă în permanenţă ceva, iar în cazul de faţă ea îşi con- 
templă propria sursă. Aceasta este adevărata esenţă a procesului de 
meditaţie. Adevărata meditaţie nu este un simplu proces de con- 
centrare a minţii. Pentru a ajunge în etapa ei cea mai profundă, nu 
este suficient să ai capacitatea de a-ţi focaliza conştiinţa asupra 
unui obiect al ei, ci trebuie să ţi-o focalizezi asupra propriei sale 
esențe (asupra capacităţii de a fi atent / lucid / conştient). În etapa 
supremă a meditaţiei, conştiinţa este focalizată asupra Sinelui. 


Atunci când contempli natura Sinelui tău, tu te afli automat 
într-o stare de meditaţie. De aceea se spune că meditaţia este starea 
de conştiinţă supremă. Ea înseamnă întoarcerea la rădăcina fiinţei, 
la conştientizarea faptului că eşti conştient. Atunci când devii 
conştient de propria ta conştiinţă, tu intri într-o stare complet dife- 
rită, Devii acum conştient de cel care eşti cu adevărat. Cu alte 
cuvinte, devii o fiinţă trezită. Acesta este lucrul cel mai natural din 
lume. „Eu sunt aici şi am fost întotdeauna aici.” Este ca şi cum 
te-ai fi uitat la o emisiune TV, iar aceasta te-a captivat atât de tare 
încât ai uitat de tine însuţi. Cineva te-a scuturat însă, iar acum ai 
redevenit conştient de faptul că stai pe canapea şi te uiţi la 
televizor. În rest, nu s-a schimbat nimic. Tot ce s-a întâmplat a fost 
faptul că ai încetat să îţi mai proiectezi Sinele asupra respectivului 
obiect al conştiinţei (emisiunea TV). Te-ai trezit. Asta înseamnă 
spiritualitatea. Aceasta este natura Sinelui. Aceasta este esenţa ta. 


Atunci când te ancorezi în conştiinţa ta, lumea exterioară 
încetează să mai fie o problemă. Ea devine un simplu spectacol pe 
care îl priveşti. Chiar dacă se schimbă în permanenţă, nu ai de ce 

să o priveşti ca pe o problemă. Cu cât te identifici mai puţin cu 
lumea exterioară, cu atât mai puţin te va captiva aceasta, lăsân- 
du-te să fii cel care eşti de fapt: conştiinţa pură, Sinele, Atman, 
Sufletul. 

Îți dai astfel seama că nu eşti cine credeai că eşti. Nu eşti nici 
măcar o ființă umană. Tot ce faci este să contempli viaţa unei 
astfel de fiinţe. Experiențele pe acest nivel al centrului conştiinţei 
devin din ce în ce mai profunde. Este vorba de experienţe intuitive 
Jegate de adevărata natură a Sinelui tău. De pildă, îţi dai seama că 
te poţi dilata oricât de mult. Atunci când explorezi conştiinţa, şi nu 
Jumea formelor, îți dai seama că aceasta nu este deloc mică şi 
limitată, ci doar pare astfel atunci când te focalizezi asupra lucru- 
rilor mici şi limitate. De pildă, asta se întâmplă atunci când te 
focalizezi exclusiv asupra unei emisiuni de la televizor. În afara 
acesteia nu mai există nimic în universul tău subiectiv. Pe de altă 
parte, dacă te detaşezi pentru o clipă de aceasta, redevii conştient 
de camera în care te afli, inclusiv de televizorul la care te uiţi. In 
mod similar, în loc să te focalizezi exclusiv asupra gândurilor, 
emoţiilor şi percepţiilor senzoriale ale acestei fiinţe umane, tu te 
poţi retrage în interiorul tău şi poţi vedea imaginea de ansamblu. 
În acest fel, îţi poţi muta atenţia de la lumea finită la cea infinită. 
Oare nu este acesta mesajul pe care au dorit să ni-l transmită 
Buddha, Christos şi ceilalţi mari sfinţi şi înţelepţi ai tuturor 
religiilor şi din toate timpurile? 

Unul din aceşti mari sfinţi, Ramana Maharishi, obişnuia să se 
întrebe tot timpul: „Cine sunt eu?” După cum am văzut, această 
întrebare este extrem de profundă. De aceea, repet-o neîncetat. Vei 
observa astfel că răspunsul eşti chiar tu. Nu există un răspuns 
intelectual la această întrebare. Pur şi simplu, tu eşti răspunsul. 
Devino una cu acest răspuns şi întreaga ta viaţă se va schimba. 


39 


PARTEA A II-A 


Experimentarea energiei 





Capitolul 5 


Energia infinită 


[N arin este unul din cele mai mari mistere ale vieţii. Un alt 
mister comparabil este energia interioară. Este trist să 
constatăm cât de puţină atenţie acordă lumea occidentală acestei 
energii. Ea studiază energia exterioară şi acordă o mare atenţie 
resurselor energetice, dar ignoră aproape complet energia din 
interiorul fiinţei. Oamenii îşi continuă întreaga viaţă gândind, 
simțind şi acţionând, dar nu se întreabă şi nu înţeleg care este 
motorul acestor activităţi. Adevărul este că orice mişcare a 
corpului tău, orice emoție pe care o trăieşti şi orice gând care îţi 
trece prin minte reprezintă forme de energie. Aşa cum orice proces 
din lumea exterioară necesită o anumită energie pentru a se putea 
derula, orice proces interior necesită la rândul lui un consum de 
energie. 

Spre exemplu, dacă te concentrezi asupra unui gând, iar un alt 
gând interferează cu acest proces, nu i te poţi opune celui din urmă 
decât manifestând o forţă egală în sens opus. Acest proces necesită 
un anumit consum de energie, care poate fi suficient de mare 
pentru a te epuiza. În mod similar, dacă încerci să te focalizezi 
asupra unui gând (de pildă prin vizualizare), dar acesta devine 
foarte evaziv, va trebui să te concentrezi cu putere pentru a-l 
readuce în mintea ta. Cu alte cuvinte, tu încarci gândul respectiv 
cu o anumită energie, pentru a-l păstra ancorat în mintea ta. 
Emoţiile sunt încă şi mai mari consumatoare de energie. Dacă ai o 
emoție negativă care interferează cu ceea ce faci, tu o poţi ţine sub 

un oarecare control, dar numai cu preţul unei investiţii uriaşe de 
energie psihică. Tu faci acest lucru instinctiv, astfel încât emoția 
nedorită să nu te mai deranjeze. Toate aceste activităţi interioare 
necesită un consum de energie. 


Crearea gândurilor, focalizarea asupra lor, amintirile, generarea 
şi controlul emoţiilor, precum şi disciplinarea impulsurilor sub- 
conştiente extrem de puternice necesită o investiţie absolut uriaşă 
de energie. De unde provine aceasta? De ce sunt momente în care 
ne simţim plini de energie, şi altele în care ne simţim complet 
secătuiţi? Ai remarcat vreodată că atunci când te simţi secătuit din 
punct de vedere mental şi emoţional, hrana nu te ajută aproape 
deloc să îţi refaci stocul de energie? Invers, dacă îţi aduci aminte 
de momentele în care ai fost îndrăgostit, plin de entuziasm sau 
inspirat de ceva, realizezi că aveai atât de multă energie încât de 
multe ori nici nu mai trebuia să mănânci. Energia de care discutăm 
aici nu provine din caloriile alimentelor pe care le arde corpul tău. 
În interiorul ființei tale există o sursă de energie inepuizabilă, 
distinctă de orice sursă de energie exterioară. 


Cea mai bună modalitate de a examina această sursă de energie 
constă în folosirea unui exemplu. Să spunem că ai 20 şi ceva de 
ani şi iubita ta (sau iubitul tău) se desparte de tine. Devii atât de 
deprimat încât nu mai ieşi din casă. Nemaiavând energie pentru a 
face curat, în scurt timp casa ta devine un haos. Nu-ţi vine să te 
mai dai jos din pat, aşa că nu faci altceva decât să dormitezi toată 
ziua. De mâncat continui să mănânci, comandând prin telefon 
pizza şi lăsând cutiile pe jos. Hrana nu pare să te ajute însă. Pur şi 
simplu nu ai niciun pic de energie. Prietenii te sună şi te invită să 
ieşi cu ei, dar îi refuzi. Te simţi prea obosit pentru a face orice 
activitate. 


Majoritatea oamenilor au trecut prin astfel de momente. Atunci 
când te afli într-o astfel de stare, simţi că nu ai nicio cale de ieşire 
şi că vei rămâne blocat în ea pentru totdeauna. Într-o bună zi, 
telefonul sună pe neaşteptate. Este iubita ta. Da, chiar ea, cea care 
te-a părăsit cu trei luni în urmă. Începe să plângă la telefon şi îţi 
spune: „O, Doamne! Îţi mai aminteşti de mine? Te rog să nu-mi 

închizi telefonul. Mă simt îngrozitor. Faptul că te-am părăsit a fost 
cea mai mare greşeală din viaţa mea. În această perioadă din urmă 
mi-am dat seama ce mult însemni pentru mine şi că nu pot trăi fără 
tine. Singura iubire adevărată pe care am simţit-o în viaţa mea a 
fost cea pentru tine. Mă poţi ierta? Te rog să mă ierţi! Pot să vin să 
te văd?” 

Cum te simţi acum? Cât timp îţi trebuie ca să sari imediat din 
pat, să faci curăţenie în casă, să faci un duş şi să îţi recapeţi 
culoarea naturală a feţei? Aceste procese se derulează aproape 
instantaneu. În secunda unu după ce ai închis telefonul, simţi o 
energie uriaşă care te ia pe sus. De unde a apărut aceasta? Înainte 
erai complet secătuit. Luni la rând nu ai avut niciun pic de energie, 
iar acum, într-un interval de numai câteva secunde, te simţi 
invadat de un val atât de mare de energie încât te ia pe sus. 


Este imposibil să ignori această schimbare fabuloasă a stării 
tale energetice. De unde a apărut aşadar această energie? Nu ţi-ai 
schimbat în niciun fel obişnuinţele alimentare şi tiparele somnului, 
dar în clipa în care apare iubita ta, discuţi fără probleme toată 
noaptea cu ea, iar dimineaţa priviţi amândoi răsăritul soarelui, iar 
tu continui să te simţi plin de energie. Orice oboseală a dispărut ca 
prin farmec. Important este că eşti din nou împreună cu ea, că vă 
țineţi de mâini şi că simţi o fericire care îţi inundă fiecare celulă şi 
care pare că nu o să te mai părăsească niciodată. Cei care te văd îţi 
spun că ai o aură luminoasă. De unde a apărut această energie? 


Dacă vei fi atent, vei observa că tu ai în interiorul tău un 
rezervor uriaş de energie. Aceasta nu derivă din mâncarea pe care 
o consumi şi nu apare în urma somnului. Ea îţi stă întotdeauna la 
dispoziţie, umplându-te din interior. Atunci când ai acces la 
această energie, simţi că ai putea cuceri întreaga lume. Ea te 
invadează şi curge în valuri care par să nu se mai oprească. Emană 
spontan de undeva din interiorul tău şi te încarcă, te regenerează şi 
te vindecă în întregime. 


Singurul motiv pentru care nu simţi tot timpul această energie 
este că o blochezi prin închiderea inimii şi minţii tale, şi prin 
retragerea într-un spaţiu interior foarte limitat. În acest fel, îţi 

refuzi singur accesul la rezervorul infinit de energie. Atunci când 
îţi închizi mintea sau inima, tu te ascunzi în întunericul dinlăuntrul 
tău, într-un spaţiu în care nu există niciun pic de lumină, niciun pic 
de energie, în care nu curge nimic. Energia continuă să existe în 
interiorul tău, dar tu îţi refuzi accesul la ea. 


Asta înseamnă să fii „blocat”. Aşa se explică de ce nu dispui de 
niciun pic de energie atunci când eşti deprimat. De-a lungul 
canalului prin care curge energia ta interioară există mai mulţi 
centri. Dacă îi închizi, tu nu ai acces la această energie. Invers, 
dacă îi deschizi, tu deschizi practic robinetele acestei energii. Deşi 
în interiorul fiinţei tale există mai mulţi centri energetici, cel pe 
care îl cunoşti cel mai bine la nivel intuitiv este centrul inimii tale. 
Să spunem că iubeşti pe cineva şi te simţi foarte deschis în 
prezenţa sa. Ai încredere în el, iar zidurile cu care ţi-ai înconjurat 
inima dispar de la sine. Te simţi atunci invadat de o energie 
abundentă, de cea mai bună calitate. Dacă persoana respectivă face 
ceva care nu este pe placul tău, cu prima ocazie în care o 
reîntâlneşti nu mai simţi o stare de exaltare atât de putemică. Nu 
numai că nu mai simţi aceeaşi iubire, dar percepi chiar o contracție 
sau o apăsare la nivelul pieptului tău. Asta înseamnă să îţi închizi 
inima. Inima este un centru energetic, şi la fel ca toţi ceilalţi centri, 
se poate închide sau deschide. Yoghinii numesc aceşti centri 
energetici chakra-e. Atunci când îţi închizi centrul inimii, energia 
nu mai poate curge prin ea. Dat fiind că energia este echivalentă 
cu lumina, atunci când ea nu curge, ceea ce rămâne este 
întunericul deplin. În funcţie de cât de închis eşti, fie simţi un 
dezechilibru teribil, fie o letargie copleşitoare. De regulă, oamenii 
oscilează între aceste două stări. Dacă mai târziu afli că persoana 
pe care o iubeşti nu a greşit cu nimic faţă de tine sau dacă aceasta 
îşi cere iertare, spre satisfacția ta, inima ta se deschide din nou. 
Odată cu această deschidere, energia începe să curgă din nou prin 
tine, iar tu trăieşti din nou starea de iubire. 

Tu de câte ori ai experimentat o astfel de dinamică energetică 
în viaţa ta? În interiorul tău există un izvor de energie minunată, 
pe care o poţi simţi cu uşurinţă atunci când eşti deschis şi pe care 
nu o poţi simţi deloc atunci când eşti închis. Acest flux de energie 

curge din profunzimile fiinţei tale, iar de-a lungul istoriei i s-a 
spus în diferite feluri. Medicina chineză tradiţională numeşte 
această energie chi. Yoga o numeşte Shakti. Occidentalii o numesc 
Sfântul Duh. Îi poţi spune oricum doreşti. Toate marile tradiţii 
spirituale vorbesc despre această energie, dar îi dau nume diferite. 
Aceasta este energia pe care o experimentezi atunci când iubeşti 
sau atunci când eşti cuprins de un mare entuziasm. 


Este important să cunoşti această energie deoarece ea îţi 
aparţine. Este dreptul tău prin naştere şi este nelimitată. O poţi 
invoca ori de câte ori doreşti. Ea nu are nimic de-a face cu vârsta. 
Există oameni în vârstă de 80 de ani care au energia şi entuziasmul 
unui copil. Ei pot lucra întreaga zi, şapte zile pe săptămână. 
Energia nu are vârstă, nu oboseşte niciodată şi nu are nevoie de 
hrană. Ea nu are nevoie decât de deschidere şi de receptivitate. 
Această energie le stă la dispoziţie tuturor oamenilor. Soarele 
străluceşte pretutindeni la fel, fără să ţină cont de bunătatea sau de 
răutatea oamenilor. Indiferent dacă faci fapte bune sau rele, el îşi 
revarsă lumina asupra ta. La fel se petrec lucrurile şi cu această 
energie interioară. Singura diferenţă constă în faptul că tu te poţi 
închide în faţa ei, blocându-i astfel fluxul. Atunci când te închizi, 
energia nu mai curge prin tine. Invers, atunci când te deschizi, 
întreaga energie năvăleşte prin tine. Învățăturile spirituale cele mai 
profunde vorbesc invariabil despre această energie şi despre felul 
în care trebuie să te deschizi în faţa ei. 


Tot ce trebuie să ştii în această privinţă este că deschiderea îi 
permite energiei să curgă prin tine, iar închiderea o blochează. În 
rest, depinde numai de tine dacă doreşti sau nu să te bucuri de 
această energie. Cât de intensă doreşti să fie ea? De câtă iubire 
doreşti să te bucuri? De cât entuziasm doreşti să ai parte atunci 
când faci ceva? Dacă doreşti să te bucuri plenar de viaţă, într-o 
stare de energie supremă, de iubire şi de entuziasm care să nu 
înceteze niciodată, nu te mai închide niciodată. 


Există o metodă foarte simplă de a rămâne deschis. Aceasta 
constă în a nu te închide niciodată. Este foarte simplu. Tot ce 
trebuie să faci este să te decizi dacă doreşti să rămâi de-a pururi 
deschis sau preferi să te închizi la nivel sufletesc. Există chiar 

metode care te pot ajuta să uiţi să te mai închizi. Închiderea 
sufletească nu este altceva decât o obişnuinţă, şi la fel ca în cazul 
oricărei alte obişnuinţe, tu poţi renunţa la ea. Spre exemplu, ai 
putea fi genul de om care se teme instinctiv de oameni şi care 
tinde să se închidă atunci când cunoaşte oameni noi. Poate că simţi 
o senzaţie de contractare şi de închidere în sine atunci când cineva 
se îndreaptă către tine. În astfel de cazuri, te poţi antrena să proce- 
dezi exact pe dos, deschizându-te ori de câte ori vezi o persoană 
nouă. Totul depinde de intenţia ta de a te deschide sau de a te 
închide. În ultimă instanță, acest mecanism se află în întregime 
sub controlul tău. 


Problema este că oamenii au uitat să îşi exercite aceste pârghii 
de control. În mod normal, ei lasă starea lor de deschidere 
interioară pe seama factorilor psihologici. Noi ne-am obişnuit să 
ne închidem şi să ne deschidem în funcţie de experienţele noastre 
trecute. Impresiile rămase în urma acestor experienţe continuă să 
existe în noi şi pot fi stimulate de diferite evenimente. Dacă sunt 
impresii negative, noi avem tendinţa de a ne închide. Dacă sunt 
pozitive, avem tendinţa de a ne deschide. Să spunem că sesizezi un 
miros care îți aminteşte de perioada când erai tânăr, iar cineva 
gătea cina. Felul în care reacţionezi în faţa acestui miros depinde 
de impresiile rămase în urma acelei experienţe din trecut. Te-ai 
bucurat de acea cină în familie? A fost mâncarea bună? Dacă da, 
mirosul îţi va încălzi inima şi te va face să te deschizi la nivel 
sufletesc. Dacă masa din trecut nu a fost însă un eveniment foarte 
plăcut sau dacă mâncarea consumată atunci nu ţi-a picat bine, 
mirosul te va face să te contractezi şi să te închizi. Da, un banal 
miros te poate face să te închizi sau să te deschizi! La fel şi o 
maşină de o anumită culoare sau chiar pantofii pe care îi poartă 
cineva. Noi suntem programaţi de impresiile păstrate din trecut, 
astfel încât o sumedenie de factori exteriori ne pot face să ne 
închidem sau să ne deschidem sufleteşte. Dacă vei fi atent, vei 
constata că acest mecanism se petrece cu regularitate de-a lungul 
întregii zile. 

Energia este însă un aspect mult prea important pentru a-l lăsa 
în voia sorții. Dacă îţi doreşti să te bucuri de energie, şi este 

imposibil să nu îţi doreşti acest lucru, atunci nu te mai închide 
niciodată. Cu cât te vei obişnui să stai mai mult timp deschis, cu 
atât mai multă energie va putea trece prin tine. Aşa cum spuneam, 
exersarea deschiderii se face prin evitarea închiderii. Ori de câte 
ori simţi că te contractezi, întreabă-te dacă îţi doreşti să blochezi 
din nou fluxul de energie. Dacă îţi doreşti cu adevărat, tu poţi 
exersa să rămâi deschis indiferent ce se întâmplă în această lume. 
Tot ce trebuie să faci este să te angajezi să îţi explorezi capacitatea 
de a primi o cantitate nelimitată de energie şi să iei decizia de a nu 
te mai închide niciodată. La început acest lucru ţi se va părea 
nenatural, căci tendinţa ta interioară înnăscută este de a te închide 
în faţa factorilor exteriori pentru a te proteja. În realitate, închi- 
derea inimii nu te poate proteja de nimeni şi de nimic. Ea nu face 
decât să îţi blocheze accesul la energia infinită a sursei tale. În 
final, ajungi un prizonier în propria ta închisoare. 


Dacă vei merge pe calea deschiderii, vei descoperi că unicul 
lucru pe care ţi-l doreşti de la viaţă este să te simţi plin de 
entuziasm, de bucurie şi de iubire. Dacă poţi simţi aceste calităţi în 
permanenţă, ce mai contează ce se întâmplă în lumea exterioară? 
Dacă eşti întotdeauna plin de entuziasm în ceea ce priveşte 
experienţa prin care treci, ce mai contează în ce constă aceasta? Ea 
ți se pare minunată, nu din cauza ei, ci din cauza stării tale de 
spirit. De aceea, învaţă să rămâi deschis orice s-ar întâmpla. Dacă 
vei face acest lucru, vei obţine în mod gratuit comorile după care 
tânjeşte toată lumea: iubirea, entuziasmul, bucuria şi energia. Nu 
defini condiţiile care ar trebui să fie îndeplinite pentru a rămâne 
deschis, căci în acest fel nu vei face decât să te limitezi singur. 
Dacă vei face o listă cu tot ce ar trebui să se întâmple în lumea 
exterioară pentru ca tu să rămâi deschis, îţi vei limita propria 
deschidere la aceste condiţii. Cel mai bine este să rămâi deschis în 
orice împrejurări. 


Depinde numai de tine cum vei învăţa să îţi păstrezi deschi- 
derea sufletească. Atât timp cât nu te închizi, este limpede că ai 
reuşit să îţi păstrezi această deschidere. Nu acorda niciunui 
eveniment din viaţa ta o importanţă atât de mare încât să justifice 
închiderea ta la nivel sufletesc. Ori de câte ori inima ta are tendința 

de a se închide, spune-i răspicat: „Nu. Nu am de gând să mă 
închid. Dimpotrivă, îmi propun să mă relaxez. Voi lăsa această 
situaţie să se petreacă, dar nu o voi lăsa să mă afecteze.” Cu alte 
cuvinte, onorează şi respectă situaţia prin care treci, şi încearcă să 
îi faci faţă. Fă tot ce îţi stă în puteri pentru a o rezolva, dar fă acest 
lucru într-o stare de deschidere, cu bucurie şi entuziasm. Indiferent 
în ce constă situaţia, abordeaz-o la fel ca pe un sport. Dacă vei 
exersa în acest fel, în timp vei constata că ai uitat cum să te 
închizi. Indiferent ce fac ceilalţi sau cu ce situaţii te confrunţi, nu 
vei mai avea niciodată tendinţa de a te închide. Dimpotrivă, vei 
îmbrăţişa din toată inima viaţa. Dacă vei atinge această stare 
extrem de elevată, nivelul tău energetic va deveni fenomenal. Tu 
vei dispune întotdeauna şi în orice împrejurare de întreaga energie 
de care ai nevoie. De aceea, relaxează-te şi deschide-te, şi în acest 
fel prin tine va începe să curgă o energie uriaşă. Singurele sale 
limite vor fi cele ale deschiderii tale sufleteşti. 


Dacă îţi doreşti cu adevărat să rămâi deschis, fii atent ori de 
câte ori simţi o stare de iubire sau de entuziasm. Întreabă-te apoi 
de ce nu simţi de fiecare dată astfel de stări. Ce anume te 
împiedică? Răspunsul este evident: această stare absolut naturală 
nu dispare decât atunci când optezi pentru a te închide la nivel 
sufletesc. Atunci când te închizi, tu iei practic decizia de a nu mai 
simţi deschiderea şi iubirea. Din păcate, oamenii resping tot timpul 
iubirea. Ei o simt doar atât timp cât nu sunt contrazişi. Dacă 
altcineva le spune ceva care nu le este pe plac, ei renunţă imediat 
la ea. În mod similar, ei simt o stare de entuziasm faţă de ceea ce 
fac până când sunt criticaţi de altcineva, după care îşi doresc 
imediat să îşi dea demisia. Alegerea îţi aparţine. Atunci când se 
întâmplă ceva care nu este pe placul tău, tu te poţi închide sau poţi 
rămâne deschis, continuând să simţi iubire şi entuziasm. Atât timp 
cât vei continua să împarţi realitatea în lucruri care îţi plac şi care 
îţi displac, tu te vei închide şi te vei deschide succesiv în faţa ei. În 
acest fel, nu faci decât să îţi defineşti propriile limite, permițându-i 
minţii tale să creeze un panou de comandă care să te închidă sau să 
te deschidă în funcţie de ceea ce se întâmplă în afara ta. Renunţă la 
acest mecanism. Îndrăzneşte să fii diferit. Bucură-te integral de 
viaţă. 

Cu cât vei reuşi să stai mai mult timp deschis, cu atât mai mult 
se va acumula energia în fiinţa ta. La un moment dat, aceasta va 
deveni atât de masivă încât va începe să se reverse în afara ta. O 
vei simţi efectiv sub forma unor valuri de energie care se revarsă 
în afară, de pildă prin palme, prin inimă şi prin ceilalţi centri 
energetici. Aceşti centri se vor deschide la rândul lor, iar din tine 
va începe să emane o energie uriaşă, care îi va influenţa pe ceilalţi 
oameni. Aceştia se vor putea alimenta de la izvorul tău de energie. 
Dacă te vei deschide încă şi mai mult, vei deveni o veritabilă oază 
de lumină şi de energie pentru toţi cei din jurul tău. 


De aceea, continuă să te deschizi la infinit şi nu te mai închide 
niciodată. Urmăreşte apoi ce se întâmplă cu tine. De pildă, este 
posibil să te vindeci folosind acest flux uriaş de energie. Atunci 
când simţi că te încearcă o boală, relaxează-te şi deschide-te. În 
acest fel, vei atrage mai multă energie în sistemul tău, iar ea te-ar 
putea vindeca. Într-adevăr, energia are virtuţi terapeutice. De aceea 
se spune că iubirea poate vindeca orice. Dacă vei începe să îţi 
explorezi energia interioară, vei descoperi un întreg univers, 
absolut fascinant. 


Cel mai important lucru din viaţă este energia interioară de 
care dispui. Dacă te simţi tot timpul obosit şi lipsit de entuziasm, 
viaţa nu mai are niciun farmec. Invers, dacă te simţi tot timpul 
inspirat şi plin de energie, fiecare minut al zilei ţi se va părea o 
experienţă fabuloasă. Învață să lucrezi cu energia ta. Prin 
meditaţie, prin cultivarea lucidităţii şi printr-un efort conştient, tu 
vei putea învăţa să îţi menţii deschişi toţi centrii energetici. Tot ce 
trebuie să faci în acest scop este să te relaxezi şi să te eliberezi. Nu 
există nimic în lumea asta care să justifice închiderea sufletului 
tău, sau a anumitor centri psihici. Reţine: dacă iubeşti cu adevărat 
viaţa, nimic nu poate justifica închiderea la nivel sufletesc, sau a 
inimii tale. 

oarte puţini oameni înţeleg ce este inima spirituală. Adevărul 

este că aceasta reprezintă o capodoperă a creaţiei. Ea este un 
instrument absolut fenomenal, care are potenţialul de a crea 
vibrații şi armonici ce le depăşesc cu mult pe cele create de un 
pian, de un instrument cu coarde sau de un flaut. Tu poţi auzi un 
instrument, dar frumuseţea muzicii produse de el nu te impre- 
sionează decât pentru că ţi-a atins inima. Aceasta din urmă este ea 
însăşi un instrument creat dintr-o energie extrem de subtilă, pe 
care foarte puţini oameni ştiu să o aprecieze. 

În cazul celor mai mulţi dintre oameni, inima îşi îndeplineşte 
funcţiile nebăgată în seamă. Deşi aceste funcţii le guvernează 
întreaga viaţă, ei nu le înţeleg. Spre exemplu, dacă inima începe să 
se deschidă dintr-un motiv sau altul, noi ne îndrăgostim. Dacă ea 
începe să se închidă, noi nu mai simţim starea de iubire. Dacă ne 
doare inima, ne înfuriem, iar dacă nu o mai simţim deloc, devenim 
goliți de orice substanţă. Aceste transformări se petrec în noi 
numai din cauza schimbărilor prin care trece inima noastră. 
Realitatea este că variațiile energiei la nivelul inimii ne guver- 
nează întreaga viaţă. Noi ne identificăm atât de plenar cu ele încât 
folosim cuvintele „eu” şi „al meu” atunci când descriem ceea ce 
simţim în inima noastră, dar în realitate noi nu suntem una cu ea. 
Noi suntem cei care o experimentăm. 


Felul în care funcţionează inima nu este deloc greu de înţeles. 
Ea este un centru energetic sau o chakra. De fapt, este unul din cei 

mai putemici şi mai frumoşi centri energetici, iar activitatea sa ne 
guvemează întreaga viaţă, aşa cum spuneam. Un centru energetic 
este o zonă din fiinţa noastră în care energia curge, se adună şi este 
redistribuită. Acest flux energetic mai este cunoscut sub nume 
precum Shakti, Sfântul Duh sau Chi, şi joacă un rol foarte precis în 
viaţa ta. Tu simţi în permanenţă energia inimii tale. De pildă, 
gândeşte-te ce se întâmplă atunci când îţi simţi inima copleşită de 
iubire, de inspiraţie sau de entuziasm, sau atunci când energia 
acumulată în inimă te face să te simţi puternic şi plin de încredere 
în sine. Aceste senzaţii specifice apar pentru că inima este un 
centru energetic. 


Inima controlează fluxul energetic prin deschiderea şi închi- 
derea sa. La fel ca o valvă, ea poate permite curgerea nelimitată a 
acestui flux sau îl poate restricționa. Dacă îţi vei observa inima, 
vei înţelege cu uşurinţă ce simţi atunci când aceasta este deschisă 
şi ce simţi atunci când aceasta este închisă. Vei constata că starea 
inimii tale se schimbă în mod regulat. Spre exemplu, poţi experi- 
menta o iubire intensă în prezenţa unei anumite persoane, până 
când aceasta spune ceva inadecvat, caz în care inima ta se închide 
brusc şi tu nu mai simţi deloc iubirea. Cu toţii am trecut prin astfel 
de momente, dar care este mecanismul exact prin care se petrec 
ele? De vreme ce toţi avem o inimă, cel mai bine este să o studiem 
şi să înţelegem ce se întâmplă la acest nivel. 


Vom începe această analiză prin a ne pune o întrebare funda- 
mentală: ce element al structurii inimii îi permite acesteia să se 
închidă? Dacă îţi vei observa cu atenţie inima, vei constata că 
aceasta se închide deoarece este blocată de anumite tipare 
energetice nerezolvate rămase din trecut. Pentru a înţelege acest 
lucru, este suficient să îți examinezi experienţele de zi cu zi. Ori 
de câte ori în lumea exterioară se petrece un eveniment, tu îl 
integrezi prin simţurile tale, iar el are un impact asupra stării tale 
de spirit. Unele evenimente produc teamă, altele anxietate, altele 
iubire etc. În interiorul tău se succed o multitudine de stări de 
spirit, în funcţie de felul în care digeri evenimentele exterioare pe 
care le integrezi în fiinţa ta. Ori de câte ori integrezi un astfel de 
eveniment prin simţurile tale, fiinţa ta este inundată cu un anumit 

tip de energie. Formele nu pot pătrunde în mintea şi în inima ta. 
Ele rămân în lumea exterioară, dar sunt procesate de simţurile tale 
în tipare energetice pe care mintea şi inima ta le receptează şi le 
experimentează. Ştiinţa ne explică destul de corect acest proces 
senzorial. Ochii nu sunt propriu-zis ferestre prin care vedem lumea 
exterioară, ci camere video care ne transmit imagini electronice 
ale lumii înconjurătoare. Acelaşi lucru este valabil şi pentru cele- 
lalte simţuri. Ele percep lumea exterioară, o convertesc în infor- 
maţii, transmit aceste date prin intermediul impulsurilor electrice 
nervoase, şi astfel impresiile ajung în interiorul minţii. Simţurile 
nu sunt altceva decât aparate electronice de percepţie. Dacă 
tiparele energetice care pătrund în psihicul tău sunt perturbatorii, 
tu le opui rezistenţă şi nu le permiţi să treacă prin tine. În acest fel, 
ele nu sunt eliminate, ci devin captive (blocate) în interiorul tău. 


Acest mecanism joacă un rol extrem de important. Ca să 
înţelegi mai bine ce înseamnă blocarea acestor energii în interiorul 
tău, îţi propun să analizăm ce s-ar întâmpla dacă niciun tipar 
energetic nu ar rămâne blocat în interiorul tău, respectiv dacă 
energia ar curge liber prin tine. Să spunem că îţi conduci maşina 
pe autostradă, trecând pe lângă mii de copaci. Aceştia nu lasă nicio 
impresie asupra ta, ci dispar la fel cum apar. Atunci când conduci 
maşina, tu treci pe lângă copaci, clădiri şi alte maşini, dar acestea 
nu produc în tine impresii de lungă durată, ci simple impresii 
momentane care îţi permit să le vezi. Deşi pătrund în fiinţa ta prin 
intermediul simţurilor şi creează impresii în mintea ta, aceasta din 
urmă renunţă la ele la fel de uşor cum le-a primit. Atunci când nu 
ai o problemă personală cu ele, impresiile dispar cu uşurinţă. 


Aşa ar trebui să funcţioneze întregul sistem al percepţiei. El ar 
trebui să absoarbă impresiile, să îţi permită să experimentezi 
realitatea exterioară, iar apoi să se elibereze de ele astfel încât să 
rămâi plenar integrat în momentul prezent. Atât timp cât acest 
sistem se află într-o stare de operare perfectă, tu te simţi bine şi 
integrezi succesiv diferite experienţe. Condusul maşinii este o 
experienţă, iar copacii şi maşinile pe lângă care treci reprezintă 
alte experienţe. Acestea sunt daruri care îţi sunt oferite, la fel ca în 
cazul unui film excelent. Ele trec prin tine, te trezesc şi te 

stimulează, având un efect profund asupra ta. Experiențele care se 
succed clipă de clipă îţi permit să înveţi şi să creşti din punct de 
vedere spiritual. Inima şi mintea ta se dilată, iar tu eşti transformat 
pe un nivel foarte profund. Experiențele de viaţă sunt de departe 
cel mai bun maestru. 


A-ţi trăi viaţa înseamnă a experimenta fiecare moment care 
trece prin tine. În acest fel, foarte multe experienţe vin şi pleacă, 
trecând prin tine. Atunci când acest sistem funcţionează perfect, el 
este uluitor. Dacă ai putea trăi în permanenţă în această stare, ai fi 
o fiinţă plenar trezită. Oamenii treziţi trăiesc întotdeauna în 
„momentul prezent”. Ei sunt perfect conştienţi de ceea ce se în- 
tâmplă în faţa lor în momentul de faţă, şi astfel, întreaga viaţă 
trece prin ei. Imaginează-ţi cum te-ai simţi dacă ai putea fi sută la 
sută conştient de tot ceea ce ţi se întâmplă, clipă de clipă. Fiecare 
moment ar fi o experienţă care te-ar stimula şi te-ar impresiona, 
căci ai fi complet deschis, iar viaţa ar trece direct prin tine. 


Din păcate, acest sistem nu funcţionează impecabil în cazul 
marii majorităţi a oamenilor. Cel mai probabil, atunci când 
conduci pe autostradă, vezi copacii şi maşinile pe lângă care treci, 
iar acestea trec prin tine fără niciun fel de problemă, dar apoi, 
inevitabil, se întâmplă ceva care nu trece mai departe. Să spunem 
că vezi o maşină, un Ford Mustang de culoare albastru deschis, 
care îţi aminteşte de maşina iubitei tale. Când aceasta te depăşeşte, 
vezi în ea doi oameni care par să se îmbrăţişeze. Mai este aceasta 
o maşină la fel ca toate celelalte pentru tine? Nu, nu mai este. 


Să analizăm ce s-a întâmplat. Din perspectiva ochilor tăi, nu 
există nicio diferenţă între această maşină şi celelalte. Lumina 
reflectată de ea trece prin retina ochilor tăi şi provoacă o impresie 
vizuală asupra minţii tale. Din punct de vedere fizic, aceasta nu 
diferă cu nimic de celelalte, dar la nivel mental impresia nu 
reuşeşte să treacă mai departe. De aceea, în momentul următor tu 
nu mai observi ceilalţi copaci şi celelalte maşini, căci mintea şi 
inima ta au rămas blocate asupra maşinii care tocmai a trecut. Se 
produce astfel un blocaj, un eveniment care nu reuşeşte să treacă 
mai departe. Experiențele care urmează încearcă să treacă prin 

ține, dar în interiorul tău s-a petrecut ceva care nu le permite, căci 
experienţa legată de maşina albastră nu a fost rezolvată. 


Ce se întâmplă cu experienţa care nu a reuşit să treacă liber 
prin tine, respectiv cu imaginea maşinii care semăna cu cea a 
jubitei tale? De ce nu se scufundă şi ea în memoria ta sub- 
conştientă, la fel ca celelalte experienţe? La un moment dat, va 
trebui să nu te mai concentrezi asupra ei, pentru a face faţă unui alt 
eveniment mai urgent, cum ar fi un semafor. Lucrul pe care nu îl 
realizezi este că întreaga ta experienţă de viaţă este pe punctul de a 
se schimba din cauza evenimentului care nu a reuşit să treacă prin 
tine. Întreaga viaţă se află în competiţie cu acest eveniment blocat, 
încercând să îţi capteze atenţia. Din păcate, această impresie nu 
este deloc tăcută şi liniştită. Dimpotrivă, tu ai tendinţa să te 
gândeşti în permanenţă la ea, încercând să o procesezi la nivel 
mental. Nu a trebuit să procesezi experienţa copacilor, dar pe 
aceasta simţi nevoia să o digeri. Dat fiind că i-ai opus rezistenţă, 
ea s-a blocat în tine, iar acum ai o problemă. Începi să gândeşti: 
„Poate că nu era ea. În mod cert nu era ea. Cum ar fi putut fi ea?” 
lar gândurile se succed unul după altul în mintea ta, până când 
simţi că înnebuneşti. Tot acest zgomot interior este consecinţa 
încercării tale de a procesa energia blocată şi de a o scoate din 
sistemul tău. 


Pe termen lung, tiparele energetice care nu reuşesc să treacă 
liber prin tine sunt eliminate din partea frontală a minţii tale şi 
depozitate într-un anumit Joc până când te simţi pregătit să le 
eliberezi. Aceste tipare energetice care conţin o cantitate uriaşă de 
detalii legate de evenimentele asociate cu ele sunt cât se poate de 
reale. Ele nu dispar pur şi simplu, ci mustesc undeva în interiorul 
fiinţei tale şi devin o problemă. Ele pot rămâne astfel stocate 
perioade foane lungi de timp. 


Nu este deloc uşor să păstrezi energia în acelaşi loc perioade 
lungi de timp. Atunci când împiedici astfel de evenimente să 
treacă liber prin conştiinţa ta, energia lor încearcă să scape, 
manifestându-se mai întâi de toate la nivel mental. Aşa se explică 
de ce mintea devine atât de activă. Văzând că nu reuşeşte să treacă 

mai departe, din cauză că intră în conflict cu celelalte gânduri ale 
minţii, energia încearcă să se elibereze prin inimă. Astfel apar 
emoţiile. Dacă te opui eliberării sale pe această cale, ea este 
blocată şi forţată să intre într-un depozit aflat în străfundurile 
inimii. În tradiţia yoghină, aceste tipare energetice rămase 
nerezolvate sunt numite Samskara-e. Acest cuvânt sanscrit 
înseamnă „impresie”, iar învăţăturile yoghine consideră că aceste 
impresii reprezintă una dintre cele mai importante influenţe care îţi 
afectează viaţa. O Samskara reprezintă un blocaj, o impresie 
rămasă din txecut, un tipar energetic nerezolvat care sfârşeşte prin 
a-ţi controla întreaga viaţă. 


Pentru a înţelege mai bine acest lucru, îţi propun să examinăm 
în profunzime fizica energetică ce stă la baza acestor tipare 
blocate. La fel ca orice undă energetică, energia care pătrunde în 
fiinţa ta trebuie să continue să se mişte liber. Acest lucru nu 
înseamnă însă că ea nu poate rămâne blocată în interiorul tău. 
Există o singură modalitate prin care energia poate continua să se 
mişte în condiţiile în care rămâne în acelaşi loc, şi anume să 
circule în cerc. De pildă, aşa funcţionează atomii şi orbitele 
planetare. Tot ce există este energie, iar atunci când nu este forţată 
să rămână în interiorul unui recipient, energia are tendinţa de a se 
dilata. Pentru ca lumea să poată exista, energia trebuie forţată să se 
rotească în jurul propriei axe, creând astfel o unitate stabilă. Aşa se 
explică de ce energia care se manifestă sub forma atomilor 
reprezintă cărămida care stă la baza întregului univers fizic. În 
interiorul atomilor, energia se roteşte în jurul propriei axe, şi aşa 
cum se ştie la ora actuală, atomii au o energie suficient de mare 
pentru a arunca în aer întreaga lume dacă ar fi eliberată subit. 
Totuşi, dacă nu este forţată să facă acest lucru, energia rămâne în 
interiorul atomului, căci aceasta este starea ei de echilibru. 


Acest proces de rotire a energiei în cerc este exact ceea ce se 
întâmplă în cazul unei Samskara. O Samskara este un tipar 
energetic stocat care se roteşte în jurul propriei axe într-o stare de 
echilibru relativ. Motivul pentru care energia este forţată să se 
rotească în jurul propriei axe este rezistența pe care o opui 
experimentării acestui tipar. Din cauză că nu îl laşi să plece, tiparul 

nu are unde să se ducă, aşa că energia lui începe să se rotească în 
jurul propriei axe. Aceste cuante de energie aflată în rotaţie rămân 
literalmente stocate în centrul energetic al inimii tale. Toate 
Samskara-ele pe care le-ai adunat de-a lungul vieţii sunt depo- 
zitate aici. 

Pentru a înţelege mai bine ce înseamnă acest lucru, haide să 
revenim la exemplul cu Mustangul albastru deschis care semăna 
cu cel al iubitei tale. Atunci când tiparele energetice perturbate 
sunt ambalate şi depozitate în inimă, ele devin practic inactive. La 
prima vedere, ţi se pare că ai rezolvat situaţia şi nu mai ai pro- 
bleme nerezolvate legate de ea. Nici măcar nu îi menţionezi inci- 
dentul iubitei tale, căci nu doreşti să pari gelos. Neştiind ce să faci 
cu energia evenimentului, tu i-ai opus rezistenţă şi ai depozitat-o 
în inima ta, unde a trecut în subconştient, nemaideranjându-te. Ai 
putea crede că ea a dispărut complet, dar lucrurile nu stau chiar 
aşa. 

Toate Samskara-ele pe care le-ai stocat vreodată continuă să 
existe aici. Toate evenimentele care nu au trecut prin tine, înce- 
pând din momentul în care te-ai născut şi până în prezent, continuă 
să existe în tine. Aceste Samskara-e sunt cele care blochează valva 
inimii tale spirituale. Blocajul creşte în permanenţă şi restric- 
ționează din ce în ce mai mult fluxul liber al energiei. 


Am răspuns astfel la întrebarea structurală referitoare la 
maniera în care devine blocată inima. Este uşor să înţelegem acum 
că aceste impresii nerezolvate se pot acumula într-o cantitate atât 
de mare încât foarte puţină energie mai reuşeşte să treacă liberă 
prin inimă. Astfel poate apărea starea de depresie, în care totul 
devine întunecat. În acest caz, foarte puţină energie mai ajunge în 
inimă sau în minte. Mai devreme sau mai târziu, totul ţi se pare 
negativ, căci lumea simţurilor trebuie să treacă prin această energie 
a depresiei pentru a putea ajunge la conştiinţa ta. 

Chiar dacă nu eşti predispus la depresie, inima ta se poate 
totuşi bloca, fiind gâtuită de impresiile nerezolvate care continuă 
să se acumuleze în ea. Totuşi, ea nu rămâne în permanenţă blocată. 
În funcţie de experienţele vieţii, inima se poate deschide şi închide 

destul de des. Ajungem astfel la o altă întrebare importantă: care 
este cauza acestor schimbări frecvente ale stării inimii? Dacă vei 
observa cu atenţie, vei constata că motivul este acelaşi: vechile 
impresii care au cauzat blocajele inimii. 


Aşa cum spuneam, tiparele energetice depozitate sunt cât se 
poate de reale. O Samskara este programată şi conţine detaliile 
specifice ale evenimentului care nu a putut trece prin tine. Astfel, 
dacă ai experimentat o stare de gelozie pentru că ai crezut că ai 
văzut-o pe iubita ta îmbrăţişând un alt bărbat în maşina ei, 
Samskara depozitată va conţine detalii foarte specifice legate de 
această situaţie. Ea va păstra frecvenţa de vibraţie a evenimentului, 
natura lui şi chiar sensibilitatea ta în raport cu el. 


Ca să înţelegi şi mai bine, haide să vedem ce se va întâmpla în 
viitor în exemplul de mai sus. Să spunem că au trecut cinci ani şi 
te-ai despărţit de mult de iubita ta. Eşti căsătorit cu altcineva şi 
te-ai maturizat mult. Într-o zi, te afli în maşină cu familia ta şi te 
simţi minunat. Copacii şi maşinile trec pe lângă tine, iar la un 
moment dat îţi apare în faţă un Mustang de culoare albastru 
deschis în care doi oameni se îmbrăţişează. Instantaneu, simţi o 
apăsare la nivelul inimii. Aceasta pare să se oprească o clipă, după 
care începe să bată rapid. Deşi nu înţelegi ce se întâmplă, devii 
nervos, iritat, agitat. Ziua nu ţi se mai pare atât de frumoasă ca 
până acum. Toate aceste schimbări ale stării tale de spirit se petrec 
pentru că inima ta s-a simţit tulburată atunci când a văzut acea 
maşină. Procesul este uimitor. Cu cinci ani în urmă s-a produs un 
eveniment care nu a durat decât câteva clipe. Nu ai discutat cu 
nimeni despre el, iar acum, cinci ani mai târziu, pe lângă tine trece 
un Mustang albastru şi îţi schimbă complet starea de spirit. 


Oricât de greu de crezut ar părea, chiar aşa se petrec lucrurile, 
jar acest mecanism se aplică tuturor evenimentelor care nu au 
reuşit să treacă liber prin tine. Nu este de mirare că te simţi atât de 
copleşit şi că inima ta se închide şi se deschide atât de frecvent. 
Energia stocată în ea este cât se poate de reală şi interacționează cu 
fluxul gândurilor tale şi cu percepţia evenimentelor din momentul 
prezent. Dinamica acestor interacțiuni face ca vibraţiile depozitate 
sub formă de Samskara-e să se activeze, uneori peste ani de zile. 

Aşa s-a întâmplat în exemplul de mai sus cu Mustangul albastru. 
De altfel, maşina nici măcar nu trebuie să fie identică cu cea din 
trecut pentru a activa această energie stocată în inimă. Ar putea fi 
la fel de bine un Mustang negru, sau o altă maşină în care doi 
oameni se îmbrăţişează. Orice eveniment care aminteşte cât de cât 
de cel din trecut poate activa o Samskara. 


Ceea ce contează este că impresiile din trecut pot fi activate 
(chiar şi cele din trecutul foarte îndepărtat) şi îţi pot afecta viaţa. 
Impulsurile senzoriale generate de evenimentele curente răscolesc 
toate amintirile tale şi activează tiparele energetice nerezolvate 
asociate cu ele. Atunci când o Samskara este stimulată, ea se 
deschide ca o floare şi începe să elibereze energia stocată în ea. Îţi 
aminteşti astfel frânturi din ceea ce ai experimentat pe timpuri — 
gânduri, sentimente, uneori chiar mirosuri şi alte percepții 
senzoriale. Samskara poate conţine copia exactă a evenimentului 
petrecut cândva. Sistemul uman depăşeşte cu mult capacitatea 
oricărui computer creat de oameni. El poate arhiva tot ce ai simţit 
vreodată, tot ce ai gândit şi tot ce ţi s-a întâmplat. Şi toate aceste 
informaţii sunt depozitate într-o mică bulă energetică din interiorul 
inimii tale. Ani mai târziu aceasta este stimulată, iar tu retrăieşti 
instantaneu sentimentele pe care le-ai experimentat în trecut. De 
aceea, poţi retrăi efectiv teama şi nesiguranța pe care le-ai simţit la 
vârsta de cinci ani, chiar dacă acum ai 60. Tiparele energetice 
mentale şi emoţionale nerezolvate sunt stocate în inima ta şi pot fi 
reactivate oricând. 


Pe de altă parte, trebuie să înţelegi că marea majoritate a 
evenimentelor pe care le percepi nu rămân blocate în tine, ci trec 
liber prin conştiinţa ta. Gândeşte-te câte lucruri vezi într-o singură 
zi. În mod evident, nu toate devin blocate în inima ta. Singurele 
impresii care rămân blocate sunt cele care te tulbură sau care te 
bucură profund. Da, chiar şi impresiile pozitive pot fi depozitate în 
inimă. Ele nu trec mai departe din cauză că te cramponezi de ele. 
De pildă: „Nu doresc să mă despart de această impresie. Mi-a spus 
că mă iubeşte şi m-am Simţit răsfăţată şi protejată. Doresc să 
păstrez acest moment şi să îl retrăiesc mereu....” Acest gen de 
cramponare generează Samskara-e pozitive. Atunci când sunt 

stimulate, acestea eliberează o energie pe aceeaşi frecvenţă de 
vibraţie. Aşadar, există două tipuri de experienţe care pot bloca 
inima: cele pe care încerci să le respingi pentru că te afectează şi 
cele pe care încerci să le păstrezi pentru că îţi fac plăcere. În 
ambele cazuri, tu nu le laşi să treacă liber prin conştiinţa ta şi 
risipeşti astfel o energie prețioasă blocând fluxul energetic liber 
prin rezistenţă sau ataşament. 


Alternativa constă în a te bucura de viaţă fără a te ataşa de ea şi 
fără a respinge nimic. Dacă poţi trăi în acest fel, fiecare moment te 
va transforma. Dacă eşti dispus să te bucuri de darul vieţii fără să i 
te mai opui, vei înflori şi vei începe să înţelegi secretele inimii. 
Inima este acel loc din fiinţa ta prin care trece întreaga energie 
care te susţine, te inspiră şi te înalţă, dându-ţi putere pentru a face 
tot ceea ce îţi propui să faci. Este o experienţă sublimă, care te 
cutremură până în străfunduri. În mod normal, aşa ar trebui să 
funcţionezi tot timpul. Starea cea mai înaltă pe care ai experi- 
mentat-o vreodată nu a fost altceva decât consecinţa deschiderii 
tale supreme din acel moment. Dacă nu te-ai închide niciodată, ai 
putea trăi în această stare tot timpul. Nu mai face compromisuri. 
Acceptă bunăstarea supremă, inspiraţia şi iubirea fără sfârşit, 
printr-o deschidere absolută. Aceasta este starea naturală a unei 
inimi sănătoase. 

Dacă doreşti să te bucuri de această stare, permite experienţelor 
vieţii să vină şi să treacă prin conştiinţa ta. Dacă vechile tipare 
energetice pe care nu le-ai putut rezolva în trecut ies la suprafaţă, 
lasă-le să iasă şi eliberează-te de ele. Nu este deloc complicat. 
Dacă îţi iese în cale un Mustang albastru şi simţi o stare de gelozie 
sau de teamă, zâmbeşte. Fii fericit că această Samskara care a stat 
atâta timp depozitată în inima ta a ieşit în sfârşit la suprafaţă, 
oferindu-ţi posibilitatea să te eliberezi de ea. Deschide-te, relaxea- 
ză-ţi inima, iartă, râzi şi fă tot ceea ce îţi doreşti. Nu o refula şi nu 
o împinge înapoi în subconştient. De bună seamă că te va durea, 
căci te-a durut inclusiv atunci când ai depozitat-o în inima ta. 
Depinde însă numai de tine dacă doreşti să îţi continui viaţa depo- 
zitând această durere în inima ta, blocând-o şi limitându-i astfel 
viaţa, sau dacă accepţi să o laşi să iasă la lumină, eliberându-te 

astfel pentru totdeauna de ea. Te va durea pentru o clipă, dar apoi 
se va termina. 


Aşadar, tu ai de ales: doreşti să schimbi întreaga lume astfel 
încât aceasta să nu îţi zgândăre Samskara-ele, sau preferi să treci 
prin acest proces de purificare? Nu lua decizii pe baza blocajelor 
activate din inima ta. Învață să te centrezi şi contemplă cu detaşare 
acest proces de eliberare. Dacă te vei centra suficient de solid în 
Sinele tău şi nu te vei mai opune tiparelor energetice depozitate în 
inima ta, acestea vor ieşi constant la suprafaţă şi vor trece prin 
tine. Ele se vor manifesta în timpul zilei, dar şi atunci când dormi, 
sub forma viselor tale. În acest fel, inima ta se va obişnui cu 
procesul constant de eliberare şi de purificare. Nu împiedica acest 
proces şi nu-ţi elibera vechile impresii una câte una. Ar dura prea 
mult. Rămâi centrat în Sine şi eliberează-le în bloc. Aşa cum 
corpul fizic elimină constant bacteriile şi celelalte substanţe 
străine, fluxul natural al energiei vieţii va elimina în timp tiparele 
stocate în inima ta. 


Răsplata acestui proces este o inimă perpetuu deschisă, care nu 
mai este sufocată de nicio valvă. Este o viaţă trăită în iubire, care 
te hrăneşte şi te întăreşte încontinuu. Acesta este miracolul unei 
inimi deschise. Pentru acest scop a fost creat acest instrument 
fabulos. Acordă-ţi permisiunea de a te bucura de fiecare notă pe 
care o poate cânta inima ta. Dacă te vei relaxa, acest proces de 
purificare şi de eliberare a inimii se va dovedi un lucru minunat. 
Imaginează-ţi cea mai înaltă stare de conştiinţă pe care o poţi trăi 
şi focalizează-te în permanenţă asupra ei. Dacă uiţi când şi când de 
ea, nicio problemă. Aminteşte-ţi din nou de ea. Nu ceda niciodată. 
Simplul fapt că îţi doreşti să treci prin acest proces de eliberare a 
fluxului energetic din fiinţa ta arată că eşti un om deosebit. În 
timp, vei ajunge acolo unde doreşti. Tot ce trebuie să faci este să 
continui să te eliberezi de vechile impresii blocate în inima ta. 


63 


Capitolul 7 


Transcenderea tendinței 
de a te închide 


undamentele creşterii spirituale şi al trezirii personale sunt 

susţinute astăzi inclusiv de către ştiinţa occidentală. Aceasta 
ne-a învăţat cum se structurează un câmp energetic dând naştere 
atomilor, care se unesc apoi în molecule, manifestând astfel în 
ultimă instanţă întregul univers fizic. Acelaşi proces se petrece 
inclusiv în interiorul nostru. Fenomenele care se petrec înlăuntrul 
nostru îşi au originea într-un câmp energetic care stă la baza lor. 
Mişcările acestuia sunt cele care creează tiparele mentale şi 
emoţionale, impulsurile interioare, nevoile şi reacţiile instinctuale. 
Indiferent cum am numi acest câmp de forţă lăuntric — Chi, Shakti 
sau Spirit (Duh) — cert este că el reprezintă energia care se 
deplasează în conformitate cu anumite tipare prin fiinţa noastră 
interioară. 

Dacă examinăm aceste tipare energetice care există în noi, dar 
şi în alte specii vii, nu este greu să sesizăm că cel mai primar 
dintre ele este instinctul de supravieţuire. De-a lungul milioanelor 
de ani, toate organismele vii, de la cel mai simplu la cel mai 
complex, s-au luptat zi de zi să supravieţuiască şi să se protejeze. 
În structurile noastre sociale, bazate pe cooperare şi extrem de 
evoluate, acest instinct de supravieţuire a trecut prin schimbări 
evoluționiste spectaculoase. Celor mai mulţi dintre oameni nu le 
mai lipsesc hrana, apa, îmbrăcămintea şi adăpostul. În plus, de 

cele mai multe ori noi nu ne mai confruntăm cu vreo ameninţare 
fizică imediată, capabilă să ne pună în pericol viaţa. De aceea, 
energiile protectoare s-au adaptat, fiind focalizate astăzi mai 
degrabă asupra apărării psihologice a indivizilor decât asupra celei 
fiziologice. Noi experimentăm zi de zi nevoia de a ne apăra 
conceptele, şi mai puţin corpul fizic. Principala noastră luptă se dă 
cu propriile temeri, motive de nesiguranţă şi comportamente 
distructive, şi mai puţin cu diferite forţe exterioare. 


Cu toate acestea, acelaşi impuls care face o căprioară să fugă 
atunci când se apropie un prădător ne face şi pe noi să ne ferim de 
pericole. Să spunem că cineva ridică vocea la tine sau îţi vorbeşte 
despre un subiect neconfortabil. Deşi nu este vorba de vreo 
ameninţare fizică, inima ta începe să bată ceva mai rapid. Acelaşi 
lucru se întâmplă în cazul unei căprioare care aude un zgomot 
suspect. Inima ei începe să bată mai rapid, iar ea îngheaţă sau o ia 
la fugă. În cazul tău, nu teama pentru propria viaţă te face să o „iei 
la fugă”, ci o altfel de teamă, mai profundă şi mai personală, care 
te face să îţi doreşti să te protejezi. 


Nemaifiind acceptabil din punct de vedere social să fugi în 
pădure şi să te ascunzi printre copaci, la fel ca o căprioară, tu te 
ascunzi în interiorul tău. Te retragi, te închizi şi te ascunzi în spa- 
tele scutului protector pe care ţi l-ai construit singur. Realizezi 
toate aceste lucruri prin închiderea centrilor tăi energetici, chiar 
dacă nu şti nimic de existenţa lor (în plan intelectual). Ai făcut 
acest lucru începând de la grădiniţă. Tu ştii exact cum să îţi închizi 
inima şi cum să te ascunzi după un scut protector psihologic, sau 
cum să îţi închizi centrii pentru a nu mai fi foarte receptiv în faţa 
energiilor care îţi provoacă teamă. 


Ori de câte ori te închizi şi te protejezi în acest fel, tu îţi con- 
struieşti o cochilie în jurul părţilor vulnerabile ale fiinţei tale, pe 
care doreşti să le protejezi deşi nimeni nu te atacă la nivel fizic. 
Ceea ce îţi protejezi de fapt este egoul, sau concepţia ta legată de 
sine. Chiar dacă situaţia în care te afli nu presupune niciun pericol 
fizic, ea te poate tulbura, făcându-te să te temi, să te simţi nesigur, 
sau provocându-ţi alte probleme de natură emoţională. De aceea, 
tu simţi nevoia de a te proteja. 

Problema este că acea parte din tine care se simte tulburată este 
în acelaşi timp şi foarte dezechilibrată în sine. Ea a devenit atât de 
sensibilă încât chiar şi cele mai minore lucruri o pot deranja, 
făcând-o să reacționeze excesiv. Deşi trăieşti pe o planetă care se 
roteşte în imensitatea infinită a spaţiului cosmic, tu îţi faci proble- 
me pentru micile tale cusururi neînsemnate, pentru că cineva ţi-a 
zgâriat maşina sau pentru că ai râgâit în public. Pur şi simplu nu 
este sănătos. Dacă organismul tău fizic ar fi la fel de sensibil, ai fi 
tot timpul bolnav. În mod paradoxal, societatea în care trăim con- 
sideră normale aceste sensibilităţi psihologice excesive. Nemai- 
fiind nevoiţi să ne facem griji legate de hrană, haine sau adăpost, 
noi ne permitem luxul de a ne face griji legate de o pată pe panta- 
loni, de faptul că am râs prea tare sau că am spus ceva nelalocul 
lui. Ne-am dezvoltat un psihic hipersensibil şi ne folosim în 
permanenţă energia pentru a ne închide şi pentru a ne proteja. Din 
păcate, acest proces nu face decât să ascundă problemele pe care 
le avem; în niciun caz nu le rezolvă. Cu alte cuvinte, noi ascundem 
boala în interiorul nostru, iar aceasta nu face decât să se agraveze. 


De-a lungul procesului de creştere spirituală, vei ajunge într-un 
punct în care vei înţelege că atât timp cât vei continua să te pro- 
tejezi, tu nu vei fi niciodată liber. Este foarte simplu: din cauză că 
eşti speriat, te-ai blocat în casa ta şi ai tras toate jaluzelele. Acum 
te afli în întuneric şi doreşti să vezi lumina soarelui, dar nu mai 
poţi. Este absolut imposibil. Atât timp cât te închizi pentru a te 
proteja, tu pui un lacăt pe inima ta, ascunzând în ea această per- 
soană nesigură şi speriată. În acest fel nu vei fi însă niciodată liber. 


În ultimă instanţă, chiar dacă te vei proteja perfect, nu vei mai 
creşte din punct de vedere spiritual. Obiceiurile şi tendinţele tale 
vor rămâne neschimbate. Viaţa devine stagnantă pentru cei care îşi 
protejează prea strict vulnerabilităţile. Ei ajung să spună lucruri de 
genul: „Ştii foarte bine că nu discutăm despre astfel de chestiuni în 
prezenţa tatălui tău” şi inventează tot felul de reguli despre lucruri 
care nu ar trebui să se întâmple în lumea exterioară pentru că i-ar 
deranja în interior. O astfel de viaţă exclude aproape complet orice 
bucurie, orice entuziasm şi orice dorinţă de a trăi. Majoritatea 
oamenilor nu îşi mai ocupă timpul cu altceva decât cu propria lor 

protecţie, asigurându-se astfel că nimic nu îi poate da peste cap. La 
sfârşitul zilei, când sunt întrebaţi: „Cum a fost ziua ta?”, ei răs- 
pund: „Nu prea rea”, sau „Voi supravieţui.” Ce spun aceste răs- 
punsuri despre perspectiva lor asupra vieţii? În mod evident, ei 
percep viaţa ca pe o ameninţare. O zi bună înseamnă pentru ei că 
au reuşit să supravieţuiască fără a fi răniţi sufleteşte. Cu cât trăiesc 
mai mult timp în acest fel, cu atât mai închişi devin. 


Dacă îţi doreşti cu adevărat să îţi continui creşterea spirituală, 
trebuie să procedezi exact pe dos. Adevărata creştere are loc numai 
atunci când personalitatea este unitară, nu divizată în două părţi: 
una speriată, care simte nevoia să fie protejată, şi alta care are 
rolul de a o proteja pe cea slabă. Într-un om trezit din punct de 
vedere spiritual toate părţile sunt unificate. Mintea lui nu mai este 
împărţită în doi poli, unul conştient şi altul subconştient, căci el nu 
refuză să privească în faţă niciunul din aspectele fiinţei sale. Mai 
mult, el este conştient că ceea ce vede în interiorul său nu este 
totuna cu el. Cea care creează valurile gândurilor şi emoţiilor este 
energia interioară, iar conştiinţa contemplă aceste valuri. Cu alte 
cuvinte, tu eşti cel care contemplă dansul psihicului, dar nu eşti 
totuna cu el. 


Pentru a atinge această stare de luciditate, trebuie să laşi toate 
tendinţele tale psihice să iasă la lumina conştiinţei. Tu trebuie să 
permiţi chiar şi celor mai mici părți care au fost separate de 
personalitatea ta să treacă liber prin tine, fără să le mai refulezi. La 
ora actuală, tu ascunzi în tine multe părți fragmentate ale psihi- 
cului tău. Dacă doreşti să te eliberezi, trebuie să scoţi la lumină 
aceste fragmente şi să le eliberezi. Nu vei reuşi însă niciodată 
acest lucru atât timp cât vei continua să te închizi în tine. La urma 
urmelor, scopul este tocmai de a-ţi proteja aceste părţi fragmen- 
tate, astfel încât să nu fie expuse niciodată. De aceea, oricât de 
multă durere ţi-ar provoca expunerea lor, tu trebuie să porneşti de 
la premisa că acesta este un preţ minor pentru libertatea de care te 
vei bucura. Atunci când nu vei mai fi dispus să te identifici cu acel 
aspect al fiinţei tale care se divide pe sine într-un milion de 
fragmente, înseamnă că eşti pregătit pentru adevărata creştere 
spirituală. 

Începe prin a înţelege tendinţa de a te proteja şi de a te apăra 
singur. Există în fiecare dintre noi o tendinţă înnăscută extrem de 
profundă de a ne închide, îndeosebi în jurul punctelor noastre 
vulnerabile. Mai devreme sau mai târziu, vei observa însă că 
această închidere necesită o energie uriaşă, căci trebuie să te 
asiguri că fragmentul protejat nu va mai fi niciodată tulburat, sar- 
cină de care trebuie să te ocupi pentru tot restul vieţii. Alternativa 
constă în a deveni suficient de conştient pentru a contempla pur şi 
simplu acea parte din fiinţa ta care încearcă tot timpul să se 
protejeze, iar apoi să îţi oferi darul suprem: acela de a nu o mai 
proteja, ci de a o elimina pentru totdeauna din viaţa ta. 


În acest scop, trebuie să începi prin a-ţi observa viaţa şi fluxul 
constant de persoane şi de situaţii cu care te confrunţi. De câte ori 
ţi se întâmplă să încerci să îţi protejezi şi să îţi aperi partea vul- 
nerabilă? De multe ori, ţi se pare că întreaga lume nu-şi doreşte 
altceva decât să îţi zgândăre rana. Oriunde te-ai duce, există întot- 
deauna cineva sau ceva care încearcă să te perturbe. De ce nu-i 
laşi? Dacă nu îţi doreşti aspectul respectiv, de ce nu renunţi să îl 


mai protejezi? 


Marea răsplată a neprotejării psihicului tău este eliberarea. 
Aceasta îţi permite să evoluezi prin această lume fără nicio 
apăsare interioară. Indiferent ce ţi se întâmplă, totul te amuză şi îţi 
face plăcere. Dat fiind că ai scăpat de partea vulnerabilă din fiinţa 
ta, nu mai trebuie să îţi faci griji că vei fi rănit sau afectat. Nu mai 
trebuie să asculţi gânduri de genul: „Ce vor spune ceilalţi despre 
mine?” sau „O, Doamne, ce bine ar fi fost dacă nu aş fi spus cutare 
lucru. A sunat atât de stupid!” Îţi vezi liniştit de treabă şi te 
focalizezi în totalitate asupra lucrurilor care se întâmplă în jurul 
tău, nu asupra sensibilităţilor tale personale. 


Dacă vei lua decizia de a te elibera de persoana speriată din 
interiorul tău, vei constata că există un prag dincolo de care începe 
creşterea spirituală. Este vorba de acel moment în care simţi că 
energia ta s-a schimbat. Să spunem că cineva îţi spune ceva, iar tu 
simţi că energia din interiorul tău se schimbă, ca şi cum te-ar 
sufoca. Acesta este un indiciu că a sosit timpul să te maturizezi din 

punct de vedere spiritual. Nu este momentul să te aperi, căci nu-ţi 
mai doreşti acea parte din tine aflată tot timpul în gardă pentru a-şi 
proteja vulnerabilităţile. În acest caz, eliberează-te de ea. 


Mai devreme sau mai târziu, vei deveni suficient de conştient 
pentru a fi capabil să opreşti procesul de schimbare a calităţii 
energiei din interiorul tău atunci când aceasta tinde să devină 
neplăcută. Spre exemplu, dacă aceasta te face în mod normal să 
vorbeşti, acum optezi pentru a tăcea. Te opreşti chiar în mijlocul 
frazei începute, căci ştii foarte bine unde te va conduce discuţia 
dacă o vei continua. În clipa în care vezi că energia ta tinde să 
devină dezechilibrată şi că inima ta are tendinţa să se închidă 
pentru a se proteja, împiedici pur şi simplu acest proces. Cu alte 
cuvinte, te opreşti. 


De fapt, ce înseamnă a „te opri”? Este vorba de un proces 
interior numit detaşare, eliberare sau renunțare. Atunci când îl 
practici, tu te distanţezi de energia care încearcă să te atragă în 
mrejele ei. Orice energie din interiorul tău are o putere hipnotică, 
fiind capabilă să îţi absoarbă conştiinţa până la uitarea de sine. De 
pildă, dacă îţi cade un ciocan pe degetul de la picior, întreaga ta 
atenţie se focalizează asupra durerii. Dacă în imediata ta apropiere 
se produce un zgomot puternic, te focalizezi — vrei nu vrei — 
asupra lui. Conştiinţa are tendinţa de a se focaliza asupra oricărei 
perturbații, lucru valabil inclusiv pentru dezechilibrele interioare. 
Cu alte cuvinte, aceste energii dezechilibrate au puterea de a-ţi 
absorbi conştiinţa (atenţia / luciditatea). Din fericire, acest lucru nu 
este absolut obligatoriu. Tu ai capacitatea de a te detaşa de aceste 
energii şi de a le contempla de la distanţă. 

Atunci când energiile din interiorul tău se pun în mişcare, tu nu 
trebuie să te laşi dus de torentul pe care îl creează. Spre exemplu, 
dacă mintea ta începe să gândească, tu nu eşti obligat să te laşi dus 
de gândurile tale oriunde doresc acestea. Să spunem că te plimbi 
pe trotuar şi că o maşină trece pe lângă tine. Mintea ta începe 
imediat să gândească: „Uau! Mi-aş dori şi eu o maşină ca asta, dar 
salariul nu îmi permite să mi-o cumpăr.” De aceea, începi să te 
gândeşti cum ai putea obţine o mărire de salariu sau o slujbă 

diferită. Acest proces mental nu este însă absolut necesar. Tu ai fi 
putut foarte bine să vezi maşina şi să sesizezi primul gând care ţi-a 
trecut prin minte, fără să îi dai însă curs, dezvoltându-l în lungul 
şir de gânduri care a urmat. Gândul ar fi dispărut astfel împreună 
cu maşina, căci tu nu i-ai fi dat curs. Asta înseamnă să fii centrat. 


Dacă nu eşti centrat, conştiinţa ta se lasă absorbită de orice 
lucru care îi atrage atenţia. Vezi o maşină care trece pe lângă tine 
şi începi să te gândeşti ce ai putea face ca să ai şi tu una la fel. Într-o 
altă zi vezi un iaht şi uiţi complet de maşină, neputându-ţi lua 
mintea de la el. Există astfel de oameni. Din cauza lipsei de 
focalizare, ei au tendinţa de a-şi pierde slujbele şi relaţiile. Energia 
lor este foarte risipită. 


Tu ai capacitatea de a nu te lăsa furat de şirul gândurilor tale, 
de a te retrage în fundalul conştiinţei şi de a le privi cu detaşare. 
Atunci când prin minte îţi trece un gând sau când simţi o emoție, 
le observi, dar le laşi să treacă, căci nu îţi fixezi conştiinţa asupra 
lor. Această tehnică de eliberare se realizează prin înţelegerea 
faptului că gândurile şi emoţiile nu sunt altceva decât simple 
obiecte ale conştiinţei. Atunci când sesizezi că inima ta începe să 
se simtă neliniştită, înseamnă că eşti conştient de această expe- 
rienţă. Cine este însă conştient? Conştiinţa ta, Sufletul sau Sinele 
care locuieşte în interiorul tău. El este cel care vede în spatele 
privirii tale. Schimbările pe care le experimentezi la nivelul 
fluxului energiei interioare sunt simple obiecte ale conştiinţei. 
Dacă doreşti să te eliberezi de aceste schimbări, ori de câte ori 
simţi că încep să se producă, relaxează-te. Nu te lupta cu ele; nu 
încerca să le opreşti şi nu le eticheta. Nu-ţi spune: „O, nu-mi vine 
să cred că simt aşa ceva. Mi-am promis că nu mă voi mai gândi la 
acea maşină.” Dacă vei face acest lucru, vei sfârşi prin a uita de 
tine însuţi, lăsându-te furat de şirul gândurilor de vinovăţie, care le 
vor înlocui pe cele referitoare la maşină. Distanţează-te de întregul 
proces. 


Nu este suficient însă să te detaşezi de gândurile şi de emoţiile 
tale. Trebuie să înveţi să te detaşezi de însăşi atracţia pe care o are 
energia asupra conştiinţei tale. Ori de câte ori devine dezechi- 

librată, energia încearcă să îţi atragă atenţia asupra ei, absorbind-o. 
Dacă îţi vei folosi puterea voinţei pentru a nu te lăsa absorbit de ea 
şi dacă vei rămâne ancorat în interiorul tău, vei observa că 
distincţia dintre conştiinţă şi obiectele sale este la fel de evidentă 
ca şi cea dintre zi şi noapte. Pur şi simplu avem de-a face cu 
categorii diferite. Obiectele conştiinţei apar şi dispar, în timp ce 
conştiinţa le priveşte cum apar şi dispar. După dispariţia unui 
obiect, apare întotdeauna un altul, iar conştiinţa continuă să 
contemple apariţia şi dispariţia lor. Singura care nu apare şi nu 
dispare niciodată este conştiinţa. Aceasta rămâne întotdeauna 
constantă şi nu face altceva decât să contemple. Ea experi- 
mentează crearea gândurilor şi emoţiilor, şi are luciditatea de a 
înţelege de unde au provenit acestea. Conştiinţa realizează toate 
aceste lucruri fără să se gândească la ele. Ea vede la fel de uşor ce 
se întâmplă în interior şi ce se petrece în lumea exterioară, căci nu 
face altceva decât să contemple. Sinele priveşte schimbarea 
energiilor lăuntrice în funcţie de diferite forţe interioare şi exte- 
rioare. Energiile pe care le priveşte el vin şi pleacă, dar el rămâne 
neschimbat. Dacă uiţi de sine şi te laşi dus de valul energiilor, tu îţi 
părăseşti sediul din centrul conştiinţei tale şi te risipeşti. Asta 
înseamnă să fii necentrat. 


Haide să privim cu încetinitorul ce se întâmplă atunci când te 
laşi dus de aceste energii. Începi întotdeauna prin a avea un gând 
sau o emoție. Uneori, acestea pot fi extrem de subtile, caz în care 
nu sesizezi decât că fluxul energiei tale lăuntrice se îngustează, iar 
tu devii defensiv. Alteori pot fi extrem de puternice. Dacă aceste 
energii îţi captează atenţia şi te focalizezi în întregime asupra lor, 
puterea lucidităţii tale le alimentează. Conştiinţa are o putere 
uluitoare. De aceea, dacă te concentrezi asupra gândurilor şi 
emoţiilor tale, acestea se încarcă cu energia ei colosală, devenind 
infinit mai puternice. Să spunem că simţi o stare de uşoară gelozie 
sau de uşoară teamă. Dacă te focalizezi asupra ei, ea devine din ce 
în ce mai puternică şi îţi captează din ce în ce mai mult atenţia. Se 
creează astfel un cerc vicios, căci atenţia ta continuă să o 
alimenteze cu energie, iar puterea ei de fascinaţie asupra ta se 
amplifică şi mai mult. Şi astfel, ciclul continuă la infinit. În final, 

ceea ce iniţial a fost un simplu gând sau o simplă emoție devine 
acum însuşi centrul existenţei tale. Dacă nu te detaşezi de gândul 
sau de emoția respectivă, rişti să îţi pierzi complet controlul. 


Un om înţelept rămâne întotdeauna suficient de centrat în sine 
pentru a se distanţa de energia sa ori de câte ori aceasta tinde să 
devină defensivă. Ori de câte ori aceasta se pune în mişcare şi 
tinde să îi absoarbă atenţia, el se relaxează şi se eliberează de ea. 
Aşadar, detaşarea înseamnă să priveşti energia din spatele ei şi să 
nu te laşi dus de ea. Este suficient un moment de efort conştient 
pentru a te decide să faci acest lucru. Acest lucru presupune 
asumarea unui risc: acela că îţi va fi mai bine dacă nu te vei lăsa 
dus de valul energiei decât dacă o vei face. Într-adevăr, dacă te vei 
elibera de fascinația energiei, vei fi liber să experimentezi bucuria 
şi expansivitatea care există în interiorul tău. 


Cu alte cuvinte, decizia constă în a te folosi de viaţă pentru a te 
elibera, ceea ce înseamnă că eşti dispus să plăteşti orice preţ 
pentru eliberarea sufletului tău. Dacă vei lua această decizie, vei 
realiza că sigurul preţ pe care trebuie să îl plăteşti este cel al 
distanţării de tine însuţi. Tu eşti sigurul care îţi poţi înlănţui 
sufletul sau care ţi-l poţi elibera. Nimeni nu poate face acest lucru 
în locul tău. Nu contează ce fac ceilalţi, atât timp cât nu iei decizia 
ca acest lucru să conteze pentru tine. Începe întotdeauna cu lucruri 
minore. Noi avem tendinţa de a ne lăsa afectaţi de cele mai 
mărunte lucruri din viaţa noastră, de pildă de faptul că un şofer 
ne-a claxonat când stăteam la semafor. Ori de câte ori se întâmplă 
astfel de lucruri mărunte, tu simţi că energia ta interioară se 
modifică. Relaxează-ţi imediat umerii şi zona pieptului. De îndată 
ce energia va trece, vei scăpa de ea. Practică cât mai des arta 
detaşării de aceste inconveniente mărunte. Să spunem că cineva de 
la serviciu ţi-a luat pixul şi remarci că ori de câte ori foloseşti un 
alt pix, energia ta interioară se schimbă, chiar dacă diferenţa este 
una de nuanţă. Nu ar fi mai bine să te eliberezi uitând de vechiul 
pix? Transformă această tehnică a eliberării într-un joc. Nu te lăsa 
captivat de supărarea ta, ci focalizează-ţi întotdeauna atenţia 
asupra gândului de a te elibera. Ori de câte ori iei un alt pix în 
mână şi simţi că eşti pe punctul de a te enerva, detaşează-te. Este 

posibil ca mintea ta să îţi spună: „Astăzi a fost un simplu pix, dar 
dacă mă detaşez de el, mâine mă vor călca în picioare! Îmi vor lua 
biroul, casa, poate chiar soţia!” Aşa procedează mintea, care este 
foarte melodramatică. Ia însă decizia de a renunţa la pix de dragul 
libertăţii sufletului tău. Asumă-ţi acest risc şi răspunde-i minţii tale: 
„Când îmi vor fura maşina, o să mai stăm de vorbă. Deocamdată 
este vorba de un simplu pix, aşa că prefer să îmi păstrez pacea 
interioară.” Indiferent ce îţi spune mintea, ia decizia de a nu te 
implica. Nu te certa cu ea şi nu încerca să o convingi de argu- 
mentele tale. Practică jocul relaxării ori de câte ori are tendinţa de a 
cădea în capcana melodramei. Învață să te eliberezi de tendinţa de a 
țe lăsa furat de energia ta. Rădăcina fiinţei tale este locul în care 
conştiinţa contemplă aceste energii fără să se lase atrasă de ele. 


Vei observa astfel că energia chiar are puterea de a te absorbi. 
Chiar dacă vei lua decizia de a nu te mai lăsa absorbit de ea, vei 
constata că ea continuă să aibă o putere enormă asupra ta. Vei 
observa acest lucru la serviciu şi acasă, cu copiii şi cu familia ta, 
cu toată lumea şi tot timpul. Oportunităţile de a creşte din punct de 
vedere spiritual sunt nesfârşite. Ele există întotdeauna chiar în faţa 
ta. a-ţi angajamentul de a nu te mai lăsa absorbit de energie. 
Atunci când simţi atracţia acesteia, ca şi cum o povară te-ar apăsa 
pe piept, detaşează-te imediat. Distanţează-te de ea. Relaxează-te 
şi eliberează-te. Indiferent de câte ori simţi starea de apăsare, 
relaxează-te şi eliberează-te de fiecare dată. Dat fiind că această 
tendinţă de a fi absorbit de energie este permanentă, decizia ta de a 
te distanţa de ea şi de a te elibera trebuie să fie de asemenea con- 
stantă. 


Centrul conştiinţei este întotdeauna mai puternic decât energia 
care încearcă să te atragă în ea, dar pentru a rămâne centrat în el 
trebuie să îţi exersezi puterea voinţei. Nu se pune problema să te 
lupţi cu energiile tale sau să încerci să le opreşti. Nu este nimic în 
neregulă dacă îţi este teamă, dacă te simţi gelos sau atras de 
altcineva. Nu este vina ta că aceste energii există. Atracţiile, 
repulsiile, gândurile şi sentimentele nu-ţi schimbă cu nimic esenţa. 
Ele nu te pot face mai pur sau mai impur, pentru simplul motiv că 
nu sunt totuna cu tine. Tu eşti cel care contemplă, iar acest Sine 

este conştiinţă pură. De aceea, nu trebuie să crezi că ai fi mai liber 
dacă nu ai avea astfel de sentimente. Adevărata libertate constă în 
a fi liber chiar în condiţiile în care ai astfel de sentimente — căci 
ele vor exista întotdeauna. 


Dacă vei învăţa să rămâi centrat în situaţiile mărunte, vei 
constata că îţi vei păstra această stare de centrare inclusiv în 
situaţiile mai importante. De-a lungul timpului, vei observa că îţi 
poţi păstra această stare chiar şi în cazurile de forță majoră. 
Evenimente care în trecut te-ar fi distrus se pot produce acum şi 
pot dispărea din viaţa ta fără a-ţi schimba în vreun fel starea de 
centrare şi de pace interioară. Te poţi simţi împăcat inclusiv atunci 
când pierzi pe cineva drag. Nu este nimic greşit în a te simţi senin 
şi centrat atât timp cât eliberezi energia, nu o suprimi. În ultimă 
instanţă, nici chiar cele mai teribile nenorociri nu vor mai lăsa 
asupra ta vreo cicatrice sau vreo impresie. Atât timp cât nu închizi 
în inima ta aceste probleme, tu îţi vei putea continua viaţa fără a fi 
afectat la nivel psihologic. Indiferent ce se întâmplă în viaţa ta, 
este mai bine să te detaşezi decât să te închizi în tine. 


Există în străfundurile fiinţei tale un loc în care conştiinţa 
atinge energia. Acesta este nivelul pe care trebuie să lucrezi. 
Numai pe acest nivel te poţi detaşa de energie. Dacă vei face acest 
lucru clipă de clipă, de-a lungul săptămânilor şi lunilor, acest loc 
va deveni locul tău de reşedinţă. Nimeni şi nimic nu te va mai 
putea clinti vreodată din acest loc al conştiinţei pure. Orice s-ar 
întâmpla în lumea exterioară, vei învăţa să rămâi aici. După ce vor 
trece anii şi te vei specializa în arta detaşării de orice durere, 
indiferent cât de gravă ar fi aceasta, vei experimenta o stare de o 
măreție fără egal. Te vei elibera inclusiv de ultima obişnuinţă: 
tendinţa constantă de a fi atras de egoul tău inferior. Vei deveni 
astfel liber să explorezi natura şi sursa adevăratei tale fiinţe: 
Conştiinţa Pură. 


PARTEA A III-A 


Eliberarea de sine 


Capitolul 8 


Detaşează-te chiar acum sau 
suportă căderea 


Tai Sinelui este inevitabil interconectată cu derularea 
vieţii individuale. Urcuşurile şi coborâşurile naturale ale vieţii 
pot conduce fie la creştere personală, fie la teamă. Prevalenţa uneia 
sau alteia depinde de maniera în care privim schimbarea. Noi 
putem privi schimbarea cu entuziasm sau ne putem teme de ea. 
Indiferent cum ne raportăm însă la ea, trebuie să recunoaştem că ea 
face parte integrantă din însăşi natura vieţii. Dacă ai foarte multe 
temeri, vei respinge în mod automat schimbarea şi vei încerca să 
creezi în jurul tău o lume previzibilă, controlabilă şi definibilă, 
care să îţi stimuleze şi mai tare temerile. Teama nu doreşte nicio- 
dată să devină conştientă de sine; de fapt, ea se teme de sine. De 
aceea, tu te foloseşti de mintea ta pentru a-ţi manipula viaţa astfel 
încât să nu mai simţi starea de teamă. 

Puţini oameni înţeleg că teama nu este altceva decât un obiect. 
Ea este doar unul din obiectele pe care universul ne permite să le 
experimentăm. Atunci când ne confruntăm cu o stare de teamă, noi 
avem de ales: o putem recunoaşte şi putem lucra pentru a ne 
elibera de ea, sau ne putem ascunde de ea, blocând-o astfel în 
interiorul nostru. Dat fiind că nu se confruntă în mod obiectiv cu 
teama, oamenii nu o înţeleg. De aceea, ei o păstrează în interiorul 
lor şi încearcă să împiedice anumite lucruri care ar putea-o 
stimula. În acest fel, trec prin viaţă încercând să îşi creeze o stare 

de siguranţă şi de control prin definirea condiţiilor care i-ar face să 
se simtă astfel. Lumea exterioară nu corespunde însă aproape 
niciodată cu aceste condiţii subiective. De aceea, ea ajunge să li se 
pară înfricoşătoare. 


Chiar dacă ţi se pare că acest mecanism te protejează, în reali- 
tate el nu o face. Dimpotrivă, lumea ţi se pare amenințătoare 
tocmai din cauza lui. Viaţa trăită în astfel de condiţii devine un fel 
de luptă de tip „eu contra lor”. Atunci când ascunzi în interiorul 
tău teama, nesiguranța şi slăbiciunea, făcând tot ce îţi stă în puteri 
pentru a evita stimularea acestora, viaţa te va pune la grea încer- 
care, punându-te să te confrunţi cu evenimente şi cu provocări care 
te vor da peste cap. Atât timp cât vei opune rezistenţă acestor 
schimbări, tu vei simţi că viaţa este o luptă. Vei considera că cutare 
persoană nu se comportă aşa cum ar trebui şi că cutare situaţie nu 
se derulează aşa cum ţi-ai dori. Emoţiile pe care le-ai trăit în trecut 
ţi se par deranjante, iar viitorul ţi se pare o problemă potenţială. 
Toate definițiile tale legate de ceea ce este şi ce nu este dezirabil, 
de bine şi de rău, s-au născut din dorinţa ta de a defini realitatea 
astfel încât să te simţi bine în ea. 


Toţi oamenii ştiu că fac acest lucru, dar nimeni nu pune vreo- 
dată la îndoială corectitudinea acestui mecanism. Noi credem că 
trebuie să înţelegem cum ar trebui să se deruleze viaţa noastră, iar 
apoi trebuie să facem tot ce ne stă în puteri pentru a o orienta pe 
acest făgaş. Această prezumție este greşită, dar numai cei care îşi 
pun la îndoială propria convingere că viaţa ar trebui să se deruleze 
într-un anume fel pentru ca ei să se simtă confortabil înţeleg acest 
lucru. Cum am ajuns noi să credem că viaţa nu este în regulă aşa 
cum se derulează acum (în mod natural)? 


Cea care ne spune acest lucru este teama. Există în noi un 
aspect care nu se simte împăcat cu sine şi care nu poate accepta 
derularea naturală a vieţii, căci aceasta nu se află sub controlul lui. 
Dacă viaţa se derulează într-o manieră care ne stimulează 
problemele interioare, dintr-odată ea nu ni se mai pare în regulă. 
Cu alte cuvinte, tot ce nu ne tulbură este în regulă, şi tot ce ne 
tulbură nu este. Noi ne definim experienţele exterioare în funcţie 

de problemele noastre interioare. Dacă doreşti să creşti din punct 
de vedere spiritual, va trebui să schimbi însă această stare de 
Jucruri. Dacă vei continua să defineşti creaţia din perspectiva celui 
mai dezechilibrat aspect al tău, cum te poţi aştepta să arate ea? În 
mod evident, ea ţi se va părea haotică şi înfricoşătoare. 


Pe măsură ce vei continua să creşti din punct de vedere 
spiritual, vei înţelege că încercările tale de a te proteja de probleme 
nu fac decât să creeze şi mai multe probleme. Dacă încerci să 
aranjezi persoanele, locurile şi obiectele astfel încât să nu te tul- 
bure în niciun fel, mai devreme sau mai târziu vei simţi că viaţa 
are ceva cu tine, că ea reprezintă o luptă şi că fiecare zi este 
dificilă, căci te obligă să controlezi şi să manipulezi întreaga reali- 
tate din jurul tău. Te vei simţi în competiţie cu toată lumea şi vei fi 
invidios şi speriat, căci oricine te-ar putea dezechilibra în orice 
moment. Ar fi suficient ca altcineva să facă sau să spună ceva care 
nu este pe placul tău pentru a fi afectat. Privită din acest punct de 
vedere, viaţa pare o ameninţare continuă. De aceea, îţi faci fel de 
fel de griji, iar dialogul din mintea ta nu încetează nicio clipă. Fie 
încerci să îţi imaginezi ce ar trebui să faci pentru a nu se întâmpla 
lucrul de care te temi, fie te gândeşti cum să procedezi după ce 
acesta s-a întâmplat. Ajungi să te lupţi astfel cu întreaga creaţie, iar 
aceasta devine lucrul cel mai înspăimântător din viaţa ta. 


Alternativa constă în a lua decizia de a nu te mai lupta cu viaţa. 
În acest scop, trebuie să înţelegi şi să porneşti de la premisa că 
viaţa nu se află sub controlul tău. Ea este un proces într-o continuă 
schimbare, iar atât timp cât vei continua să încerci să o controlezi, 
nu o vei putea trăi niciodată plenar. În loc să îţi trăieşti viaţa, tu te 
temi de ea. Dacă iei însă decizia de a nu te mai lupta cu viaţa, 
primul lucru pe care trebuie să îl faci este să te confrunţi cu 
temerile pe care până acum le-ai evitat şi care te-au făcut să te lupţi 
cu viaţa ta. Din fericire, nimeni nu te obligă să păstrezi aceste 
temeri în interiorul tău. Viaţa poate fi trăită şi în afara fricii, dar 
numai de cei care înţeleg în profunzime ce este aceasta. 


Ori de câte ori cultivi anumite temeri, evenimentele din viaţa ta 
sfârşesc în mod inevitabil prin a le stimula. La fel ca o piatră 

aruncată în apă, lumea şi schimbările sale continue creează valuri 
care zdruncină tot ce găzduieşti în interiorul tău. De altfel, acest 
proces este absolut natural, şi deci pozitiv. Viaţa creează situaţii 
care te împing la limită, cu scopul de a elimina tot ce este blocat în 
tine. Aceste lucruri pe care le-ai îngropat în subconştientul tău stau 
la baza temerilor tale. Teama este întotdeauna cauzată de blocajele 
fluxului tău energetic. Atunci când energia este blocată, ea nu 
poate hrăni inima. De aceea, aceasta devine slăbită. O inimă slăbită 
devine susceptibilă în faţa vibraţiilor inferioare, iar una dintre cele 
mai joase vibrații este teama. Aceasta este cauza tuturor proble- 
melor tale. Ea este rădăcina tuturor prejudecăţilor şi a emoţiilor 
negative ale mâniei, invidiei şi posesivităţii. Dacă nu ai avea nicio 
temere, tu te-ai simţi perfect fericit în această lume. Nimic nu te-ar 
putea deranja vreodată. Ai fi dispus să te confrunţi cu oricine şi cu 
orice situaţie, căci nu te-ai teme de nimic, şi deci nimic nu te-ar 
putea afecta vreodată. 


Scopul evoluţiei spirituale este eliminarea acestor blocaje care 
te fac să te temi. Alternativa constă în a-ţi proteja blocajele astfel 
încât să nu fii nevoit să simţi starea de teamă. În acest scop, ar 
trebui să ţii însă întreaga realitate sub controlul tău, astfel încât să 
eviţi problemele interioare de care te fereşti. Nimeni nu mai ştie 
cum am ajuns noi să credem că evitarea problemelor noastre 
interioare este atitudinea cea mai înţeleaptă, dar toată lumea face 
acest lucru. Toţi oamenii îşi spun: „Voi face tot ce îmi va sta în 
puteri pentru a mă proteja. Dacă vei spune ceva ce mă va deranja, 
mă voi apăra. Voi ţipa la tine şi te voi face să îţi retragi cuvintele. 
Dacă mă vei face să îmi pierd pacea interioară, te voi face să 
regreţi acest lucru.” Cu alte cuvinte, dacă cineva face ceva care îţi 
stimulează frica, tu consideri automat că a făcut ceva rău şi faci tot 
ce îţi stă în puteri pentru a-l determina să nu mai repete niciodată 
lucrul respectiv. Începi prin a te apăra, iar apoi prin a te proteja cu 
orice chip, astfel încât să nu mai simţi vreodată acea stare 
neplăcută. 

în cele din urmă, devii suficient de înţelept pentru a înţelege că 
nu îți mai doreşti temerile pe care le ascunzi în interiorul tău. Nu 


82 


Detaşează-te chiar acum sau suportă căderea 


contează cine şi ce le stimulează, sau dacă situaţiile respective ţi se 
par adecvate sau nu. Din păcate, marea majoritate a oamenilor nu 
au ajuns încă la acest grad de înţelepciune. De aceea, ei nu 
încearcă să se elibereze de temerile din interiorul lor, ci doar să le 
justifice. 


Dacă îţi doreşti cu adevărat să creşti din punct de vedere 
spiritual, trebuie să înţelegi că ceea ce te ţine înlănţuit sunt tocmai 
temerile de care te cramponezi şi pe care încerci să le eviţi, 
menţinându-le astfel în subconştientul tău. Mai devreme sau mai 
târziu, îţi vei dori să te eliberezi complet de acestea, cu orice preţ. 
Vei înţelege astfel că viaţa încearcă să te ajute, nu să te dea peste 
cap. Ea te înconjoară cu persoane şi situaţii menite să îţi stimuleze 
creşterea interioară. De aceea, nu trebuie să mai decizi cine are 
dreptate şi cine nu, ori să îţi faci griji legate de problemele celor- 
lalţi. Tot ce trebuie să faci este să îţi deschizi inima în faţa tuturor 
oamenilor şi a tuturor situaţiilor, şi să permiţi derularea liberă a 
procesului de purificare lăuntrică. Dacă vei face acest lucru, 
primul lucru pe care îl vei observa va fi succesiunea unor situaţii 
care îţi vor zgândări rana. În realitate, acest lucru s-a întâmplat 
de-a lungul întregii tale vieţi. Singura diferenţă este că acum acest 
lucru ţi se pare benefic, întrucât reprezintă o oportunitate de a te 
detaşa în sfârşit. 

Când şi când, temerile tale încearcă în mod natural să iasă la 
suprafaţă. Atunci când se întâmplă acest lucru, lasă-le să iasă. Nu 
te mai opune lor. Lasă durerea să ajungă în inima ta, iar apoi să 
treacă mai departe. În acest fel, te vei elibera pentru totdeauna de 
ea. Dacă te afli într-adevăr în căutarea adevărului, nu vei mai 
ascunde nimic în interiorul tău, ci te vei elibera de fiecare dată. 
Acesta este începutul şi sfârşitul căii spirituale: abandonarea în 
faţa procesului de purificare, adică de eliminare a vechilor temeri. 
Dacă vei face acest lucru, vei învăţa legile subtile ale procesului de 


detaşare. 


Există o astfel de lege pe care o vei învăţa încă de la începutul 
jocului, căci reprezintă un adevăr de necontestat. Deşi o vei 
înţelege de la bun început, vei continua să o încalci de multe ori, 

fără să vrei. Această lege este foarte strictă: atunci când o temere 
din interiorul tău este stimulată, eliberează-te pe loc de ea, căci mai 
târziu îţi va fi mai greu. Nu îţi va fi în niciun caz mai uşor dacă te 
vei juca cu ea sau dacă vei încerca să o explorezi, în speranţa că îşi 
va pierde în timp din importanţă. Astfel, nu-ţi va fi mai uşor dacă 
te vei gândi la ea, dacă vei vorbi despre ea sau dacă vei încerca să 
te eliberezi gradual de ea. Dacă doreşti să te eliberezi în pro- 
funzimi, trebuie să o faci imediat, căci mai târziu îţi va fi mai greu. 

Pentru a putea trăi la unison cu această lege, va trebui să îi 
înţelegi modul de funcţionare. Mai întâi de toate, trebuie să devii 
conştient de faptul că există în tine un aspect care doreşte să fie 
eliberat. În al doilea rând, trebuie să înţelegi că tu, cel care observă 
aspectul, eşti diferit de el. Acest lucru te ajută să te centrezi în 
sediul conştiinţei tale sau al Sinelui tău — singurul din care te poţi 
elibera. Să spunem că observi un aspect care doreşte să fie eliberat. 
Dacă vei rămâne centrat în conştiinţa ta, ceea ce observi va trece. 
Dacă nu vei fi capabil să te detaşezi însă de aspectul respectiv, ci 
vei deveni captiv în gândurile şi sentimentele asociate cu el, viaţa 
îţi va oferi o suită de evenimente care se vor derula atât de rapid 
încât nu vei şti ce te-a lovit! 


Vei observa astfel că energia perturbatoare din inima ta care a 
fost stimulată acţionează ca un magnet. Ea are o forţă de atracţie 
fenomenal de mare, care îţi atrage conştiinţa în ea. În acest fel, 
conştiinţa-martor dispare fără urmă, iar tu nu mai eşti practic 
prezent. Cu alte cuvinte, tu nu-ţi mai poţi menţine acelaşi nivel de 
luciditate ca în momentul în care ai observat pentru prima oară 
energia perturbatoare. Părăseşti sediul conştiinţei obiective de pe 
nivelul căreia ai remarcat reacţia inimii tale şi te implici în energia 
care emană din aceasta. În cele din urmă revii pe nivelul 
conştiinţei obiective şi îţi dai seama că în tot acest timp nu ai fost 
prezent, că ai uitat de sine şi te-ai identificat cu energia care te-a 
deranjat. În acest caz, nu-ţi mai rămâne decât să speri că nu ai spus 
şi nu ai făcut nimic de care să-ţi pară rău acum. 


Dacă îţi consulţi ceasul, constaţi că au trecut cinci minute, sau 
poate o oră, ori chiar un an. Este posibil să îţi pierzi luciditatea pe 

perioade lungi de timp. Unde ai fost în tot acest timp? Cum te-ai 
întors? Ne vom ocupa imediat de aceste întrebări. Până atunci, 
vom preciza doar că atunci când vezi clar lucrurile nu pleci 
nicăieri, ci rămâi ancorat în sediul conştiinţei tale şi îţi priveşti 
vulnerabilităţile în faţă. Atât timp cât rămâi în acest punct, tu nu ai 
cum să te risipeşti (să uiţi de sine). 


Secretul constă în a înţelege că dacă nu te detaşezi imediat de 
energia care te tulbură, aceasta te va absorbi în ea, iar tu vei uita de 
conştiinţa ta. Cu alte cuvinte, rişti să uiţi de contactul cu Sinele 
tău, proces care se petrece instantaneu, fără a avea sentimentul că 
te duci în altă parte. Este la fel ca atunci când eşti absorbit de o 
emisiune de la televizor sau de o carte, caz în care părăseşti practic 
camera (contactul conştient cu aceasta). Cu alte cuvinte, tu 
părăseşti sediul conştiinţei tale, care îţi permitea să fii conştient în 
mod obiectiv de mediul înconjurător. Conştiinţa ta părăseşte 
poziţia sa centrată de martor al numeroaselor energii din faţa ei, iar 
tu eşti aspirat într-una din ele, focalizându-te asupra ei până la 
uitarea de sine. 


De regulă, această părăsire a conştiinţei de sine nu este un act 
deliberat, ci se datorează legii atracției. Conştiinţa este întotdeauna 
atrasă la maxim de energiile cele mai dezechilibrate: durerea 
dintr-un deget lovit, un zgomot puternic în imediata apropiere sau 
o inimă zdrobită. Legea funcţionează în egală măsură pentru 
obiectele exterioare şi pentru cele lăuntrice. Conştiinţa se duce 
întotdeauna în locul cel mai haotic, în care energia este foarte 
perturbată. Asta doresc să spună cei care afirmă că: „Era atât de 
tare că mi-a distras atenţia.” Sunetul putemic le-a absorbit 
conştiinţa, iar ei au uitat de sine. Atunci când un blocaj interior 
este stimulat de un eveniment exterior se produce acelaşi fenomen 
al atracției: conştiinţa este absorbită de sursa disconfortului. Cu 
alte cuvinte, sediul ei devine locul dureros, nu Sinele centrat. După 
ce disconfortul scade în intensitate şi eliberează conştiinţa, ea tinde 
în mod natural să se recentreze. În cazul în care nu este distrasă de 
niciun dezechilibru, ea se centrează în mod firesc în Sine. Este 
foarte important să înţelegi acest mecanism, inclusiv acela al 

distragerii conştiinţei datorită diferitelor tulburări ale energiei 
(exterioare sau interioare). Atunci când conştiinţa este atrasă de un 
dezechilibru, ea se centrează în locul în care se produce acesta, iar 
lumea pare extrem de diferită din această perspectivă. 


Îţi propun să analizăm pas cu pas acest fenomen al „căderii”. E 
începe întotdeauna cu atracţia exercitată asupra conştiinţei de către 
o energie perturbată. În acest fel, conştiinţa uită de sediul ei natural 
(Sinele) şi sfârşeşte într-un loc străin — ultimul loc în care ţi-ai dori 
să fii. Puterea energiei o atrage însă în acest loc. Atunci când 
priveşti în jur din acest punct, tu percepi întreaga lume prin filtrul 
energiei perturbate care te-a atras. Chiar şi cele mai frumoase 
lucruri ţi se pare acum urâte. Lucrurile care înainte îţi plăceau par 
acum întunecate şi deprimante. În realitate, nu s-a schimbat nimic, 
cu excepţia cadrului tău de referinţă. Tu priveşti acum lumea din 
perspectiva punctului dureros (cu o energie perturbată). 


Aceste schimbări la nivelul percepţiei tale au menirea să îţi 
reamintească să te detaşezi. În momentul în care constaţi că nu-ţi 
mai plac oamenii pe care înainte îi simpatizai sau că percepi 
întreaga viaţă într-o lumină negativă, este semn că trebuie să te 
detaşezi. În mod normal ar fi trebuit să faci acest lucru de la bun 
început, dar nu ai făcut-o. O poţi face acum, dar va fi mai dificil. 
Când a început întregul proces, ai fi putut respira profund, 
detaşându-te complet. Acum va trebui să faci un efort consistent 
pentru a-ţi recentra conştiinţa fără a mai trece prin întregul ciclu. 


Acest ciclu este perioada de timp care se scurge între momentul 
în care ai părăsit centrul clarităţii relative şi cel în care revii în 
acest centru. Această perioadă de timp este determinată de 
profunzimea blocajului energetic ce a provocat perturbaţia iniţială. 
Odată activat, blocajul trebuie să îşi urmeze cursul. Dacă nu te 
detaşezi de el, eşti aspirat — vrei nu vrei — în interiorul lui. În acest 
fel, îţi pierzi libertatea şi devii înlănţuit. Atunci când „cazi” din 
sediul clarităţii relative, tu depinzi în totalitate de energia 
perturbatoare care te-a aspirat. Dacă respectivul blocaj este 
stimulat de o situaţie exterioară continuă, tu poţi rămâne în această 
stare foarte mult timp. Dacă evenimentul este trecător, iar energia 

eliberată de blocaj se disipă imediat, îţi poţi reveni în scurt timp. 
Oricum ar fi, tu nu controlezi acest proces, căci nu mai eşti tu 


„ 


însuţi. 

Aşadar, aceasta este anatomia „căderii”. Atunci când te afli în 
această stare de dezechilibru, tu ai tendinţa naturală de a face ceva 
pentru a corecta lucrurile. Din păcate, nu mai dispui de claritatea 
care îţi permite să vezi lucrurile aşa cum sunt, ci doar îţi doreşti ca 
dezechilibrul să înceteze. De aceea, revii la instinctele tale de 
supravieţuire. Uneori simţi nevoia de a face ceva drastic, de pildă 
să îţi părăseşti consoarta, să te muţi sau să îţi dai demisia. Mintea 
ta devine foarte agitată, căci nu îi place acest spaţiu şi doreşte să 
scape din el cât de repede poate. 


Dacă ai „căzut” pe acest nivel, abia acum vine greul. Să 
spunem că după ce ai uitat de sine, identificându-te cu energia 
perturbată, faci unul sau mai multe lucruri din ceea ce îţi spune 
mintea să faci. Imaginează-ţi ce s-ar întâmpla dacă ţi-ai părăsi 
efectiv slujba sau dacă i-ai spune cuiva tot ce ai pe inimă, pornind 
de la premisa că ţi-a ajuns şi că doreşti să te „eliberezi”. Astfel de 
gesturi te coboară şi mai mult, pe nivele pe care nici nu le 
bănuieşti la ora actuală. Una este să integrezi în interiorul tău 
energia perturbatoare, şi cu totul altceva este să o manifeşti în 
lumea exterioară. Cel de-al doilea nivel este infinit mai jos decât 
primul. Acum devine aproape imposibil să mai scapi din mrejele 
energiei. Dacă începi să ţipi la cineva, spunându-i ce simţi de pe 
acest nivel al neclarităţii, tu implici persoana respectivă în 
dezechilibrul tău, transferându-i energia perturbatoare care te 
macină. Acum nu mai este implicat numai egoul tău, ci şi al ei. 
Odată ce ai proiectat în lumea exterioară energia, vei simţi nevoia 
să te aperi şi să îţi justifici acţiunile. Nu vei convinge însă 
niciodată pe altcineva că ai acţionat în mod adecvat. 

În acest fel, forţele care te menţin pe acest nivel inferior de 
conştiinţă se multiplică. La început ai căzut în întuneric, iar apoi ai 
manifestat acest întuneric, transferând mai departe energia 
blocajului tău. Atunci când împroşti întreaga lume cu mizeriile tale 
interioare, este ca şi cum ai vopsi-o cu ele. În acest fel, mizeriile pe 

care le-ai proiectat în afara ta se întorc înapoi la tine. Vrei nu vrei, 
te simţi înconjurat de oameni care se comportă la fel de inadecvat 
în prezenţa ta. Este o altă formă de „poluare a mediului încon- 
jurător”, care îţi va afecta întreaga viaţă. 


Aşa începe orice ciclu negativ. Tu proiectezi în afară un 
dezechilibru interior, adică un tipar energetic perturbator moştenit 
din trecutul tău, şi îl implantezi în inimile celor din jur. Mai 
devreme sau mai târziu, el se întoarce înapoi la tine, la fel ca orice 
vibraţie pe care o emani în exterior. Să spunem că eşti supărat şi îţi 
eliberezi furia focalizând-o asupra unei alte persoane. Aşa sunt 
distruse relaţiile şi aşa poate fi ruinată o viaţă. 


Cât de mult poţi cobori pe această spirală a negativităţii? 
Datorită slăbirii conştiinţei, un alt blocaj poate ieşi la suprafaţă, 
urmat de un altul, şi aşa mai departe. În acest fel, tu poţi cobor? pe 
nivele inimaginabile, până când întreaga ta viaţă devine un haos. 
Îţi poţi pierde astfel în întregime autocontrolul şi poţi uita definitiv 
de centrul conştiinţei tale. Chiar dacă mai revii când şi când pe 
vechiul nivel al clarităţii relative, tu nu îl mai poţi susţine. Asta 
înseamnă să te rătăceşti (la nivel sufletesc). Te îndoieşti că un 
banal blocaj din inima ta te poate cobori pe un astfel de nivel al 
întunericului, care poate dura o viaţă întreagă? Ei bine, află că 
există astfel de cazuri cunoscute. 


Pentru a evita toată această spirală descendentă, tot ce trebuie 
să faci este să te detaşezi de la bun început. Dacă ai fi făcut acest 
lucru în exemplul de mai sus, te-ai fi înscris pe o spirală 
ascendentă, în locul celei descendente. Aşa funcţionează aceste 
lucruri. Atunci când un blocaj interior este sensibilizat (activat), 
acesta este un lucru bun. El îţi arată că a sosit timpul să te deschizi 
în interior şi să eliberezi energia blocată în tine. Dacă te detaşezi şi 
accepţi procesul de purificare interioară, inima ta eliberează 
energia blocată în ea. În acest fel, aceasta se purifică şi se resoarbe 
în centrul conştiinţei tale, sfârşind prin a te întări, nu prin a te slăbi. 
Astfel, tu începi o evoluţie ascendentă şi înveţi secretul acesteia. 
Secretul oricărei ascensiuni constă în a nu privi niciodată în jos, ci 
numai în sus. 

Detaşează-te chiar acum sau suportă căderea 


Indiferent ce se întâmplă sub tine, priveşte întotdeauna în sus şi 
relaxează-ţi inima. Nimeni nu te obligă să îţi părăseşti sediul 
conştiinţei atunci când ai de-a face cu întunericul. Dacă vei accepta 
procesul de purificare, întunericul nu numai că se va disipa, dar 
energiile prinse în capcana lui vor redeveni luminoase şi te vor 
hrăni. Invers, dacă vei uita de sine şi vei cădea în mrejele 
întunericului, îl vei hrăni pe acesta. De aceea, nu-ţi întoarce faţa 
către el. Chiar dacă sesizezi în inima ta energii perturbate, nu-ţi 
face probleme. Orice om are blocaje pe care trebuie să le elimine. 
Continuă să te focalizezi în centrul conştiinţei tale şi nu îl părăsi 
nicio clipă. Indiferent ce se întâmplă sub tine, deschide-ţi inima şi 
detaşează-te. În acest fel, inima ta se va purifica, iar tu nu vei mai 
cunoaşte o altă cădere. 


Dacă de-a lungul acestui proces ţi se întâmplă să cazi, ridică-te 
şi mergi mai departe. Învaţă-ţi lecţia şi întăreşte-ţi voinţa. Deta- 
şează-te pe loc. Nu cădea în capcana raţionalizării, a acuzațiilor 
sau a încercării de a înţelege. Nu face nimic. Pur şi simplu 
detaşează-te pe loc şi permite-i energiei să urce pe cel mai înalt 
nivel la care are acces. Dacă te simţi ruşinat, detaşează-te. Dacă te 
simţi speriat, la fel. Aceste emoţii nu sunt altceva decât rămăşiţele 
energiei blocate care este în sfârşit purificată. 


Detaşează-te întotdeauna imediat ce devii conştient că nu ai 
făcut acest lucru până acum. Nu mai pierde timpul. Foloseşte-te de 
energie pentru a te înălța. Tu eşti o fiinţă măreaţă care are 
oportunitatea de a se explora pe sine dincolo de limitele egoului 
său. Procesul este absolut minunat, iar de-a lungul lui vei avea 
momente mai bune şi mai rele. Ţi se vor întâmpla multe lucruri, 
dar acesta este tot farmecul unei călătorii. 


De aceea, evită căderea. Detaşează-te. Indiferent prin ce treci, 
distanţează-te. Cu cât problema cu care te confrunţi este mai mare, 
cu atât mai grozavă este răsplata detaşării de ea şi cu atât mai 
cumplită este căderea în cazul în care nu te detaşezi. Nu ai decât 
două alternative: fie te detaşezi, fie nu. Între aceste două extreme 
nu mai există nimic. De aceea, foloseşte-te de blocajele şi de 
dezechilibrele tale ca de un combustibil pentru a-ţi continua 

călătoria. Ceea ce te trage în jos poate deveni o forţă foarte 
puternică de propulsare în sus. Tot ce trebuie să faci în această 
direcţie este să îţi doreşti să urci, nu să cobori. 


Capitolul 9 


Scoaterea ghimpelui interior 


ălătoria spirituală este una a transformării constante. Dacă 

doreşti să creşti, tu trebuie să renunţi la efortul de a rămâne 
neschimbat şi să înveţi să îmbrăţişezi întotdeauna realitatea, 
indiferent în ce constă aceasta. Unul din cele mai importante 
domenii care trebuie transformat este modul de rezolvare a 
problemelor personale. În mod normal, noi încercăm să ne rezol- 
văm dezechilibrele interioare protejându-ne. Adevărata transfor- 
mare începe însă numai atunci când îţi accepţi propriile probleme, 
considerându-le factori ai procesului de creştere. Pentru a înţelege 
mai bine cum funcţionează acest mecanism, îţi propun să analizăm 
următoarea situație. 

Imaginează-ţi că ai un spin într-un braţ, care atinge un nerv. Ori 
de câte ori atingi spinul, simţi o durere insuportabilă. De aceea, 
spinul reprezintă o problemă serioasă pentru tine. Îţi este aproape 
imposibil să dormi, căci atingi fără să vrei locul dureros atunci 
când te întorci în pat. Îţi vine greu să te apropii de alţi oameni, căci 
aceştia te-ar putea atinge în locul sensibil. Viaţa ta de zi cu zi 
devine astfel foarte dificilă. Nici măcar nu te poţi plimba printr-o 
pădure, căci crengile copacilor te-ar putea atinge şi ţi-ar putea 
zgândări rana. Pe scurt, spinul din braţul tău reprezintă o sursă 
continuă de agitaţie, iar pentru a rezolva problema cu care te 
confrunţi, nu ai practic decât două alternative. 

Prima constă în a lua decizia că de vreme ce te doare atât de 
tare atunci când locul dureros îţi este atins, cel mai bine este să faci 
tot ce îţi stă în puteri astfel încât nimeni şi nimic să nu îl mai 
atingă vreodată. A doua constă în a scoate spinul, suportând dure- 
rea de moment. Îţi vine sau nu să crezi, decizia pe care o iei acum 
îţi va influenţa tot restul vieţii. Ea este una din acele decizii 
structurale de care depinde întregul tău viitor. 


Să începem cu prima opţiune şi să vedem cum îţi va afecta aceasta 
viaţa. Dacă iei decizia de a-ţi feri locul dureros de absolut orice 
atingere, va trebui să faci acest lucru toată viaţa. Dacă ieşi la plimbare 
prin pădure, va trebui să te fereşti de atingerea crengilor. Va trebui să 
găseşti o soluţie şi pentru dormit, căci în timpul somnului te întorci pe 
o parte şi pe alta şi atingi fără să vrei locul respectiv. Eventual, ai 
putea inventa un aparat care să te protejeze. Dacă investeşti foarte 
multă energie în acest proiect şi dacă descoperi o soluţie funcţională, 
ai putea crede că ţi-ai rezolvat problema. Ţi-ai putea spune chiar: 
„Acum pot dormi, ba chiar am apărut la televizor, unde mi-am 
prezentat aparatul. Orice om care are un spin în braţ îl poate cumpăra 
acum, şi astfel mă aleg şi cu un profit.” 


Îţi construieşti astfel întreaga viaţă în jurul spinului din braţ, şi 
eşti mândru de reuşita ta. Te fereşti de crengi când eşti în pădure şi 
ai inventat un aparat care te fereşte de atingeri în timpul somnului. 
Apare însă o nouă problemă: te îndrăgosteşti. Dată fiind situaţia ta, 
îţi vine greu să îmbrăţişezi pe cineva sau să te laşi atins. De aceea, 
inventezi un nou aparat, care îţi permite să te laşi atins de 
altcineva, protejându-ţi în acelaşi timp zona dureroasă. În final, iei 
decizia de a te bucura de o mobilitate totală fără a-ţi mai face griji 
legate de spin. De aceea, inventezi un aparat pe care îl poţi purta în 
orice condiţii, nu doar noaptea, în timpul somnului, sau atunci 
când îmbrăţişezi pe cineva. Problema este că e greu. De aceea, îţi 
pui rotile, îl controlezi cu un sistem hidraulic şi instalezi pe el 
senzori anti-coliziune. De fapt, aparatul inventat de tine este chiar 
impresionant. 


De bună seamă, trebuie să schimbi uşile casei pentru a putea 
trece prin ele împreună cu aparatul tău, dar cel puţin acum îţi poţi 

trăi viaţa aşa cum vrei. Te poţi duce la serviciu, poţi dormi fără 
probleme şi te poţi apropia de oameni. „Mi-am rezolvat problema, 
îţi spui. Sunt liber. Pot merge oriunde doresc. Pot face orice 
doresc. Cândva, acest spin îmi controla întreaga viaţă. Acum nu 
mă mai controlează deloc.” 


Adevărul este exact pe dos: spinul îţi controlează în întregime 
viaţa. El îţi afectează toate deciziile. Depinzi de el atunci când te 
decizi să mergi undeva, să te simţi confortabil în prezenţa unei 
anumite persoane, ba îi influenţează chiar şi pe ceilalţi, căci nu toţi 
se pot simţi bine în prezenţa ta şi a aparatului tău, nu orice patron 
doreşte să te angajeze, nu încapi în orice casă şi nu poţi dormi în 
orice pat. Pe scurt, spinul îţi controlează fiecare aspect al vieţii. 


Întreaga ta viaţă, pe care ţi-o petreci pentru a te proteja de spin, 
devine practic o reflexie a problemei cu care te confrunţi. De 
aceea, nu ai rezolvat nimic. Atât timp cât nu rezolvi cauza esenţială 
a unei probleme, ci doar încerci să te protejezi de ea, mai devreme 
sau mai târziu problema va sfârşi prin a-ţi controla întreaga viaţă. 
Devii atât de ataşat psihologic de ea încât ajungi să nu mai vezi 
pădurea din cauza copacilor. Dat fiind că ai redus la minim durerea 
provocată de spin, ţi se pare că ai rezolvat problema. În realitate, 
nu numai că nu ai rezolvat-o, dar ţi-ai petrecut întreaga viaţă 
încercând să eviţi durerea provocată de ea. În acest fel, problema a 
devenit centrul întregului tău univers. În afară de ea nu mai există 
nimic. 

Pentru a înţelege mai bine analogia cu spinul, îţi propun să 
luăm exemplul singurătăţii. Să spunem că eşti foarte sensibil la 
singurătate. Această sensibilitate este atât de mare încât ai 
probleme cu somnul, iar în timpul zilei te simţi hipersensibil. Orice 
te afectează. Nu te poţi concentra la locul de muncă şi îţi vine greu 
să interacționezi cu oamenii. De fapt, chiar şi cea mai mică 
interacţiune socială ţi se pare incredibil de dureroasă. În cazul tău, 
singurătatea este la fel ca spinul din povestea de mai sus. Ea 
generează o sensibilitate extremă şi îţi afectează toate aspectele 
vieţii. Din păcate, oamenii poartă în inima lor mai mulţi ghimpi, 
nu unul. Ei au sensibilități extreme legate de singurătate, de 

respingere, de înfăţişarea lor fizică şi de acuitatea lor mentală. Ei 
îşi petrec întreaga viaţă purtând aceşti ghimpi în inimă şi încercând 
să se ferească de orice atingere a locurilor dureroase. 


Indiferent în ce constau aceşti ghimpi interiori, tu ai aceleaşi 
două alternative ca în cazul spinului din braţ. În mod evident, viaţa 
ta ar deveni infinit mai uşoară dacă i-ai scoate, renunțând să îţi mai 
protejezi la infinit locul inflamat. De fapt, nu ai niciun motiv să îţi 
petreci întreaga viaţă încercând să te protejezi şi refuzând să scoţi 
ghimpii. Odată ce aceştia sunt scoşi, tu devii cu adevărat liber, la 
fel ca în cazul spinului exterior. Dacă optezi pentru a păstra aceşti 
ghimpi şi pentru a-ţi proteja locurile dureroase din inimă, va trebui 
să îți modifici întreaga viaţă pentru a evita situaţiile care i-ar putea 
zgândări. Spre exemplu, dacă eşti foarte sensibil la singurătate, va 
trebui să eviţi locurile vizitate frecvent de cupluri. Dacă te temi de 
respingere, va trebui să eviţi să te apropii prea tare de oameni. Este 
exact ca şi cum ai încerca să dai crengile la o parte pentru a-ţi feri 
braţul în care ţi-a intrat un spin. Tu încerci să îţi modifici viaţa 
pentru a proteja locul rănit. În exemplul de mai sus spinul era 
exterior. Acum vorbim de acelaşi lucru, cu sigura diferenţă că 
ghimpii sunt în interiorul inimii tale. 

Atunci când te simţi singur, te întrebi ce poţi face pentru a nu te 
mai simţi astfel. Ce poţi spune sau ce poţi face pentru a nu mai fi 
atât de singur? Atât timp cât îţi pui astfel de întrebări, tu nu încerci 
practic să te eliberezi de problemă, ci încerci să te protejezi de du- 
rerea provocată de ea, fie evitând diferite situaţii, fie folosindu-te 
de oameni, de locuri şi de obiecte ca de nişte scuturi protectoare. 
În final, vei sfârşi la fel ca persoana cu spinul din braţ din 
exemplul de mai sus. Singurătatea va sfârşi prin a-ţi controla 
întreaga viaţă. Te vei căsători cu acea persoană care te face să nu te 
mai simţi chiar atât de singur, iar acest lucru ţi se va părea natural 
şi normal. În realitate, vei proceda exact ca persoana din exemplul 
nostru, care a făcut tot ce i-a stat în puteri pentru a-şi proteja locui 
dureros, dar nu s-a gândit nicio clipă să-şi scoată spinul din braţ. 
Căsătoria cu o astfel de persoană nu elimină rădăcina singurătăţii 
din inima ta. Dimpotrivă, ea nu te ajută decât să îţi protejezi 
sensibilitatea extremă şi să nu te mai simţi chiar atât de singur. 

Dacă partenerul de viaţă ar muri sau te-ar părăsi, ai reveni pe loc la 
sentimentul de singurătate. De îndată ce scutul exterior pe care ţi 
J-ai construit pentru a-ţi proteja rana interioară ar dispărea, rana ar 
fi din nou expusă şi ar redeveni la fel de dureroasă. 


Dacă nu elimini ghimpii din inima ta, vei deveni responsabil nu 
doar pentru ei, ci şi pentru zidurile pe care le-ai construit în jurul 
tău cu scopul de a-ţi proteja locurile dureroase. În exemplul de mai 
sus, dacă ai norocul de a găsi pe cineva capabil să te facă să nu te 
mai simţi atât de singur, vei începe să devii obsedat de păstrarea 
relaţiei cu persoana respectivă. Deşi ţi se pare că ţi-ai rezolvat 
problema, în realitate nu ai făcut decât să o eviţi, la fel ca cel care 
şi-a construit un aparat întreg pentru a-şi proteja locul inflamat de 
spin. Tu ţi-ai adaptat viaţa în funcţie de problema ta. Atunci când 
eviţi eliminarea unui astfel de ghimpe din inimă, problema iniţială 
se multiplică şi dă naştere la numeroase ramificații. Departe de a te 
gândi să elimini cauza primordială, tu sfârşeşti prin a face tot ce îţi 
stă în puteri pentru a rezolva toate problemele derivate din ea. 
Începi să te întrebi cu ce să te îmbraci şi cum să vorbeşti. Îţi faci 
griji legate de ceea ce vor crede ceilalţi oameni despre tine, căci 
acest lucru îţi poate zgândări predispoziția către singurătate şi 
nevoia ta obsesivă de a fi iubit. Dacă cineva este atras de tine, fapt 
care ţi-ar putea rezolva problema singurătăţii, ajungi să te întrebi: 
„Oare cum trebuie să mă comport pentru a-i fi pe plac? Sunt 
dispus la orice, numai să nu mai simt această singurătate 
apăsătoare.” 


Aşadar, la singurătatea mocnită din sufletul tău se adaugă acum 
grijile legate de noua relaţie. Acestea generează mari tensiuni şi o 
senzaţie de disconfort interior, şi îţi pot chiar afecta somnul. De 
data aceasta, disconfortul pe care îl simţi nu se mai datorează 
singurătăţii, ci grijilor nesfârşite şi gândurilor de genul: „Oare am 
spus ce trebuia? Oare chiar mă iubeşte, sau mă amăgesc singur?” 
Problema care a stat la baza acestor griji este acum îngropată 
adânc sub toate aceste probleme mai puţin importante, care nu fac 
decât să o mascheze. Şi astfel, lucrurile devin din ce în ce mai 
complicate. Oamenii sfârşesc prin a-şi folosi relaţiile pentru a-şi 
masca ghimpii interiori. Ei cred că dacă partenerii lor ţin cu 

adevărat la ei, au datoria să îşi modifice comportamentul pentru a 
evita locurile dureroase din inima lor, aşa cum procedează şi ei. 


Aşa procedează oamenii. Ei lasă teama generată de ghimpii lor 
interiori să le afecteze comportamentul şi sfârşesc prin a trăi viaţa 
persoanei care refuză să îşi scoată spinul din braţ din exemplul de 
mai sus. În ultimă instanţă, dacă te deranjează ceva în interior, va 
trebui să faci o alegere. Fie poţi compensa dezechilibrul interior 
ieşind în lumea exterioară în încercarea de a-l evita, fie poţi 
elimina ghimpele din inima ta pentru a nu mai fi nevoit să îţi 
adaptezi întreaga viaţă în funcţie de el. 


Nu te îndoi de capacitatea ta de a elimina cauza ultimă ce stă la 
baza dezechilibrului din interiorul tău. Tu poţi face acest lucru. Te 
poţi privi pe tine însuţi până în străfunduri şi poţi decide că nu 
doreşti ca partea cea mai vulnerabilă din tine să îţi conducă viaţa; 
că doreşti să te eliberezi de ea; că doreşti să vorbeşti cu oamenii 
pentru că ţi se par interesanţi, nu pentru că te simţi singur; că 
doreşti să ai relaţii cu ei pentru că îi simpatizezi sincer, nu din 
cauza unei nevoi obsesive de a fi acceptat, că doreşti să iubeşti 
sincer pe cineva, nu doar pentru a-ţi evita problemele interioare. 


Cum te poţi elibera? În sensul cel mai profund al cuvântului, tu 
nu te poţi elibera decât descoperindu-te pe tine însuţi. Tu nu eşti 
una cu durerea pe care o simţi sau cu acea parte din tine care se 
agită şi suferă. Dezechilibrele tale interioare nu au nimic de-a face 
cu tine. Tu eşti conştiinţa pură care le observă. Aceasta este 
separată de obiectele de care este conştientă, iar acest lucru îţi 
permite să te eliberezi de ele. Pentru a te elibera de ghimpii 
interiori, tot ce trebuie să faci este să nu îi mai zgândări. Cu cât îi 
atingi mai mult, cu atât îi iriţi mai tare. Dat fiind că faci întot- 
deauna ceva pentru a-i evita, tu nu le oferi şansa de a ieşi singuri 
din inima ta, în mod natural. Dacă îţi doreşti cu adevărat, tu poţi 
lăsa aceste dezechilibre să iasă la suprafaţă şi te poţi detaşa de ele. 
Ghimpii interiori nu sunt altceva decât energii blocate din trecutul 
tău, pe care le poţi elimina. Din păcate, tu eviţi situaţiile care le-ar 
permite să dispară şi îi împingi înapoi în subconştientul tău, sub 
pretextul că doreşti să te protejezi de durere. 

Să spunem că eşti acasă la tine şi te uiţi la televizor. Filmul îţi 
place, până în momentul în care cei doi eroi principali se 
îndrăgostesc. Dintr-odată, te simţi singur, iar lângă tine nu există 
nimeni care să îţi ofere atenţia sa. În mod curios, până acum câteva 
momente te simţeai foarte bine. Acest exemplu arată că ghimpele 
singurătăţii se află întotdeauna în inima ta, dar nu este activat decât 
atunci când este atins, caz în care simţi un gol interior sau o 
senzaţie de apăsare în zona inimii, extrem de dezagreabilă. Te 
simţi slăbit şi începi să îţi aduci aminte de alte momente în care 
te-ai simţit singur sau în care alţi oameni te-au rănit. Energia 
stocată în trecut în inima ta iese la suprafaţă şi generează gânduri. 
În loc să te uiţi la film, tu stai pe canapea şi te simţi singur, prins în 
gândurile şi emoţiile tale. 


Ce poţi face pentru a rezolva această problemă? Unii oameni 
mănâncă ceva pentru a se simţi mai bine, îşi sună un prieten sau 
fac altceva care îi ajută să se liniştească. O altă alternativă constă 
în a observa ce s-a întâmplat. Retrage-te în conştiinţa-martor şi 
remarcă faptul că până nu demult îţi vedeai liniştit de treabă, 
uitându-te la un film, iar acum eşti prins în contemplarea melo- 
dramei tale interioare. Martorul care asistă la întregul spectacol 
eşti adevăratul tu, subiectul. Ceea ce contempli este un simplu 
obiect. Golul interior pe care îl simţi este un astfel de obiect. El nu 
este totuna cu tine. Singura cale de a te elibera de el constă în a-] 
observa pe observator. Este foarte simplu. De fapt, este infinit mai 
simplu decât să îţi creezi tot acel aparat complicat de protecţie, cu 
rotilele şi sistemul său hidraulic. În acest scop, tot ce trebuie să 
faci este să îl observi pe cel care simte starea de singurătate. 
Nefiind una cu ea, acesta este deja liber. Dacă doreşti să te 
eliberezi de aceste energii, trebuie să le permiţi să treacă prin tine, 
nu să le ascunzi în adâncurile inimii tale. 


De când erai copil, energia a circulat încontinuu prin fiinţa ta, 
iar tu te-ai identificat cu ea. Trezeşte-te şi realizează că alături de 
tine se află o persoană foarte sensibilă. Contemplă această parte 
sensibilă din tine, care se simte geloasă, obsesivă şi speriată. 
Aceste sentimente fac parte integrantă din natura umană, dar dacă 
le vei observa cu atenţie, vei constata că nu eşti una cu ele. Ele nu 

reprezintă altceva decât simple experienţe, în timp ce tu eşti 
subiectul interior care este conştient de ele. Dacă vei fi capabil să 
rămâi ancorat în centrul tău, vei învăţa să apreciezi chiar şi cele 
mai dificile experienţe. 

Spre exemplu, multe poezii şi piese muzicale de o rară 
frumuseţe au fost create de oameni aflaţi într-o stare de mare 
agitaţie interioară. Marea artă se naşte din profunzimile ultime ale 
fiinţei. Un mare artist experimentează aceste trăiri umane fără să le 
opună rezistenţă şi fără să uite de sine. În mod similar, tu îl poţi 
observa pe observatorul din interiorul tău şi felul în care te 
afectează singurătatea ta. Spre exemplu: se schimbă în vreun fel 
postura ta corporală? Respiri mai lent, sau mai rapid? Ce se 
întâmplă în fiinţa ta atunci când îi acorzi singurătăţii spaţiul de 
care are nevoie pentru a deveni manifestă? Explorează toate aceste 
experienţe. Devino martorul lor şi vei constata că ele dispar în mod 
natural. Dacă nu te laşi absorbit într-o experienţă, aceasta va trece 
de la sine şi va fi înlocuită de o alta. Savurează-le pe toate. Dacă 
vei putea face acest lucru, te vei elibera şi vei avea acces la o lume 
a energiei pure. 


Cu cât vei rămâne mai mult timp centrat în Sine, cu atât mai 
conştient vei deveni de o energie pe care nu ai mai simţit-o 
niciodată până acum. Aceasta provine de undeva din spate, nu din 
faţă, aşa cum se întâmplă cu energia minţii şi a emoţiilor. Dacă nu 
te vei mai lăsa absorbit în melodrama ta, rămânând ancorat 
confortabil în centrul conştiinţei pure, vei începe să simţi acest 
flux de energie care vine de undeva din adâncuri. Yoghinii o 
numesc Shakti. Creştinii o numesc Sfântul Duh, sau Spirit Divin. 
Tu poţi avea acces la această energie, dar numai dacă rămâi 
ancorat în Sinele tău, fără să te mai risipeşti în dezechilibrele tale 
interioare. Nu trebuie să scapi de singurătate pentru a trăi această 
stare; este suficient să nu te mai implici în ea. Singurătatea nu este 
altceva decât un alt obiect din acest univers, la fel ca maşinile, 
iarba şi stelele. Ea nu are nimic de-a face cu tine. Detaşează-te de 
tot şi de toate. Percepe lucrurile aşa cum le vede Sinele tău. 
Conştiinţa nu opune niciodată rezistenţă şi nu se cramponează de 

nimic. Ea este pur şi simplu conştientă, în timp ce universul 
defilează prin faţa ei. 


Dacă vei rămâne ancorat în Sinele tău, vei experimenta puterea 
ta interioară chiar dacă inima ta se simte slabă. Aceasta este esenţa 
căii spirituale. Atunci când vei învăţa că nu este nimic în neregulă 
în a simţi dezechilibrele interioare şi când acestea nu te vor mai 
clinti din sediul conştiinţei tale, vei deveni liber şi vei începe să fii 
susţinut de un flux de energie interioară care vine de undeva din 
interiorul tău. Dacă vei apuca să guşti din extazul acestui flux de 
energie, te vei putea plimba liber prin această lume, fără ca ea să te 
mai atingă vreodată. Asta înseamnă să te eliberezi: să transcenzi 
această lume. 


Capitolul 10 


Cum să furi libertate 
pentru sufletul tău 


premise adevăratei libertăţi este decizia de a nu mai suferi 
niciodată. În acest scop, trebuie să iei decizia de a te bucura 
de viaţă fără să mai ai niciun motiv de stres, de durere sufletească 
sau de teamă. Noi purtăm zi de zi o povară pe care nu ar trebui să 
o ducem. Ne temem că nu suntem suficient de buni sau că vom da 
greş. Trăim o stare de nesiguranţă, de anxietate şi de inferioritate. 
Ne temem că ceilalţi oameni ne vor face rău, vor profita de noi sau 
nu ne vor mai iubi. Toate aceste emoţii ne împovărează dramatic. 
Încercăm să avem relaţii deschise, bazate pe iubire, să avem succes 
şi să ne exprimăm liber, dar în tot acest timp suntem împovăraţi de 
greutatea pe care o ducem cu noi. Este vorba de teama de a nu 
simţi din nou durerea, angoasa şi tristeţea. Zi după zi, noi fie 
simţim aceste stări, fie ne protejăm pentru a nu le mai simţi. 
Această povară ne influenţează într-o asemenea măsură viaţa încât 
nici măcar nu mai suntem conştienţi cât de mult prevalează ea în 
viaţa noastră. 

La acest lucru se referea Buddha atunci când a spus că întreaga 
viaţă este suferinţă. Oamenii nu realizează cât de mult suferă, 
pentru simplul motiv că nu au experimentat niciodată ce înseamnă 
să nu suferi deloc. Ca să înţelegi mai bine, imaginează-ţi cum ar fi 
dacă nici tu, nici vreo altă persoană pe care o cunoşti nu aţi fi fost 
vreodată sănătoşi, dacă nimeni din jurul tău nu s-ar putea ridica 
vreodată din pat din cauza unei boli sau alteia. În acest caz, nimeni 

nu ar şti ce înseamnă să fii sănătos. Toată lumea şi-ar investi 
întreaga energie încercând să supravieţuiască în aceste condiţii şi 
nimeni nu ar mai şti ce înseamnă să fii sănătos şi plin de vitalitate. 

Exact acest lucru se întâmplă cu energiile mentale şi emoţio- 
nale care alcătuiesc psihicul nostru. Sensibilităţile tale interioare te 
expun unor situaţii permanente în care suferi mai mult sau mai 
puţin. Tu nu faci decât fie să încerci să opreşti suferinţa, fie să 
controlezi mediul exterior astfel încât să o poţi evita, fie să îţi faci 
griji legate de suferinţa din viitor. Această situaţie este atât de 
prevalentă încât nici măcar nu mai eşti conştient de ea, la fel cum 
un peşte nu poate vedea apa în care trăieşte. 


Tu nu observi că suferi decât atunci când lucrurile se înrăută- 
țesc într-o măsură mai mare ca de obicei. Nu recunoşti că ai o 
problemă decât atunci când devine atât de acută încât începe să îţi 
afecteze comportamentul obişnuit. Adevărul este însă că tu ai tot 
timpul probleme psihologice de-a lungul vieţii de zi cu zi. Pentru a 
înţelege cu adevărat acest lucru, compară-ţi relaţia pe care o ai cu 
mintea ta cu cea pe care o ai cu corpul tău. În condiţii normale tu 
nu te gândeşti la corpul tău, atât timp cât acesta este sănătos şi se 
simte bine. Îţi vezi pur şi simplu de treabă, mergi, conduci maşina, 
munceşti şi te distrezi, fără să te gândeşti în mod particular la el. 
Nu te gândeşti cu adevărat la corpul tău decât atunci când apare o 
problemă fizică. În schimb, te gândeşti la bunăstarea ta psihologică 
absolut tot timpul. Oamenii se gândesc tot timpul la lucruri de 
genul: „Ce se va întâmpla dacă va trebui să iau cuvântul? Ce ar 
trebui să spun? Mă simt atât de nervos atunci când nu sunt 
pregătit.” Deşi astfel de gânduri li se par normale, în realitate ele 
reprezintă un mod de a suferi. Întregul monolog care se desfăşoară 
în mintea lor reprezintă o formă de suferință: „Oare pot avea 
încredere în el? Nu cumva o să-mi expun vulnerabilităţile, iar el va 
profita de ele? Nu vreau să mai trec prin asta.” Atunci când te 
gândeşti tot timpul la tine, nu poţi să nu suferi. 


Ce ne face să ne gândim tot timpul la noi înşine? De ce avem 
noi atât de multe gânduri referitoare la noi şi la ceea ce ne 
aparţine? Observă cât de des te gândeşti la ceea ce faci, la lucrurile 

care îţi plac sau îţi displac şi la rearanjarea acestei lumi astfel încât 
să te simţi mai bine. Dacă ai fi bolnav de foarte mult timp, te-ai 
gândi în permanenţă la ceea ce poţi face pentru a te simţi mai bine 
şi pentru a te proteja. Exact aşa se petrec lucrurile în cazul 
psihicului tău. Singurul motiv pentru care te gândeşti atât de mult 
la bunăstarea ta psihologică este că nu te-ai simţit bine de foarte 
mult timp. De fapt, psihicul tău este cât se poate de fragil. Orice îl 
poate irita şi îl poate face să uite de starea de pace. 


Pentru a pune capăt suferinţei, trebuie mai întâi de toate să 
înţelegi că psihicul tău nu este sănătos şi că nu este absolut necesar 
ca el să se afle într-o stare constantă de dezechilibru. Este un dar să 
realizezi că nu trebuie să suporţi sau să îţi protejezi toate dezechi- 
librele psihice. Nu trebuie să te gândeşti tot timpul la ce ai spus sau 
la ce crede cutare sau cutare despre tine. Ce fel de viaţă crezi că 
vei avea dacă îţi vei face tot timpul astfel de griji? Sensibilitatea 
excesivă este un indiciu că psihicul tău nu trăieşte o stare de bine, 
similar cu durerile şi cu celelalte indicii pe care ţi le transmite 
corpul atunci când nu se simte bine. Durerea nu este în sine ceva 
rău; ea este doar o manieră a corpului tău de a dialoga cu tine. 
Atunci când mănânci prea mult, te doare stomacul. Atunci când 
cari ceva prea greu, solicitându-ţi astfel muşchii braţului, acesta 
începe să te doară. Corpul comunică cu tine în limbajul său univer- 
sal: durerea. În mod similar, psihicul tău comunică cu tine în pro- 
priul său limbaj universal, care este teama. Hipersensibilitatea, 
invidia, nesiguranța, anxietatea — nu sunt altceva decât forme de 
teamă. 


Dacă abuzezi un animal, acesta începe să se teamă de tine. 
Acelaşi lucru i s-a întâmplat şi psihicului tău. Tu l-ai abuzat, dân- 
du-i o responsabilitate pe care nu o poate înţelege. Opreşte-te pen- 
tru o clipă şi conştientizează ce i-ai dat minţii tale să facă. Tu i-ai 
spus: „Vreau ca toată lumea să mă placă. Vreau ca nimeni să nu 
mă vorbească de rău. Vreau ca tot ce spun şi fac eu să fie pe placul 
celorlalţi, astfel încât aceştia să mă accepte. Nu vreau ca altcineva 
să mă rănească. Nu vreau să mi se întâmple nimic care să îmi 
displacă. În schimb, vreau să mi se întâmple toate lucrurile care 

îmi plac.” După care ai adăugat: „Acum, mintea mea, te rog să te 
gândeşti cum poţi transforma toate aceste cerinţe într-o realitate, 
chiar dacă ar trebui să reflectezi la ele zi şi noapte.” De bună 
seamă, mintea ţi-a răspuns: „Am înţeles. Mă apuc chiar acum de 
treabă. Voi lucra fără încetare pentru executarea acestei sarcini.” 


Îţi poţi imagina povara pe care i-ai transmis-o minţii tale? 
Aceasta trebuie să facă tot ce îi stă în puteri pentru ca tu să spui 
numai lucrurile corecte, care să fie pe placul celorlalţi şi să aibă 
acelaşi efect favorabil asupra tuturor. Ea trebuie să se asigure că tot 
ceea ce faci este interpretat corect de către ceilalţi oameni şi că 
nimeni nu face ceva care te-ar putea răni. Trebuie să aibă grijă să 
obţii tot ce îţi doreşti şi să nu ai parte niciodată de ceea ce nu îţi 
doreşti. În acest scop, mintea ta te sfătuieşte în permanenţă ce 
trebuie să faci şi ce nu trebuie să faci. De aceea este ea atât de 
activă. Practic, tu i-ai dat o misiune imposibilă. Este ca şi cum i-ai 
fi dat corpului tău sarcina de a smulge un copac din rădăcini şi de a 
sări peste un munte dintr-un Singur salt. Dacă l-ai pune să facă 
astfel de lucruri imposibile pentru el, corpul tău s-ar îmbolnăvi. De 
aceea a cedat psihicul tău. Indiciile corpului care devine dis- 
funcţional sunt durerea şi slăbiciunea. Cele ale psihicului sunt 
teama şi gândirea nevrotică permanentă. 


La un moment dat, va trebui să te trezeşti şi să recunoşti faptul 
că ai o problemă. Dacă vei fi atent, vei constata că mintea ta îţi 
spune în permanenţă ce să faci: să te duci în cutare loc, dar nu şi în 
cutare loc, să spui cutare lucru, dar nu şi cutare lucru, ce să porţi şi 
ce să nu porţi etc. Ea nu se opreşte niciodată. Oare nu făcea acelaşi 
lucru şi când erai la liceu sau în şcoala generală? Nu s-a comportat 
ea întotdeauna în acest fel? Aceste griji constante legate de sine 
reprezintă o formă de suferinţă. Ce poţi face însă pentru a rezolva 
această situaţie? Cum îţi poţi opri mintea? 


Marea majoritate a oamenilor încearcă să îşi rezolve proble- 
mele interioare prin perfecţionarea jocurilor exterioare pe care 
le-au jucat dintotdeauna. Dacă am putea surprinde un instantaneu 
al problemelor noastre interioare, am constata că fiecare om se 
confruntă cu ceea ce am putea numi „problema zilei”, adică cu 

Jucrul care îl deranjează cel mai tare la momentul respectiv. Dacă o 
anumită problemă nu îl mai deranjează, ea este înlocuită pe loc cu 
o alta. Mintea noastră are tendinţa de a se focaliza întotdeauna 
asupra lucrurilor care ne deranjează în momentul prezent. Ele 
analizează problema pentru a stabili de ce ne deranjează şi ce 
putem face pentru a o rezolva. Mintea este convinsă că dacă nu 
vom face ceva pentru a o rezolva, problema va continua să ne 
afecteze toată viaţa. 


Mintea îţi spune întotdeauna că trebuie să schimbi ceva în 
lumea exterioară pentru a-ţi rezolva problemele interioare. Dacă 
eşti înţelept, nu vei intra însă în acest joc, ci vei înţelege că sfatul 
pe care ţi l-a dat mintea ta este greşit din start. Gândurile minţii 
tale sunt perturbate de filtrul temerilor sale. Dintre toate sfaturile 
din lume, cele pe care nu ar trebui să le asculţi niciodată sunt cele 
ale unei minţi perturbate. O astfel de minte este foarte înşelătoare. 
De pildă, ea îţi spune: „Dacă aş putea obţine o promovare, totul ar 
fi bine în viaţa mea. M-aş simţi mai bine în pielea mea şi mi-aş 
putea reorganiza întreaga viaţă.” A fost vreodată adevărat? Chiar 
dacă obţii promovarea, tu constaţi că nesiguranța nu îţi dispare şi 
că nu te simţi cu nimic mai stabil din punct de vedere financiar 
decât înainte. Pur şi simplu, o problemă este înlocuită cu o alta. 


Dacă ai înțeles acest mecanism, ţi-ai dat desigur seama că 
mintea ta are o problemă interioară gravă. Pentru a scăpa de 
aceasta, ea inventează situaţii exterioare care să o facă să se simtă 
mai confortabil. În realitate, nu situaţiile exterioare reprezintă însă 
cauza problemei sale interioare. În cel mai bun caz, ele sunt 
încercări de a rezolva această problemă. Spre exemplu, dacă te 
simţi singur şi disperat, acest lucru nu se datorează faptului că nu 
ai găsit pe cineva special care să dorească să fie împreună cu tine. 
Şi totuşi, tu încerci să îţi rezolvi problema făcând efortul de a găsi 
o astfel de persoană. Dacă relaţia ta va reuşi să îţi liniştească 
disconfortul interior, bine; dacă nu, vei încerca o altă soluţie. 


În realitate, schimbările exterioare nu îţi pot rezolva problema, 
căci nu se adresează rădăcinii acesteia, respectiv faptului că nu te 
simţi întreg şi complet în sinea ta. Dacă nu identifici corect 

rădăcina problemei, vei căuta întotdeauna ceva sau pe cineva pe 
care să dai vina. Tu o poţi ascunde astfel în spatele situaţiei tale 
financiare, a relaţiilor cu alţi oameni, a celebrităţii sau adoraţiei. 
Atât timp cât cauţi persoana perfectă care să te iubească şi să te 
adore, tu nu îţi rezolvi problema reală, chiar dacă — în mod 
paradoxal — găseşti o astfel de persoană. Tot ce faci este să implici 
această persoană în problema ta. De aceea au oamenii atâtea 
probleme în relaţiile lor. Totul începe de la o problemă interioară 
pe care încerci să o rezolvi implicând în ea pe altcineva. O astfel 
de relaţie nu poate fi altfel decât problematică, întrucât la baza ei 
au stat chiar problemele tale. Acest mecanism este foarte uşor de 
înţeles dacă te distanţezi de ceea ce se întâmplă în viaţa ta şi dacă 
priveşti cu onestitate aceste evenimente. 


După ce am arătat în ce constă eşecul, să încercăm acum să 
definim succesul. În ceea ce priveşte psihicul, succesul este întru 
totul comparabil cu sănătatea corpului fizic. El înseamnă că nu 
trebuie să te gândeşti la el. Un corp sănătos face în mod natural 
ceea ce aştepţi de la el, în timp ce tu îţi vezi liniştit de treburi. Cu 
alte cuvinte, nu trebuie să te gândeşti la el pentru a-l determina să 
facă ce doreşti. În mod similar, tu nu ar trebui să te gândeşti 
niciodată ce trebuie să faci pentru a te simţi bine din punct de 
vedere psihic, pentru a nu mai fi speriat şi pentru a te simţi iubit. 
Nu ar trebui să îţi consacri întreaga viaţă bunăstării psihicului tău. 


Imaginează-ţi cât de frumoasă ar putea fi viaţa dacă nu ai mai 
avea aceste gânduri nevrotice care te bântuie în permanență — cât 
de mult te-ai putea bucura de experienţele tale şi de oamenii din 
viaţa ta, pe care ai dori să îi cunoşti, dar fără a simţi că ai nevoie 
disperată de ei. În aceste condiţii ţi-ai trăi pur şi simplu viaţa, în 
loc să te foloseşti de ea pentru a-ţi rezolva problemele interioare. 
Ei bine, această stare poate fi realizată, şi nu este niciodată prea 
târziu în această direcţie. 


Relaţia ta actuală cu psihicul tău este similară unei dependențe. 
Mintea ta cere tot timpul ceva de la tine, iar tu ţi-ai consacrat 
întreaga viaţă îndeplinirii acestor solicitări. Dacă doreşti să te 
eliberezi, va trebui să înveţi să îţi tratezi această dependenţă la fel 

ca pe oricare alta. O persoană dependentă de droguri poate renunţa 
în urma unui mare efort de voinţă la consumul de droguri, pentru 
totdeauna. Probabil că nu este uşor, dar cu siguranţă este posibil. 
Acelaşi lucru este valabil şi în ceea ce priveşte dependenţa de 
psihic. Dacă îţi doreşti cu adevărat, tu eşti capabil să renunţi să mai 
asculţi lamentările permanente şi absurde ale psihicului tău. Te poţi 
trezi dimineaţa şi poţi aştepta cu interes şi cu entuziasm derularea 
evenimentelor zilei, fără să-ţi faci deloc griji. Te poţi bucura de 
ziua care urmează ca şi cum ai fi în vacanţă. Munca poate fi 
distractivă, viaţa în familie poate fi amuzantă, iar tu te poţi bucura 
de toate, ceea ce nu înseamnă că nu faci tot ce îţi stă în puteri 
pentru a-ţi rezolva sarcinile şi responsabilităţile. Pur şi simplu faci 
acest lucru în timp ce te simţi bine. Seara, înainte de culcare, te 
detaşezi de tot ce s-a petrecut. Cu alte cuvinte, viaţa poate fi trăită 
şi fără a-ţi face tot timpul griji, într-o stare de tensiune continuă. 
Ea poate fi trăită fără a te teme de ea şi fără a i te opune. 


Tu îţi poţi trăi viaţa complet eliberat de temerile psihicului tău, 
dar trebuie să ştii cum să faci acest lucru. Pentru a înţelege mai 
bine, să luăm exemplul fumatului. Nu este deloc greu de înţeles 
cum te poţi lăsa de fumat. Accentul trebuie pus pe cuvântul „lăsa”. 
Nu contează cât de mult se teme psihicul tău de acest moment. În 
clipa în care te-ai decis să nu mai fumezi, trebuie să încetezi pentru 
totdeauna să mai duci ţigara la gură. Toate celelalte metode 
recomandate (plasturi cu nicotină etc.) sunt simple tehnici ajută- 
toare, dar în realitate unicul secret al lăsatului de fumat este să nu 
mai duci ţigara la gură. Dacă vei face acest lucru, te vei lăsa în 
mod garantat de fumat. 


Tu poţi aplica aceeaşi tehnică şi pentru a ieşi din haosul 
psihologic în care te complaci. În acest scop, trebuie să încetezi să 
îi mai spui minţii tale că sarcina ei este de a-ţi rezolva problemele 
personale. Datorită acestei sarcini, mintea ta s-a îmbolnăvit şi ţi-a 
perturbat întregul psihic. Ea a creat o stare de teamă, de anxietate 
şi de nevroză continuă. Adevărul este că mintea ta are un control 
foarte redus asupra lumii exterioare. Ea nu este nici omniscientă, 
nici omnipotentă. Nu poate controla vremea şi celelalte forțe 
naturale, la fel cum nu poate controla oamenii, locurile şi obiectele 

din jurul tău. Tu i-ai dat minţii tale o sarcină imposibilă atunci când 
i-ai cerut să manipuleze întreaga lume pentru a-ţi rezolva probleme 
interioare personale. Dacă doreşti să te bucuri de o stare de sănătate 
psihică, va trebui să nu-i mai ceri minţii tale acest lucru. Elibereaz-o 
de sarcina de a se asigura că toate evenimentele şi persoanele din 
viaţa ta vor fi astfel aranjate încât să te facă să te simţi mai bine. 
Mintea ta nu este calificată pentru o astfel de sarcină. Concediaz-o şi 
detaşează-te pur şi simplu de problemele tale. 


Tu poţi avea o relaţie complet diferită cu mintea ta. Ori de câte 
ori îţi spune ce ar trebui şi ce nu ar trebui să faci pentru a adapta 
lumea exterioară la conceptele tale preconcepute, nu-i da ascultare. 
Este exact la fel ca atunci când încerci să te laşi de fumat. Indife- 
rent ce îţi spune mintea, pur şi simplu nu trebuie să mai bagi ţigara 
în gură. Nu contează dacă tocmai ai mâncat, dacă te simţi anxios şi 
simţi nevoia să fumezi etc. Pur şi simplu, mâna ta nu mai trebuie 
să atingă pachetul de ţigări. În mod similar, atunci când mintea ta 
îţi spune ce ar trebui să faci pentru a te simţi mai bine, refuză să o 
asculţi. Adevărul este că nu te vei simţi cu adevărat bine decât 
atunci când vei fi împăcat cu realitatea care există deja în jurul tău. 
Acesta este singurul criteriu care îţi va permite vreodată să te simţi 
bine. 


Tot ce trebuie să faci în acest scop este să nu mai aştepţi rezol- 
varea problemelor tale interioare de la mintea ta. Aceasta este 
esența mecanismului. Mintea ta nu are nicio vină. Dimpotrivă, ea 
este perfect inocentă. Mintea nu este altceva decât un computer, un 
instrument ce poate fi folosit pentru a emite gânduri măreţe, pentru 
a rezolva probleme ştiinţifice şi pentru a sluji umanitatea. Din cau- 
za stării tale de rătăcire, tu i-ai dat însă o sarcină imposibilă: i-ai 
spus să îşi petreacă întregul timp pentru a găsi soluţii exterioare la 
problemele tale interioare personale. Tu eşti cel care încearcă să se 
folosească de această minte analitică pentru a te proteja de deru- 
larea naturală a vieţii. 


Prin contemplarea minţii, este uşor să observi că aceasta este 
angajată într-un proces de rezolvare a problemelor tale interioare. 
De aceea, aminteşte-ţi în mod conştient că nu aceasta este sarcina 

pe care doreşti să i-o dai, iar apoi dirijeaz-o cu blândeţe către noile 
tale obiective. Nu te lupta cu ea, căci nu ai nici cea mai mică şansă 
de succes. Fie te va învinge pe loc, fie îşi va reprima gândurile, 
care se vor scufunda în subconştient, ieşind la suprafaţă mai târziu 
şi învingându-te atunci. Nu te lupta cu ea, dar refuză să participi la 
jocul ei. Atunci când îţi spune cum să remodelezi lumea exterioară 
pentru a te simţi mai bine în ea, pur şi simplu nu o asculta. 


Secretul constă în a păstra tăcerea, şi nu vorbesc de mintea ta, 
ci de tine, de conştiinţa ta aflată în spatele minţii nevrotice. 
Relaxează-te. În acest fel, vei simţi că te retragi în spatele minţii, 
acolo unde ţi-ai avut dintotdeauna sediul. Tu nu eşti una cu mintea 
ta raţională. Eşti doar conştient de ea. Tu eşti conştiinţa din spatele 
minţii, conştientă de gândurile acesteia. În clipa în care vei renunţa 
să te mai identifici trup şi suflet cu mintea ta, ca şi cum aceasta ar 
fi salvatoarea şi protectoarea ta, te vei trezi automat în spatele ei, 
contemplând-o. Aşa se explică de ce eşti conştient de gândurile 
tale: pentru că le poţi contempla din spatele lor. Mai devreme sau 
mai târziu, vei putea să rămâi ancorat în permanenţă în acest sediu 
al conştiinţei, contemplându-ţi pur şi simplu mintea. 


De îndată ce vei atinge această stare, problemele tale cu mintea 
vor înceta pentru totdeauna. Atunci când te retragi în sediul 
conştiinţei din spatele minţii, tu nu te mai implici în procesul de 
gândire. Acesta este un proces specific minţii, pe care îl poţi 
contempla în tăcere, din perspectiva celui care este conştient de 
faptul că este conştient, al subiectului interior sau al conştiinţei 
pure. Această esenţă nu poate fi gândită. Pur şi simplu eşti una cu 
ea. Din perspectiva ei, este uşor să contempli nevrozele minţii fără 
să te implici în ele. Asta este tot ce trebuie să faci pentru a te 
elibera de mintea ta perturbată. La ora actuală eşti condus de 
mintea ta pentru că îi oferi puterea atenţiei tale. Retrage-ţi această 
atenţie, iar mintea îşi va pierde întreaga importanţă. 

Începe cu diferite aspecte minore. De pildă, contemplă-ţi 
mintea în tăcere atunci când cineva îţi spune ceva neplăcut, sau — 
şi mai rău — nu te bagă în seamă. Să spunem că te plimbi pe stradă 
şi vezi un prieten. Îl saluţi, dar acesta nu îţi răspunde şi trece 

nepăsător pe lângă tine. Nu eşti sigur dacă nu te-a auzit sau dacă te 
ignoră pur şi simplu, dacă este supărat pe tine sau dacă are alte 
motive pentru a se comporta în acest fel. De aceea, mintea ta intră 
într-o stare de agitaţie frenetică, încercând să îşi dea seama ce se 
întâmplă. Momentul este ideal pentru a reveni cu picioarele pe 
pământ! La urma urmelor, pe această planetă există miliarde de 
oameni, iar unul dintre ei nu te-a salutat. Ce mare scofală!? Chiar 
nu poţi suporta această situaţie? Ţi se pare rezonabilă această 
atitudine? 

Foloseşte-te de aceste întâmplări mărunte din viaţa de zi cu zi 
pentru a te elibera gradat. În exemplul de mai sus, optează pentru a 
nu te implica în agitația psihicului tău. Asta nu înseamnă că trebuie 
să îţi opreşti cu orice preţ mintea, împiedicând-o să se mai 
învârtească într-un cerc vicios în încercarea de a-şi da seama ce s-a 
întâmplat. Înseamnă pur şi simplu să te simţi pregătit şi dornic de 
a-ţi contempla mintea fără a te implica în mica ei melodramă. 
Contemplă lamentările sale legate de cât de rănită se simte şi de 
cum a putut persoana respectivă să îi facă aşa ceva. Priveşte-o cum 
încearcă să găsească o soluţie şi cum se întreabă ce atitudine să 
adopte. Minunează-te ştiind că toată această melodramă se petrece 
pentru simplul motiv că cineva nu te-a salutat. Este într-adevăr de 
necrezut. Contemplă-ţi monologul interior şi continuă să te 
relaxezi şi să te eliberezi. Scufundă-te în interiorul fiinţei tale, 
dincolo de zgomotul exterior al minţii. 


Procedează la fel cu toate celelalte incidente minore care apar 
de-a lungul zilei. Mecanismul este foarte intim şi se petrece în 
totalitate în interiorul tău. Dacă îl vei aplica frecvent, vei constata 
în scurt timp cât de tare se agită mintea ta pentru cele mai minore 
motive. Dacă nu mai doreşti să te risipeşti în acest fel, nu-ţi mai 
investi energia în nevrozele minţii tale. Asta este tot ce trebuie să 
faci. Dacă optezi pentru a merge pe această cale, singura acţiune 
căreia mai trebuie să îi dai curs este relaxarea şi eliberarea. Ori de 
câte ori sesizezi că mintea ta intră într-o stare de trepidaţie, 
relaxează-ţi automat umerii şi pulsul, şi retrage-te în interior. Nu-ţi 
împiedica mintea să îşi vadă de treabă, dar nici nu te implica în 

gândurile sale. Nu încerca să o opreşti, dar fii conştient de faptul 
că o priveşti. Aceasta este singura cale de eliberare: detaşarea. 


Începe această călătorie către libertate prin a-ţi reaminti 
constant să îţi contempli psihicul. În acest fel, nu vei mai uita de 
sine prin identificarea cu el. Dat fiind că dependenţa de minte este 
una majoră, trebuie să îţi stabileşti o metodă care să îţi aducă 
aminte că trebuie să o contempli. Există anumite tehnici extrem de 
simple de conştientizare, care nu durează mai mult de o secundă, 
dar care te pot ajuta să rămâi centrat în spatele minţii. De pildă, ori 
de câte ori intri în maşina ta şi te instalezi pe scaun, opreşte-te 
pentru o clipă şi aminteşte-ţi că te afli pe o planetă care se roteşte 
prin spaţiul gol. Aminteşte-ţi că micile tale melodrame nu contează 
deloc la acest nivel cosmic şi propune-ţi să nu te mai implici în ele. 
Cu alte cuvinte, detaşează-te de toate grijile tale din momentul 
respectiv şi reaminteşte-ţi că nu mai doreşti să joci jocul minţii 
tale. Înainte de a te da jos din maşină, fă acelaşi lucru. Dacă îţi 
doreşti cu adevărat să rămâi centrat, repetă această tehnică şi în 
alte contexte, de pildă înainte de a ridica telefonul sau de a des- 
chide o uşă. Nu trebuie să schimbi absolut nimic; doar aminteşte-ți 
că eşti prezent şi conştient de faptul că eşti conştient. Este ca şi 
cum ai face un inventar. Observă ce se întâmplă în momentul 
respectiv cu tine: verifică-ţi pulsul, gândurile, umerii etc. Pe scurt, 
fixează-ţi anumite momente de rutină din viaţa de zi cu zi care să 
îţi declanşeze în mod automat memoria, amintindu-ţi că trebuie să 
verifici cine eşti şi ce se întâmplă în interiorul fiinţei tale. 


Această practică te va ajuta să trăieşti momente de conştiinţă 
centrată în sine. Pe măsură ce aceste momente se vor repeta, vei 
învăţa să devii din ce în ce mai centrat în conştiinţa ta. Această 
conştiinţă centrată este sediul Sinelui tău. Atunci când te afli în 
această stare, tu eşti întotdeauna conştient de faptul că eşti 
conştient. Nu există niciodată momente în care nu eşti conştient de 
acest lucru. Această tehnică nu necesită niciun efort. Practic, nu 
trebuie să faci nimic, ci doar să fii prezent şi conştient de faptul că 
psihicul tău creează gânduri şi emoţii, în timp ce lumea exterioară 
îşi urmează cursul în faţa simţurilor tale. 

Mai devreme sau mai târziu, fiecare schimbare a fluxului tău 
energetic — indiferent dacă este vorba de agitația minţii tale sau de 
stările inimii tale interioare — îţi va reaminti de faptul că tu eşti 
conştiinţa care observă ce se întâmplă. În acest fel, ceea ce înainte 
te trăgea în jos sfârşeşte prin a deveni un factor de trezire spiri- 
tuală. Pentru a ajunge pe acest nivel, trebuie să te linişteşti însă 
suficient de mult ca să nu mai reacţionezi imediat la tot ce se 
întâmplă în lumea exterioară sau în lumea ta interioară. Aceste 
momente declanşatoare îţi vor reaminti să rămâi centrat. La un 
moment dat, liniştea din interiorul tău va deveni suficient de 
profundă pentru a-ţi permite să observi imediat reacţiile inimii tale, 
detaşându-te de ele înainte de începerea tăvălugului mental. Într-o 
altă etapă ulterioară, vei constata că întreaga ta călătorie prin viaţă 
depinde de reacţiile inimii, nu de cele ale minţii tale. Vei observa 
că mintea nu face altceva decât să-ţi urmeze inima. Aceasta din 
urmă reacţionează cu mult înainte ca mintea să înceapă să mono- 
logheze. Fiind mult mai lucid, schimbările energetice la nivelul 
inimii tale îţi vor aduce aminte că te afli acolo şi le contempli. 
Dacă eşti capabil să te detaşezi la nivelul inimii, mintea ta nu mai 
are nicio şansă să devină agitată şi se linişteşte treptat. 


În această etapă, vei fi deja foarte avansat pe calea spirituală. 
Ceea ce înainte te trăgea în jos te ajută acum să avansezi mai 
accelerat. Este important să te foloseşti de toate energiile tale 
pentru a progresa mai rapid. Această cale a detaşării te ajută să îţi 
eliberezi energiile, astfel încât acestea să te ajute să te eliberezi tu 
însuţi. Prin desfacerea lanțurilor psihicului chiar în mijlocul 
experienţelor de viaţă, tu ai capacitatea de a-ţi elibera sufletul. 
Această libertate este atât de sublimă încât misticii i-au dat chiar 
un nume special: mântuire. 


1l2 

Durerea — preţul libertăţii 


= din principalele cerinţe ale creşterii spirituale autentice şi 
ale transformării personale profunde este reconcilierea cu 
durerea. Nicio expansiune şi nicio evoluţie nu se poate petrece fără 
schimbare, iar perioadele de schimbare nu sunt întotdeauna 
confortabile. Schimbarea presupune punerea la îndoială a multor 
lucruri familiare şi îndrăzneala de a pune sub semnul întrebării 
nevoile noastre tradiţionale de siguranţă, confort şi control. De 
aceea, marea majoritate a oamenilor percep aceste schimbări ca pe 
o experienţă dureroasă. 

În aceste condiţii, familiarizarea cu această durere face parte 
integrantă din procesul de creştere spirituală. Dacă doreşti să 
înţelegi de unde provin aceste senzaţii de agitaţie interioară, 
trebuie să stai liniştit şi să le contempli, vrei nu vrei. Dacă te vei 
confrunta astfel cu ele, vei observa că în centrul inimii tale există 
un nucleu alcătuit dintr-o durere profundă, atât de neconfortabilă şi 
de distructivă pentru sinele individual încât ţi-ai petrecut întreaga 
viaţă evitând-o. Întreaga ta personalitate este construită în jurul 
metodelor de a exista, de a gândi, de a acţiona şi de a crede menite 
să te ajute să eviţi această durere. 


Evitarea acestei dureri te împiedică să explorezi acea parte a 
fiinţei tale aflată dincolo de acest strat. De aceea, nu putem vorbi 
de o creştere spirituală reală decât atunci când te decizi să te 
confrunţi în sfârşit cu această durere. Dat fiind că aceasta se află 

chiar în centrul inimii tale, ea emană în exterior şi îţi influenţează 
întreaga viaţă. Această durere nu este similară însă cu durerea 
fizică. Aceasta din urmă nu este altceva decât un mesaj din partea 
corpului tău, care îţi indică astfel că ceva nu este în regulă la nivel 
fiziologic. Durerea interioară este prezentă întotdeauna, în adân- 
curi, ascunsă de gândurile şi de emoţiile tale curente. Îţi este cel 
mai uşor să o simţi atunci când inima ta devine agitată, de pildă 
atunci când lumea exterioară nu îţi îndeplineşte aşteptările. 
Această durere interioară profundă este o durere psihologică. 


Aşa cum spuneam, întregul psihic este construit cu scopul de a 
evita această durere. De aceea, însuşi fundamentul său este teama 
de durere. Aşa s-a născut psihicul uman. Pentru a înţelege acest 
lucru, încearcă să realizezi că dacă te temi foarte tare de respin- 
gere, te temi automat de toate experienţele care te-ar putea con- 
duce la respingerea de către ceilalţi oameni. Această teamă devine 
parte integrantă din psihicul tău. Chiar dacă evenimentele care 
conduc propriu-zis la o respingere sunt rare, tu nu scapi nicio clipă 
de teama ta de respingere. În acest fel, această durere nu dispare 
niciodată din inima ta. Ori de câte ori faci ceva pentru a evita o 
durere, această durere ajunge să îţi controleze întreaga viaţă. Toate 
gândurile şi toate emoţiile tale sfârşesc prin a fi afectate de 
temerile tale. 


Orice tipar comportamental bazat pe evitarea durerii devine 
automat o poartă către durerea propriu-zisă. Dacă te temi să nu fii 
respins de cineva şi te apropii de persoana respectivă cu intenţia de 
a-i câştiga acceptarea, mergi practic pe o gheaţă foarte subțire. 
Este suficient ca persoana în cauză să îţi spună ceva neplăcut sau 
să te privească fără să-ţi spună nimic pentru ca tu să simţi automat 
durerea respingerii. De vreme ce te-ai apropiat de ea din perspec- 
tiva fricii tale de respingere, întreaga ta interacţiune cu ea va 
reflecta această teamă, la fel ca un filtru. Într-un fel sau altul, 
sentimentele pe care le experimentezi vor fi reduse la motivul din 
spatele acţiunilor tale. Nucleul de care sunt legate toate acţiunile 
tale este evitarea durerii. De aceea, inima ta va reflecta acest 
nucleu prin tot ceea ce sirnte. 

Sursa durerii este întotdeauna inima. De aceea te simţi atât de 
agitat de-a lungul fiecărei zile. În inima ta există un nucleu alcătuit 
dintr-o durere profundă. Trăsăturile personalităţii tale şi tiparele 
tale comportamentale sunt centrate în jurul evitării acestei dureri. 
Ţu o eviţi prin menţinerea greutăţii tale corporale pe un anumit 
nivel, prin purtarea anumitor haine, prin alegerea unei anumite 
coafuri sau prin folosirea anumitor cuvinte. Toate acţiunile tale au 
în centrul lor evitarea acestei dureri. Dacă doreşti să te convingi, 
priveşte ce se întâmplă atunci când cineva îţi critică greutatea sau 
hainele: tu simţi imediat o durere profundă. Ori de câte ori faci 
ceva pentru a evita durerea interioară, însăşi acţiunea ta conţine 
potenţialul de a-ţi declanşa durerea pe care o eviţi. 


Dacă nu eşti dispus să te confrunţi cu durerea ta pe nivelul ei 
esenţial, ai foarte mult de muncă. Dacă te ascunzi de ea în viaţa 
socială, orice acţiune a unei alte persoane care îţi pune la îndoială 
prețuirea de sine, cum ar fi faptul că nu te invită la un anumit 
eveniment social, te va face să simţi durerea din inima ta. Să spu- 
nem că îţi suni un prieten şi îl rogi să meargă cu tine la film, dar el 
îți răspunde că este ocupat. Există oameni care se simt răniţi pentru 
un motiv atât de minor. Dacă motivul pentru care ţi-ai sunat 
prietenul a fost evitarea durerii, însăşi acţiunea ta îţi provoacă 
această durere. Să spunem că ieşi afară şi îţi strigi câinele: „Hei, 
Spot, vino la mine!”, dar animalul nu te ascultă. Dacă motivul 
pentru care l-ai strigat a fost să îi dai de mâncare, atunci poţi lăsa 
vasul jos, lăsându-l să mănânce când vrea, dar dacă l-ai chemat 
pentru că ai avut o zi grea la serviciu, iar Spot refuză să vină la 
tine, vei simţi automat o durere în inimă. „Nici măcar câinele meu 
nu mă acceptă.” De ce simţi o durere atât de acută pentru că 
animalul tău refuză să vină la tine, sau pentru că un prieten îţi 
spune că trebuie să meargă în altă parte şi nu poate veni la film cu 
tine? Cum este posibil ca astfel de experienţe minore să genereze o 
durere atât de mare? În realitate, această durere există deja în 
inima ta, dar tu nu ai procesat-o. Încercările tale continue de a 
evita această durere au creat straturi succesive de sensibilitate care 
sunt conectate cu durerea ascunsă din centrul inimii tale. 

Îţi propun să analizăm cum se acumulează aceste straturi. 
Pentru a evita durerea provocată de respingere, tu faci tot ce îţi stă 
în puteri ca să-ţi menţii prieteniile. Dat fiind că ai văzut că este 
posibil să fii respins, inclusiv de către prieteni, tu faci eforturi din 
ce în ce mai mari pentru a evita acest lucru. Pentru a reuşi, trebuie 
să te asiguri că tot ceea ce faci este acceptabil pentru ceilalţi. Acest 
factor determină felul în care te îmbraci şi felul în care acţionezi. 
În acest fel, tu nu te mai focalizezi direct asupra durerii, ci asupra 
hainelor tale, asupra felului în care mergi sau asupra maşinii pe 
care o conduci. La prima vedere, te-ai îndepărtat astfel de durerea 
centrală. Dacă cineva îţi spune însă: „Uau! Credeam că îţi poţi 
permite o maşină ceva mai bună ca aceasta!”, te simţi imediat 
rănit. Cum este posibil ca o astfel de replică banală să îţi provoace 
o durere atât de mare? Ce contează ce crede persoana respectivă 
despre maşina ta? Dacă simţi o astfel de reacţie, întreabă-te 
întotdeauna ce anume a provocat-o. De ce percepi această durere? 
Ce se întâmplă de fapt? În mod normal, oamenii nu îşi pun astfel 
de întrebări, ci reacţionează, încercând să evite pe viitor repetarea 
acestei experienţe. 


Este important însă să mergi mai departe şi să încerci să 
înţelegi dinamica straturilor protectoare pe care le-ai creat în jurul 
inimii tale. În centrul acesteia există o durere primordială. Pentru a 
evita această durere, tu cultivi compania prietenilor tăi şi te 
ascunzi în spatele acceptării lor. Acesta este primul strat. Pentru a 
te asigura că te acceptă, îţi creezi o anumită mască, astfel încât să 
le câştigi admiraţia şi să îi poţi influenţa. Acesta este un al doilea 
strat. Fiecare strat este ataşat însă de durerea primordială. De 
aceea, chiar şi cele mai simple interacțiuni de zi cu zi te pot afecta 
enorm. Dacă nu ai acţiona mânat de dorinţa de a-ţi evita durerea 
din inimă, replicile şi acţiunile celorlalţi oameni nu te-ar afecta 
nici pe departe atât de mult. Dat fiind că eviţi însă din răsputeri 
durerea din inima ta, făcând tot ce faci numai în acest scop, tot ce 
se întâmplă în jurul tău conţine practic potenţialul de a-ţi provoca 
această durere. În final, ajungi să te simţi atât de sensibil încât nu 
mai reuşeşti să trăieşti în această lume fără a fi rănit de ceilalţi 
oameni. Nu mai poţi interacţiona cu oamenii şi nu-ţi mai poţi 

îndeplini sarcinile obişnuite fără ca totul să te afecteze. Dacă vei 
examina cu atenţie ce se întâmplă, vei observa că chiar şi cele mai 
simple interacțiuni îţi provoacă într-o anumită măsură durerea, 
nesiguranța şi agitația. 


Pentru a putea ieşi din acest cerc vicios, este necesar să te 
distanţezi puţin de acest mecanism. leşi la plimbare într-o seară 
frumoasă şi priveşte cerul senin. Gândeşte-te că te afli pe o planetă 
care călătoreşte prin spaţiul cosmic nesfârşit. Deşi nu vezi pe cer 
decât câteva stele, numai în galaxia noastră, Calea Lactee, există 
sute de miliarde de stele. Într-o altă galaxie, cea a Spiralei, se 
estimează că există peste o mie de miliarde de stele, iar noi nici 
măcar nu o putem vedea cu ochiul liber, şi chiar dacă am putea-o 
vedea, ea ne-ar apărea ca o singură stea. Aşadar, tu te afli pe o 
planetă micuță care rătăceşte prin spaţiul cvasi-infinit, în jurul 
uneia din miriadele de stele din cosmos. Privind din această 
perspectivă, chiar crezi că contează ce gândesc ceilalți oameni 
despre hainele sau despre maşina ta? Chiar trebuie să te simţi 
stânjenit dacă ai uitat numele unei cunoştinţe recente? Cum este 
posibil să simţi o durere atât de profundă pentru nişte motive atât 
de minore? De aceea, dacă doreşti să te eliberezi de această 
manieră absurdă de a privi lucrurile, trăind o viaţă decentă, nu-ți 
mai consacra întreaga viaţă pentru a evita durerea psihologică. 
Nu-ţi mai fă griji dacă oamenii te simpatizează sau dacă maşina ta 
îi impresionează. Ce fel de viaţă este aceasta? Este o viaţă trăită în 
durere. Chiar dacă nu ţi se pare că întreaga ta viaţă este trăită în 
durere, în realitate tu simţi aproape tot timpul această durere. Dacă 
Îţi petreci întreaga viaţă pentru a evita durerea, înseamnă că 
aceasta te macină în permanenţă. Chiar dacă te ascunzi de ea, ea 
poate ieşi în orice clipă la lumină. În orice moment se poate 
întâmpla ceva sau poţi spune ceva greşit. În consecinţă, tu îti 
consacri întreaga viaţă pentru a evita această durere. 


Dacă priveşti ce se întâmplă în interiorul tău şi îţi asumi acest 
proces, constaţi automat că nu ai decât două opţiuni fundamentale: 
fie laşi durerea în pace şi continui să te lupţi cu lumea exterioară, 
fie iei decizia de a nu-ţi petrece întreaga viaţă încercând să eviţi 
această durere interioară şi de a o elimina. Din păcate, foarte puţini 

oameni îndrăznesc să se interiorizeze şi să îşi analizeze durerea. Ei 
nici măcar nu realizează că au această durere interioară. Tu ce îţi 
doreşti: să rămâi cu această durere şi să manipulezi întreaga lume 
în încercarea de a o evita? Cum crezi că ar arăta viaţa ta dacă nu ar 
mai fi controlată de durere? În mod cert, te-ai simţi eliberat. Ai 
putea face orice şi te-ai putea distra, simţindu-te confortabil 
indiferent ce s-ar întâmpla. Ai putea trăi cele mai interesante 
experienţe şi te-ai putea bucura de ele indiferent în ce ar consta. Pe 
scurt, ţi-ai putea trăi viaţa şi ai experimenta ce se întâmplă pe 
această planetă care se învârteşte prin spaţiu, până la sfârşitul 
zilelor tale. 


Pentru a trăi pe acest nivel de libertate trebuie să înveţi să nu te 
mai temi de durerea şi de dezechilibrele interioare. Atât timp cât te 
vei teme de durere, vei continua să te protejezi de ea. La baza 
oricăror acţiuni ale tale va sta teama. Dacă doreşti să te eliberezi, 
porneşte de la premisa că durerea interioară nu este altceva decât o 
schimbare de moment a fluxului tău energetic. Nu ai niciun motiv 
să te temi de această experienţă. Nu ai de ce să te temi de 
respingere, de boală, de moartea unei persoane dragi sau de alte 
evenimente neplăcute. Nu ai de ce să îţi petreci întreaga viaţă 
încercând să eviţi lucruri care nu se întâmplă propriu-zis. În caz 
contrar, întreaga realitate care te înconjoară va deveni negativă, 
reflectând temerile tale. În final, vei ajunge să nu mai vezi altceva 
decât lucrurile care ar putea merge prost în viaţa ta. Îţi dai seama 
cât de multe lucruri te-ar putea tulbura sau ţi-ar putea stimula 
durerea interioară? Probabil mai multe decât stelele de pe cer. 
Dacă doreşti să îţi continui creşterea spirituală şi să fii liber să 
explorezi viaţa, nu îţi poţi petrece tot timpul încercând să eviţi 
miriadele de lucruri care ţi-ar putea răni mintea sau inima. 


De aceea, priveşte în interiorul tău şi ia decizia că de acum 
înainte durerea nu va mai fi o problemă pentru tine. Ea nu este 
altceva decât o altă experienţă din multele posibile. Cineva îţi 
poate spune ceva care te poate răni, dar durerea va trece. Din 
fericire, este o experienţă temporară. Marea majoritate a oamenilor 
nu pot nici măcar să-şi imagineze cum ar arăta viaţa dacă nu ar 
mai avea niciun motiv interior de agitaţie şi dacă s-ar simţi tot 

timpul împăcaţi şi senini. Dacă nu vei învăţa să te simţi confortabil 
în compania durerii, aceasta va sfârşi prin a-ţi controla întreaga 
viaţă, căci nu vei mai face altceva decât să o eviţi. Chiar dacă te 
simţi nesigur, acesta nu este decât un sentiment. Cu siguranţă, îl 
poţi controla. Chiar dacă te simţi stânjenit, acesta nu este decât un 
alt sentiment. La fel ca celelalte, şi el face parte integrantă din 
creaţie. Dacă te simţi nebun de gelozie, priveşte-ţi cu obiectivitate 
sentimentul, ca şi cum ai privi cu atenţie o vânătaie. Gelozia nu 
este altceva decât o altă energie pe care universul o trece prin 
sistemul tău. Poţi râde de ea, poţi face haz de necaz pe seama ei, 
dar nu merită să te temi de ea. Ea nu te poate atinge atât timp cât 
nu te deschizi în faţa ei. 


Haide să analizăm şi mai în profunzime acest mecanism. În 
acest scop, vom începe cu o tendinţă umană elementară: atunci 
când ceva dureros îţi atinge corpul, tu ai tendinţa instinctivă de a te 
trage înapoi. Procedezi la fel chiar şi în faţa unui miros sau a unui 
gust neplăcut. Ei bine, psihicul tău face acelaşi lucru. Dacă este 
atins de ceva care îl deranjează, el are tendinţa de a se retrage şi de 
a se proteja. El face acest lucru în faţa nesiguranţei, a geloziei şi a 
tuturor celorlalte vibrații negative despre care am discutat mai sus. 
În esenţă, el se „închide”, plasând un scut protector în jurul zonei 
sale sensibile. Atunci când se întâmplă acest lucru, inima ta se 
contractă, fapt pe care îl poţi simţi cu uşurinţă. Spre exemplu, dacă 
cineva îţi spune ceva neplăcut, tu simţi imediat această contracție 
la nivelul inimii. Instantaneu, mintea ta începe să vorbească: „Nu 
mă obligă nimeni să suport aşa ceva. De aceea, o să plec şi nu o să 
mai vorbesc niciodată cu această persoană. O să-i pară rău!” Inima 
ta încearcă astfel să se retragă din faţa acestei experienţe neplăcute 
şi să se protejeze astfel încât să nu mai fie nevoită să o experi- 
menteze din nou. Ea face acest lucru deoarece nu poate gestiona 
durerea pe care o simte. Atât timp cât nu vei putea suporta durerea, 
tu vei reacţiona întotdeauna prin închiderea inimii tale cu scopul 
de a te proteja. Odată inima închisă, mintea ta va construi o 
întreagă barieră psihologică în jurul energiei închise. Ea începe un 
lung, raţionament, justificând de ce ai dreptate, unde a greşit 
cealaltă persoană şi ce ar trebui să faci în această privinţă. 

Dacă vei accepta raţionamentul ei, acesta va deveni parte 
integrantă din tine. Tu vei păstra ani la rând durerea din inima ta, 
iar aceasta va deveni una din principalele cărămizi aflate la temelia 
vieţii tale. Îţi va modela reacţiile viitoare, gândurile şi preferinţele. 
Atunci când încerci să faci faţă unei situaţii opunând rezistență 
durerii pe care ţi-o provoacă ea, tu trebuie să îţi modifici întregul 
comportament şi toate gândurile pentru a te proteja. Eşti nevoit să 
faci acest lucru pentru ca durerea rămasă în urma incidentului să 
nu se agraveze şi mai tare. În acest fel, vei sfârşi prin a-ţi construi 
o întreagă structură de protecţie în jurul zonei sensibile. Dacă ai 
luciditatea de a privi în faţă acest proces şi dacă înţelegi conse- 
cinţele sale pe termen lung, este imposibil să nu îţi doreşti să te 
eliberezi din această capcană. Nu te vei putea elibera însă până 
când nu vei fi de acord să te confrunţi cu durerea iniţială şi să o 
vindeci, în loc să o eviţi în permanenţă. Cu alte cuvinte, trebuie să 
înveţi să îţi transcenzi tendinţa de a evita durerea. 


Niciun om înţelept nu doreşte să rămână sclavul temerilor sale. 
FE] acceptă lumea aşa cum este şi nu se teme de ea. Dimpotrivă, 
participă din tot sufletul la viaţă, dar nu cu scopul de a se folosi de 
ea pentru a uita de sine şi de temerile sale. Dacă viaţa îţi oferă 
experienţe care te tulbură, nu te închide în sine, ci lasă aceste 
energii să treacă prin tine la fel ca aerul suflat de vânt. La urma 
urmelor, astfel de lucruri se pot petrece oricând. Tu te poţi umple 
în orice moment de frustrare, de mânie, de invidie, de teamă, de 
nesiguranţă sau de stânjeneală. Dacă vei urmări cu atenţie ce se 
întâmplă în interiorul tău, vei constata că inima ta încearcă să 
respingă aceste sentimente. Dacă doreşti însă să devii cu adevărat 
liber, va trebui să înveţi să nu te mai opui acestor sentimente 
umane. 


Ori de câte ori simţi o stare de durere, priveşte-o ca pe o simplă 
energie. Consideră toate aceste experienţe interioare simple energii 
care trec prin inima ta şi prin faţa conştiinţei tale. Apoi relaxea- 
ză-te. Nu te contracta şi nu te închide. Dimpotrivă, relaxează-te şi 
deschide-te. Relaxează-ţi inima până când te trezeşti faţă în faţă cu 
durerea din ea. Rămâi deschis şi receptiv, astfel încât să o poţi 
sesiza. Este absolut necesar să fii prezent exact în locul dureros şi 

contractat, pentru a-l putea relaxa. De îndată ce ai relaxat un astfel 
de loc, mergi mai departe. Această transformare este foarte pro- 
fundă şi conduce la o creştere spirituală de proporţii, dar opoziţia 
va fi comparabil de mare. Vei simţi o rezistență enormă, dar dacă 
vei merge până la capăt, rezultatele pe care le vei obţine vor fi 
incomparabile. Relaxează-te şi conştientizează această rezistenţă, 
dorinţa disperată a inimii tale de a se retrage, de a se închide, de a 
se proteja şi de a se apăra. Nu ceda acestei dorinţe şi continuă să te 
relaxezi la nivelul umerilor şi al inimii. Detaşează-te şi lasă 
durerea să treacă liber prin tine. La urma urmelor, ea nu este 
altceva decât o energie. Priveşte-o ca atare şi las-o să treacă. 


Dacă refuzi trecerea liberă a durerii prin tine, încercuind-o cu 
un zid de apărare, ea va rămâne de-a pururi cu tine. De aceea, 
tendinţa noastră naturală de a rezista acestui proces este contra- 
productivă. Dacă nu îţi doreşti durerea, ce sens are să o închizi în 
inima ta sub şapte lacăte? Crezi că în acest fel va dispărea? Nu o 
va face. Ea nu va dispărea decât dacă te vei relaxa şi o vei lăsa să 
treacă prin tine. În acest scop, trebuie să o priveşti însă în faţă, fără 
niciun ataşament, şi să o eliberezi ca să îşi vadă de drum. Ori de 
câte ori te vei relaxa, o parte din durerea imensă acumulată în 
inima ta va dispărea pentru totdeauna. Invers, ori de câte ori îi vei 
opune rezistenţă şi te vei închide, ea va continua să crească în tine. 
Este ca şi cum ai crea un lac de acumulare. Acesta îţi forţează 
psihicul să creeze un baraj între tine şi el, respectiv între martorul 
care experimentează durerea şi durerea propriu-zisă. Asta face 
mintea ta atunci când se agită: ea încearcă să evite durerea 
acumulată în inima ta. 


Dacă doreşti să te eliberezi, trebuie să începi prin a accepta 
faptul că în inima ta există foarte multă durere. Tu eşti cel care ai 
stocat-o aici, după care ai făcut tot ce ţi-a stat în puteri pentru a o 
menţine cât mai departe de tine, în adâncurile inimii tale, astfel 
încât să nu mai trebuiască să o simţi niciodată. Curios este că în 
inima ta se ascund în egală măsură o fericire, o bucurie, o frumu- 
seţe, o iubire şi o pace la fel de colosale, care reprezintă cealaltă 
față a monedei durerii. De cealaltă parte a durerii se ascund extazul 
şi libertatea. Dincolo de acest strat al durerii se află adevărata ta 

măreție. Pentru a putea ajunge însă pe acest tărâm de basm trebuie 
să treci mai întâi de toate prin barajul durerii. De aceea, acceptă 
existenţa sa şi faptul că trebuie să simţi această durere. Acceptă 
faptul că dacă te vei relaxa, durerea va deveni manifestă pentru o 
clipă în faţa conştiinţei tale, după care va trece. Ea nu persistă 
niciodată. 

Atunci când durerea trece prin tine, este posibil să simţi o stare 
de fierbinţeală. Dacă te relaxezi şi o laşi să iasă la lumină, este 
posibil să simţi în inima ta o căldură extremă, ca un foc. Feno- 
menul nu înseamnă altceva decât purificarea durerii de către inima 
ta. Învață să savurezi această căldură, pe care unii o numesc focul 
yogăi. Chiar dacă nu pare foarte plăcută, ea este profund elibe- 
ratoare. De fapt, durerea este preţul plătit pentru libertate. În clipa 
în care vei fi dispus să plăteşti acest preţ, nu te vei mai teme de 
durere. Începând din acel moment, vei deveni capabil să te 
confrunţi cu orice situaţie fără nicio teamă. 


Uneori este posibil să treci prin experienţe profunde, care 
trezesc în tine o durere foarte intensă. Dacă aceasta există deja în 
inima ta, ea poate ieşi oricând la lumină. Dacă eşti înzestrat cu 
înţelepciune, o vei lăsa să iasă şi nu vei încerca cu niciun chip să o 
eviţi. Te vei relaxa şi îi vei oferi spaţiul necesar pentru a ieşi la 
lumină şi pentru a fi arsă, pornind de la premisa că nu îţi doreşti ca 
această durere să rămână în inima ta. Dacă doreşti să simţi o mare 
iubire şi să te bucuri de o mare libertate, respectiv să descoperi 
prezenţa lui Dumnezeu în fiinţa ta, trebuie să te eliberezi de toată 
această durere acumulată în inimă. Numai astfel poate deveni 
spiritualitatea realitate. Creşterea spirituală nu se produce decât 
atunci când eşti dispus să plăteşti în mod conştient preţul libertăţii. 
În acest scop, trebuie să îţi propui să rămâi conştient în faţa durerii 
în orice moment şi în orice circumstanţe, şi să lucrezi cu inima ta 
cultivând relaxarea şi deschiderea. 


Reţine: orice ascunzi sub lacăt în inima ta, tu vei rămâne ultra- 
sensibil la subiectul respectiv pentru tot restul vieţii tale. Dat fiind 
că l-ai ascuns în inima ta, te vei teme întotdeauna că experienţa 
respectivă se va repeta. Invers, dacă te relaxezi şi dacă te deschizi, 

energia respectivă va trece prin tine în mod natural, iar tu te vei 
elibera. 


Aceasta este esenţa lucrului spiritual. Atunci când vei ajunge să 
te simţi confortabil în faţa durerii care trece prin tine, tu vei deveni 
liber. Această lume nu te va mai putea scoate niciodată din starea 
ta de pace interioară, căci tot ce poate face ea este să îţi activeze 
durerea deja acumulată în inimă. Dacă nu-ţi mai pasă de ea şi dacă 
nu te mai temi de tine însuţi, înseamnă că te-ai eliberat. Vei putea 
păşi astfel prin lume simţindu-te mai viu decât oricând până 
atunci. Vei simţi totul pe un nivel mai profund. Vei începe să 
trăieşti experienţe cu adevărat sublime, în primul rând interioare, 
iar apoi şi exterioare. În final vei înţelege că în spatele temerilor şi 
durerii tale se ascundea de fapt un ocean de iubire. Forţa sa te va 
susţine de acum înainte, hrănindu-ţi inima din interior. În timp, îţi 
vei forma o relaţie extrem de profundă cu această forţă interioară 
minunată, înlocuind astfel relaţia curentă pe care o ai cu durerea şi 
cu teama. De acum înainte, întreaga ta viaţă va fi condusă de pace 
şi de iubire. Dacă vei reuşi să treci de stratul de durere din inima 
ta, te vei elibera în sfârşit de lanţurile psihicului. 


123 


PARTEA A IV-A 


Transcenderea 


Capitolul 12 


Dărâmarea zidurilor 


p: măsură ce îți continui procesul de creştere spirituală, la un 
moment dat în interiorul tău se face linişte. Acest lucru se 
întâmplă în mod natural de îndată ce te ancorezi mai profund în 
conştiinţa ta pură. 

Cu această ocazie, realizezi că deşi ai fost întotdeauna una cu 
conştiinţa ta, în trecut ai fost copleşit de avalanşa de gânduri, 
emoţii şi impulsuri senzoriale, care ţi-au absorbit conştiinţa, făcân- 
du-te să uiţi de sine. Acum înţelegi acest proces şi îţi dai seama că 
este posibil să transcenzi complet aceste dezechilibre. Cu cât te 
ancorezi mai plenar în conştiința-martor, cu atât mai limpede îţi 
devine faptul că eşti independent de ceea ce contempli şi că te poţi 
elibera de fascinația magică pe care o are psihicul tău asupra 
conştiinţei tale. Cu siguranţă există o cale de ieşire din acest 
impas, dar trebuie să o găseşti. 


Revelația interioară care conduce la eliberarea supremă este 
prezentată în mod tradiţional prin termenul mult uzitat, dar puţin 
înţeles, de „iluminare”. Problema este că perspectiva noastră asu- 
pra iluminării se bazează fie pe experienţele noastre personale, fie 
pe înţelegerea noastră conceptuală limitată. Dat fiind că marea 
majoritate a oamenilor nu au avut o astfel de experienţă a ilumi- 
nării, ei fie resping complet ideea că această stare poate exista, fie 
o consideră o stare mistică de conştiinţă atât de înaltă încât nu este 
accesibilă aproape nimănui. Practic, singurul lucru pe care îl ştiu ei 
cu siguranţă este că nu sunt iluminaţi. 

Atunci când înveţi să îţi contempli gândurile, emoţiile şi 
obiectele senzoriale din perspectiva conştiinţei pure, devine rezo- 
nabil să te întrebi dacă nu există o experienţă mai înaltă decât 
aceasta. Nu cumva conştiinţa se poate focaliza şi asupra altor 
realităţi decât gândurile, emoţiile şi impulsurile senzoriale perso- 
nale? Se poate ea elibera de cătuşele sinelui personal, devenind 
liberă să exploreze şi alte aspecte decât cele ale egoului şi ale 
personalității individuale? De fapt, cum a devenit conştiinţa ataşată 
de acest sine personal? Atunci când ne punem astfel de întrebări, 
suntem nevoiţi să începem vrem nu vrem o discuţie despre 
realitatea care există dincolo de barierele minţii. În mod evident, o 
astfel de discuţie este foarte dificil de purtat în interiorul 
structurilor mentale pe care suntem obişnuiţi să le folosim. De 
aceea, vom începe să explorăm starea neînlănţuită a conştiinţei 
folosindu-ne de o alegorie. La fel ca Platon, care s-a folosit de 
dialog pentru a-şi prezenta „Alegoria Peşterii” (360 î.Ch.), ne vom 
folosi şi noi de o poveste, prin care vom prezenta alegoria unei 
case foarte speciale. 


Imaginează-ţi că te afli într-un câmp deschis deasupra căruia 
soarele străluceşte întotdeauna. Este un loc minunat, foarte luminat 
şi cu o vastă deschidere. De aceea, te decizi să locuieşti aici. În 
acest scop, cumperi terenul respectiv, după care concepi şi îţi 
construieşti casa viselor tale chiar în mijlocul câmpului. Începi 
prin a construi o fundaţie solidă, căci îți doreşti o casă rezistentă, 
care să dureze foarte mulţi ani. Continui apoi cu construcţia casei 
propriu-zise, din blocuri de beton care să nu se degradeze şi să nu 
permită apei să intre în casă. Din considerente ecologice, iei 
decizia să construieşti puţine ferestre şi un acoperiş cu multe 
proeminențe. După ce termini de construit casa, îţi dai seama că în 
ea intră totuşi foarte multă căldură, aşa că instalezi jaluzele 
protectoare, care nu numai că reflectă lumina şi căldura soarelui 
către exterior, dar pot fi complet închise, asigurând astfel secu- 
ritatea casei. Este o casă foarte mare, care poate stoca suficiente 
provizii pentru a-ţi asigura o independenţă deplină. Ea conţine 
inclusiv camere separate pentru o slujitoare liniştită care face curat 
prin casă şi te lasă să te bucuri de solitudinea ta. lar această 

solitudine este foarte profundă, căci refuzi să îţi instalezi în casă 
telefon şi conexiune la internet, şi nu ai nici televizor şi nici aparat 
de radio. 


În sfârşit casa ta este gata, aşa că de-abia aştepţi să te muţi şi să 
Jocuieşti în ea. Adori deschiderea câmpului, lumina soarelui şi fru- 
museţea naturii, dar mai presus de toate, te-ai îndrăgostit de casa ta. 


Dat fiind că te-ai implicat în fiecare detaliu al designului casei, 
aceasta îţi poartă cu adevărat semnătura, fiind „una cu tine”. De-a 
lungul timpului, pentru că îţi adori casa, în timp ce sunetele ciu- 
date de afară îţi creează un disconfort interior din ce în ce mai 
mare, ajungi să petreci din ce în ce mai mult timp în casă. La un 
moment dat, îţi dai seama că atunci când toate uşile şi ferestrele 
sunt închise, iar jaluzelele trase, casa ta seamănă din ce în ce mai 
mult cu o fortăreață, lucru care nu te deranjează deloc. La urma 
urmelor, până acum ai crescut la oraş, aşa că această izolare totală 
în mijlocul naturii te sperie într-o oarecare măsură. Nu îţi doreşti 
însă în niciun caz să te muţi de aici. 


De aceea, te obişnuieşti treptat să trăieşti în siguranţă în inte- 
riorul casei tale. Citeşti cărţi şi scrii, lucru pe care ţi l-ai dorit 
dintotdeauna. Această viaţă trăită în propria ta casă se dovedeşte 
destul de confortabilă, căci ai aer condiţionat şi ai fost suficient de 
inspirat să îţi instalezi un sistem modem de iluminat. De fapt, casa 
ta ţi se pare atât de confortabilă, de plăcută şi de sigură încât nici 
nu-ţi mai trece prin minte să ieşi afară. La urma urmelor, interiorul 
casei ţi se pare extrem de familiar, absolut previzibil şi întru totul 
sub controlul tău, în timp ce mediul exterior este necunoscut, 
imprevizibil, şi deci imposibil de controlat. Jaluzelele trase se 
integrează perfect în peisaj, ca nişte tablouri, aşa că te obişnuieşti 
să le laşi astfel şi nici prin minte nu-ţi mai trece să îţi asumi riscul 
de a le deschide. Ele sunt atât de perfect funcţionale încât atunci 
când le închizi complet în cameră se face un întuneric deplin, 
indiferent dacă afară este zi sau noapte. Acest lucru nu te deran- 
jează însă, căci te-ai obişnuit să laşi în permanenţă luminile 
aprinse în casă. Abia când becurile încep să se ardă îţi dai seama 
de impasul în care te-ai băgat singur. Dat fiind că nu te-ai gândit la 

început să îţi procuri inclusiv becuri de rezervă, te trezeşti că 
atunci când ultimul bec se arde rămâi într-un întuneric deplin şi te 
vezi nevoit să îţi găseşti bâjbâind drumul prin casă. 


Începând din acest moment, singura lumină la care mai ai acces 
este cea provenită de la câteva lumânări pe care ţi le-ai procurat la 
început, pentru situaţii de urgenţă. Acestea nu sunt însă foarte 
multe, aşa că încerci să le foloseşti cu economie, pentru a le 
prelungi cât mai mult viaţa. Dat fiind că ţi-a plăcut întotdeauna 
lumina, această perioadă este foarte dificilă pentru tine, dar nu atât 
de dificilă încât să te determine să îţi transcenzi temerile pe care ţi 
le-ai creat singur legate de părăsirea casei în care te simţi în sigu- 
ranţă. Mai devreme sau mai târziu, stresul vieţii trăite în întuneric 
îşi lasă amprenta asupra stării tale de sănătate, atât asupra celei 
fizice cât şi asupra celei mintale. De-a lungul timpului, tu ai uitat 
complet de frumuseţea câmpului şi a luminii de afară, şi nu îţi mai 
aminteşti de ea. 


Ai devenit în schimb extrem de preocupat de lumina din casa 
ta, din ce în ce mai slabă. Singurele licăriri de lumină pe care le 
mai cunoşti sunt cele provenite de la preţioasele tale lumânări. 
Atmosfera din casa ta a devenit sumbră. Eşti izolat de tot şi de 
toate, iar singura mângâiere care ţi-a mai rămas este gândul la casa 
care te protejează. Nu-ţi mai aduci aminte ce anume te-a speriat la 
început, aşa că ţi se pare că te-ai simţit dintotdeauna temător şi 
neconfortabil. Ai încetat de mult să mai citeşti şi să mai scrii, din 
cauza lipsei luminii. Casa ta este din ce în ce mai întunecată, iar tu 
ai căzut pradă beznei. 

Într-o zi, slujitoarea ta, care până acum ţi-a împărtăşit nevoia 
obsesivă de a rămâne în siguranţa casei, te strigă de jos, de la 
subsol, unde îţi păstrezi proviziile, şi îţi spune că a descoperit o 
întreagă rezervă de lanterne care se aprind prin simpla lor scutu- 
rare. Cobori imediat la subsol, care străluceşte feeric, căci sluji- 
torul a aprins deja mai multe lanterne. Momentul te emoţionează 
puternic, căci se dovedeşte extrem de revelator. 


De aceea, îţi propui să îţi dedici întreaga existenţă de acum 
înainte creării de lumină, de frumuseţe şi de fericire în limitele 

casei tale. Îţi decorezi fiecare cameră cu noile lanterne şi le agiţi pe 
toate astfel încât acestea să rămână aprinse până când se face ora 
de culcare. La lumina lor recent descoperită, reîncepi să citeşti şi 
să scrii, şi descoperi că slujitoarei tale îi place foarte mult să 
citească ce scrii. Dintr-odată, casa ta pare iluminată nu doar de 
Jumina lanternelor, ci şi de strălucirea iubirii slujitoarei tale pentru 
tine, şi a ta pentru ea. Îţi imaginezi cu uşurinţă lumina pe care o 
puteţi crea împreună, atât timp cât nu mai sunteţi separați. Începeţi 
să vă petreceţi tot timpul împreună, şi chiar aranjezi o ceremonie 
matrimonială prin care să vă uniţi destinele. Aceasta este 
minunată, şi amândoi faceţi un legământ să aduceţi în casa voastră 
lumina iubirii. Prin comparaţie cu întunericul în care aţi trăit până 
recent, acum vi se pare că aţi ajuns în rai. 


Într-o zi, găseşti în biblioteca ta o carte. Aceasta ţi se pare inte- 
resantă, căci vorbeşte despre lumina naturală şi foarte strălucitoare 
care există „afară”, ba chiar de faptul că te poţi „scălda” în această 
lumină. Se pare că acolo există mai multă lumină decât ţi-ai putea 
imagina vreodată. Şi peste toate, aceasta nu trebuie creată, ci există 
în mod natural. Acest lucru te umple de uimire şi de neîncredere. 
La urma urmelor, singurele lumini de care îţi mai aduci aminte 
sunt cele ale lumânărilor şi ale lanternelor. Cum ar putea exista o 
astfel de lumină permanentă, care să scalde totul în ea? Îţi vine 
greu să înţelegi despre ce vorbeşte cartea, căci nu-ţi mai poţi 
imagina lucrurile decât în relaţie cu realitatea pe care o cunoşti. Ai 
trăit atât de mult timp în interiorul casei şi în întuneric, încât nu 
mai crezi că poate exista şi altceva. Singurele lumini pe care le 
cunoşti sunt cele pe care ţi le-ai creat singur în interiorul casei. Ai 
trăit atât de mult timp în aceste condiţii încât ai ajuns să îţi 
fundamentezi toate visele, speranţele, convingerile, filozofia şi 
modul de viaţă pe criteriul existenţei în interiorul casei tale 
întunecate. Întregul tău univers se rezumă la viaţa pe care ţi-ai 
creat-o în interiorul casei tale. 


Continui să citeşti această carte aparent „mistică”, iar ea îţi 
vorbeşte despre ce înseamnă să păşeşti în această lumină naturală. 
Ea pare să descrie o lumină omniprezentă, născută din sine, care 
iluminează totul în simultaneitate, continuu şi în mod egal. Deşi nu 

ai niciun cadru de referinţă la care să te raportezi pentru a înţelege 
această imagine, ea atinge o coardă foarte sensibilă din inima ta. În 
continuare, cartea te învaţă să ieşi afară, adică să treci de zidurile 
existenţei pe care ţi-ai creat-o singur. De fapt, ea afirmă că atât 
timp cât vei rămâne ataşat de lumea pe care ţi-ai creat-o singur cu 
scopul de a evita întunericul, nu vei cunoaşte niciodată abundența 
luminii naturale aflată dincolo de zidurile casei tale. Cum să ieşi 
însă în condiţiile în care depinzi atât de mult de tot ce ai construit 
în interiorul acesteia? 


Analogia vieţii trăite în interiorul propriei tale case corespunde 
perfect dramei cu care te confrunţi. Conştiinţa ta s-a obişnuit să 
trăiască în interiorul unei zone închise din sine, pe care o consideră 
absolută. Ea are patru pereţi, o podea şi un tavan, şi este atât de 
solidă încât nicio rază de lumină naturală nu poate pătrunde în 
interiorul ei. Singura lumină la care ai acces este cea pe care ţi-o 
creezi singur. Dacă nu îţi creezi situaţii pozitive de viaţă, tu trăieşti 
în întuneric. De aceea, tu eşti ocupat în permanenţă cu decorarea 
casei tale. Cu alte cuvinte, tu încerci să acumulezi în interior tot felul 
de lucruri (experienţe), în speranţa că vei crea astfel puţină lumină în 
casa pe care ţi-ai creat-o singur şi în care te-ai izolat complet. 


Aceasta este imaginea situaţiei în care te afli: tu trăieşti în 
interiorul casei pe care ţi-ai construit-o, complet izolat de lumina 
naturală de afară, în mijlocul unui câmp deschis scăldat în cea mai 
strălucitoare lumină cu putinţă. Din ce este confecţionată această 
casă? Din ce sunt făcute zidurile ei? Casa ta este confecţionată din 
gândurile şi din emoţiile tale, iar zidurile ei sunt făcute din psihicul 
tău, din toate experienţele tale trecute, din toate conceptele, 
opiniile, punctele de vedere, convingerile, speranţele şi visele pe 
care le-ai adunat de-a lungul timpului în jurul tău. Acestea te 
înconjoară de pretutindeni, din faţă şi din spate, din dreapta şi din 
stânga, de sus şi de jos. În timp, tu te-ai ataşat de un set de gânduri 
şi de emoţii, pe care le-ai ţesut între ele, creând astfel lumea 
conceptuală în care trăieşti. 


- 


Această structură mentală blochează în totalitate trecerea 
luminii naturale care există în afara zidurilor sale. Aceste ziduri 

sunt alcătuite din gânduri şi din emoţii, şi sunt suficient de groase 
pentru a nu permite luminii naturale să pătrundă în interiorul 
structurii. De aceea, aici nu există altceva decât întuneric. Tu eşti 
atât de fascinat de gândurile şi de emoţiile tale încât nu mai ieşi 
niciodată în afara structurii create de ele. 


Dacă doreşti să vezi cât de restrictive sunt aceste ziduri, încearcă 
să treci prin ele. Să spunem că ai o teamă instinctivă de înălțimi. 
Când erai mic, ai căzut de pe o scară, iar această impresie nu te-a 
mai părăsit niciodată. Acesta este unul din zidurile tale. Dacă te 
îndoieşti de acest lucru, încearcă să treci prin el. Să spunem că în 
viaţa ta se întâmplă ceva care îţi activează această temere străveche 
şi te decizi să te confrunţi cu ea. Cu cât te apropii mai tare de ea, cu 
atât mai puternică devine nevoia ta de a te retrage. Amintirile din 
trecutul tău alcătuiesc o frontieră pe care doreşti intuitiv să o eviţi. 
Acest lucru este cât se poate de natural, căci nimeni nu încearcă să 
treacă printr-un zid, ci îl evită. Din cauză că ai făcut acest lucru atât 
de mult timp, aceste ziduri au sfârşit prin a te izola complet în 
interiorul perimetrului pe care îl creează. Ele au devenit astfel o 
închisoare, iar conştiinţa ta nu mai reuşeşte să treacă de limitele lor. 
Nefiind capabil să te apropii de ele, tu nu mai ai nicio idee legată de 
ceea ce se întâmplă dincolo de ele. 


Atunci când te apropii de frontierele create de gândurile şi 
emoţiile tale, te simţi ca şi cum te-ai îndrepta către un abis. 
Ultimul lucru din lume pe care ţi-l doreşti este să sari în el. În 
realitate, dacă doreşti să devii cu adevărat liber, va trebui să treci 
prin acest abis, căci numai astfel poţi ieşi din închisoarea pe care 
ţi-ai creat-o singur. Mai devreme sau mai târziu, îţi vei da seama că 
tu nu eşti condamnat să trăieşti de-a pururi în întuneric şi că 
singurele care te împiedică să ai acces la lumina infinită sunt 
zidurile pe care ţi le-ai creat singur din gândurile şi din emoţiile 
tale. Este foarte important să faci această distincţie dacă doreşti să 
descoperi lumina. Dacă vezi un zid care te protejează de întu- 
nericul etern, este normal să nu îţi doreşti să te apropii de el, dar 
dacă vezi un zid care împiedică lumina să ajungă la tine, normal 
este să te apropii de el şi să îl dărâmi, pentru a lăsa astfel lumina să 

treacă. În literatura mistică se spune că pentru a ajunge la lumina 
infinită trebuie să treci prin noaptea cea mai întunecată. Acest aşa- 
zis „întuneric” este de fapt un zid care împiedică trecerea luminii. 
Ceea ce trebuie să faci tu este să treci dincolo de acest zid. 


Nu este deloc greu să treci dincolo de ziduri. Zi de zi, fluxul 
natural al vieţii se ciocneşte de aceste ziduri şi încearcă să le 
dărâme, dar noi le apărăm de fiecare dată. Ceea ce trebuie să 
înţelegi este că atunci când te aperi, tu îţi aperi de fapt aceste 
ziduri. În afara lor nu există nimic de apărat. În afara lucidităţii 
conştiinţei pure nu mai există decât casa pe care ţi-ai construit-o 
pentru a locui în interiorul ei. Ea reprezintă lucrul pe care îl aperi, 
cu scopul de a te proteja, căci tu te ascunzi în interiorul ei. Ori de 
câte ori se întâmplă ceva care îţi pune în pericol zidurile psihicului 
tău, tu devii extrem de defensiv. Tu ţi-ai construit o imagine de 
sine, te-ai mutat în interiorul ei, iar acum îţi aperi această casă cu 
toate armele de care dispui. Această casă cu care te identifici este 
alcătuită în totalitate din gândurile tale. Atunci când spui: „Sunt o 
femeie în vârstă de 45 de ani. Sunt măritată cu Joe şi am absolvit 
şcoala cutare...”, acestea sunt simple gânduri. Ceea ce ţie ţi se pare 
real sunt simple gânduri de care te cramponezi cu disperare: „Bine, 
dar am fost majoretă şi şefa clasei mele.” Da, dar acest lucru s-a 
întâmplat acum 30 de ani. Aceste situaţii nu mai există în lumea 
reală. Ele continuă să existe însă în interiorul tău, sub forma 
zidurilor în interiorul cărora trăieşti. 


Ce se întâmplă dacă cineva pune la îndoială imaginea ta legată 
de sine şi face o gaură cât de mică în ea? De pildă, ce se poate 
întâmpla dacă cineva zdruncină unul din gândurile care alcătuiesc 
fundaţia casei pe care a construit-o psihicul tău? De pildă, 
imaginează-ţi că la vârsta de 20 de ani cineva îţi spune: „Aceştia 
nu sunt părinţii tăi. Ai fost adoptat. Nu ţi-au spus niciodată?” Ai 
vrea să negi cu înverşunare această afirmaţie, dar persoana 
respectivă îţi arată documentele de adopţie. Dintr-odată, întreaga ta 
imagine de sine se cutremură din temelii. Este suficient ca un 
singur gând aflat la temelia acestei imagini să se dovedească greşit 
pentru ca întreaga structură să înceapă să se clatine ameninţător. În 
fiinţa ta apare o teamă feroce şi se produce o agitaţie incredibilă, 

din cauză că un singur gând pe care l-ai considerat imuabil se 
dovedeşte a fi greşit. Motivul pentru care te simţi atât de zdrun- 
cinat este că această slăbiciune pune în pericol întreaga casă a psi- 
hicului tău, pe care ţi-ai construit-o şi în care locuieşti, simţindu-te 
atât de confortabil. Ca să corectezi această situaţie, începi să îţi 
construieşti un întreg edificiu mental: „Tot ce ştiu este că părinţii 
mei adoptivi au fost foarte cumsecade, aşa cum părinţii mei 
biologici nu ar fi putut fi niciodată. Faptul că m-au adoptat şi m-au 
crescut la fel ca pe copilul lor mă face să cred că au fost încă şi mai 
deosebiți decât credeam până acum.” Prin astfel de gânduri, tu 
astupi destul de eficient gaura creată în eşafodajul structurii tale 
interioare. Aşa procedăm noi întotdeauna cu zidurile noastre. Noi 
încercăm să le menţinem cât mai solide, astfel încât nimic să nu le 
pună în pericol stabilitatea. 


Te rog să remarci faptul că tu ai astupat gaura din zidurile 
personalităţii tale cu ajutorul altor gânduri. Aşa procedează toţi 
oamenii. La fel ca cele două personaje din povestea noastră, care 
s-au baricadat pline de teamă în interiorul casei lor întunecoase, 
deşi aceasta se afla în plin câmp luminat de soare, făcând apoi tot 
ce le-a stat în puteri pentru a crea puţină lumină artificială în 
interiorul casei, noi încercăm din răsputeri să ne construim o lume 
în interiorul zidurilor exterioare ale personalităţii noastre în care să 
aducem o rază de lumină în întunericul generalizat. Ne decorăm 
zidurile cu amintirile experienţelor noastre trecute şi cu visele 
noastre legate de viitor. Dar acestea nu sunt altceva decât simple 
gânduri. La fel cum oamenii din povestea noastră au în 
permanenţă posibilitatea de a ieşi afară din casă, şi noi avem în 
permanenţă posibilitatea de a ieşi din lumea artificială a gândurilor 
noastre, într-o lume exterioară nelimitată. Conştiinţa noastră se 
poate dilata oricât de mult, putând cuprinde în sine întregul spaţiu 
cosmic, nu doar spaţiul limitat în care ne-am obişnuit să trăim. Mai 
târziu, când vom privi retroactiv casa în care am locuit atâta 
vreme, ne vom întreba uimiţi cum ne-am putut acomoda cu ea. 


În asta constă călătoria noastră spirituală. Adevărata libertate 
este mai aproape de noi decât putem crede. Ea există pur şi simplu 
în afara zidurilor de autoapărare pe care ni le-am construit. 


135 


Sufletul neîntănţuit 


[luminarea este într-adevăr ceva foarte special, dar noi nu ar trebui 
să ne focalizăm asupra ei, ci asupra zidurilor create de noi înşine 
care ne blochează accesul luminii. Ce sens are să ne construim 
astfel de ziduri care să ne blocheze accesul la lumină, iar apoi să 
căutăm iluminarea!? Dacă doreşti să ieşi în afara acestor ziduri, tot 
ce trebuie să faci este să laşi viaţa de zi cu zi să le dărâme, 
respectiv să nu mai participi la susţinerea, întreţinerea şi apărarea 
fortăreței tale. 


Imaginează-ţi conştiinţa alcătuită din gândurile tale stând în 
mijlocul unui ocean de lumină provenită de la o mie de miliarde de 
stele. Imaginează-ţi conştiinţa ta prinsă în capcana întunericului 
din această casă, luptându-se zilnic să supravieţuiască la lumina 
artificială a experienţelor tale limitate, În continuare, imaginează-ţi 
că aceste ziduri se prăbuşesc, iar conştiinţa ta devine liberă fără 
niciun efort, dilatându-se în strălucirea care a reprezentat dintot- 
deauna esenţa ei. Dacă ar fi să numim într-un fel această expe- 
rienţă, nu i-am putea spune decât: iluminare. 

Mult dincolo de această lume 


În ultimă instanţă, cuvântul „dincolo” surprinde perfect adevărata 


semnificaţie a spiritualităţii. În sensul său cel mai elementar, a 
trece dincolo înseamnă a-ţi depăşi propriile limite, a nu mai exista 
în starea ta curentă. Atunci când treci dincolo de tine însuţi, ajungi 
într-o lume în care nu mai există hotare şi frontiere. Limitele şi 
frontierele nu pot exista decât atunci când încetezi să mai treci 
dincolo de tine însuţi. Dacă nu te opreşti niciodată din acest 
proces, înseamnă că ai trecut într-o lume în care nu mai există 
limite, hotare şi orice frontieră care ar delimita un sine restrictiv. 

Dincolo se află infinitul, în toate direcţiile. Dacă îndrepţi o rază 
laser către un spaţiu în care nu există nimic, ea va continua să 
avanseze la infinit. Ea nu încetează să facă acest lucru decât în 
măsura în care creezi în calea ei un obstacol pe care nu îl poate 
penetra. Aceste obstacole creează aparenţa finitului în interiorul 
spaţiului infinit. Obiectele par finite numai pentru că percepţia ta 
se loveşte de frontierele tale mentale. În realitate, tot ceea ce există 
este infinit. Tu eşti cel care dă acestei infinităţi o formă limitată şi 
care vorbeşte de frontiere. Ce sunt aceste frontiere? Nimic altceva 
decât fragmente ale infinităţii. În realitate nu există limite. Nu 
există decât universul infinit. 


Pentru a trece dincolo, trebuie să transcenzi limitele pe care ţi 
le-ai creat singur, definind toate lucrurile din realitatea ta. Asta 
înseamnă să îţi modifici însuşi centrul fiinţei. În momentul de faţă 

tu te foloseşti de mintea ta analitică pentru a împărţi lumea în 
obiecte individuale create de gândurile tale. În continuare, tu te 
foloseşti de aceeaşi minte pentru a crea interconexiuni definite ale 
acestor obiecte, în încercarea de a păstra o aparenţă de control 
asupra lumii exterioare. Acest mecanism devine cu deosebire evi- 
dent atunci când încerci să îţi explici lucrurile necunoscute. De 
pildă, îţi spui: „Nu am nicio îndoială că mâine nu va ploua, căci este 
ziua mea liberă. lar cum lui Jennifer îi place să iasă în aer liber, cu 
siguranţă va dori să meargă cu mine într-o drumeţie. De fapt, dacă 
mi-aş dori o zi liberă, Tom m-ar acoperi imediat la serviciu. La urma 
urmelor, şi eu l-am acoperit o dată pe el.” Tu îţi creezi astfel o 
întreagă lume în imaginaţia ta, încercând să îţi explici lumea exte- 
rioară, inclusiv viitorul. Punctele tale de vedere, opiniile, prefe- 
rinţele, conceptele, obiectivele şi convingerile tale sunt tot atâtea 
modalităţi de a reduce universul infinit la o imagine finită pe care să 
o poţi controla. Dat fiind că mintea analitică nu poate gestiona 
infinitatea, tu ţi-ai creat o realitate alternativă alcătuită din gândurile 
tale finite, care rămân întotdeauna fixe în mintea ta. Ai luat 
realitatea, ai divizat-o în fragmente şi ai selectat câteva dintre 
acestea, pe care le-ai pus laolaltă, creând astfel o imagine mentală. 
Acest model mental a devenit apoi realitatea ta, iar acum faci tot ce 
îţi stă în puteri, zi şi noapte, pentru a adapta lumea exterioară astfel 
încât să se potrivească cu modelul tău. Tu etichetezi automat tot ce 
nu se potriveşte ca fiind rău, nedrept sau greşit. 


Dacă se întâmplă ceva care nu corespunde imaginii tale mentale 
despre lume, tu opui rezistenţă, te aperi, raţionalizezi. Te simţi frus- 
trat şi furios din cauza unor lucruri minore, pentru simplul motiv că 
acestea nu corespund modelului tău interior asupra realităţii. Dacă 
doreşti să transcenzi acest model, va trebui să-ţi asumi riscul de a nu 
mai crede în el. Atunci când modelul tău mental te deranjează, 
înseamnă că el nu mai descrie fidel realitatea înconjurătoare. De 
aceea, nu ai de ales decât între două alternative: fie opui rezistenţă 
realităţii, fie treci dincolo de limitele modelului tău. 


Pentru a putea trece dincolo de acest model, trebuie mai întâi 
de toate să înţelegi de ce l-ai construit. Cea mai uşoară modalitate 
de a înţelege constă în a studia ce se întâmplă atunci când modelul 

nu funcţionează. Probabil că ţi s-a întâmplat să îţi construieşti un 
întreg model de viaţă pe baza comportamentului unei alte persoane 
sau a permanenţei unei relaţii. Când modelul nu a mai fost 
adecvat, ai simţit că întreaga ta lume interioară se prăbuşeşte. Dacă 
persoana în funcţie de care ţi-ai construit întregul model te-a 
părăsit, a murit sau şi-a schimbat într-un fel comportamentul, 
modelul tău s-a prăbuşit ca un castel din cărţi de joc, iar imaginea 
ta de sine, inclusiv a relaţiilor tale cu lumea exterioară, a început să 
se destrame. Ai intrat atunci în panică şi ai făcut tot ce ţi-a stat în 
puteri pentru a o menţine: ai implorat, te-ai certat şi te-ai luptat din 
răsputeri pentru a împiedica intrarea în colaps a lumii tale. 


Dacă ai trăit o astfel de experienţă (şi marea majoritate a oame- 
nilor au trăit), ţi-ai dat probabil seama că modelul pe care ţi l-ai 
construit a fost fragil (în cel mai bun caz). În astfel de cazuri, 
modelul şi tot ce conţine el, inclusiv imaginea ta de sine şi cea 
legată de restul realităţii, se pot prăbuşi în orice moment. Expe- 
riențele de acest fel se numără printre cele mai importante 
experienţe de viaţă posibile, căci îţi permit să te confrunţi direct cu 
motivele pentru care ţi-ai construit respectivul model. Nivelul de 
dezorientare şi de disconfort pe care îl simţi într-un astfel de 
moment este înfricoşător. Tu simţi că te îneci şi încerci totul pentru 
a-ţi regăsi cadrul de referinţă familiar, adică percepţia normală. 


Nu este însă necesar ca întreaga lume să se prăbuşească în jurul 
nostru pentru a înţelege acest mecanism. Noi încercăm în perma- 
nenţă să susţinem modelul mental pe care ni l-am construit. Dacă 
doreşti să înţelegi de ce faci anumite lucruri, nu le mai face şi vezi 
ce se întâmplă. Să spunem că eşti fumător. Dacă te decizi să nu 
mai fumezi, te confrunţi în scurt timp cu impulsurile care te-au 
făcut să te apuci de fumat. Ele reprezintă motivul cel mai apropiat 
de tine pentru care fumezi. Dacă îţi vei analiza aceste impulsuri vei 
vedea ce anume le-a cauzat. Vei cunoaşte astfel următorul strat al 
cauzalităţii, apoi următorul, şi aşa mai departe. În mod similar, 
există un motiv pentru care mănânci prea mult, sau pentru care te 
îmbraci în felul în care o faci. De fapt, există un motiv pentru orice 
faci. Dacă doreşti să afli de ce îţi pasă atât de tare de hainele pe 
care le porţi sau de o anumită coafură, nu mai purta aceste haine 

sau această coafură într-o zi şi vezi ce se întâmplă. Trezeşte-te 
dimineaţa şi ieşi afară cu părul în dezordine, dar fii atent la energia 
din interiorul tău. Vezi ce se întâmplă dacă nu faci lucrurile care te 
fac să te simţi confortabil. În acest fel, vei înţelege de ce le faci. 


Tu încerci în permanenţă să rămâi în interiorul zonei tale de 
confort. În acest scop, faci tot ce îţi stă în puteri pentru a păstra 
persoanele, locurile şi obiectele din viața ta în ordinea care 
corespunde modelului tău mental. Atunci când nu reuşeşti, începi să 
te simţi neconfortabil. Mintea ta devine foarte activă, spunându-ţi în 
permanenţă ce să faci pentru a restabili ordinea cunoscută. Atunci 
când cineva se comportă în afara aşteptărilor tale, mintea ta intră în 
panică. Ea începe să se întrebe imediat: „Ce trebuie să fac? Nu pot 
să ignor pur şi simplu ce a făcut. Ar trebui să îl abordez, sau să rog 
pe altcineva să vorbească cu el.” Cu alte cuvinte, mintea ta îţi 
spune să reglezi imediat situaţia. Unicul lucru care o interesează 
nu este să faci un lucru sau altul, ci doar să te întorci în zona ta de 
confort. Această zonă este prin excelenţă finită. De aceea, orice 
încercare de a rămâne în interiorul ei te limitează în mod automat. 
Transcenderea acestei zone înseamnă renunţarea la efortul de a 
menţine lucrurile în limitele definite de tine. 


Aşadar, există două modalităţi de a trăi. Prima este aceea în 
care îţi consacri întreaga viaţă pentru a rămâne în interiorul zonei 
tale de confort, iar a doua este aceea în care încerci din răsputeri să 
te eliberezi. Cu alte cuvinte, tu îţi poţi consacra întreaga viaţă 
idealului de a te asigura că nimic nu iese în afara limitelor 
modelului tău mental, sau idealului de a te elibera de limitările 
acestui model. 


Pentru a înţelege mai bine acest proces, imaginează-ţi că te afli 
la o grădină zoologică şi te distrezi de minune, până când vezi un 
tigru într-o cuşcă mică. Fără să vrei, te gândeşti cum ar fi să îţi 
petreci tot restul zilelor într-un mediu atât de restrâns. Chiar şi 
simplul gând îţi dă fiori pe şira spinării. Adevărul este însă că zona 
ta de confort reprezintă exact o astfel de cuşcă, cu singura 
diferenţă că ea nu îţi limitează corpul, ci conştiinţa. Dat fiind că nu 
eşti capabil să ieşi în afara zonei tale de confort, tu eşti practic 
închis în interiorul acesteia. 

Dacă vei observa cu atenţie ce se întâmplă, vei constata că eşti 
dispus să rămâi în această cuşcă numai pentru că ţi-e frică. Zona ta 
de confort îţi este familiară. Dincolo de ea se află însă necu- 
noscutul. Pentru a înţelege şi mai bine acest lucru, imaginează-ţi o 
persoană extrem de paranoică. Aceasta se simte tot timpul speriată, 
fiind convinsă în fiecare moment al vieţii sale că cineva îi vrea 
răul. Dacă îi oferi cuşca tigrului, spunându-i că acolo va fi prote- 
jată, s-ar putea foarte bine să accepte oferta ta. Această persoană 
nu ar considera cuşca o limitare a spaţiului său personal, ci un 
mijloc eficient de protecţie. Ceea ce ţie ţi se pare o închisoare, ei i 
se pare un factor de siguranţă. Tu cum te-ai simţi dacă un serviciu 
de securitate ar veni şi ţi-ar baricada întreaga casă, bătând în cuie 
uşile şi punându-ţi gratii la ferestre? Ai intra în panică şi ai dori să 
ieşi imediat afară, sau le-ai mulţumi agenţilor de securitate pentru 
siguranţa pe care ţi-o oferă? 


Marea majoritate a oamenilor optează pentru a doua variantă 
atunci când vine vorba de limitele psihicului lor. Ei îşi doresc să 
rămână pentru totdeauna în zona lor de confort şi să se simtă în 
siguranţă. În niciun caz nu simt nevoia să strige: „Scoateţi-mă 
afară! Sunt blocat în această lume minusculă, în care totul se 
derulează după aceeaşi rutină şi în care trebuie să îmi fac griji 
pentru tot ce fac ceilalţi, pentru felul în care arăt şi pentru tot ce 
spun vreodată. Vreau să ies!” De fapt, ei nu numai că nu vor să 
iasă afară, dar încearcă din răsputeri să menţină stabilitatea acestei 
cuşti. Atunci când nu se simi confortabil, ei sunt dispuşi să facă 
orice pentru a se întoarce în siguranţa şi confortul cuştii pe care 
şi-au creat-o singuri. Cu alte cuvinte, ei îşi iubesc această cuşcă. 
Ori de câte ori zăbrelele ei slăbesc, ei le fixează imediat la loc, 
astfel încât să se simtă din nou confortabil în interiorul ei. 


Atunci când începi să te trezeşti din punct de vedere spiritual, 
tu realizezi că eşti prins într-o cuşcă. Priveşti în jurul tău şi constaţi 
că te afli într-un spaţiu atât de înghesuit încât abia dacă reuşeşti să 
te mişti în interiorul lui. La cea mai mică mişcare, te loveşti de 
limitele propriei tale zone de confort. De pildă, te temi să le spui 
oamenilor ce gândeşti cu adevărat. Eşti prea speriat pentru a te 

manifesta liber, aşa cum eşti. Nu te simţi niciodată bine decât dacă 
poţi controla situaţia. 


De ce faci toate aceste lucruri? Practic, nu ai niciun motiv, 
Aceste limite nu ţi-au fost fixate de altcineva. Tu eşti cel care ţi 
le-ai fixat, singur. Atunci când nu te afli în interiorul zonei tale de 
confort, tu te simţi speriat, rănit şi ameninţat. Tigrul îşi cunoaşte 
limitele cuştii, căci dacă încearcă să le depăşească se loveşte de 
gratii. În mod similar, dacă încerci să îţi depăşeşti limitele propriei 
cuşti, psihicul tău începe să opună rezistenţă, ca şi cum s-ar lovi de 
nişte gratii. De îndată ce te apropii de limitele zonei tale de confort, 
el îţi dă de înţeles acest lucru în termeni cât se poate de clari. 


Să analizăm puţin în ce constă această zonă de confort prin 
intermediul unui exemplu. În trecut, dacă doreai să ţii un câine în 
curtea din spate, trebuia să pui un gard, pentru ca animalul să nu 
fugă. În zilele noastre nu mai este nevoie de gard, căci totul a 
devenit electronic. De aceea, este suficient să instalezi o zgardă 
electronică la gâtul câinelui. Fericit, animalul se gândeşte: „Uau! 
Sunt liber! Până acum trebuia să stau în interiorul unui gard. Acum 
pot merge oriunde doresc. E grozav!” De bună seamă, el se 
îndreaptă glonţ exact către locurile în care nu are voie să meargă, 
dar de îndată ce ajunge la limita unde ar fi trebuit să fie gardul, 
începe să latre şi sare înapoi. Ce s-a întâmplat? Acolo se află o 
limită invizibilă, iar când câinele se apropie de ea, zgarda îi 
transmite un mic şoc electric. Durerea este suficient de neplăcută 
pentru ca animalul să se teamă ori de câte ori se apropie de limita 
invizibilă. După cum poţi vedea, o cuşcă nu trebuie neapărat să 
arate ca o închisoare cu zăbrele. Uneori, ea este creată de teamă şi 
de disconfort. În mod similar, ori de câte ori te apropii de limitele 
zonei tale de confort, tu începi să te simţi neconfortabil şi nesigur. 
Acestea sunt gratiile cuştii tale. Din păcate, atât timp cât rămâi în 
interiorul ei, tu nu poţi ştii ce se întâmplă în afara cuştii. Lumea ta 
pare finită şi temporală numai din cauza hotarelor acestei cuşti. 
Dincolo de acestea încep eternitatea şi infinitatea. 


A trece „dincolo” înseamnă a trece dincolo de limitele acestei 
cuşti. Sufletul este infinit şi nu are nevoie de o cuşcă. El este liber 

să se dilate în toate direcţiile şi să experimenteze întreaga viaţă. 
Acest lucru nu se poate întâmpla însă decât dacă eşti dispus să 
priveşti în faţă realitatea, fără niciun filtru mental. Dacă încă mai 
ai hotare psihice — iar existenţa lor este uşor de constatat, căci te 
loveşti de ele în fiecare zi —, trebuie să îţi propui să treci dincolo de 
acestea. Reţine însă: decorarea cuştii tale cu experienţe frumoase, 
cu amintiri sublime şi cu vise măreţe nu este totuna cu trans- 
cenderea ei. Indiferent cum o numeşti, o cuşcă rămâne o cuşcă. Tu 
trebuie să îţi propui să treci dincolo de ea. 


Aşa cum spuneam, tu te loveşti de limitele cuştii tale în fiecare 
zi. În astfel de cazuri, fie te tragi înapoi, fie încerci să modifici în 
mod forţat realitatea exterioară astfel încât să continui să te simţi 
confortabil. Cu alte cuvinte, tu te foloseşti de geniul minţii tale 
pentru a rămâne în interiorul cuştii. Planifici zi şi noapte ce mai 
poţi face pentru a rămâne în interiorul zonei tale de confort. Uneori 
nu poţi adormi noaptea din cauză că te gândeşti prea intens ce ai 
de făcut pentru a rămâne în interiorul acestei cuşti: „Ce să fac 
pentru ca ea să nu mă părăsească? Cum o pot împiedica să devină 
interesată de un alt bărbat?” În acest fel, nu încerci decât să te 
asiguri că nu te vei lovi de zăbrelele cuştii tale. 


Să ne întoarcem pentru o clipă la exemplul cu câinele. Dacă 
acesta era obişnuit să cutreiere liber, momentul în care se decide să 
nu mai depăşească hotarele micului spaţiu pe care i l-ai desemnat 
(pentru că se teme de ele) reprezintă o zi tristă pentru el. Ce se 
întâmplă însă dacă avem de-a face cu un câine cu adevărat curajos 
şi ferm hotărât să îşi păstreze cu orice preţ libertatea? Acest câine 
nu renunţă cu una cu două. EI stă tot timpul în preajma zonei în 
care zgarda sa începe să vibreze şi face în fiecare zi un pas mic 
înainte, încercând să se obişnuiască cu senzaţia câmpului de forță. 
Dacă va continua în acest fel, mai devreme sau mai târziu va reuşi 
să treacă de acesta. Nimeni şi nimic nu l-ar putea împiedica să o 
facă. Nefiind altceva decât o graniţă artificială, el o va putea depăşi 
în momentul în care se va obişnui cu disconfortul de moment creat 
de trecerea ei. Tot ce trebuie să facă în această direcţie este să îşi 
păstreze fermitatea voinţei şi să suporte disconfortul creat. Zgarda 

nu îl poate răni efectiv. Ea nu face altceva decât să îi creeze go 
senzaţie de disconfort. Dacă animalul este dispus să treacă dincolo 
de zona sa de confort, el va putea ieşi în afara zonei desemnate de 
tine şi se va putea întoarce la tine ori de câte ori va dori. 


Cuşca psihologică în care te afli tu este absolut comparabilă. 
Atunci când te apropii de limitele ei, tu te simţi nesigur, gelos, 
speriat sau obsesiv. Dacă nu eşti foarte diferit de majoritatea 
oamenilor, te tragi înapoi şi nu mai încerci a doua oară. Adevărata 
spiritualitate începe însă atunci când te decizi să nu renunţi 
niciodată la o nouă încercare. Ea constă în angajamentul de a trece 
dincolo, indiferent de preţul plătit. Este o călătorie infinită, care 
înseamnă să treci dincolo de propriile tale frontiere în fiecare clipă, 
pentru tot restul vieţii tale. Asta înseamnă să stai tot timpul în 
preajma zonelor care te fac să te simţi neconfortabil, fără să te 
întorci niciodată în zona ta de confort. Un om cu adevărat spiritual 
împinge în fiecare clipă aceste hotare, din ce în ce mai departe, şi 
nu se întoarce niciodată de unde a plecat. 


Mai devreme sau mai târziu, vei înţelege că trecerea dincolo de 
limitele tale psihologice nu îţi poate face niciun rău. Dacă eşti 
dispus să stai la limita zonei tale de confort şi să continui să mergi 
înainte, vei trece dincolo de aceasta. Înainte te retrăgeai atunci 
când te simţeai neconfortabil. Acum nu faci decât să te relaxezi şi 
să treci dincolo de zona respectivă. La acest lucru se rezumă 
întregul proces al transcendenţei. Treci dincolo de locul în care te 
aflai acum un minut şi gestionezi situaţia din momentul prezent. 

Tu eşti dispus să treci dincolo şi să nu mai simţi nicio limitare? 
Imaginează-ţi că ai o zonă de confort atât de extinsă încât nimic nu 
te mai poate deranja, indiferent ce se întâmplă în viaţa ta. Treci cu 
uşurinţă de la un eveniment la altul, iar mintea ta rămâne în 
permanenţă tăcută. Nu faci altceva decât să interacţionezi cu 
realitatea din faţa ta, păstrându-ţi pacea interioară şi inspiraţia. 
Chiar dacă inima ta mai reacţionează când şi când, simţindu-şi 
anumite hotare amenințate, mintea ta nu începe să se lamenteze, 
căci tu laşi totul să treacă prin tine. Aşa trăiesc marii înţelepţi. 
Dacă te antrenezi la fel ca un mare sportiv să te relaxezi de îndată 

ce simţi apăsarea unui buton emoţional şi să mergi mai departe, 
totul se termină aici. Îţi dai astfel seama că orice s-ar întâmpla, tu 
vei fi de-a pururi în siguranţă. Nimic nu te poate limita cu adevărat 
decât numai frontierele pe care ţi le-ai impus singur, iar acum ştii 
cum să procedezi atunci când te izbeşti de acestea. În final ajungi 
chiar să îţi priveşti cu iubire propriile frontiere, căci acestea îţi 
indică direcţia în care trebuie să te îndrepţi în continuare pentru a 
te elibera complet. Tot ce trebuie să faci în această direcţie este să 
te relaxezi constant şi să mergi mai departe. Într-o bună zi, când te 
vei aştepta mai puţin, te vei trezi faţă în faţă cu infinitatea. Asta 
înseamnă să treci „dincolo”, adică să transcenzi. 

ocul din interiorul psihicului individual este extrem de com- 

plex şi de sofisticat. Aici există tot felul de forţe conflictuale, 
care se modifică în permanenţă datorită unor stimuli interiori şi 
exteriori. Datorită lor, nevoile, temerile şi dorinţele se schimbă 
considerabil în perioade relativ scurte de timp. De aceea, foarte 
puţini oameni înţeleg cu adevărat ce se întâmplă în interiorul lor. 
Luciditatea lor nu este suficient de mare pentru a putea observa 
toate aceste transformări complexe ale energiilor şi relaţiile de tip 
cauză-efect care există între gândurile, emoţiile şi nivelele lor 
energetice. În consecinţă, ei fac un efort permanent pentru a-şi 
menţine integritatea egoului individual. Acest lucru nu este însă 
deloc simplu, căci nimic nu este stabil în interiorul lor: stările lor 
de spirit, dorinţele, preferinţele, antipatiile, stările de entuziasm şi 
de letargie. Menţinerea disciplinei necesare pentru a crea măcar o 
aparenţă de control şi de ordine pe acest nivel reprezintă o sarcină 
permanentă. 

Atunci când te lupţi constant cu aceste schimbări psihologice şi 
energetice, fără să înţelegi mare lucru din ele, tu suferi. Chiar dacă 
nu ţi se pare că suferi, prin comparaţie cu alte momente de suferinţă 
mai intensă, adevărul este că responsabilitatea de a-ţi menţine 
integritatea egoului reprezintă o formă de suferinţă în sine. Acest 
lucru devine cu deosebire evident atunci când realitatea pe care o 
cunoşti începe să se destrame. În acest caz, psihicul tău intră într-o 

stare de agitaţie frenetică, iar tu faci un efort disperat să îţi menţii 
integritatea lumii aşa cum o cunoşti. De ce anume te poţi agăța însă? 
Singurele „obiecte” care îţi populează psihicul sunt gândurile, emo- 
ţiile şi mişcările energetice, care nu sunt solide. Ele sunt la fel ca 
norii: vin şi pleacă, având o existenţă efemeră în vastitatea spaţiului 
tău interior. Şi totuşi, tu te cramponezi de ele, ca şi cum acest lucru 
ar putea substitui soliditatea lor. Budiştii au creat un termen pentru 
acest mecanism: „ataşament”. În ultimă instanţă, psihicul uman nu 
este altceva decât o sumă de ataşamente. 


Pentru a înțelege mai bine în ce constă ataşamentul, trebuie să 
înţelegem cine este cel care se ataşează. Dacă te vei retrage 
suficient de mult în interiorul tău, vei constata că există un aspect 
al fiinţei tale care nu se schimbă niciodată. Aceasta este conştiinţa 
sau luciditatea ta. Ea este cea conştientă de gândurile, emoţiile şi 
stimulii senzoriali receptaţi de simţurile tale fizice. Ea este 
adevărata rădăcină a Sinelui tău. Tu nu eşti una cu gândurile tale, 
ci eşti martorul lor. Nu eşti una cu emoţiile tale, ci doar le simţi. 
Nu eşti una cu corpul tău, ci îl priveşti în oglindă şi experimentezi 
această lume exterioară prin intermediul ochilor şi urechilor sale. 
În esenţă, tu eşti fiinţa conştientă care ştie că este conştientă de 
toate aceste „obiecte” interioare şi exterioare. 


Dacă îţi vei explora propria conştiinţă, care nu este altceva 
decât atenţie pură sau luciditate, vei constata că aceasta nu există 
într-un punct particular din spaţiu, ci este mai degrabă un câmp ce 
se focalizează asupra unui set particular de obiecte prin interme- 
diul procesului de concentrare. Spre exemplu, tu îţi poţi conştien- 
tiza un singur deget sau întregul corp. Te poţi pierde într-un singur 
gând, sau poţi fi simultan conştient de toate gândurile şi emoţiile 
tale, de corpul tău şi de mediul înconjurător. Conştiinţa este un 
câmp dinamic al lucidităţii care are capacitatea de a se focaliza 
asupra unei fante sau de a se dilata oricât de mult doreşte. Atunci 
când conştiinţa se concentrează suficient de intens, ea uită de 
simţul infinit al Sinelui. Cu alte cuvinte, ea nu se mai experi- 
mentează pe sine ca un câmp de conştiinţă pură, ci se identifică cu 
obiectele asupra cărora se focalizează. Aşa cum am mai arătat, asta 

se întâmplă atunci când eşti atât de absorbit de un film încât uiţi 
complet de faptul că stai într-un cinematograf întunecat şi friguros. 
În acest caz, conştiinţa nu se mai concentrează asupra corpului şi 
asupra mediului înconjurător, ci asupra universului virtual creat de 
film, care o absoarbe până la uitarea completă de sine. Acest 
exemplu poate fi generalizat la întreaga experienţă de viaţă. Simţul 
identităţii este determinat de focalizarea conştiinţei. 


Ce anume te determină însă să îţi focalizezi conştiinţa asupra 
unui aspect sau altul? Pe nivelul cel mai elementar, focalizarea 
conştiinţei este determinată de tot ceea ce îţi captează atenţia 
pentru că se diferenţiază de restul. Pentru a înţelege mai bine acest 
lucru, imaginează-ţi că eşti focalizat asupra observării vastului 
spaţiu interior, prin care trece fluxul delicat al unor forme-gând 
întâmplătoare: o pisică, un cal, un cuvânt, o culoare sau un gând 
abstract. Să spunem acum că unul din aceste obiecte se dife- 
renţiază de restul fluxului. Îţi dai imediat seama că cu cât te 
focalizezi mai intens asupra lui, cu atât mai mult îşi încetineşte el 
mişcarea. În final, dacă te focalizezi suficient de intens asupra lui, 
el se opreşte complet. Forţa conştiinţei tale îl poate stabiliza prin 
simpla focalizare asupra lui. Aşa cum un peşte poate trece prin 
apă, dar nu şi prin gheaţă, care nu este altceva decât apă concen- 
trată, tiparele energetice mentale şi emoţionale devin fixe atunci 
când întâlnesc în cale conştiinţa concentrată. Simpla diferenţiere 
creată de concentrarea conştiinţei asupra unui obiect în defavoarea 
celorlalte dă naştere ataşamentului. Consecința acestuia este că 
gândurile şi emoţiile selective rămân pe loc o perioadă suficient de 
lungă de timp pentru a constitui cărămizile psihicului. 


Ataşamentul este unul din cele mai primordiale acte. Dat fiind 
că unele obiecte rămân mai mult timp în atenţia conştiinţei, în timp 
ce altele trec cu uşurinţă prin ea, luciditatea tinde să se focalizeze 
mai uşor asupra lor. Ele devin astfel puncte fixe şi dau naştere unui 
simţ al orientării, al relaţiei şi al siguranţei în mijlocul schimbărilor 
interioare constante. În continuare, această nevoie de orientare se 
extinde inclusiv asupra lumii exterioare. Deşi te cramponezi în 
principal de obiectele interioare, tu te foloseşti de acestea pentru a 


149 


Sufletul neînlănţuit 


te orienta şi pentru a te conecta în mijlocul multitudinii de obiecte 
fizice pe care ţi le prezintă simțurile. Creezi apoi gânduri care unesc 
aceste obiecte într-o imagine coerentă şi te ataşezi de această 
structură creată de tine. În final, te simţi atât de conectat cu această 
structură încât îţi construieşti întreaga identitate în jurul ei. Datorită 
ataşamentului tău faţă de ea, aceasta rămâne fixă, iar tu te conectezi 
şi mai puternic cu ea. Aşa se naşte psihicul uman. Prin ataşamentul 
tău faţă de diferite obiecte-gând efemere, tu creezi în mijlocul 
oceanului minţii goale o insulă aparent solidă. Atunci când dispui de 
un gând care rămâne, tu ai în sfârşit ceva de care să te agăţi. Cu cât 
te cramponezi de mai multe astfel de gânduri, cu atât mai solidă 
devine structura interioară asupra căreia se focalizează conştiinţa ta. 
Cu cât aceasta îşi îngustează mai mult atenţia pentru a se focaliza 
asupra structurii create de ea, cu atât mai puternică devine tendinţa 
de a te folosi de această structură pentru a-ţi defini identitatea. 
Ataşamentele creează cărămizile şi mortarul cu ajutorul cărora îţi 
construieşti sinele conceptual. În mijlocul vastului spaţiu interior, tu 
îţi creezi o insulă solidă de care să te sprijini, folosindu-te în acest 
scop exclusiv de vaporii gândurilor tale. 


Cine este cel care se simte pierdut şi care încearcă să îşi cons- 
truiască un simţ al identităţii pentru a se regăsi pe sine? Aceasta 
este însăşi esenţa spiritualităţii. Tu nu te vei descoperi niciodată pe 
sine în structura pe care ţi-ai construit-o pentru a te defini. Oricât 
de uimitoare ar fi gândurile şi emoţiile pe care le acumulezi şi 
oricât de frumoasă, de interesantă şi de dinamică ar fi structura pe 
care ţi-o construieşti cu ajutorul lor, aceasta nu va fi niciodată una 
cu tine, de vreme ce tu ai fost cel care a construit-o. Tu eşti cel 
care se simte rătăcit, confuz şi nesigur pentru că te-ai îndepărtat de 
adevărata ta identitate, care este Sinele tău. Datorită panicii create, 
tu ai învăţat să te ataşezi şi să te cramponezi de gândurile şi de 
emoţiile care treceau prin conştiinţa ta. Te-ai folosit astfel de ele 
pentru a-ţi crea o personalitate, o persona, un concept al identităţii 
de sine care să îţi permită să te defineşti. Conştiinţa ta s-a fixat 
asupra obiectelor de care s-a ataşat şi a ajuns să le numească 
„acasă”. Datorită modelului pe care ţi l-ai construit, îţi este mai 
ușor să acţionezi, să iei decizii şi să te conectezi cu lumea 

exterioară. Dacă vei avea îndrăzneala de a privi în faţă acest 
mecanism, vei înțelege că tu ţi-ai centrat întreaga viaţă în jurul 
modelului pe care ţi l-ai construit. 


Să intrăm puţin în detalii. Tu susţii un set constant de gânduri şi 
concepte în mintea ta, de genul: „Eu sunt femeie.” Da, chiar şi 
acest concept este un simplu gând menţinut în mintea ta. Tu, cel 
adevărat, care susţii acest gând, nu eşti nici bărbat, nici femeie. Tu 
eşti conştiinţa pură care percepe acest gând şi care vede un trup de 
femeie ori de câte ori te priveşti în oglindă. De aceea, te crampo- 
nezi cu putere de acest gând. Îţi spui de asemenea: „Am vârsta 
cutare şi cred în cutare filozofie de viaţă.” În acest fel, te defineşti 
gând cu gând, ţinând cont de ceea ce crezi: „Cred (sau nu) în 
Dumnezeu. Cred în pace şi în non-violenţă, sau în supraviețuirea 
celui mai puternic. Cred în capitalism sau în neo-socialism.” Prin 
acest mecanism, tu te cramponezi practic de un set de gânduri, din 
care îţi construieşti o structură relaţională extrem de complexă, cu 
care ajungi să te identifici. În realitate, tu nu eşti una cu această 
structură. Aceasta nu este altceva decât o sumă de gânduri pe care 
le-ai atras în jurul tău, în încercarea de a te defini pentru că te 
simţeai pierdut în interiorul tău. 


În esenţă, tu încerci să îţi creezi astfel un simţ al stabilităţii şi o 
soliditate interioară, care generează un simţ fals, dar binevenit, al 
securităţii. Mai mult decât atât, îţi doreşti ca şi ceilalţi oameni din 
jurul tău să facă acelaşi lucru, astfel încât să le poţi prezice 
comportamentul. Dacă aceştia nu au o identitate stabilă, aceşt 
lucru te deranjează, căci tu îţi bazezi toate predicțiile legate de 
comportamentul lor ţinând cont de modelul tău interior. Acest scut 
protector alcătuit din convingeri şi din concepte referitoare la 
lumea exterioară acţionează ca un tampon între tine şi oamenii cu 
care interacţionezi. Prin cultivarea unor opinii preconcepute referi- 
toare la comportamentul lor, tu te simţi mai sigur şi ţi se pare că 
deţii un anumit control asupra lumii în care trăieşti. Imaginează-ţi 
teama pe care ai simţi-o dacă ar trebui să renunţi la acest 
mecanism. Ai lăsat vreodată pe cineva să aibă un acces direct la 
sinele tău interior real, fără a-l proteja cu ajutorul acestui tampon 
mental? Nu, niciodată; nici măcar pe tine însuţi. 

Atunci când interacționează cu lumea exterioară, oamenii îşi 
pun întotdeauna diferite măşti, ba chiar recunosc că unele dintre 
acestea sunt mai reale decât altele. Spre exemplu, se duc la muncă 
şi îşi pun o mască profesională, după care se întorc acasă şi îşi 
spun: „Aici pot să fiu eu însumi, în mijlocul familiei şi prietenilor 
mei.” Ei renunţă astfel la masca profesională şi îşi pun o altă 
mască, cea a relaxării şi a socializării. Cine este însă cel care se 
ascunde în spatele acestor măşti? Nimeni nu se poate apropia de 
acesta, căci acest lucru îi înspăimântă prea tare pe oameni. De 
altfel, acesta este un mister chiar şi pentru ei, căci este prea adânc 
îngropat în interiorul lor. 


Toţi oamenii se ataşează şi îşi construiesc astfel de structuri, 
dar unii se pricep mai bine decât alţii la acest lucru. Majoritatea 
societăţilor îi răsplătesc pe cei care se pricep să se ataşeze şi să îşi 
construiască aceste structuri. Cine îşi construieşte o structură 
solidă şi are tot timpul un comportament consistent devine „cine- 
va”. Dacă acest „cineva” este foarte dorit de ceilalți oameni, ei 
devin extrem de populari şi au un mare succes. Acest mecanism 
este învăţat de la o vârstă foarte fragedă, iar oamenii nu se abat 
niciodată de la el. Mulţi dintre ei devin chiar foarte pricepuţi la 
acest joc al creării unei personalităţi de prestigiu. De altfel, dacă 
personalitatea pe care şi-o creează nu generează popularitatea şi 
succesul scontate, ei îşi pot adapta oricând doresc gândurile. Nu 
vreau să spun cu asta că mecanismul este greşit. La urma urmelor, 
îl aplicăm cu toţii. Întrebarea rămâne însă: cine este cel care aplică 
acest mecanism şi de ce îl aplică el? 


Este foarte important să înţelegem că gândurile de care ne 
ataşăm şi personalitatea pe care ne-o creăm nu depind exclusiv de 
noi. Societatea are un cuvânt greu de spus în această privinţă. 
Există comportamente acceptabile şi inacceptabile din punct de 
vedere social aproape în toate privinţele: cum trebuie să stai, cum 
trebuie să mergi, ce trebuie să spui, cum trebuie să te îmbraci şi ce 
trebuie să simţi într-o privinţă sau alta. Cum reuşeşte societatea să 
ne implementeze astfel de structuri mentale şi emoţionale? Simplu: 
atunci când oamenii aplică corect mecanismul, ea îi răsplăteşte cu 
apreciere. În caz contrar, îi pedepseşte, fie fizic, fie mental sau 
emoţional. 

Gândeşte-te cât de amabil te porţi tu însuţi cu oamenii care se 
comportă aşa cum te aştepţi tu din partea lor. Acum gândeşte-te cât 
de repede te închizi în sinea ta şi cât de retras devii atunci când nu 
o fac, ca să nu mai vorbim de eventualele tale reacţii de mânie şi 
chiar de violenţă. De ce procedezi astfel? De fapt, tu încerci să le 
modifici comportamentul creând anumite impresii în mintea lor. 
Încerci astfel să le modifici setul de convingeri, gânduri şi emoţii 
astfel încât data viitoare să se comporte aşa cum doreşti tu. Practic, 
cu toţii aplicăm acest mecanism, zi de zi. 


De ce ne pasă atât de mult dacă ceilalţi oameni acceptă masca 
pe care ne-o punem? Totul ţine de imaginea de sine pe care ne-am 
construit-o şi de care ne-am ataşat. Dacă nu te vei mai crampona 
de aceasta, vei înţelege imediat de ce ai tendinţa de a face acest 
lucru. Dacă te detaşezi de masca ta şi nu încerci să o înlocuieşti cu 
alta, gândurile şi emoţiile tale vor rămâne neancorate şi vor începe 
să treacă libere prin tine. Experienţa poate fi extrem de înfrico- 
şătoare. Ea poate genera o panică profundă în interiorul tău, iar tu 
nu vei mai şti cum să te comporţi. Asta simt majoritatea oamenilor 
atunci când ceva din lumea exterioară nu se încadrează în modelul 
lor interior. Masca lor nu mai funcţionează şi începe să se 
destrame, făcându-i să intre în panică. Dacă vei fi dispus însă să te 
confrunţi cu această panică, vei observa că o poţi transcende, Dacă 
te vei retrage în interiorul măştii, în sediul conştiinţei tale, panica 
va dispărea în mod natural, iar tu vei experimenta o pace fără egal, 
incomparabilă cu tot ce ai trăit vreodată. 


Puţini oameni înţeleg acest lucru. Zgomotul, teama, confuzia şi 
schimbarea constantă a acestor energii interioare pot dispărea. 
Până acum ai crezut că trebuie să te protejezi, aşa că te-ai ascuns în 
spatele fațadei construite din gândurile tale. Te-ai ataşat de primele 
lucruri care ţi-au ieşit în cale şi ţi-ai construit un fals simţ al 
solidităţii. Vestea bună este că poţi înceta acest joc şi că te poţi 
detaşa de ataşamentele tale. În acest scop, tot ce trebuie să faci este 
să îţi asumi riscul şi să îndrăzneşti să te confrunţi cu teama care te-a 
făcut până acum să te ataşezi de faţada pe care ţi-ai construit-o. În 
acest fel, gândurile fixe de altădată vor reîncepe să circule liber şi 
să treacă prin tine, şi astfel lupta va dispărea şi în locul ei nu va 
mai rămâne decât pacea. 

Acest lucru nu devine posibil decât dacă treci exact prin locul 
de care până nu demult te temeai. Pentru a trece prin acest loc 
dificil, singurul tău sprijin este conştiinţa. În fiinţa ta se vor 
produce schimbări colosale, la care tu trebuie să asişti în mod 
conştient, Vei deveni astfel conştient de faptul că în tine nu există 
nicio soliditate, iar acest lucru nu te va mai deranja. Vei deveni 
conştient de fiecare moment al zilei şi vei înţelege că nu ai niciun 
control asupra sa. Mai mult, nici măcar nu-ţi vei mai dori un astfel 
de control. Nu vei mai avea concepte, speranţe, vise, convingeri şi 
un ideal de securitate personală. 


Nu-ţi vei mai construi modele mentale pentru a înţelege reali- 
tatea, fapt care nu va împiedica viaţa să se deruleze ca şi până 
acum. Te vei simţi confortabil doar fiind conştient de ea, moment 
cu moment. De altfel, viaţa s-a derulat dintotdeauna în acest fel, 
dar acum este pentr prima oară când înţelegi acest lucru. Vei 
constata că mintea şi emoţiile tale reacţionează în faţa acestor 
momente, şi nu vei face nimic pentru a împiedica acest mecanism, 
sau pentru a-l controla. Vei lăsa viaţa să se deruleze de la sine, atât 
în interiorul cât şi în exteriorul tău. 


Dacă vei întreprinde această călătorie, vei ajunge într-o stare în 
care vei înţelege exact cum se naşte teama în fiinţa ta, ca o reacţie 
la ceea ce se întâmplă în exteriorul tău, urmată imediat de tendinţa 
de a te proteja cu orice preţ. Această tendinţă apare deoarece nu ai 
niciun control asupra vieţii, iar acest lucru te face să nu te simţi 
confortabil. Dacă doreşti însă să te eliberezi cu adevărat, trebuie să 
îţi priveşti în faţă această teamă fără a face nimic pentru a te 
proteja. Trebuie să înţelegi că această nevoie de protecţie este 
însăşi sursa personalităţii tale. Aceasta se naşte prin construirea 
unei structuri mentale şi emoţionale menite să te protejeze de 
teamă. Aceasta este rădăcina psihicului tău, iar tu te afli faţă în faţă 
cu ea. 


Dacă te adânceşti şi mai mult în interiorul tău, poţi urmări în 
direct procesul de construire a psihicului. Poţi asista la faptul că te 


afli în mijlocul spaţiului infinit şi gol prin care plutesc aceste 
obiecte interioare: gânduri, sentimente şi impresii lăsate de expe- 

rienţele lumeşti, care trec prin conştiinţa ta. Poţi observa clar 
tendinţa de a te proteja în faţa lor prin controlul acestui flux. Tu ai 
tendinţa copleşitoare de a selecta doar anumite impresii legate de 
persoane, locuri şi obiecte din fluxul celor care trec prin faţa ta. 
Dacă te focalizezi asupra acestor imagini mentale, ele devin parte 
integrantă dintr-o structură complexă, care înlocuieşte vidul de 
dinainte. Poţi vizualiza astfel evenimente care s-au petrecut când 
aveai zece ani şi de care încă te mai cramponezi. Îţi poţi vedea 
mintea ordonându-ţi amintirile şi declarând apoi că acesta eşti tu. 
În realitate însă, tu nu eşti una cu experienţele pe care le-ai trăit. 
Tu eşti doar cel care le-a trăit. Cum te poţi identifica cu lucrurile 
care ţi s-au întâmplat? Tu erai conştient de existenţa ta inclusiv 
înainte ca ele să se întâmple. Tu eşti conştiinţa care asistă la aceste 
evenimente şi care trăieşte aceste experienţe. Nu are niciun sens să 
te ataşezi de experienţele pe care le-ai trăit în numele construirii 
unei identități individuale. Sinele pe care îl construieşti astfel este 
unul fals. Este doar un concept de sine, în spatele căruia te ascunzi 
tu, cel adevărat. 


De cât timp te ascunzi aici, încercând să mențţii coerenţa lumii 
pe care o cunoşti? Ori de câte ori ceva merge prost în cadrul 
modelului protector pe care ţi l-ai construit, tu te aperi şi raţio- 
nalizezi în încercarea de a reda funcţionalitatea acestui model. 
Mintea ta nu încetează să se agite până când reuşeşte să proceseze 
evenimentul petrecut sau să îl facă să dispară. Toţi oamenii 
procedează la fel în astfel de cazuri, considerând că însăşi existenţa 
lor este în joc, şi nu renunţă la argumentele lor până când nu îşi 
recapătă controlul. Acest mecanism se petrece deoarece noi am 
încercat să construim o structură solidă într-un loc în care nu se 
afla nimic, iar acum ne străduim din răsputeri să o susţinem. Din 
păcate, acest efort continuu nu poate conduce nicăieri, şi în niciun 
caz la pacea interioară. Nimeni nu poate câştiga acest război. 
Există un aforism înţelept care spune că nu trebuie să îţi 
construieşti casa pe nisip. Ei bine, acesta este nisipul suprem. De 
fapt, tu ţi-ai construit casa personalităţii tale în spaţiul gol, nici 
măcar pe nisip. Dacă vei continua să te cramponezi de ceea ce ai 
construit, va trebui să te aperi de-a pururi, corectând întreaga 

realitate exterioară pentru a se adapta la modelul tău conceptual. 
Efortul este colosal, iar rezultatele sunt mai mult decât incerte. 


Viaţa spirituală începe atunci când nu mai participi la această 
luptă inutilă. Ea începe atunci când devii conştient de faptul că 
evenimentele aparţin momentului prezent. Ele nu îţi aparţin ţie. De 
fapt, nu au nimic de-a face cu tine. Tu trebuie să încetezi să te mai 
defineşti în relaţie cu ele, lăsându-le să vină şi să plece. Nu le 
permite să lase în conştiinţa ta impresii. Chiar dacă te gândeşti mai 
târziu la ele, fă-o cu detaşare. Dacă trăieşti un eveniment care nu 
se potriveşte modelului tău conceptual şi constaţi că încerci să îl 
corectezi în mintea ta astfel încât să se integreze în acesta, observă 
în mod conştient întregul mecanism. Un eveniment din acest 
univers nu s-a potrivit cu modelul tău, iar mintea ta a început în 
mod automat să se agite. Dacă vei fi atent, vei observa că eveni- 
mentul are tendinţa de a-ţi destrăma modelul. Pe măsură ce vei 
aprofunda această înţelegere, vei ajunge într-un stadiu în care vei 
savura această destrămare, căci nu vei mai dori să păstrezi vechiul 
tău model. Vei defini acest proces ca fiind „bun”, căci nu vei mai 
dori să îţi investeşti energia în construirea şi solidificarea fațadei 
tale. Te vei deschide şi vei îngădui lucrului care ţi-a dinamitat 
modelul individual să explodeze şi să destrame complet acest 
model, pentru a te elibera. Asta înseamnă să trăieşti o viaţă 
spirituală. 

Atunci când vei deveni o fiinţă cu adevărat spirituală, vei fi 
extrem de diferit de ceilalţi oameni. Nu-ţi vei mai dori atunci ceea 
ce îşi doresc ceilalți oameni. Vei accepta lucrurile cărora alţii le 
opun rezistenţă. Vei dori ca modelul tău individual să se destrame 
şi vei celebra experienţele care vor crea haos în interiorul tău. Nu 
te vei mai ataşa însă de acest haos, căci vei înţelege că nu are 
niciun rost să laşi faptele sau cuvintele altor persoane să te dea 
peste cap. La urma urmelor, trăieşti pe o planetă care se roteşte 
prin spaţiul gol, în mijlocul infinităţii. Te afli în vizită aici, pentru 
câţiva ani scurţi, după care vei pleca mai departe. Ce sens are să 
trăieşti aceşti ani stresându-te dintr-un motiv sau altul? Dacă un 
eveniment creează o tulburare în interiorul tău, înseamnă că el nu 
corespunde modelului mental pe care ţi l-ai creat, dărâmând astfel 

acea parte falsă din tine pe care ai construit-o cu unicul scop de 
a-ţi controla propria definiţie asupra realităţii. Dacă acest model ar 
fi totuna cu realitatea, evenimentele concrete s-ar potrivi întocmai 
cu el. Modelul pe care ţi-l construieşti în mintea ta nu este şi nu va 
putea fi vreodată sinonim cu realitatea. 


Tu trebuie să înveţi să te simţi confortabil în faţa acestor 
tulburări psihologice. Chiar dacă mintea ta devine hiperactivă, 
limitează-te să o contempli. Chiar dacă inima ta începe să trepi- 
deze, las-o să treacă prin această experienţă până la epuizarea ei. 
Descoperă acea parte a fiinţei tale care este capabilă să observe 
mintea hiperactivă şi inima tulburată şi retrage-te în ea. Aceasta 
este singura ta cale de ieşire din impas. În niciun caz nu vei reuşi 
să ieşi din acest impas construindu-ţi un model individual. Singura 
cale care conduce către libertatea interioară este descoperirea şi 
revelarea Sinelui care contemplă realitatea. Acesta observă agitația 
minţii şi a emoţiilor, dar nu face niciun efort pentru a menţine 
coerenţa personalităţii pusă la grea încercare. 


De bună seamă, procesul este dureros. Însuşi motivul pentru 
care ţi-ai construit această structură mentală a fost evitarea durerii. 
Dacă o vei lăsa să se destrame, vei simţi inevitabil durerea pe care 
ai încercat să o eviţi atunci când l-ai construit. De aceea, trebuie să 
îţi asumi această durere. Cândva te-ai baricadat într-o fortăreață 
pentru că ţi-a fost frică să ieşi afară. Ei bine, dacă doreşti să 
experimentezi realitatea de afară, respectiv să trăieşti o existenţă 
plenară, va trebui să te confrunţi cu această frică. La urma urmelor, 
fortăreaţa a sfârşit prin a te întemniţa, nu prin a te proteja. Dacă 
doreşti să devii liber şi să experimentezi cu adevărat viaţa, trebuie 
să ieşi afară din ea. Cu alte cuvinte, trebuie să te detaşezi şi să treci 
prin procesul de purificare care te eliberează de psihicul tău. 
Mecanismul este simplu: contemplarea psihicului. Aceasta este 
calea de ieşire în exteriorul fortăreței: conştientizarea sau luci- 
ditatea. Nu mai defini mintea agitată ca o experienţă negativă. 
Încearcă să te relaxezi în spatele ei. Atunci când mintea ta intră 
într-o stare de agitaţie, nu te mai întreba: „Ce pot să fac pentru ca 
să ies din această stare?” Întreabă-te: „Cine sunt eu, cel care 
observă această agitaţie?” 

În timp, vei înţelege că centrul conştiinţei, cel care îţi permite 
să contempli starea de agitaţie, nu poate fi perturbat în niciun fel. 
Dacă ţi se pare agitat, contemplă-l pe cel care observă această 
agitaţie. Mai devreme sau mai târziu, vei ajunge într-un punct în 
care orice tulburare dispare. Te vei putea relaxa astfel în profun- 
zimile fiinţei tale, privind de aici ultimele zvâcniri ale minţii şi 
inimii. Odată ajuns pe acest nivel, vei înţelege ce înseamnă să fii cu 
adevărat transcendent. Conştiinţa pură transcende obiectele pe care 
le observă, la fel cum lumina este diferită de obiectele pe care le 
iluminează. Tu eşti conştiinţă pură şi te poţi elibera de orice 
identificare prin simpla relaxare în spatele minţii şi al emoţiilor tale. 


Dacă doreşti să te bucuri de o stare de pace, de bucurie şi de 
fericire permanentă, trebuie să treci dincolo de agitația interioară. 
Tu poţi experimenta o viaţă în care iubirea să se manifeste prin tine 
oricând doreşti. Aceasta este natura reală a fiinţei tale. Tot ce 
trebuie să faci în această direcţie este să treci dincolo de psihicul 
tău. Instrumentul prin care poţi face acest lucru este detaşarea de 
tendinţa ta de a te crampona. În acest fel, tu nu-ţi mai foloseşti 
mintea pentru a-ţi construi un simţ fals al solidităţii, ci te decizi o 
dată pentru totdeauna să întreprinzi călătoria spirituală printr-o 
detaşare continuă. 


Începând din acest moment, călătoria devine foarte accelerată. 
Tu treci prin acea zonă din conştiinţa ta care s-a temut întotdeauna 
de moarte şi observi cât de mari au fost eforturile sale pentru a-şi 
menţine integritatea. Dacă nu o mai alimentezi cu energia ta, 
detaşându-te de toate lucrurile de care s-a cramponat până acum, 
mai devreme sau mai târziu ajungi să te retragi în spatele falsei 
solidităţi construite de ea. Această retragere nu reprezintă un act de 
voinţă, ci ceva care ţi se întâmplă pur şi simplu. 

Singura cale de ieşire este contemplarea de pe nivelul conşti- 
inţei-martor. În acest scop, continuă să te detaşezi, fiind conştient 
de faptul că eşti conştient. Dacă treci printr-o perioadă întunecată 
şi depresivă, întreabă-te: „Cine este cel conştient de acest întuneric 
şi de această depresie?” Aceasta este calea prin care poţi trece prin 
diferitele etape ale procesului de creştere interioară. Trebuie să 

continui să te detaşezi de tot şi de toate, rămânând însă conştient 
de faptul că continui să exişti. Dacă te vei detaşa astfel de latura 
întunecată a psihicului tău, dar şi de cea luminoasă, şi dacă nu te 
vei mai crampona de nimic, vei ajunge într-un stadiu în care totul 
se va deschide în spatele tău. Până acum erai obişnuit să fii 
conştient de lucrurile din faţa ta. Acum devii conştient de un 
univers aflat în spatele sediului conştiinţei tale. 


Până acum nu ai crezut niciodată că în spatele tău poate exista 
ceva. Ai fost atât de preocupat de construirea modelului tău din 
gândurile şi din emoţiile care îţi treceau prin faţă încât nu ai 
conştientizat niciodată vastitatea spaţiului din interiorul tău. Acolo, 
în străfundurile conştiinţei tale, există un întreg univers, dar tu nu 
priveşti niciodată către el. Dacă te vei detaşa de lucrurile aflate în 
faţă, te vei scufunda în interior şi vei descoperi aici un întreg ocean 
de energie. Te vei umple astfel de o lumină care nu poate cunoaşte 
întunericul şi de o pace care transcende orice înţelegere raţională. De 
acum înainte, vei trece prin fiecare moment al vieţii tale susținut de 
această forţă interioară care te hrăneşte şi te călăuzeşte din adâncuri. 
Vei continua să ai gânduri, emoţii şi un sine conceptual care plutesc 
prin acest spaţiu interior, dar ele nu vor mai reprezenta decât o parte 
infimă din ansamblul experienţelor tale. Pe scurt, nu te vei mai 
identifica cu altceva decât cu Sinele tău. 


De îndată ce vei cunoaşte această stare, nu-ţi vei mai face 
niciodată griji. Forţele creaţiei vor continua să creeze, atât în 
interiorul cât şi în exteriorul tău, dar tu vei pluti prin spaţiu, 
împăcat, plin de iubire şi de compasiune, transcenzând întreaga 
creaţie, dar onorând-o. Nu vei mai simţi nevoia unei false 
solidităţi, căci vei fi perfect împăcat şi conştient de expansiunea 
universală a adevăratei tale Fiinţe. 

Capitolul 15 


Calea fericirii necondiționate 


( ea mai înaltă cale spirituală este viaţa însăşi. Dacă ştii cum să 
Îţi trăieşti zi de zi viaţa, aceasta poate deveni o experienţă 
eliberatoare. Mai întâi de toate trebuie însă să înţelegi corect în ce 
constă ea. În caz contrar, totul poate deveni foarte confuz. Pentru 
început, trebuie să realizezi că în această viaţă nu ai decât o singură 
opţiune, iar aceasta nu se referă la cariera ta, la căsnicie sau la 
căutarea lui Dumnezeu. Oamenii au tendinţa de a se împovăra 
singuri prin prea multe opţiuni. În ultimă instanţă însă, există o 
singură decizie care contează cu adevărat: îţi doreşti cu adevărat să 
fii fericit, sau nu? Totul se rezumă la răspunsul la această întrebare. 
Odată făcută această alegere, calea ta prin viaţă îţi va deveni 
absolut limpede. 

Marea majoritate a oamenilor nu îndrăznesc să ia această 
decizie, fiind convinşi că aceasta nu se află sub controlul lor. De 
pildă, ei ar putea spune: „Sigur că îmi doresc să fiu fericit, dar cum 
aş putea, căci soția m-a părăsit!” Cu alte cuvinte, ei îşi doresc să fie 
fericiţi, dar nu şi fără soţia lor. Întrebarea nu se referea însă la 
condiţionarea fericirii. Ea spunea doar atât: „Îţi doreşti cu adevărat 
să fii fericit sau nu?” Cine nu se complică inutil îşi dă seama că 
fericirea sa chiar se află sub controlul său. Singurele obstacole în 
calea ei sunt preferinţele sale adânc înrădăcinate în conştiinţa sa. 


Să spunem că te-ai rătăcit şi ai stat nemâncat zile la rând, iar 
acum reuşeşti în sfârşit să ajungi la o casă. Te târăşti cu greu pe 

treptele ei şi apuci să baţi la uşă. Cineva îţi deschide şi îţi spune: 
„O, Doamne! Sărmanul de tine! Doreşti ceva de mâncare? Ce ai 
prefera?” Adevărul este că nu-ţi pasă ce anume îţi dă de mâncare. 
De fapt, nici măcar nu doreşti să te gândeşti la acest lucru. De 
aceea, nu răspunzi decât printr-un singur cuvânt: „Mâncare.” Acest 
răspuns nu are nimic de-a face cu preferinţele tale mentale, ci cu o 
nevoie stringentă a corpului tău. La fel se petrec lucrurile şi cu 
întrebarea noastră referitoare la fericire. Aceasta este cât se poate 
de simplă: „Îţi doreşti să fii fericit?” Dacă răspunsul este afirmativ, 
rosteşte-l fără niciun calificativ care să îl condiţioneze. La urma 
urmelor, adevărata semnificaţie a întrebării este: „Îţi doreşti să fii 
fericit de acum şi până la sfârşitul zilelor tale, indiferent de ceea ce 
se întâmplă în viaţa ta?” 


Dacă răspunzi prin da, înseamnă că pentru tine nu mai contează 
ce se întâmplă în viaţa ta. Nu contează dacă soţia te părăseşte, dacă 
soţul îţi moare, dacă bursa se prăbuşeşte sau dacă maşina ta face 
pană în timp ce te afli pe autostradă în mijlocul nopţii. Astfel de 
lucruri se pot întâmpla oricând, iar până la sfârşitul vieţii tale se 
vor petrece cu siguranţă. Dacă îţi doreşti însă să mergi pe cea mai 
înaltă cale spirituală, va trebui să răspunzi printr-un da absolut 
sincer la întrebarea de mai sus. Nu trebuie să îţi condiţionezi acest 
răspuns în funcţie de „dacă”, de „şi” sau de „dar”. De asemenea, 
întrebarea nu se referă la controlul tău asupra propriei fericiri, ci 
porneşte de la premisa că tu deţii acest control. Totul depinde doar 
de sinceritatea ta atunci când spui că îţi doreşti să fii fericit. Marea 
majoritate a oamenilor nu sunt sinceri. Ei doresc să fie fericiţi, dar 
numai în anumite condiţii: atunci când se întâmplă sau nu se 
întâmplă anumite lucruri. Această condiţionare este singurul motiv 
pentru care fericirea pare să nu se afle sub controlul lor. Orice 
condiţie pe care i-o pui îţi limitează automat fericirea, căci 
realitatea exterioară nu poate fi controlată. 

De aceea, va trebui să dai un răspuns necondiţionat. Dacă te 
decizi să fii fericit de acum şi până la sfârşitul zilelor tale, nu 
numai că vei fi astfel, dar vei trăi chiar iluminarea. Fericirea 
necondiționată este cea mai înaltă tehnică spirituală din câte există. 

Nu trebuie să înveţi limba sanscrită sau să citeşti scripturile sacre 
pentru a o trăi. Nu trebuie nici să renunţi la lumea exterioară. 
Trebuie doar să fii absolut sincer atunci când iei decizia de a 
rămâne fericit şi trebuie să îţi menţii această decizie indiferent de 
ceea ce se întâmplă în viaţa ta. Această cale este pur spirituală şi 
conduce direct şi sigur către marea Trezire. 


Dacă ai luat decizia de a fi fericit în mod necondiţionat, în viaţa 
ta se va petrece inevitabil ceva care îţi va pune decizia la grea 
încercare. Acest test al angajamentului tău este exact ceea ce îţi 
stimulează creşterea spirituală. De fapt, tocmai aspectul necon- 
diţionat al angajamentului tău este cel care face ca această cale să 
fie cea mai înaltă dintre toate. Este foarte simplu. Atunci când 
decizia îţi este pusă la încercare, tu trebuie să te decizi dacă îţi vei 
menţine sau nu legământul. Atunci când totul merge bine în viaţa 
ta, este foarte uşor să fii fericit, dar în momentul în care ceva nu 
mai merge bine, acest lucru devine mult mai dificil. Mintea ta îţi 
spune: „Bine, dar nu ştiam că o să mi se întâmple aşa ceva. Nu 
credeam că o să pierd avionul. Nu credeam că Sally va apărea la 
petrecere purtând aceeaşi rochie ca şi mine. Nu credeam că cineva 
îmi va ciocni maşina cea nouă la doar o oră după ce am cumpă- 
rat-0”. Îţi doreşti cu adevărat să îţi rupi legământul de a fi fericit 
pentru simplul motiv că s-au întâmplat aceste lucruri? 


În viaţa ta se pot întâmpla miliarde de lucruri la care nu te-ai 
gândit. Întrebarea nu este dacă ele se vor întâmpla sau nu, ci dacă 
îţi doreşti să rămâi fericit indiferent de ceea ce se întâmplă. Scopul 
vieţii tale este de a te bucura de experienţele tale şi de a învăţa din 
ele. Tu nu ai venit pe pământ pentru a suferi. Suferinţa ta nu 
serveşte nimănui. Indiferent de convingerile tale filozofice, un 
singur lucru este cert; că te-ai născut şi că vei muri. În perioada 
dintre cele două momente, tu poţi alege dacă doreşti sau nu să 
savurezi experienţele prin care treci. Aceste evenimente nu îţi 
determină fericirea. La urma urmelor, nu sunt altceva decât simple 
evenimente. Fericirea ta nu depinde de ele, ci numai de tine. Dacă 
iei această decizie, tu poţi rămâne fericit pentru că trăieşti, 
indiferent de circumstanţele din viaţa ta, iar apoi poţi fi fericit 

pentru că mori. Dacă poţi trăi în acest fel, inima ta se va deschide 
atât de tare, iar spiritul tău se va simţi atât de liber încât îţi va veni 
să zbori până la cer. 


Această cale te va conduce către transcendenţa absolută, căci va 
trebui să renunţi la orice aspect al fiinţei tale care este tentat să îţi 
condiţioneze angajamentul. Dacă îţi doreşti să rămâi fericit, va 
trebui să renunţi la acel aspect al fiinţei tale care creează şi se 
bucură de melodramă, respectiv care crede că are motive să nu fie 
fericit. Va trebui să îţi transcenzi astfel aspectul personal, dar acest 
Jucru te va ajuta să te deschizi în faţa aspectelor superioare ale 
fiinţei tale. 


În ultimă instanţă, savurarea experienţelor vieţii este singurul 
lucru raţional pe care îl poţi face. La urma urmelor, te afli pe o 
planetă care se roteşte prin spaţiul gol, în mijlocul pustietăţii 
absolute. Priveşte această realitate în faţă. Tu pluteşti printr-un 
spaţiu gol, într-un univers care continuă de-a pururi. Dacă tot 
trebuie să fii aici, cel puţin simte-te fericit şi savurează această 
experienţă. Oricum va veni un moment în care vei muri. Oricum, 
în viaţa ta se vor petrece multe lucruri. Ce sens are să nu fii fericit? 
Tu nu ai absolut nimic de câştigat dacă laşi circumstanţele exte- 
rioare să te deranjeze. Oricum, aceste circumstanțe nu se vor 
schimba. Singura diferenţă este suferinţa ta. Întotdeauna vor exista 
motive de suferinţă, dacă îi vei permite acesteia să îţi afecteze viaţa. 


Această decizie de a te bucura de viaţă te va călăuzi de-a lungul 
călătoriei tale spirituale. Ea va fi cel mai bun maestru al tău. 
Angajamentul de a fi fericit în mod necondiţionat te va învăţa tot 
ce poţi şti despre tine însuţi, despre ceilalţi şi despre natura vieţii. 
Vei învăţa tot ce poţi şti despre mintea ta, despre inima şi despre 
voinţa ta. Trebuie însă să fii absolut sincer atunci când afirmi că îţi 
doreşti să rămâi fericit până la sfârşitul zilelor tale. Ori de câte ori 
simţi că un aspect al fiinţei tale începe să se simtă nefericit, 
detaşează-te de el. Lucrează cu el. Foloseşte-te de afirmaţii pozi- 
tive sau de orice altă tehnică ce te poate ajuta să rămâi deschis. 
Dacă eşti cu adevărat angajat, nimeni şi nimic nu te va putea opri. 
Indiferent ce se întâmplă în viaţa ta, tu poţi opta pentru a savura 

experienţa respectivă. Chiar dacă eşti arestat, torturat şi înfometat, 
distrează-te gândindu-te că eşti un fel de Gandhi. Indiferent ce se 
întâmplă, savurează viaţa aşa cum este, nu aşa cum ţi-ai dori-o tu. 


Oricât de dificil ar părea, ce sens are să nu încerci? Chiar dacă 
eşti închis în condiţiile în care eşti complet nevinovat, ce sens are 
să te întristezi? Oricum, starea ta de spirit nu va schimba nimic. În 
final, dacă vei rămâne fericit, tu eşti cel care va câştiga. Joacă acest 
joc şi rămâi fericit în orice condiţii. 

Secretul adevăratei fericiri este extrem de simplu. Începe 
întotdeauna prin a-ţi înţelege energiile interioare. Dacă vei privi în 
interiorul tău, vei vedea că atunci când eşti fericit inima ta se 
deschide, iar energia năvăleşte în ea. Atunci când nu eşti fericit, 
inima ta se închide şi nu mai permite trecerea liberă a energiei. De 
aceea, dacă doreşti să rămâi fericit, nu îţi închide inima. Indiferent 
ce se întâmplă în viaţa ta, chiar dacă soţia te părăseşte sau soţul îţi 
moare, nu îţi închide inima. 


Nu există nicio regulă care îţi spune că trebuie neapărat să te 
închizi sufleteşte. Indiferent ce s-ar întâmpla, spune-ţi că nu ai de 
gând să te închizi. Tu ai această opţiune. Ori de câte ori simţi că 
începi să te închizi, întreabă-te dacă eşti dispus să renunţi atât de 
uşor la fericirea ta. Întreabă-te ce aspect din interiorul tău crede că 
ai ceva de câştigat dacă te închizi. La cel mai mic neajuns, tu 
renunţi la fericirea ta. Să spunem că ai o zi perfectă, până când 
cineva îţi taie calea cu maşina în drum spre serviciu. Acest lucru te 
deranjează atât de tare încât nu-ţi revii din starea de iritare întreaga 
zi. De ce? Îndrăzneşte să îţi pui această întrebare. Ce sens are să 
laşi această întâmplare măruntă să îţi strice întreaga zi? Cu sigu- 
ranță, nu ai nimic de câştigat. Dacă cineva îţi taie calea cu maşina, 
lasă-l să treacă şi rămâi deschis. Dacă îţi vei dori cu adevărat acest 
lucru, vei reuşi. 


Dacă vei începe să avansezi pe această cale a fericirii necon- 
diţionate, vei trece în mod automat prin toate etapele yogăi. Va 
trebui să rămâi în permanenţă conştient, centrat şi angajat. Mai 
presus de orice, va trebui să îţi menţii angajamentul de a rămâne 
deschis şi receptiv în faţa vieţii. Nimeni nu spune că nu poţi face 

acest lucru. Dimpotrivă, toţi marii sfinţi şi maeştri au propovăduit 
deschiderea sufletului. Toţi au afirmat că Dumnezeu este bucurie 
pură, extaz şi iubire. Dacă vei rămâne deschis suficient de mult 
timp, inima îţi va fi inundată de valuri succesive de energie 
înălţătoare. Practicile spirituale nu reprezintă un scop în sine. Ele 
generează cu adevărat roade numai atunci când înveţi să îţi păstrezi 
în permanenţă deschiderea interioară, caz în care cele mai sublime 
lucruri încep să ţi se întâmple. În acest scop, tot ce trebuie să faci 
este să nu te închizi. 


Secretul constă în a învăţa să îţi menţii mintea suficient de 
disciplinată pentru a nu te mai lăsa păcălit de ea atunci când îţi 
spune că „de această dată” merită să te închizi. Chiar dacă te mai 
împiedici din când în când, ridică-te repede şi mergi mai departe. 
Spune-ţi în sinea ta că nu doreşti să te închizi, indiferent ce se 
întâmplă în viaţa ta. Repetă-ţi că tot ce îţi doreşti este să îţi păstrezi 
pacea interioară şi să apreciezi cu adevărat viaţa. Spune-ţi că nu 
doreşti ca fericirea ta să fie condiţionată de comportamentul 
celorlalţi oameni. Atunci când o condiţionezi de comportamentul 
altor oameni, poţi spune că ai dat de necaz! 


De-a lungul vieţii ţi se vor întâmpla tot felul de lucruri, iar tu 
vei simţi nevoia de a te închide. Aminteşte-ţi însă că ai de ales: tu 
poţi ceda acestei tendinţe sau i te poţi opune, detaşându-te de ea. 
Mintea îţi va spune că nu este rezonabil să rămâi deschis atunci 
când ţi se întâmplă astfel de lucruri, dar realitatea este că timpul 
care ţi-a mai rămas pe pământ este limitat şi că unicul lucru 
nerezonabil este să nu te bucuri de viaţă. 


Dacă nu îţi vine uşor să îţi aminteşti toate aceste lucruri, prac- 
tică meditaţia. Aceasta întăreşte centrul conştiinţei şi îţi permite să 
rămâi suficient de conştient pentru a nu-i mai permite inimii tale să 
se închidă. Tu poţi rămâne deschis prin simpla relaxare şi prin 
detaşarea de tendinţa de a te închide. Ori de câte ori simţi că inima 
ta are tendinţa de a se contracta, relaxează-te. Asta nu înseamnă că 
trebuie să străluceşti tot timpul în exterior. Păstrează-ţi însă bucuria 
interioară. Nu te mai lamenta. Distrează-te, indiferent de situaţia în 
care te afli. 

Fericirea necondiționată este o cale spirituală foarte elevată şi o 
tehnică foarte înaltă, căci rezolvă toate problemele. Este uşor să 
înveţi tehnici de yoga, precum meditaţia şi asana-ele, dar ce te faci 
cu restul vieţii? Tehnica fericirii necondiționate este ideală, căci îţi 
permite să defineşti ce faci cu restul vieţii tale: te detaşezi de tine 
însuţi astfel încât să poţi rămâne fericit. Dacă vei merge pe această 
cale, vei avansa extrem de rapid din punct de vedere spiritual. Cine 
practică această metodă clipă de clipă constată automat purificarea 
inimii sale, căci nu se mai implică în evenimentele din viaţa sa. El 
observă simultan purificarea minţii sale, căci nu se mai implică în 
melodrama creată de aceasta. Shakti (Spiritul) se trezeşte în el 
chiar dacă nu a auzit în viaţa lui de acest concept. În acest fel, el 
ajunge să cunoască o fericire care transcende înţelegerea umană 
obişnuită. Această cale rezolvă în egală măsură problemele vieţii 
de zi cu zi şi cele ale vieţii spirituale. Cel mai mare dar pe care i-l 
poate oferi cineva lui Dumnezeu este savurarea creaţiei Acestuia. 


Tu de cine crezi că îi place lui Dumnezeu să se apropie? De 
oamenii fericiţi sau de cei nefericiţi? Nu este greu să dai răspunsul 
la această întrebare. Imaginează-ţi că tu eşti Dumnezeu. Ai creat 
cerul şi pământul pentru a te juca şi pentru a te experimenta pe tine 
însuţi, iar acum cobori ca să vezi ce fac oamenii pe care i-ai creat. 
ÎI întrebi astfel pe primul om care îţi iese în cale: 


— Ce mai faci? 

— Ce vrei să spui? Cum adică ce mai fac? îţi răspunde acesta. 
— Ei bine, îţi place aici? 

— Nu, nu-mi place. 

— De ce nu? Ce nu este în regulă? 


— Păi, copacul acela este îndoit în cinci locuri. Eu vreau să fie 
drept. Cutare persoană a ieşit cu altcineva, iar cutare a plătit o 
factură de o sută de dolari pentru telefon. Cutare are o maşină mai 
frumoasă decât a mea, iar cutare se îmbracă ciudat. Totul mi se 
pare îngrozitor. Peste toate, nasul meu este prea lung, urechile mele 
sunt prea mici, iar degetele mele de la picioare arată bizar. Nu-mi 
place nimic din această lume şi nu sunt fericit în ea. 

— Bine, dar ce zici de animale? continui tu. 


— Vai, bine că mi-ai amintit, îţi răspunde el. Furnicile şi ţânţarii 
mă înţeapă, fapt care mi se pare îngrozitor. Nu pot dormi noaptea 
din cauza animalelor de afară. Câinii latră şi fac mizerie peste tot. 
Pe scurt, animalele nu-mi plac deloc. 


Crezi că lui Dumnezeu i-ar plăcea să audă astfel de lamentări? 
Nu i-ar plăcea, aşa cum nu i-ar plăcea nici ţie, dar ai fi creatorul 
acestei lumi. De aceea, cel mai probabil i-ai răspunde primului om: 


— Ce crezi, că eu sunt o condică de reclamaţii? 
După care ai trece la altcineva şi l-ai întreba: 

— Ce mai faci? 

— Sunt de-a dreptul extatic, ţi-ar răspunde acesta. 
— Uau! Dar cum îţi place creaţia mea? 


— O consider minunată. Tot ce privesc în jurul meu mă umple 
de bucurie. Mă uit la copacul acela îndoit şi mă umplu de admi- 
raţie. Furnicile mă gâdilă şi mă ciupesc, iar acest lucru mă umple 
de fascinaţie, căci nu-mi vine să cred că un lucru atât de mic mă 
poate muşca pe mine, care par un gigant pe lângă el! 


Nu este greu să îţi dai seama cu cine ar prefera Dumnezeu să se 
însoţească. În tradiţia yoghină, unul din cele mai vechi nume 
atribuite lui Dumnezeu este Satchitananda — Conştiinţa Etemă şi 
Beatifică. Dumnezeu este fericire pură. Dacă doreşti să te apropii 
de EI, învaţă să fii fericit. Dacă poţi rămâne în permanenţă fericit şi 
centrat, indiferent de ceea ce se întâmplă în viaţa ta, îl vei găsi cu 
siguranţă pe Dumnezeu. Aceasta este partea cea mai frumoasă a 
căii fericii necondiționate. Într-o primă instanță vei descoperi 
fericirea, dar aceasta nu înseamnă nimic prin comparaţie cu ceea ce 
va urma în continuare. 


Dacă vei trece prin focul testelor spirituale şi dacă te vei detaşa 
în orice condiţii, vălurile minţii şi inimii umane vor cădea, iar tu te 
vei trezi faţă în faţă cu realitatea care există dincolo de tine, pentru 
simplul motiv că nu vei mai avea nevoie de un „tine”. Dacă te-ai 
plictisit de joaca cu timpul şi spaţiul finite, te vei deschide automat 

în faţa eternității şi a infinităţii. Vei cunoaşte astfel o stare pe care 
cuvântul „fericire” nu o descrie exact. Acestei stări i se potrivesc 
mai degrabă cuvinte precum extaz, beatitudine, eliberare sau 
Nirvana. Bucuria pe care o vei simţi atunci va fi copleşitoare, iar 
cupa ta va da pe afară. 


Această cale este cu adevărat minunată. De aceea, fii fericit. 

Calea spirituală a non-rezistenţei 


ÎL, ucrul spiritual nu este altceva decât o cale de a învăţa să îţi 
trăieşti viaţa fără stres, fără probleme, fără temeri şi fără 
melodramă. Această cale a folosirii vieţii în scopul evoluţiei spiri- 
tuale este cea mai înaltă dintre toate. Tu nu ai niciun motiv să îţi 
trăieşti viaţa în tensiune sau să acumulezi probleme. Stresul nu 
apare decât atunci când opui rezistenţă evenimentelor vieţii. Dacă 
nu respingi viaţa şi nu te cramponezi de ea, tu nu îi opui practic 
niciun fel de rezistenţă. Nu faci decât să fii pur şi simplu prezent. 
În această stare, eşti martorul evenimentelor care se petrec. Dacă 
vei opta pentru a trăi în acest fel, vei constata rapid că viaţa poate 
fi trăită într-adevăr într-o stare de pace interioară. 

Viaţa este un proces cu adevărat uimitor. Ea este un flux de 
atomi care se deplasează în timp şi spaţiu, o suită eternă de eveni- 
mente care capătă formă, iar apoi se dizolvă, făcând loc momen- 
tului următor. Dacă opui rezistenţă acestei forţe uimitoare a vieţii, 
tu acumulezi practic tensiuni succesive, care îţi afectează corpul, 
mintea şi inima spirituală. 

Nu este deloc dificil să ne dăm seama de tendinţa către stres şi 
către rezistenţă pe care o manifestăm în viaţa de zi cu zi. Dacă 
dorim să înţelegem însă în ce constă această tendinţă, va trebui să 
începem prin a examina de ce opunem noi rezistență vieţii aşa cum 
este ea. Ce aspect din interiorul nostru are puterea de a se opune 
vieţii? Dacă te vei scufunda suficient de mult în interiorul tău, vei 

constata că singurul care are această putere eşti tu, Sinele sau fiinţa 
interioară. Puterea de care vorbim este puterea voinţei. 


Voința este o forţă reală care emană din fiinţa ta. Braţele şi 
picioarele tale se mişcă numai datorită ei. Ele nu se mişcă haotic 
sau la întâmplare, ci o fac pentru că aşa doreşti tu. Tu te foloseşti 
de aceeaşi putere pentru a te fixa asupra gândurilor atunci când 
doreşti să te concentrezi. Atunci când este concentrată şi focalizată 
asupra lumii fizice, mentale sau emoţionale, puterea Sinelui 
creează o forţă pe care noi o numim „voinţă”. Aceasta este puterea 
pe care o folosim atunci când dorim ca ceva să se întâmple sau să 
nu se întâmple. Tu nu eşti o fiinţă neputincioasă, ci ai capacitatea 
de a pune lucrurile în mişcare. 


Este uimitor să constatăm ce putem face noi cu ajutorul voinţei 
noastre. Noi ne putem opune chiar fluxului vieţii cu ajutorul ei. 
Dacă se întâmplă ceva care nu ne este pe plac, noi îi opunem 
rezistenţă. De vreme ce lucrul respectiv s-a întâmplat deja, ce sens 
mai are însă să îi opunem rezistenţă? Dacă cel mai bun prieten al 
tău s-a mutat într-un alt oraş, este normal să nu te bucuri, dar ce 
sens are să opui rezistență acestui eveniment ani la rând? În acest 
fel nu vei schimba în niciun fel faptul că prietenul tău s-a mutat. 
Cu alte cuvinte, rezistenţa interioară nu modifică în niciun fel 
realitatea exterioară. 


Şi totuşi, nu există nici cea mai mică îndoială că noi opunem 
rezistenţă acestei realităţi. De pildă, dacă cineva ne spune ceva care 
nu ne este pe plac, rezistenţa noastră nu îl împiedică în niciun caz 
să ne spună ce are de spus. În realitate, rezistenţa noastră se referă 
la trecerea evenimentului respectiv prin conştiinţa noastră. Noi nu 
dorim ca acesta să ne afecteze în interior, căci ştim că va lăsa în noi 
o impresie mentală şi emoţională care nu se va încadra în modelul 
nostru interior. De aceea, ne manifestăm forţa voinţei împotriva 
influenţei evenimentului respectiv, în încercarea de a-l opri să 
treacă prin mintea şi prin inima noastră. Cu alte cuvinte, experienţa 
unui eveniment nu încetează imediat după observarea lui pe cale 
senzorială. E] trebuie să treacă inclusiv prin psihicul nostru, la 
nivel energetic. Noi experimentăm zi de zi acest proces. 

Observarea senzorială iniţială atinge bazinul nostru energetic 
mental şi emoţional, creând valuri ale energiei în interiorul 
acestuia. Aceste mişcări trec prin psihicul nostru la fel ca undele 
create în apă de aruncarea unei pietre. Noi avem însă capacitatea 
de a ne opune prin puterea voinţei acestor unde, oprind astfel 
transferul de energie, dar acest proces creează o tensiune. Uneori, 
lupta cu experienţa unui singur eveniment, sau chiar a unui singur 
gând ori a unei singure emoţii, ne poate epuiza complet. Sunt 
convins că ştii foarte bine acest lucru. 


Mai devreme sau mai târziu, vei înţelege că această rezistenţă 
reprezintă o risipă uriaşă de energie. De regulă, tu îţi foloseşti 
puterea voinţei pentru a opune rezistenţă fie unor lucruri care s-au 
petrecut deja, fie unora care nu s-au petrecut încă. Cu alte cuvinte, 
tu te opui unor lucruri din trecutul sau din viitorul tău. Gândeşte-te 
câtă energie risipeşti opunând rezistenţă unor lucruri care s-au 
petrecut deja. De vreme ce evenimentele au trecut, tu te lupţi 
practic cu tine însuţi, nu cu evenimentele propriu-zise. Gândeşte-te 
de asemenea câtă energie risipeşti opunând rezistenţă unor lucruri 
care nu s-au petrecut încă. Marea majoritate a scenariilor tale nu se 
vor petrece niciodată în realitate; de aceea, energia investită de tine 
pentru a le opune rezistenţă este aruncată practic pe apa sâmbetei. 


Maniera în care te raportezi la fluxul tău energetic are un 
impact major asupra vieţii tale. Dacă îţi foloseşti puterea voinţei 
pentru a opri valurile create de căderea unei frunze pe apa liniştită 
a unui lac, tot ceea ce faci înrăutăţeşte şi mai mult lucrurile. În 
niciun caz nu contribuie la liniştirea apei. Atunci când opui 
rezistenţă, energia ta nu are unde să se ducă. Ea rămâne blocată în 
psihicul tău şi creează o perturbaţie majoră la acest nivel. Ea îţi 
blochează fluxul energetic al inimii şi te face să te simţi închis şi 
fără viaţă. Acest lucru se întâmplă de fiecare dată când ne 
împovărăm mintea şi sufletul cu evenimente şi persoane pe care nu 
le putem accepta. 


Aceasta este drama umanităţii. Evenimentele au trecut de mult, 
dar noi continuăm să le menţinem energia în interiorul nostru prin 
rezistenţa pe care le-o opunem. Din această cauză, noi nu reuşim să 

receptăm şi să digerăm evenimentele curente din viaţa noastră, căci 
încă ne mai luptăm cu energiile din trecut. De-a lungul timpului, 
energiile se pot acumula într-o măsură atât de mare în noi încât ne 
blochează complet, caz în care putem exploda sau ne putem 
închide definitiv. Asta înseamnă să fii complet epuizat din cauza 
stresului. 


Tu nu ai niciun motiv să te stresezi, să devii epuizat, să te 
închizi sau să explodezi. Dacă nu laşi această energie să se 
acumuleze în tine şi dacă permiţi fiecărui moment al zilei să treacă 
liber prin tine, tu îţi poţi păstra în întregime energia şi prospeţimea, 
ca şi cum ai fi într-o vacanţă perpetuă. Nu evenimentele vieţii 
generează problemele sau stresul, ci rezistenţa pe care o opui 
acestor experienţe. De vreme ce problema este generată de folosi- 
rea puterii voinţei pentru a opune rezistență trecerii libere prin 
conştiinţa ta a realităţii vieţii, soluţia este destul de evidentă: nu 
mai opune rezistenţă. Dacă îţi propui să opui rezistenţă cu orice 
preţ, cel puţin justifică-ţi în mod raţional această rezistenţă. În caz 
contrar, nu faci decât să îţi risipeşti energia atât de prețioasă într-o 
manieră iraţională. 

Propune-ţi să examinezi procesul rezistenţei interioare. Pentru a 
opune rezistenţă, tu trebuie să decizi mai întâi că ceva nu este pe 
placul tău. Majoritatea evenimentelor trec fără probleme prin 
conştiinţa ta. Atunci, de ce îi opui rezistenţă acestuia? Cu siguranță 
există un aspect în interiorul tău care decide căror evenimente le 
permite libera trecere şi când doreşte să îşi folosească puterea 
voinţei pentru a respinge sau pentru a se crampona de anumite 
evenimente. Există miliarde de lucruri care nu te deranjează deloc. 
Spre exemplu, când te îndrepţi cu maşina către serviciu, treci pe 
lângă nenumărate clădiri şi pe lângă foarte mulţi copaci, cărora nu 
le acorzi nicio importanţă. Liniile albe care marchează asfaltul nu 
te stresează în niciun fel. Le vezi, dar ele trec prin conştiinţa ta fără 
să lase nicio urmă. Asta nu înseamnă că ele nu stresează pe nimeni. 
Spre exemplu, dacă cineva se ocupă cu trasarea acestor linii, el ar 
putea deveni foarte stresat în cazul în care ar constata că acestea nu 
sunt drepte. De fapt, el ar putea deveni atât de stresat încât ar putea 
refuza să mai circule pe acest drum. În mod evident, oamenii nu 

opun rezistenţă aceloraşi lucruri şi nu au aceleaşi probleme. 
Explicaţia este simplă: ei nu au aceleaşi preconcepţii despre felul 
în care ar trebui să se petreacă lucrurile sau despre importanţa pe 
care trebuie să le-o acorde. 


Dacă doreşti să înţelegi ce înseamnă stresul şi de unde derivă 
el, începe prin a realiza că tu ai un set de opinii preconcepute 
referitoare la felul în care ar trebui să se deruleze lucrurile. Din 
cauza lor îţi manifeşti tu puterea voinţei pentru a opune rezistenţă 
Jucrurilor care s-au petrecut deja. Cum ţi-ai format aceste opinii 
preconcepute? Să spunem că ori de câte ori vezi un rododendron 
înflorit, te simţi stresat. Cu siguranţă, înflorirea acestei plante nu 
stresează foarte mulţi oameni. Atunci de ce te deranjează pe tine? 
Pentru că ai avut cândva o iubită care avea astfel de plante în casă 
şi care s-a despărţit de tine exact când acestea erau înflorite. De 
aceea, ori de câte ori vezi un rododendron înflorit, inima ta se 
închide. Nici măcar nu doreşti să te apropii de aceste flori, căci te 
fac să devii prea nervos şi prea agitat. 


Evenimentele din viaţa noastră lasă impresii în mintea şi în 
inima noastră. Acestea reprezintă cauza exercitării puterii voinţei 
pentru a opune rezistenţă sau pentru a ne crampona. Poate că 
evenimentele care le-au corespuns s-au petrecut în copilărie sau în 
alte etape ale vieţii noastre, dar impresiile pe care le-au lăsat în 
sufletul nostru ne fac să opunem rezistenţă evenimentelor curente 
din viaţa noastră. Acest proces conduce la acumularea de tensiuni 
lăuntrice, la agitaţie, luptă şi suferinţă. Noi nu înţelegem acest 
mecanism şi lăsăm aceste evenimente din trecutul nostru să ne 
controleze în continuare viaţa. Convinşi că au o semnificaţie reală, 
ne implicăm cu tot sufletul fie în rezistenţa pe care o opunem, fie 
în ataşamentul cu care ne cramponăm. În realitate, întregul proces 
nu are nicio semnificaţie. El nu face decât să ne distrugă viaţa. 


Altemativa constă în a te folosi de viaţă pentru a te detaşa de 
aceste impresii şi de stresul pe care îl creează ele. În acest scop, 
trebuie să devii însă foarte conştient. Trebuie să supraveghezi cu 
cea mai mare atenţie vocea mentală care îţi spune să opui 
rezistență unui anumit eveniment şi care îţi comandă: „Nu-mi 
place ce a zis cutare. Rezolvă această problemă!” Această voce îţi 

dă continuu sfaturi şi îţi spune să te confrunţi cu lumea exterioară 
opunându-i rezistenţă. De ce îi dai ascultare? Dacă doreşti, tu îţi 
poţi alege drept cale spirituală acceptarea tuturor lucrurilor care se 
întâmplă în viaţa ta, lăsându-le să treacă prin tine. Asta nu 
înseamnă că eşti inert în faţa vieţii. Tu te ocupi de evenimentele 
acesteia, dar mai întâi de toate laşi energia lor să treacă prin tine. În 
caz contrar, înseamnă că nu te ocupi de evenimentul curent, ci de o 
energie blocată din trecutul tău. Cu alte cuvinte, tu nu te confrunţi 
cu viaţa din perspectiva clarităţii, ci din cea a rezistenţei interioare 
şi a tensiunilor. 


Pentru a evita acest lucru, începe prin a accepta situaţia cu care te 
confrunţi la ora actuală. Acceptarea înseamnă că evenimentul care îi 
corespunde poate trece prin tine fără să întâmpine niciun fel de 
rezistenţă. Dacă un eveniment trece fără probleme prin psihicul tău, 
tu rămâi faţă în faţă cu situaţia reală, nu cu o impresie mentală sau 
emoţională asociată cu ea. De aceea, tu nu vei manifesta o energie 
reactivă moştenită din trecutul tău, căci nu ai de-a face cu o energie 
stocată stimulată de evenimentul în cauză. Dacă vei adopta această 
perspectivă, vei face mult mai uşor faţă situaţiilor de zi cu zi. Este 
chiar posibil să nu mai ai nicio problemă pentru tot restul vieţii tale, 
căci evenimentele nu sunt niciodată probleme. Ele sunt simple 
evenimente. Ceea ce le transformă în probleme este rezistenţa pe 
care le-o opui. Repet însă: nu trebuie să crezi că dacă accepţi 
realitatea din faţa ta nu trebuie să te confrunţi cu ea. Trebuie să faci 
acest lucru, dar lucrurile cu care te confrunţi sunt simple evenimente 
care se petrec pe planeta Pământ, nu probleme personale. 


În marea majoritate a cazurilor, vei fi surprins să descoperi că 
nu trebuie să te confrunţi decât cu propriile tale temeri şi dorinţe. 
Acestea sunt cele care fac ca totul să pară atât de complicat. Dacă 
nu te temi sau nu îţi doreşti un anumit eveniment, practic nu mai 
rămâne nimic de care să te ocupi. Pur şi simplu îi permiţi vieţii să 
se deruleze în mod natural şi interacţionezi cu ea într-o manieră 
raţională. Ori de câte ori se întâmplă un eveniment, tu eşti plenar 
prezent în momentul respectiv şi te bucuri de experienţa vieţii. 
Viaţa nu îţi prezintă niciun fel de probieme, deci nu ai niciun motiv 
să acumulezi tensiuni şi stresuri sau să te epuizezi. Atunci când 

evenimentele acestei lumi ajung să treacă liber prin conştiinţa ta, 
înseamnă că ai atins o stare spirituală foarte înaltă. Indiferent ce se 
întâmplă în viaţa ta tu rămâi conştient, fără să acumulezi energii 
blocate. În această stare totul îţi devine limpede. Spre deosebire de 
tine, toţi ceilalți oameni abordează viaţa luptându-se cu propriile 
lor reacţii şi preferinţe personale. Atunci când cineva se confruntă 
cu propriile sale temeri, anxietăţi şi dorinţe, ce energie i-ar mai 
putea rămâne pentru a face faţă evenimentelor reale ale vieţii? 

Opreşte-te o clipă şi gândeşte-te la tot ce eşti capabil să reali- 
zezi. Până acum, capacităţile tale au fost limitate din cauza luptelor 
interioare constante. Imaginează-ţi ce s-ar întâmpla în cazul în care 
conştiinţa ta ar fi liberă să se focalizeze exclusiv asupra eveni- 
mentelor care se petrec cu adevărat în viaţa reală. Tu nu ai mai auzi 
niciun zgomot în interiorul tău. Dacă ai trăi în acest fel, ai putea 
face absolut orice. Capacităţile tale ar deveni exponenţiale prin 
comparaţie cu cele pe care le-ai experimentat până acum. Dacă ai 
putea opera de pe acest nivel de conştiinţă şi de claritate indiferent 
ce ai face, viaţa ta s-ar schimba dramatic. 


Aşadar, propune-ţi ca şi cale spirituală folosirea vieţii în scopul 
detaşării de orice rezistenţă interioară. Relaţiile reprezintă o 
modalitate ideală de a lucra cu tine însuţi. Ele pot fi folosite pentru 
a-i cunoaşte pe ceilalţi, nu pentru a-ţi satisface energiile reziduale 
blocate în interiorul tău. Dacă nu încerci să îi faci pe ceilalţi să se 
adapteze la ideile tale preconcepute, la preferinţele şi antipatiile 
tale, vei descoperi că relaţiile nu sunt deloc dificile. Dacă nu îi mai 
judeci pe oameni şi dacă nu le mai opui rezistenţă din cauza 
energiilor blocate în tine, vei descoperi că este mult mai uşor să te 
înţelegi cu ei şi că lor le este mult mai uşor să se înţeleagă cu tine. 
Detaşarea de propria personalitate este calea cea mai uşoară de a te 
apropia de oameni. 


Acelaşi lucru este valabil şi în ceea ce priveşte munca. Aceasta 
poate fi o plăcere, dacă o priveşti ca pe o simplă activitate pe care 
o practici în timp ce te afli pe o planetă care se roteşte prin spaţiul 
gol. Dacă doreşti să te bucuri de munca ta, detaşează-te de 
structurile tale mentale fixe şi lasă evenimentele să treacă liber prin 

tine. Ceea ce ai de făcut sunt acele sarcini care rămân de executat 
după ce toate celelalte evenimente au trecut. 


Atunci când energiile personale se deblochează şi trec prin tine, 
lumea devine un loc foarte diferit. Oamenii şi evenimentele îţi apar 
într-o altă lumină. Tu îţi dai seama că ai talente şi capacităţi de care 
nu ştiai nimic până acum. Întreaga ta perspectivă asupra vieţii se 
schimbă. Chiar şi cele mai mici elemente ale lumii exterioare ţi se 
par transformate. Acest lucru se întâmplă deoarece atunci când te 
detaşezi de o situaţie, toate celelalte situaţii sunt afectate de 
detaşarea ta. Să spunem că ţi-e frică de câini, dar îţi dai seama că 
ceilalţi oameni nu se tem de aceste animale, şi totuşi se descurcă de 
minune în viaţă. De vreme ce ţie ţi-a fost frică de câini întreaga ta 
viaţă, înseamnă că ai suferit din acest motiv, în timp ce alţii nu au 
făcut-o. Cu alte cuvinte, suferinţa ta nu a avut niciun rost. De 
aceea, te decizi să lucrezi cu tine însuţi şi să te relaxezi ori de câte 
ori vezi un câine. Cel mai bun instrument de lucru împotriva 
rezistenţei este relaxarea. Această relaxare deliberată îți schimbă 
nu doar relaţia cu câinii, ci şi relaţia cu restul creaţiei. Sufletul tău 
învaţă astfel să lase energiile perturbatoare să treacă prin el. De 
aceea, cu prima ocazie în care cineva îţi spune sau face ceva care te 
irită, tu îl tratezi automat la fel cum ai procedat cu teama de câini. 
Acest proces de transcendere a rezistenţei prin relaxare este 
benefic pentru toate situaţiile din viaţa ta, căci te învaţă practic 
cum să îţi menţii inima deschisă atunci când aceasta încearcă să se 
închidă. 

Relaxarea interioară profundă este o cale spirituală în sine. Este 
calea non-rezistenţei, a acceptării şi a abandonării de sine. Ea 
constă în refuzul de a mai opune rezistenţă energiilor care trec prin 
tine. Dacă ai dificultăţi în a practica această cale, nu te condamna 
singur. Continuă să lucrezi. Acest lucru cu sinele durează o viaţă, 
dar efortul făcut este justificat de rezultatul final, care constă într-o 
deschidere totală şi în redescoperirea integrităţii absolute a fiinţei. 


Aşadar, secretul constă în a te relaxa şi în a te elibera de 
energiile blocate moştenite din trecut, făcând apoi față numai 
situaţiei curente. Nu-ţi mai face griji legate de restul. Dacă te 

relaxezi şi dacă te eliberezi, creşterea ta spirituală va face salturi 
fantastice. Vei începe să simţi o energie uriaşă care se trezeşte în 
interiorul tău şi o iubire pe care nu ai mai simţit-o până acum. Te 
vei simţi împăcat şi mulţumit, iar mai devreme sau mai târziu 
nimic nu te va mai putea deranja. 


La un moment dat vei atinge o stare în care nu vei mai cunoaşte 
niciun stres, nicio tensiune şi nicio problemă pentru tot restul vieţii 
tale. Tot ce trebuie să faci în această direcţie este să înţelegi că 
viaţa îţi oferă un dar sub forma fluxului de evenimente care se 
succed între naşterea şi moartea ta. Aceste evenimente te solicită şi 
te umplu de entuziasm, căci conduc la creşterea ta spirituală. 
Pentru a le gestiona în mod confortabil, inima şi mintea ta trebuie 
să fie suficient de deschise şi de expansive pentru a circumscrie 
întreaga realitate. Singurul motiv pentru care acum nu fac acest 
lucru este rezistenţa pe care o opui. Învață să nu te mai opui 
realităţii şi ceea ce înainte ţi se părea o situaţie stresantă va deveni 
acum o simplă piatră de încercare de-a lungul călătoriei tale 
spirituale. 

Xistă un mare paradox cosmic care face ca unul din cei mai 

buni maeştri referitori la viaţă să fie moartea. Niciun om şi 
nicio situaţie nu te vor putea învăţa vreodată atât de multe ca 
moartea. În timp ce alţii doar îţi spun că tu nu eşti una cu corpul 
tău, moartea îţi arată acest lucru. În timp ce alţii îţi reamintesc că 
bunurile materiale de care te cramponezi cu atâta ardoare sunt 
nesemnificative, moartea vine şi ţi le ia într-o singură clipă. În timp 
ce alţii îţi spun că toţi oamenii sunt egali şi că nu există nicio 
diferenţă între bogaţi şi săraci, moartea îţi demonstrează că în faţa 
ei suntem cu toţii la fel. 

Singura întrebare care rămâne este dacă eşti dispus să aştepţi 
până în ultima clipă pentru a afla învăţătura morţii. Adevărul este 
că însăşi posibilitatea de a muri ne învaţă clipă de clipă. Un om 
înţelept realizează că poate muri în orice moment, expirând pentru 
ultima dată, fără să mai inspire la loc. Acest lucru se poate 
întâmpla oricând şi oriunde, şi reprezintă o lecţie atât de impor- 
tantă încât merită să îi pătrunzi mesajul. Un om înţelept îmbrăţi- 
şează în totalitate şi fără rezerve realitatea, inevitabilitatea şi 
imprevizibilitatea morţii. 

Ori de câte ori ai dificultăţi, gândeşte-te la moarte. Să spunem 
că eşti genul gelos şi nu suporţi ca altcineva să se apropie de 
consoarta ta. În acest caz, gândeşte-te ce se va întâmpla când nu 
vei mai fi în această lume. ȚŢi s-ar părea normal ca persoana iubită 

să continue să trăiască singură, fără niciun partener care să aibă 
grijă de ea? Dacă poţi trece peste problema ta personală, vei 
constata că îţi doreşti ca persoana iubită să fie fericită şi să aibă o 
viaţă plină şi frumoasă. În acest caz, de ce te deranjează atât de tare 
faptul că vorbeşte cu altcineva? 


Provocarea morţii te poate ajuta să trăieşti pe cel mai înalt nivel 
de conştiinţă posibil. Nu are însă niciun rost să aştepţi să îţi dai 
ultima suflare pentru a-ţi atinge potenţialul suprem. Un om înţelept 
îşi spune întotdeauna: „Dacă o singură respiraţie este suficientă 
pentru a-mi schimba pentru totdeauna destinul, atunci doresc să 
trăiesc la nivelul meu maxim cât timp mai sunt încă în viaţă. Nu îi 
voi mai chinui pe cei pe care îi iubesc şi îmi voi trăi viaţa din 
perspectiva aspectului cel mai profund al fiinţei mele.” 


Numai din această perspectivă pot deveni relaţiile cu adevărat 
profunde şi semnificative. Adeseori, noi ne purtăm incredibil de 
dur cu persoanele pe care le iubim, pornind de la premisa că 
acestea vor fi întotdeauna alături de noi. Ce s-ar întâmpla însă dacă 
ele ar muri? Sau dacă noi am muri? Tu ce ai face dacă ai şti că 
această zi ar fi ultima dată când îi poţi vedea pe cei dragi? Să 
spunem că un înger coboară pe pământ şi îţi spune: „Rezolvă-ţi 
problemele, căci mâine dimineaţă nu te vei mai trezi din somn. 
Trebuie să vii cu mine.” Aşadar, ai şti că vei vedea astăzi pentru 
ultima oară toate persoanele pe care le vei întâlni. Cum te-ai simţi? 
Cum ai interacţiona cu ele? Ţi-ar mai păsa de micile motive de 
iritare şi de resentimentele mărunte de zi cu zi? Câtă iubire le-ai 
oferi celor dragi dacă ai şti că este pentru ultima oară când îi vezi? 
Gândeşte-te acum cum ar fi dacă ai trăi în acest fel în fiecare 


moment din viaţa care ţi-a mai rămas. Cu siguranţă, viaţa ta ar * 


arăta cu totul altfel. Merită să contempli acest scenariu. Moartea nu 
este un gând morbid. Ea este cel mai mare maestru al vieţii. 


Gândeşte-te puţin la toate lucrurile pe care ţi le doreşti, convins 
că ai nevoie de ele, la timpul şi energia pe care le investeşti în 
diferite activităţi. Imaginează-ţi că urmează să mori peste o 
săptămână sau peste o lună. Ce ar schimba acest gând în viaţa ta 
curentă? În ce fel ţi-ar schimba el priorităţile? La ce te-ai gândi? 

Reflectează la ultima ta săptămână de viaţă. Departe de a fi 
morbid, acest scenariu este absolut minunat. În continuare, pune-ţi 
această întrebare: dacă asta ai face în ultima ta săptămână de viaţă, 
de ce îţi risipeşti restul timpului? De ce îţi tratezi restul vieţii ca şi 
cum nu ar conta, ca şi cum ar fi mai puţin preţios decât ultima 
săptămână de viaţă? De fapt, ce faci cu viaţa ta? Aceasta este 
întrebarea pe care ţi-o pune moartea. 

Să spunem că îţi trăieşti viaţa fără să te gândeşti la moarte, iar 
Îngerul Morţii vine îşi îţi spune: 

— Vino. Ţi-a sunat ceasul. 

Tu îi răspunzi: 

— O, nu! Ar fi trebuit să mă avertizezi, astfel încât să mă decid 
ce să fac în ultima mea săptămână de viaţă. De aceea, am dreptul la 
încă o săptămână. 

Ştii ce ţi-ar răspunde Moartea în acest caz? 

— Dumnezeule! Ţi-am oferit 52 de săptămâni numai în acest an! 


Şi uite ce ai făcut cu ele! Ce sens are să îţi mai ofer una? Ce ai 
făcut până acum cu toate săptămânile pe care ţi le-am oferit? 


Ce i-ai răspunde? 
— Hm, nu mi-am dat seama! Nu am fost atent... Nu am crezut 
că acest lucru contează. 


Ciudat răspuns, având în vedere că se referă la propria ta viaţă! 


Într-adevăr, moartea este un mare maestru, dar cine trăieşte pe 
acest nivel de conştiinţă? Indiferent ce vârstă ai, tu îţi poţi da în 
orice moment ultima suflare. Acest fenomen se întâmplă pretu- 
tindeni în lume. Nu doar oamenii bătrâni mor, ci şi bebeluşii, 
adolescenţii sau tinerii. Ei mai expiră o dată, după care s-au dus. 
Nimeni nu ştie dinainte când îi va suna ceasul, căci nu aşa 
funcţionează această viaţă. 

În acest caz, de ce nu ai avea curajul de a reflecta regulat la 
felul în care ţi-ai trăi ultima săptămână din viaţă? Dacă le-ai pune 
această întrebare oamenilor treziţi din punct de vedere spiritual, 
aceştia ţi-ar răspunde fără nicio dificultate, căci nu ar schimba 

absolut nimic din ceea ce fac acum. Gândul la moarte nu îi tulbură 
în niciun fel, căci mintea lor este complet liniştită, iar ei sunt 
perfect împăcaţi cu ei înşişi. Dacă moartea ar surveni peste o oră, 
peste o săptămână sau peste un an, ei nu ar schimba absolut nimic, 
căci nu mai au nicio dorinţă neîndeplinită. Cu alte cuvinte, ei îşi 
trăiesc viaţa plenar, nu fac compromisuri şi nu joacă tot felul de 
jocuri mentale. 


De aceea, este important să priveşti moartea în faţă, sau să te 
gândeşti cum ar fi dacă ai putea face acest lucru. Împacă-te cu tine 
însuţi şi cu viaţa ta, astfel încât să nu mai conteze când vei muri cu 
adevărat. Există o poveste despre un mare yoghin care a declarat că 
întreaga viaţă s-a simţit de parcă ar fi avut o sabie deasupra 
capului, suspendată de un singur fir de păianjen. Cu alte cuvinte, el 
şi-a trăit întreaga viaţă din perspectiva unei morţi iminente. Şi tu 
eşti la fel de apropiat de moarte. Ori de câte ori te urci în maşină, 
ori de câte ori traversezi strada şi ori de câte ori mănânci ceva, 
acesta ar putea fi ultimul lucru pe care îl mai faci în această viaţă. 
Cu siguranţă au existat oameni care au făcut exact acest lucru cu 
câteva clipe înainte de a muri. „A murit în timp ce îşi lua cina... A 
murit într-un accident de maşină, la doar câţiva kilometri de casă... 
A murit într-un accident de avion, în timp ce călătorea către New 
York... S-a culcat şi nu s-a mai trezit niciodată....” La un moment 
dat, cineva a murit în timp ce făcea ceea ce faci tu în momentul de 
faţă, indiferent ce faci. 


Nu trebuie să te temi să vorbeşti despre moarte. Acesta nu este 
un subiect delicat, aşa că nu trebuie să te tensionezi atunci când îl 
abordezi. Dimpotrivă, foloseşte-te de el pentru a-ţi trăi viaţa mai 
plenar, clipă de clipă, căci fiecare moment contează. Aşa îşi trăiesc 
viaţa cei care ştiu că nu mai au decât o săptămână de trăit în 
această lume fizică. Cu siguranţă, ei ţi-ar spune că cea mai 
importantă săptămână din viaţa lor a fost aceasta. Cum ar fi însă 
dacă ţi-ai trăi fiecare săptămână în acest fel? 


Întreabă-te de ce nu îţi trăieşti viaţa în acest fel? Oricum vei 
muri. Ştii foarte bine acest lucru. Ce-i drept, nu ştii când. Atunci 
când acest lucru se va întâmpla însă, tot ce ai acum îţi va fi luat. 

Vei lăsa atunci în urma ta toate posesiunile tale, pe toţi cei dragi, 
toate speranţele şi visele tale legate de această viaţă. Vei fi luat 
atunci chiar din locul în care te vei afla în acel moment. Nu vei mai 
putea juca rolul pe care te-ai obişnuit să îl joci. Moartea schimbă 
totul într-o singură clipă. Aceasta este realitatea ei. Dacă toate 
aceste lucruri pot fi schimbate într-un singur moment, poate că ele 
nu sunt atât de reale cum par. Poate că ar trebui să verifici mai des 
cine eşti. Poate că ar trebui să cauţi cu mai multă asiduitate 
adevărul legat de adevărata ta identitate. 


Frumuseţea acceptării adevărurilor profunde constă în faptul că 
nu trebuie să îţi schimbi viaţa, ci doar felul în care ţi-o trăieşti. Nu 
contează atât de mult ce faci, ci cât de mult te implici în ceea ce 
faci. Ca să înţelegi mai bine, îţi propun să luăm un exemplu 
simplu: ai ieşit de mii de ori afară, dar de câte ori ai apreciat cu 
adevărat acest lucru? Gândeşte-te la cineva aflat pe patul de spital, 
căruia medicul îi spune că nu mai are decât o săptămână de trăit. 
Acesta se uită la doctor şi îl întreabă: „Pot să ies afară? Mai pot 
privi o dată cerul, pentru ultima oară?” Chiar dacă afară ar ploua, 
el ar dori să mai simtă o dată ploaia pe pielea sa. Nimic nu i s-ar 
părea mai preţios decât acest lucru. Spre deosebire de el, tu nu îţi 
doreşti însă să simţi ploaia pe pielea ta. Dimpotrivă, te adăposteşti 
imediat şi te fereşti de ea. 


Ce anume ne împiedică să ne trăim viaţa în această manieră 
plenară? Ce aspect din interiorul nostru se teme atât de tare încât 
ne împiedică să ne bucurăm cu adevărat de viaţă? El este atât de 
ocupat cu controlul realităţii astfel încât următorul moment din 
viaţa noastră să fie aşa cum îl dorim încât uită să mai trăiască 
plenar momentul prezenti. Şi în tot acest timp, moartea ne priveşte 
ce facem. Tu nu îţi doreşti să îţi trăieşti plenar viaţa înainte de a 
muri? Cel mai probabil, moartea ta va surveni fără niciun 
avertisment. Foarte puţini oameni află dinainte când vor muri. Cei 
mai mulţi dintre ei inspiră pentru ultima oară tără să ştie că nu o 
vor mai face niciodată. 


De aceea, foloseşte-te de fiecare zi din viaţa ta pentru a te 
detaşa de acest aspect speriat care nu te lasă să trăieşti plenar. De 

vreme ce tot ştii că vei muri, spune ce trebuie spus şi fă ce trebuie 
făcut. Integrează-te plenar în momentul prezent şi nu te mai teme 
de ceea ce s-ar putea întâmpla în continuare. Aşa trăiesc oamenii 
atunci când se confruntă direct cu moartea. Şi tu poţi face acest 
lucru, căci te confrunţi cu moartea în orice moment. 


Învață să trăieşti ca şi cum ai privi în permanenţă moartea în 
faţă, şi vei vedea că devii mai îndrăzneţ şi mai deschis. Dacă îţi vei 
trăi plenar viaţa, nu îţi vor mai rămâne „ultime dorinţe”, căci le vei 
fi trăit deja, clipă de clipă. Numai în acest fel poţi experimenta 
plenar viaţa, eliberându-te de acea parte din tine care se teme de ea. 
Tu nu ai niciun motiv să te temi de viaţă. De altfel, această teamă 
va dispărea de îndată ce vei înţelege că singurul lucru preţios pe 
care îl vei lua cu tine atunci când vei muri va fi creşterea ta spiri- 
tuală derivată din trăirea plenară a vieţii. Adevărata ta carieră este 
viaţa ta, iar cea mai semnificativă relaţie a ta este cea pe care o ai 
cu propria ta viaţă. Orice altceva înseamnă să te focalizezi asupra 
unui aspect minor al vieţii în încercarea de a-i da acesteia o semni- 
ficaţie. Singurul lucru care dă semnificaţie vieţii este dorinţa de a o 
trăi plenar. Nu un eveniment particular poate da semnificaţie vieţii, 
ci numai dorinţa de a experimenta plenar toate evenimentele sale. 


Cum te-ai simţi dacă ai şti că următoarea persoană pe care o vei 
vedea va fi ultima persoană pe care o vei vedea vreodată? Cel mai 
probabil ai fi plenar prezent, încercând să absorbi în totalitate 
această experienţă în conştiinţa ta. Nu ar mai conta ce spune 
persoana; te-ai bucura plenar de cuvintele sale, ştiind că aceasta va 
fi ultima conversaţie pe care o vei avea vreodată pe acest pământ. 
În aceste condiţii, de ce nu ai trata fiecare conversaţie din viaţa ta 
cu aceeaşi luciditate? Asta se întâmplă atunci când afli că eşti pe 
punctul de a muri: tu eşti cel care se schimbă, nu viaţa ta. Un 
căutător spiritual autentic îşi propune să trăiască în acest fel în 
fiecare moment din viaţa sa şi nu lasă nimic să îi stea în cale. Tu de 
ce ai face-o? Oricum vei muri. 


Dacă îţi propui să trăieşti ca şi cum aceasta ar fi ultima ta 
săptămână, mintea ta va scoate la suprafaţă tot felul de dorinţe 
reprimate. Ea îţi va vorbi de toate lucrurile pe care ţi-ai dorit 

vreodată să le faci, şi probabil că ai începe să le pui în practică. Ai 
constata însă că nu acesta este răspunsul. Această atitudine nu 
reprezintă decât o încercare de a te bucura de anumite experienţe 
speciale care te împiedică să trăieşti adevărata experienţă a vieţii. 
Viaţa nu este un lucru pe care îl obţii, ci un proces pe care îl 
experimentezi. Ea există cu sau fără tine, derulându-se de miliarde 
de ani. ie ţi se face pur şi simplu onoarea de a-ţi fi oferit un 
crâmpei din ea. Dacă eşti prea ocupat cu încercarea de a obţine un 
alt crâmpei, tu rişti să îl ratezi pe cel care îţi este oferit. Fiecare 
experienţă a vieţii este diferită de celelalte şi toate merită să fie 
trăite. Viaţa nu trebuie risipită, căci este o experienţă extrem de 
prețioasă. De aceea este moartea un maestru atât de perfect. 
Gândeşte-te cât de prețioasă devine viaţa atunci când o contempli 
din perspectiva morţii iminente. Ar mai fi ea la fel de prețioasă 
dacă ai şti că nu există moarte? Cel mai probabil ţi-ai risipi fiecare 
secundă de viaţă, pornind de la prezumția că oricum vei dispune 
întotdeauna de ea. Lucrurile cele mai preţioase sunt cele rare. 
Raritatea este cea care transformă o banală pietricică într-o piatră 
prețioasă. 

Aşadar, moartea conferă semnificaţie vieţii. Ea este cea mai 
bună prietenă a ta. Este mântuitoarea ta. De aceea, pentru numele 
lui Dumnezeu, nu te mai teme de moarte. Descifrează mesajul ei. 
Cea mai rapidă metodă de a-l înţelege constă în a realiza că 
singurul lucru care contează este trăirea plenară a fiecărui moment. 
Dacă vei trăi în acest fel fiecare clipă din viaţa ta, te vei bucura de 
o viaţă mai plenară şi nu te vei mai teme de moarte. 


Tu te temi de moarte tocmai pentru că îţi doreşti să trăieşti, 
pentru că te gândeşti că mai ai încă de obţinut experienţe pe care 
nu le-ai trăit. Foarte mulţi oameni cred că moartea le va lua ceva 
important. Singurii care realizează că ea le oferă ceva important 
sunt oamenii înţelepţi. Într-adevăr, moartea conferă semnificaţie 
vieţii. Oamenii sunt cei care îşi risipesc viaţa, şi fac acest lucru în 
fiecare clipă. De pildă, tu te urci în maşină şi conduci până ajungi 
la destinaţia dorită, dar nu vezi nimic din ceea ce îţi iese în cale. 
Nici măcar nu eşti prezent, căci eşti prea ocupat cu gândurile tale, 

referitoare la ceea ce ai de făcut în continuare. Te gândeşti la ce vei 
face peste o lună, sau chiar peste un an, şi în tot acest timp ratezi 
experiența momentului prezent. Asta nu Înseamnă să îţi trăieşti 
viaţa, ci doar să trăieşti în mintea ta. Aşadar, tu eşti cel care se 
privează singur de viaţă. Moartea nu îţi răpeşte practic nimic. Ea 
nu face decât să te ajute să îţi recapeţi viaţa, făcându-te să devii 
atent la momentul prezent. Ea te face să îţi spui: „Doamne, voi 
pierde toate aceste lucruri. Îmi voi pierde copiii. Acestea ar putea fi 
ultimele mele clipe cu ei. De acum înainte îmi propun să fiu mai 
atent la ei, la consoarta mea şi la toţi prietenii mei. Doresc să mă 
bucur mult mai intens de viaţă!” 


Dacă îţi trăieşti plenar fiecare experienţă de viaţă, moartea nu-ţi 
mai poate lua nimic, căci tu te simţi deja perfect împlinit. De 
aceea, un om înţelept este întotdeauna pregătit de moarte. Pentru el 
nu contează când va surveni moartea reală, căci experienţa sa este 
deja completă şi integrală. Să spunem că îţi place muzica mai 
presus de orice. Întotdeauna ţi-ai dorit să asculţi compoziţiile tale 
clasice favorite cântate de orchestra ta preferată. Acesta a fost visul 
vieţii tale, iar la un moment dat ţi l-ai îndeplinit. Momentul te-a 
făcut să te simţi complet, încă de la primele note. Această 
experienţă îţi arată că este suficient un singur moment pentru a 
atinge starea de pace transcendentă. Tu nu ai nevoie de mai mult 
timp înainte de a muri, ci de o mai mare intensitate a experienţelor 
trăite în timpul care îţi este acordat. 


Aceasta este maniera de a-ţi trăi plenar viaţa, clipă de clipă. 
Trebuie să laşi experienţele vieţii să te umple până la refuz, să îţi 
atingă chiar şi cele mai profunde aspecte ale fiinţei. Tu poţi face 
acest lucru în fiecare moment. Chiar dacă ţi se întâmplă ceva 
teribil, gândeşte-te că ai de-a face doar cu una din experienţele 
oferite de viaţă. Moartea ţi-a făcut o mare promisiune, care te poate 
ajuta să îţi găseşti pacea interioară. Ea te-a învăţat că toate lucrurile 
sunt trecătoare, derulându-se în timp şi spaţiu. Dacă vei avea 
răbdare, va trece şi asta. 


Omul înţelept realizează că, în ultimă instanţă, viaţa îi aparţine 
morţii. Atunci când îţi va suna ceasul, moartea va veni şi îţi va lua 

viaţa. Ea este stăpâna, iar tu eşti doar slujitorul ei. Oamenii 
folosesc expresii precum: „A primit o a doua şansă în viaţă” sau „A 
împrumutat mai mult timp.” De la cine a împrumutat mai mult 
timp respectiva persoană? De la moarte, fireşte. Moartea este cea 
care vine şi îşi revendică ce este al ei, căci viaţa este o proprietate 
care i-a aparţinut întotdeauna. De aceea, este important să cultivi o 
relaţie sănătoasă cu moartea, iar aceasta nu trebuie să fie bazată pe 
teamă. Fii recunoscător morţii pentru că îţi dăruieşte încă o zi şi 
încă o experienţă, precum şi pentru raritatea care face ca viaţa să 
fie atât de prețioasă. Dacă vei proceda astfel, tu nu îţi vei mai risipi 
viaţa, ci o vei aprecia în permanenţă. 


Moartea este realitatea ultimă a vieţii. De aceea, yoghinii şi 
sfinţii o acceptă plenar. Sfântul Pavel a spus; „O, moarte, unde este 
spinul tău? O, mormântule, unde este victoria ta?” (1 Corinteni 
15:55). Marile spirite nu se tem să vorbească de moarte. Unul din 
Jocurile tradiţionale de meditaţie ale yoghinilor sunt cimitirele şi 
locurile de ardere a morţilor. Ei îşi reamintesc astfel de fragilitatea 
corpului uman şi de inevitabilitatea morţii. Budiştii sunt învăţaţi de 
maeştrii lor să contemple natura efemeră a lucrurilor. Aceasta este 
marea lecţie pe care o predă moartea. 


De aceea, nu te mai risipi în inutilul monolog mental, ci con- 
templă natura efemeră a vieţii. Gândeşte-te la lucrurile cu adevărat 
importante. Nu te mai teme de moarte. Dimpotrivă, las-o să te 
elibereze şi să te încurajeze să îţi trăieşti plenar viaţa. Reţine însă: 
viaţa ta nu îţi aparţine. De aceea, experimentează plenar viaţa care 
îţi este oferită, nu cea din mintea ta, pe care ţi-ai dori-o. Nu-ţi risipi 
inutil viaţa încercând să generezi o altă realitate. Apreciaz-o pe cea 
care îţi este oferită. Chiar nu înţelegi că fiecare minut care trece te 
apropie din ce în ce mai mult de moarte? Aceasta este perspectiva 
corectă asupra vieţii. Trăieşte-ţi viaţa ca şi cum ai fi pe punctul de a 
muri, pentru că chiar eşti. 


Capitolul 18 


Secretul Căii de Mijloc 


icio discuţie despre trăirea vieţii ca pe o cale spirituală nu ar 

fi completă fără comentarea uneia din cele mai profunde 
învățături spirituale, cea referitoare la Tao. Este foarte dificil să 
analizăm ce este ceea ce Lao-tzu a numit „Tao”. Într-o traducere 
literală, acest cuvânt înseamnă „Calea”. Tao este un concept atât de 
subtil încât nu putem practic decât să facem speculaţii referitoare la 
el, fără a-l atinge vreodată plenar. Tratatul lui Lao-tzu stabileşte 
fundamentele tuturor principiilor vieţii. El vorbeşte despre echi- 
librul dintre yin şi yang, dintre principiul feminin şi cel masculin, 
dintre întuneric şi lumină. Este uşor să citeşti Tao te Ching fără a 
înţelege nimic din el, dar se poate întâmpla la fel de bine să citeşti 
fiecare cuvânt din el cu lacrimi în ochi. Întrebarea este: de unde 
provine cunoaşterea şi înţelegerea adevărului pe care încearcă să îl 
exprime această lucrare? 

Din păcate, învăţăturile spirituale maschează adeseori esenţa 
adevărului prin cuvinte mistice. În realitate, conceptul de Tao este 
destul de uşor de înţeles. Toţi cei care au învăţat secretele vieţii 
recunosc adevărurile descrise în el fără să trebuiască să citească 
această lucrare. Dacă doreşti să îl înţelegi pe Tao, trebuie să mergi 
pas cu pas şi să reduci totul la simplitatea sa ultimă. În caz contrar, 
rişti să îl ratezi pe Tao, chiar dacă acesta se află chiar în faţa 
ochilor tăi. 

Cea mai simplă modalitate de a-l aborda pe Tao sunt întrebările 
extrem de simple, aproape retorice. Spre exemplu: este bine ca 
cineva să mănânce din când în când? În mod evident, da. Este bine 
însă ca el să mănânce tot timpul? În mod evident, nu. Undeva între 
cele două extreme se află Tao. Este bine ca cineva să postească din 
când în când? În mod evident, da. Este bine însă ca el să nu 
mănânce niciodată? Nu. Pendulul oscilează între cele două extre- 
me: între moartea în urma lăcomiei excesive şi moartea prin 
înfometare. Acestea sunt cele două extreme pe care le atinge el: yin 
şi yang, expansiunea şi contracția, acţiunea şi non-acţiunea. Tot ce 
există are două extreme, precum şi gradaţii între ele. Cine cultivă 
extremele nu poate supravieţui. Cu alte cuvinte, cele mai extreme 
jucruri în viaţă sunt chiar extremele. De pildă, îţi place vremea 
caldă? Probabil că da. Ţi-ar plăcea însă ca temperatura să urce 
până la 3.000 de grade Celsius? Puțin probabil, căci te-ai vaporiza 
instantaneu. Invers, îţi place vremea răcoroasă? Poate că da, dar 
i-ar plăcea să trăieşti la zero absolut? În acest caz, moleculele 
corpului tău ar înceta complet să mai vibreze. 


Să luăm un alt exemplu, mai puţin extrem. Îţi place să fii 
apropiat de o altă persoană? Probabil că da. Ce-ai zice însă dacă ai 
fi atât de apropiat de ea încât nu v-aţi mai despărţi niciodată? Cum 
te-ai simţi dacă ar trebui să mâncaţi împreună, să mergeţi împreună 
oriunde te-ai duce şi să faceţi totul împreună? Dacă ai vorbi la 
telefon, ar trebui să foloseşti speaker-ul, ca să poată participa şi ea 
la conversaţia ta. Practic, aţi fi atât de apropiaţi încât aţi fi una şi 
aceeaşi persoană. Cât timp crezi că ai putea suporta această 
situaţie? 


Aceasta este una din extremele relaţiilor interumane. Cealaltă 
extremă constă în a-ţi dori spaţiul tău personal, să fii independent 
şi să faci întotdeauna numai ce îţi place, să fii separat de cealaltă 
persoană astfel încât să ai ce să îi împărtăşeşti atunci când eşti 
împreună cu ea. Cât de independent poţi fi? Să spunem că mănânci 
separat de ea, călătoreşti separat şi locuieşti separat. Dacă împingi 
această independenţă la extrema sa absolută, între tine şi cealaltă 
persoană nu ar mai exista nicio relaţie. Pe un alt nivei, puteţi fi atât 

de separați încât să nu vă vedeţi cu anii. Ambele extreme sunt la fel 
de neplăcute. Indiferent dacă eşti prea apropiat sau prea îndepărtat 
de ea, cert este că nu vă veţi mai vorbi mult timp. Orice aspect al 
realităţii are extremele sale, yin-ul şi yang-ul său. 


Să luăm acum un exemplu mai subtil. Temperatura de 3.000 de 
grade Celsius nu te atrage, dar nici cea de zero absolut. Nu doreşti 
să mori de foame, dar nici să te îmbolnăveşti pentru că ai mâncat 
prea mult. Să spunem însă că apropierea de altcineva până când 
deveniți de nedespărţit te atrage. Acest lucru se datorează faptului 
că pendulul a înclinat prea mult în direcţia opusă la acest capitol. 
Ai fost prea mult timp singur — ai cinat de prea multe ori singur, ai 
văzut prea multe filme singur şi ai călătorit de prea multe ori 
singur. Cu alte cuvinte, pendulul tău este descentrat. 


Ştiinţa ne învaţă că dacă tragem un pendul până la 30 de grade 
în partea dreaptă şi apoi îi dăm drumul, el va merge până la 30 de 
grade în partea stângă. Nu avem nevoie de Lao-tzu ca să ştim acest 
lucru. Legile interioare nu diferă cu nimic de cele exterioare. 
Aceleaşi principii guvernează întreaga lume. Dacă tragi un pendul 
într-o parte şi îi dai drumul, el va merge în partea opusă pe o 
distanţă egală cu prima. Dacă ai făcut foamea zile la rând, iar 
cineva îţi pune o farfurie cu mânare în faţă, nu vei mânca foarte 
civilizat, ci îţi vei îndesa mâncarea în gură la fel ca un animal. 
Gradul în care te vei comporta ca un animal este identic cu gradul 
înfometării tale, suficient de mare pentru a-ţi scoate la iveală 
instinctele animalice. 


Aşadar, ce este Tao? Tao se află întotdeauna la mijloc. El este 
locul în care energia nu trage în nicio direcţie. Pendulul se află 
într-un echilibru perfect în ceea ce priveşte hrana, relaţiile, sexul, 
banii, acţiunea, non-acţiunea şi orice altceva. Orice aspect are o 
latură yin şi una yang. Calea (Tao) este locul în care aceste forţe se 
echilibrează în tăcere. Atât timp cât nu vei ieşi de pe Cale, ele vor 
continua să coexiste într-o armonie perfectă. Dacă doreşti să 
înţelegi ce este Tao, trebuie să analizezi ce anume există între cele 
două extreme, pornind de la premisa că niciuna nu poate dura. Cât 
timp poate rămâne un pendul într-una din poziţiile sale extreme? 

Doar o fracțiune de secundă. Cât timp poate rămâne el în repaus 
(în punctul de mijloc)? Oricât de mult timp, respectiv atât timp cât 
nu este scos din această poziţie de o forţă. Asta înseamnă Tao. El 
reprezintă întotdeauna centrul, ceea ce nu înseamnă că el rămâne 
static şi fix. Aşa cum vom vedea în continuare, Tao este un prin- 
cipiu dinamic. 

Mai întâi de toate, trebuie să înţelegi însă că de vreme ce tot 
ceea ce există are un aspect yin şi unul yang, tot ceea ce există are 
inclusiv un punct de echilibru individual. Tao este armonia tuturor 
acestor puncte de echilibru întreţesute. Acest echilibru global îşi 
menţine stabilitatea deşi evoluează în timp şi spaţiu, iar puterea lui 
este fenomenală. Dacă doreşti să îţi imaginezi puterea lui Tao, 
gândeşte-te cât de multă energie se pierde pentru a oscila dintr-o 
parte în cealaltă. Să spunem că doreşti să ajungi din punctul A în 
punctul B, dar în loc să mergi în linie dreaptă, o apuci pe o 
traiectorie sinusoidală în jurul acesteia. În acest fel drumul tău va 
dura extrem de mult, iar tu vei risipi foarte multă energie. Cu alte 
cuvinte, nu este eficient să oscilezi de-a lungul căii. Pentru a fi 
eficient, trebuie să îţi centrezi întreaga energie asupra căii. Dacă 
vei proceda astfel, energiile care s-ar fi risipit prin oscilaţia în jurul 
căii vor fi atrase către centru. Această concentrare a energiilor 
permite realizarea mult mai eficientă a sarcinilor. În asta constă 
puterea lui Tao. Dacă vei renunţa să mai oscilezi dintr-o extremă în 
cealaltă, vei constata că dispui de o energie infinit mai mare decât 
ţi-ai fi imaginat vreodată. Ajungi astfel să faci în câteva minute 
ceea ce altcuiva i-ar lua câteva ore. Acţiuni care pe alţii i-ar epuiza, 
ţie nu îţi consumă aproape deloc energia. Aceasta este diferenţa 
între oscilaţia între cele două extreme şi centrarea în scopul de a 
realiza ceva. 


Acest principiu acţionează în toate aspectele vieţii. Atunci când 
te afli în echilibru, tu mănânci atunci când este vremea să mănânci, 
astfel încât să îţi menţii o sănătate perfectă. Orice alt tipar 
alimentar reprezintă o risipă de energie datorată fie unui consum 
excesiv, fie unuia deficitar, fie consumării unor alimente 
inadecvate. Este infinit mai eficient să îi oferi corpului substanţele 

nutritive de care are nevoie într-o manieră echilibrată decât să îl 
supraîncarci sau să îl subnutreşti. 


Ori de câte ori oscilezi către extreme, în orice domeniu al vieţii, 
tu consumi practic o energie uriaşă. Cu cât extrema este mai 
îndepărtată de centru, cu atât mai consumatoare de timp devine ea. 
Spre exemplu, o relaţie în care ai insista să rămâi tot timpul împre- 
ună cu celălalt ţi-ar consuma întregul timp. Singura posibilitate de 
a lucra ar fi să aveţi amândoi acelaşi serviciu. La extrema opusă, 
dacă nu ai avea niciun fel de relaţie şi dacă te-ai simţi singur şi 
trist, nu ai putea realiza mare lucru. Aşadar, tu ai nevoie de întreaga 
ta energie pentru a te situa într-o extremă sau alta. Ineficienţa 
acţiunilor tale este determinată de gradul tău de descentrare. Tu îţi 
vei folosi energia direct proporţional cu acesta pentru a ajusta 
mişcările pendulului tău interior. Extremele sunt profesori ideali. 
Atunci când le examinezi, este uşor să îţi dai seama cât de 
neplăcute sunt efectele tiparelor comportamentale dezechilibrate. 


Să luăm exemplul unei persoane care fumează ţigară de la 
țigară. Ea are în permanenţă o ţigară în gură, iar înainte de a o 
stinge, îşi aprinde cu ea o alta. Acest om investeşte o mare parte 
din energia sa fumând. EI îşi cumpără ţigări, le aprinde şi le 
fumează. În plus, este preocupat să găsească locuri în care poate 
fuma, căci acest lucru nu este permis peste tot. Dat fiind că nu-i 
place să iasă afară pentru a fuma, el se alătură comitetelor care 
militează pentru permiterea fumatului în locurile publice. Observă 
aşadar cât de multă energie investeşte el în fumat. Să spunem acum 
că acest om se decide să renunţe la fumat. Dacă îl vei întreba un an 
mai târziu ce a făcut în ultimul an, el îţi va răspunde că s-a lăsat de 
fumat. În asta a constat viaţa lui un întreg an de zile! La început a 
încercat să mestece gumă pentru a uita de fumat, dar acest lucru nu 
l-a ajutat prea mult. Apoi a încercat plasturele cu nicotină, dar nici 
acesta nu l-a ajuta cine ştie ce. De aceea, s-a decis să recurgă la 
hipnoterapie. Dat fiind că pendulul a fost dus până la extrem în 
cazul fumatului de acest om, el a trebuit să ajungă mai întâi în 
extrema opusă pentru a se putea lăsa de fumat. Ambele extreme au 
reprezentat o pierdere colosală de timp şi de energie, care ar fi 
putut fi investite în alte domenii mai productive ale vieţii sale. 

Atunci când îţi cheltuieşti energia încercând să menţii anumite 
extreme, tu nu mai poţi progresa, fiind prins în rutină. Cu cât o 
extremă este mai pronunţată, cu atât mai mic este progresul tău 
înainte. Tu îţi sapi practic propria tranşee, iar apoi rămâi blocat în 
ea. În acest fel, nu-ţi mai rămâne niciun pic de energie pentru a te 
deplasa prin Tao, căci toate puterile tale sunt imobilizate în 
extremele în care te complaci. 


Calea se află întotdeauna la mijloc, căci acesta este locul în care 
energiile sunt echilibrate. Cum poţi opri însă pendulul să oscileze 
către limitele sale exterioare? În mod uimitor, nu trebuie să faci 
absolut nimic în această direcţie. Tot ce trebuie să faci este să îl laşi 
în pace. Pendulul nu oscilează către una sau alta dintre extreme 
decât atunci când este alimentat cu energie. De aceea, lasă extre- 
mele în pace. Nu mai participa la ele, iar pendulul va reveni în mod 
natural în centrul său. Pe măsură ce se va apropia de centru, tu vei 
avea la dispoziţie din ce în ce mai multă energie, pentru simplul 
motiv că energia pe care o risipeai înainte îţi va sta acum la 
dispoziţie. 

Dacă optezi pentru centru şi nu mai participi la extreme, îl vei 
cunoaşte pe Tao. Acesta nu poate fi prins cu mâna; nu poate fi nici 
măcar atins. El nu este altceva decât maniera energiei de a 
reacţiona atunci când este lăsată în pace şi nu este pusă să oscileze 
între extreme. Ea îşi găseşte propria cale către centrul tuturor 
evenimentelor ce se petrec în viaţa ta şi rămâne liniştită acolo. Tao 
este gol. La fel ca ochiul uraganului, secretul puterii sale constă în 
vidul său. Toate lucrurile se învârtesc în jurul lui, dar el rămâne 
nemişcat. Întregul vârtej al vieţii îşi extrage energia din centru, la 
fel cum centrul îşi extrage energia din vârtejul vieţii. Aceste legi se 
aplică pretutindeni: în natură, în condiţiile atmosferice şi în orice 
aspect al vieţii tale. 


Dacă te vei centra prin neparticiparea la vârtejurile exterioare, 
energiile tale îşi vor găsi în mod natural echilibrul. Conştiinţa ta va 
deveni infinit mai lucidă, căci va beneficia de acest surplus colosal 
de energie. Experienţa integrării în momentul prezent va deveni 
starea ta naturală. Tu nu te vei mai fixa asupra anumitor lucruri şi 

nu te vei mai gândi la extreme. Cu cât vei deveni mai lucid, cu atât 
mai mult ţi se va părea că evenimentele vieţii se derulează cu 
încetinitorul. Ele nu ţi se vor mai părea confuze sau copleşitoare, 
indiferent în ce vor consta. 


Marea majoritate a oamenilor nu trăiesc în acest fel. Spre 
exemplu, în cazul în care îşi conduc maşina, iar altcineva le taie 
calea sau îi depăşeşte, ei devin iritaţi şi plini de resentimente în ora 
următoare, sau poate întreaga zi. Pentru cel care este integrat în 
Tao, evenimentele durează exact atât cât se derulează. Dacă acest 
om conduce, iar altcineva îl depăşeşte, el simte cum energia sa 
tinde să devieze de la centrul ei, dar se detaşează şi revine imediat 
în centru. El nu dă niciodată curs extremelor, aşa că energia sa 
revine imediat la cursul ei obişnuit. Atunci când se întâmplă 
următorul eveniment, e] este prezent, nu este pierdut în gândurile 
sale referitoare la primul incident. E este întotdeauna prezent, fapt 
care îl face să fie infinit mai eficient decât oamenii care reacţio- 
nează la dezechilibrele lor din trecut. Aproape orice om are un prag 
dincolo de care uită de sine. Cine mai supraveghează însă energiile 
fiinţei atunci când conştiinţa nu este prezentă? Reţine: cine rămâne 
prezent şi nu îşi uită niciodată obiectivele câştigă întotdeauna în 
final. 


Atunci când avansezi pe Cale (Tao), tu eşti întotdeauna prezent, 
iar viaţa ta devine de o simplitate absolută. Pe acest nivel, este 
întotdeauna uşor să înţelegi ce se întâmplă, căci viaţa se derulează 
chiar în faţa ta. Invers, dacă te implici în extreme, în interiorul tău 
se manifestă tot felul de reacţii care fac ca viaţa să ţi se pară 
confuză. În realitate, confuzia există în tine; ea nu are nimic de-a 
face cu viaţa propriu-zisă. 

Atunci când ieşi din starea de confuzie, totul devine simplu. 
Dacă nu mai ai nicio preferinţă, iar singura dorinţă care ţi-a mai 
rămas este să rămâi centrat, viaţa se derulează prin faţa ta, în timp 
ce tu rămâi în permanenţă în centru. Există un fir roşu invizibil 
care trece prin întreaga realitate. Tot ceea ce există trece în tăcere 
prin acest centru perfect echilibrat. Acesta este Tao. El există cu 
adevărat şi poate deveni manifest în relaţiile tale, în dieta ta şi în 


199 


Sufletul neînlănţuit 


activităţile tale de afaceri. Practic, el există pretutindeni şi în toate 
Tao este ochiul furtunii, locul în care tumultul se linişteşte şi 
devine tăcut. 


Pentru a înţelege mai clar ce înseamnă să te ancorezi în acest 
centru, îţi propun să luăm exemplul unei bărci cu pânze. Una din 
extremele navigării cu o astfel] de barcă este situaţia în care nu bate 
deloc vântul, caz în care nu ne îndreptăm nicăieri. Cealaltă extremă 
este cea a unei furtuni în care vântul bate cu putere maximă, dar în 
care pânzele nu sunt ridicate. Nici în acest caz nu ne îndreptăm 
nicăieri. Navigaţia este un exemplu ideal pentru a ilustra ceea ce 
dorim să spunem, întrucât presupune interacţiunea foarte multor 
forţe: vântul, pânzele, cârma şi tensiunea frânghiilor cu care sunt 
prinse pânzele. Complexitatea jocului acestor forțe este colosală. 
Ce se întâmplă dacă vântul bate, dar pânzele sunt lăsate să fluture 
liber? Barca nu va avansa în direcţia dorită de noi, ci va pluti 
haotic. Dacă ele sunt strânse prea tare, există riscul ca barca să se 
răstoarne. Pentru a naviga corect, pânzele trebuie să aibă un grad 
foarte precis de întindere, astfel încât să creeze un echilibru perfect 
între vântul care bate şi pânzele bărcii, care nu trebuie să fie nici 
prea strânse, nici prea libere. Imaginează-ţi senzaţia pe care o simte 
O persoană care navighează cu o astfel de barcă atunci când aceasta 
trage corect de frânghii. Ea simte un echilibru perfect. Atunci când 
direcţia vântului se schimbă, îşi modifică şi ea strânsoarea. În acest 
fel, se simte una cu vântul, cu barca sa şi cu apa. Într-adevăr, toate 
forțele se află în armonie. Dacă una din forţe se modifică, celelalte 


se adaptează imediat la schimbare. Asta înseamnă să avansezi pe 
Cale. 


In Tao al navigaţiei, punctul de echilibru nu este static. De fapt, 
avem de-a face cu un echilibru dinamic. Cel care navighează trece 
de la un punct de echilibru la altul, de la un centru la altul. El nu 
mai are preferinţe şi nu se mai gândeşte la concepte, ci se lasă 
călăuzit direct de forţele în centrul cărora se află. Atunci când te 
afli pe Cale, nimic nu mai este personal. Tu eşti un simplu 
instrument în mâinile forțelor care acţionează şi participi la 
menţinerea echilibrului şi a armoniei. În acest scop, trebuie să 

atingi acel punct în care nu te mai interesează altceva decât 
păstrarea echilibrului, nu propriile tale preferinţe referitoare la felul 
în care ai dori să arate lucrurile. Acest lucru este valabil pentru 
întreaga viaţă. Cu cât vei învăţa să te descurci mai uşor cu 
păstrarea echilibrului, cu atât mai uşor îţi va fi să navighezi prin 
viaţă. Atunci când te integrezi în Tao, efortul personal dispare, 
indiferent ce faci. Viaţa continuă să se deruleze, tu continui să fii 
prezent în ea, dar nu o mai orientezi în nicio direcţie. Nu mai simţi 
nicio povară şi niciun stres. Forţele se descurcă de minune singure, 
în timp ce tu nu faci altceva decât să rămâi în centrul lor. Asta 
înseamnă Tao. Acesta este cel mai minunat loc în care te poţi afla. 
Nu îl poţi atinge, dar poţi deveni una cu el. 


Mai devreme sau mai târziu, vei înţelege că atât timp cât te afli 
pe Cale (în Tao), nu trebuie să te trezeşti, să vezi ce ai de făcut, iar 
apoi să treci la fapte. În Tao eşti orb, şi trebuie să înveţi cum să fii 
astfel. Tu nu ai de unde să ştii încotro se îndreaptă Tao; tot ce poţi 
face este să îl însoţeşti. Orbii se plimbă cu ajutorul unui baston. 
Metaforic vorbind, atunci când te afli în Tao, acest baston devine 
instrumentul care te ajută să sesizezi extremele, respectiv laturile 
yin şi yang. Cine se foloseşte de un astfel de baston avansează 
lovind cu el în dreapta şi în stânga. În acest fel, el nu încearcă să 
descopere unde trebuie să calce, ci unde nu trebuie să calce. Cu 
alte cuvinte, el caută extremele. Dacă nu îţi găseşti calea, tot ce 
poţi face este să cauţi marginile ei. Dacă le găseşti, trebuie să te 
fereşti de ele, şi astfel vei rămâne pe Cale. Aceasta este maniera de 
a rămâne în Tao. 

Toate marile învățături vorbesc despre calea centrului (de 
mijloc) sau a echilibrului. Caută întotdeauna să descoperi dacă te 
afli pe ea sau dacă te-ai rătăcit în extreme. Extremele dau 
întotdeauna naştere propriilor lor opuşi. De aceea, cel înţelept ştie 
să le recunoască şi să le evite. Descoperă-ţi echilibrul în centru şi 
vei trăi astfel în armonie. 

Ochii plini de iubire ai lui 
Dumnezeu 


(e putem şti noi despre Dumnezeu? Există foarte multe 
învățături, concepte şi opinii legate de Acesta, dar toate sunt 
atinse de oameni. În ultimă instanţă, este uimitor cât de conforme 
sunt ideile noastre legate de Dumnezeu cu diferitele culturi din 
care le-am preluat. 

Din fericire, în adâncurile fiinţei noastre există o conexiune 
profundă cu Divinitatea. Există în noi un aspect care transcende 
sinele personal (egoul). Dacă doreşti, tu poţi opta pentru a te 
identifica în mod conştient cu acest aspect, şi nu cu psihicul sau cu 
corpul tău. Dacă vei face acest lucru, în tine va începe să se 
petreacă un proces de transformare naturală. Dacă vei observa cu 
atenţie acest proces, vei descoperi treptat ce înseamnă să te apropii 
de Dumnezeu. Cu alte cuvinte, vei înţelege ce înseamnă să 
evoluezi în direcţia Spiritului. Schimbările care se petrec în tine 
reflectă forţa cu care te identifici. Aşa cum ploaia udă şi focul 
încălzeşte, tu poţi cunoaşte natura lui Dumnezeu uitându-te în 
oglinda sinelui tău transformat. Aceasta nu este o filozofie, ci o 
experienţă directă. 


Creşterea spirituală poate fi experimentată la fel ca orice 
altceva. Dacă ai trecut o dată prin experienţa mâniei, a negativităţii 
şi a resentimentelor, ştii ce înseamnă această experienţă şi o 
recunoşti imediat atunci când ea tinde să se repete. Îţi dai seama ce 

simte inima ta, ce gândeşte mintea ta şi ce acţiuni eşti tentat să 
întreprinzi. Cu alte cuvinte, tu cunoşti acest spaţiu. Din nou, nu 
avem de-a face cu o filozofie, ci cu o experienţă directă. 


Dacă îţi vei transcende acest aspect, în timp vei uita de tensiuni 
şi de anxietate. Norul vibraţiilor inferioare se va distanţa din ce în 
ce mai mult de noul sediu al conştiinţei tale. El va continua să 
existe, dar atât timp cât nu te mai identifici şi nu te mai cramponezi 
de el, nu te va mai putea afecta. Pe măsură ce te eliberezi de 
vibraţiile inferioare, nu le mai consideri una cu tine şi nu le mai 
acorzi nicio importanţă. În acest fel, spiritul tău se înalță. 


Cum poţi şti că spiritul tău se înalţă? La fel cum ştii că respiri, 
că ai gânduri sau că focul arde: prin experienţă directă. 


Ce înseamnă să te înalţi? Este o experienţă a scufundării în 
interior. Sinele tău pământesc are o influenţă din ce în ce mai mică 
asupra ta, iar tu începi să te simţi din ce în ce mai spaţios în 
interiorul tău. Distanţa dintre tine şi gândurile şi emoţiile tale 
creşte. Tu te scufunzi în interiorul conştiinţei, dar percepi această 
mişcare ca pe o ascensiune. 


Ce simţi atunci când te înalţi? Simţi din ce în ce mai puţină 
teamă, mânie şi din ce în ce mai puţine complexe. Nu mai simţi 
resentimente faţă de ceilalţi oameni. Nu te mai închizi şi nu mai 
devii contractat atunci când intri în contact cu ei. Vei continua să 
experimentezi lucruri care nu îţi sunt pe plac, dar acestea nu te vor 
mai afecta la fel de mult. Ele nu vor putea ajunge până la sediul 
conştiinţei tale, căci acesta se află în spatele aspectului egotic care 
reacţionează în faţa lor. Toate acestea sunt experienţe reale, nu 
simple poveşti pe care le auzi. Ele se petrec în mod natural atunci 
când te detaşezi de vibraţiile inferioare ale ființei tale. Tu te 
scufunzi în interiorul conştiinţei şi te înalţi astfel mai presus de 
aceste vibrații (pe nivelul unor vibrații superioare). 


Incotro te îndrepţi acum? Chiar dacă nu ai nicio bază teoretică 
pentru a înţelege ce se întâmplă cu tine, tu trăieşti în mod 
incontestabil experienţa că te îndrepţi într-o anumită direcţie. Îţi 
dai seama că te apropii din ce în ce mai mult de fiinţa ta spirituală. 

Te asociezi din ce în ce mai puţin cu aspectul fizic şi cu cel 
psihologic al fiinţei tale, şi te identifici din ce în ce mai mult cu 
fluxul energiei pure. 


Ce simţi atunci când te identifici din ce în ce mai mult cu 
spiritul, şi nu cu forma? Până acum, operai în lumea exterioară 
simțind o stare constantă de anxietate şi de tensiune; acum începi 
să operezi simțind o stare de iubire, pe care o percepi fără niciun 
motiv. Iubirea, deschiderea, frumuseţea şi aprecierea devin însuşi 
fundalul existenţei tale. Nu trebuie să te forţezi pentru a simţi 
aceste lucruri, căci asta simte Spiritul. Dacă cineva te întreabă cum 
se simte corpul tău, i-ai putea răspunde că acesta se simte necon- 
fortabil dintr-un motiv sau altul. Dacă te întreabă cum se simte 
psihicul tău, cel mai probabil i-ai răspunde că acesta se teme şi se 
plânge tot timpul, dacă eşti complet sincer cu tine însuţi. Dacă te 
întreabă însă cum se simte Spiritul tău, i-ai răspunde că acesta se 
simte excelent, pentru că aceasta este starea lui naturală. Spiritul se 
simte întotdeauna bine, deschis şi luminos. 


De îndată ce devii conştient de acest lucru, începi să te centrezi 
în mod natural din ce în ce mai mult în aspectul spiritual al fiinţei 
tale. Nu faci acest lucru aspirând către Spirit, ci detaşându-te de 
aspectele care nu sunt una cu e]. Practic, nu există nicio altă cale. 
Sinele personal (egoul) nu poate contacta Spiritul. Acesta din urmă 
se revelează numai atunci când egoul este transcens. Pe măsură ce 
te eliberezi de aspectele tale personale, tu te scufunzi din ce în ce 
mai mult în interior. Pe măsură ce te interiorizezi mai tare, te înalţi 
din ce în ce mai mult în planul conştiinţei și al vibraţiei energetice. 
Această vibraţie înseamnă iubire şi uşurinţă, iar tu simţi că începi 
să pluteşti. Acest fenomen se petrece într-o progresie continuă. 


Pe măsură ce te detaşezi de aspectele fizice, emoţionale şi 
mentale ale fiinţei tale, Spiritul devine starea ta naturală. Nu poţi 
spune că înţelegi ceea ce i se întâmplă, ci doar că realizezi acest 
lucru pas cu pas, prin experienţă directă, pe măsură ce ţi se 
întâmplă toate aceste lucruri. Cu cât te interiorizezi mai tare, cu 
atât mai sublimă devine experienţa ta. În acest fel, tu începi să 
experimentezi în mod natural vibraţiile care au fost descrise de 

marii sfinţi şi înţelepţi ai tuturor tradiţiilor din lume. Realizezi 
astfel că şi tu poţi trăi experienţe spirituale profunde şi că poţi fi 
» +. în Duh de Ziua Domnului” (Apocalipsa 1:10). 


În ultimă instanţă, cum ai putea cunoaşte ceva despre Dum- 
nezeu? Cum ai putea cunoaşte ceva care te transcende în totalitate? 
Şi totuşi, acest lucru este posibil, căci toţi cei care au trecut 
„dincolo” şi care s-au întors au declarat că Spiritul pe care îl 
experimentezi este poarta către Dumnezeu. Prin detaşarea de 
aspectele inferioare ale fiinţei lor, ei au experimentat exact ceea ce 
experimentezi tu acum. La fel ca şi tine, au simţit o iubire imensă, 
şi-au conştientizat Spiritul şi au văzut lumina trezindu-se în 
interiorul lor. În acest fel, ei au înţeles că simţurile nu le pot oferi 
nicio experienţă mai înaltă decât cea pe care o trăiesc în interiorul 
lor, aşa că s-au îndepărtat din ce în ce mai mult de lumea 
exterioară, s-au interiorizat şi s-au înălţat din ce în ce mai tare în 
lumea conştiinţei pure. Şi astfel, într-o bună zi, ei au constatat că 
nu mai sunt prezenţi, că nu mai au un simţ al individualităţii, că nu 
mai sunt deloc separați de iubire şi de lumină. Unicul lucru de care 
mai erau conştienţi era dilatarea lor nemărginită şi fuziunea Sinelui 
lor cu lumina şi cu iubirea universală, la fel ca o picătură de apă 
care se simte una cu oceanul din care face parte. 


Atunci când picătura conştiinţei care este conştientă de sine şi 
se consideră o picătură individuală se retrage suficient de mult în 
interiorul ei, ea devine conştientă de oceanul din care face parte 
integrantă. Atman (Sufletul) se resoarbe în Paramatman (Sufletul 
Suprem). Conştiinţa individuală se resoarbe în Unitatea Univer- 
sală. Asta-i tot. 


Atunci când se întâmplă acest lucru, oamenii ajung să facă 
afirmaţii interesante, precum: „Eu şi Tatăl suntem una” (loan 
10:30) sau ,, ... cuvintele pe care vi le spun nu vin de la mine, ci de 
la Tatăl care sălăşluieşte în mine; El este cel care operează prin 
mine” (loan 14:10). 


Toţi marii maeştri iluminaţi au vorbit în acest fel. Toţi au 
afirmat că au devenit una cu Dumnezeu şi că în interiorul Unităţii 
Universale a lui Dumnezeu nu mai există nicio diferenţiere. 

Picătura de conştiinţă, care este un Spirit individual, este precum o 
rază de lumină care emană din soare. În realitate, nu există nicio 
diferenţă între ea şi soare. Atunci când conştiinţa nu se mai 
identifică cu raza, ea devine conştientă că este una cu soarele, Pe 
pământ au existat oameni care au experimentat această stare. 


În Evanghelia mistică a lui loan, Christos spune: „Fie ca toţi să 
devină una; aşa cum Tu, Tată, eşti în mine, iar eu sunt în Tine, fie 
ca ei să devină una cu noi... Eu în ei şi Tu în mine; fie ca toţi să 
devină perfecţi în aceeaşi unitate...” (loan 17:21-23). Vedele 
hinduse au propovăduit această învăţătură. Cabala evreiască face 
acelaşi lucru. Poeţii mistici sufiţi au descris această învăţătură în 
textele lor, şi la fel au procedat toate marile tradiţii religioase din 
lume. Această stare de conştiinţă există. Omul poate fuziona cu 
Absolutul Universal. El poate deveni una cu Dumnezeu. 


Numai aşa poate fi cunoscut Dumnezeu: devenind una cu El. În 
ultimă instanţă, singura modalitate de a-l cunoaşte pe Dumnezeu 
constă în fuziunea fiinţei individuale cu Existenţa Pură, urmărind 
apoi ce se întâmplă cu tine. Starea de conştiinţă rezultată este 
Conştiinţa Universală sau pură, iar calităţile celor care ating 
această stare sunt descrise la fel de toate religiile. 


Ce se întâmplă cu cei care avansează pe această cale către 
Dumnezeu? Prin ce transformări trec ei de-a lungul căii? Pentru a 
înţelege acest lucru, imaginează-ţi ce s-ar întâmpla dacă ai începe 
să simţi dintr-odată o iubire nemărginită faţă de toate fiinţele, faţă 
de fiecare plantă, de fiecare animal şi faţă de întreaga frumuseţe 
sublimă a naturii. Imaginează-ţi ce ai simţi dacă ţi s-ar părea că 
fiecare copil este al tău şi că fiecare om îţi apare ca o floare 
minunată, cu propria sa culoare, expresie, formă şi propriul său 
sunet. Pe măsură ce te interiorizezi din ce în ce mai mult, începi să 
observi un lucru fenomenal: că nu mai judeci pe nimeni. Judecata 
critică dispare pur şi simplu din mintea ta, fiind înlocuită de 
apreciere şi de respect, de iubire şi de preţuire. Orice diferenţiere 
reprezintă o formă de judecată. Invers, aprecierea şi prețuirea plină 
de iubire şi de respect reprezintă o fuziune cu întreaga viaţă şi o 
integrare în fluxul ei. 

Atunci când te plimbi într-o grădină botanică frumoasă, te simţi 
deschis şi uşor. Percepi frumuseţea şi simţi o stare de iubire. În 
niciun caz nu critici formele pe care le vezi şi poziţia fiecărei 
frunze. Frunzele sunt de toate formele şi mărimile, şi sunt aşezate 
în toate poziţiile. Tocmai acest lucru face ca imaginea din faţa ta să 
pară atât de frumoasă şi de variată. Ei bine, ce ar fi dacă ai simţi 
acelaşi lucru şi în legătură cu oamenii? Aceştia nu trebuie să se 
îmbrace la fel, să creadă în aceleaşi lucruri şi să se comporte 
identic. Ei sunt ca nişte flori, şi indiferent cum arată şi ce fac, în 
această stare de conştiinţă universală ei ţi se par la fel de frumoşi. 


Dacă ţi s-ar întâmpla acest lucru, ai vedea un crâmpei din 
Divinitate. Aceasta este cea mai bună cale de a-l cunoaşte pe 
Dumnezeu. Priveşte ce ţi se întâmplă pe măsură ce te apropii din 
ce în ce mai mult de El. De fapt, aceasta este singura modalitate de 
a cunoaşte ceva în legătură cu Dumnezeu. Dacă citeşti ceva despre 
Dumnezeu într-o carte, vei găsi cinci cărţi diferite care afirmă 
exact opusul. Mai mult, vei găsi cinci interpretări diferite ale ace- 
leiaşi cărţi. Cineva scrie o carte şi altcineva îşi ia doctoratul 
demonstrând că primul a greşit. Dacă îl cauţi pe Dumnezeu doar pe 
nivelul intelectual, vei găsi întotdeauna pe cineva care să îţi pună la 
îndoială argumentele. Aşa funcţionează jocul minţii. 


Tu nu îl poţi cunoaşte pe Dumnezeu în acest fel, ci numai prin 
experienţă directă. De pildă, acest lucru se întâmplă atunci când 
meditezi, dar şi atunci când te detaşezi de eul tău inferior. Tu te 
scufunzi atunci în Spirit, fapt care declanşează o suită de transfor- 
mări uimitoare. Tot ce trebuie să faci este să le observi. Vei 
remarca astfel că ai tendinţa de a manifesta calităţile divine. Cu cât 
te scufunzi mai mult în interiorul conştiinţei tale, cu atât mai 
proeminente devin aceste calităţi în fiinţa ta. Cu fiecare nou pas 
făcut de-a lungul căii, vei înţelege din ce în ce mai clar ce 
înseamnă să fii ancorat în această Stare Divină. 

Există oameni care cunosc existenţa Forţei Divine. Ei au trăit 
destule experienţe lăuntrice pentru a şti că această Conştiinţă 
Divină este o realitate. Au experimentat crâmpeie dintr-o forţă 
omniscientă, omniprezentă şi omnipotentă, care este conştientă 


208 


Ochii plini de iubire ai lui Dumnezeu 


simultan de întreaga realitate şi de toate timpurile. Aceasta este 
Conştiinţa Universală. 


Cum arată creaţia din perspectiva acestei Stări Divine? Ce 
percep cei care trec „dincolo” şi care privesc realitatea prin ochii 
lui Dumnezeu? Ei văd că nu există nicio judecată. În mintea lor, 
judecata a dispărut cu mult timp în urmă. În locul ei nu a rămas 
decât frumuseţea. Ei îşi spun: „Acum pot vedea simultan toate 
florile. Pot experimenta ce fac toţi copiii mei şi cum evoluează 
diversitatea mea. Acum simt mai multă iubire, mai multă 
compasiune, mai multă înţelegere şi mai multă admiraţie pentru 
diferitele expresii şi acţiuni ale creaţiei mele.” Asta simt sfinţii, 
căci ei percep creaţia din perspectiva lui Dumnezeu. 


Dumnezeu nu are nimic de-a face cu judecata. El este iubire 
pură, iar iubirea pură nu judecă şi nu critică niciodată. Ea nu 
percepe altceva decât frumuseţea celor pe care îi iubeşte. Din 
perspectiva ei nu există nicio impuritate, nici măcar posibilitatea 
existenţei unei impurități. Totul pare sublim din această perspec- 
tivă. De aceea, asta vede orice om care priveşte prin ochii iubirii. 
Aşadar, dacă Dumnezeu este iubire, ce înseamnă să priveşti prin 
ochii Lui, prin ochii unei iubiri infinite şi ai unei compasiuni 
necondiționate? 


Dacă ai iubit vreodată cu adevărat pe cineva, atunci ştii ce este 
iubirea. Ea înseamnă să îl iubeşti pe celălalt mai mult decât pe tine 
însuţi, să îl vezi dincolo de umanitatea lui, să îi îmbrăţişezi întreaga 
fiinţă, inclusiv greşelile din trecut şi slăbiciunile curente. Iubirea 
maternă se apropie cel mai mult de acest ideal al iubirii necon- 
diţionate. O mamă îşi consacră fiecare moment din viaţă copilului 
ei, chiar dacă acesta este handicapat din punct de vedere fizic sau 
mental. Ea îl percepe ca fiind frumos. Nu numai că nu se foca- 
lizează asupra defectelor sale, dar nici măcar nu le percepe ca fiind 
defecte, 


Poate că la fel îşi priveşte Dumnezeu întreaga creaţie. În acest 
caz, dacă ţi s-a spus altceva, te simţi pierdut. În loc să te simţi 
perfect protejat, iubit, prețuit şi respectat de Forţa Divină, tu 
consideri că Dumnezeu te judecă, pentru că aşa ţi s-a spus. De 

aceea, te umpli de vinovăţie şi de teamă. Din păcate, aceste două 
emoţii negative nu permit deschiderea inimii şi comuniunea cu 
Divinitatea. Dimpotrivă, ele nu fac decât să închidă inima. Reali- 
tatea este că Dumnezeu chiar este iubire, iar dacă te deschizi 
suficient de mult tu poţi simţi acest lucru prin experienţă directă. 
Dacă poţi privi pe cineva, chiar şi numai pentru o singură clipă, 
prin ochii iubirii autentice, îţi dai seama că aceşti ochi nu îţi 
aparţin. Ochii tăi nu ar putea suporta niciodată o iubire atât de 
nemărginită, atât de necondiționată. Ei nu ar putea percepe nicio- 
dată exclusiv frumuseţea absolută şi perfecțiunea fiinţei iubite. În 
realitate, aceştia sunt ochii lui Dumnezeu care priveşte prin tine. 


Atunci când mâna lui Dumnezeu se întinde pentru a oferi ceva 
prin intermediul tău, tu nu îţi mai doreşti să păstrezi nimic pentru 
tine. Ai fi dispus să îţi dăruieşti chiar şi ultima suflare, fără măcar 
să te gândeşti la acest lucru. Nici prin minte nu ţi-ar trece să 
păstrezi ceva pentru tine. Ai fi dispus să îi dăruieşti absolut totul 
fiinţei iubite. Atunci când simţi o iubire atât de profundă, tu 
realizezi că aceasta provine de la o forţă mai presus decât tine. 
Această iubire este transcendentă, divină, necondiționată şi altru- 
istă. Toţi marii maeştri au vorbit despre această iubire. Toţi cei care 
au trecut „dincolo” au declarat că aceasta este starea pe care o 
atingi atunci când te scufunzi în Spirit. Aşa îşi priveşte Spiritul 
întreaga creaţie. Toate învăţăturile religioase ar trebui să propovă- 
duiască acest adevăr. Indiferent ce faci şi ce ai făcut vreodată, 
Dumnezeu nu va înceta niciodată să te iubească necondiţionat. 


[isus le-a spus discipolilor săi parabola fiului rătăcitor. Acest fiu 
a plecat de acasă şi şi-a risipit toate bogăţiile, dar când s-a întors să 
ceară ajutor, tatăl lui l-a tratat mai bine decât pe celălalt fiu al său, 
care nu l-a părăsit niciodată şi care a muncit alături de el. Christos 
le-a explicat ucenicilor că fiul rămas acasă a fost privilegiat, căci 
s-a bucurat de tot confortul, în timp ce fiul rătăcitor a fost pierdut, 
iar acum tatăl său, căruia i-a fost foarte dor de el, l-a regăsit. După 
cum poţi constata, tatăl nu şi-a judecat fiul, ci l-a tratat cu o iubire 
nemărginită. (Luca 15:11-32) 

În altă parte, lisus spune: „Cel care este fără de păcat să arunce 
primul cu piatra...” (loan 8:7). Ce vrea să spună el aici? Ce ne 

spune acest mesaj despre felul în care privea el lumea? lisus a 
vorbit despre iubirea pură, plină de compasiune. Chiar în timp ce 
se afla răstignit pe cruce, între hoţi şi tâlhari, atunci când hoţul de 
lângă el l-a rugat să îşi aducă aminte de el, i-a răspuns că până la 
sfârşitul zilei acesta va ajunge în rai, alături de el (Luca 23:39-43). 
Numai o mamă poate iubi aşa. Numai ea poate vorbi astfel despre 
copilul ei. Iubirea şi compasiunea ei sunt atât de profunde încât din 
punctul ei de vedere copilul său nu poate greşi. Dacă o mamă poate 
avea un nivel atât de profund de iubire, cum ar putea iubi 
Dumnezeu, cel care a creat iubirea? 


Doreşti să afli cum priveşte Dumnezeu această lume, ce simte 
El în privința oamenilor? Atunci priveşte soarele. Străluceşte 
acesta mai puternic asupra sfinţilor prin comparaţie cu cei 
păcătoşi? Este aerul mai bogat în oxigen în prezenţa sfinţilor? Udă 
ploaia mai mult o grădină decât alta? 


Dacă doreşti, poţi trăi în întuneric o sută de ani, evitând 
complet lumina soarelui. Când te vei decide însă să îţi deschizi 
ochii şi să priveşti către soare, îl vei regăsi la locul lui, la fel ca cei 
care l-au privit dintotdeauna. Soarele va străluci pentru tine la fel 
cum a strălucit pentru cei care l-au acceptat şi l-au privit în ultima 
sută de ani. Întreaga natură funcţionează după acest principiu. 
Copacii îşi oferă fructele tuturor, nu doar celor buni. Forţele naturii 
nu fac diferenţa între oameni. Singura care critică şi judecă este 
mintea umană, Natura nu face decât să ofere, tuturor celor care 
sunt dispuşi să îi primească darurile. Dacă optezi pentru a nu-i 
primi aceste daruri, ea nu te pedepseşte. Tu eşti cel care te 
pedepseşti singur, prin însăşi decizia ta. Dacă îi spui luminii: „Nu 
te voi mai privi. De acum înainte voi trăi în întuneric”, lumina va 
continua să strălucească. Dacă îi spui lui Dumnezeu: „Nu cred în 
Tine şi nu vreau să am de-a face cu Tine”, creaţia Lui va continua 
să te susţină. 


Relaţia ta cu Dumnezeu este similară relaţiei tale cu soarele. 
Dacă te ascunzi ani la rând de soare, iar apoi te decizi să ieşi din 
intunericul tău, soarele va străluci asupra ta ca şi cum nu te-ai fi 
ascuns niciodată. Nu trebuie să îi ceri iertare pentru ca el să facă 
acest lucru. Este suficient să îţi ridici capul şi să îl priveşti. La fel 

se petrec lucrurile atunci când te decizi să te întorci cu faţa către 
Dumnezeu — o faci pur şi simplu. Nimic din ceea ce faci tu nu îl 
poate ofensa pe Dumnezeu, căci însăşi natura Acestuia este iubirea, 
lumina, compasiunea, protecţia şi dăruirea. De aceea, tu nu poţi 
face nimic pentru a-l împiedica să te iubească, la fel cum nu poţi 
face nimic pentru a împiedica soarele să strălucească asupra ta. Tot 
ce poţi face este să iei decizia de a nu-l privi în faţă. În clipa în care 
îl priveşti, vei constata că se află acolo. 


Dacă te vei interioriza şi dacă te vei resorbi în Spirit, vei 
constata că ochii acestuia privesc întreaga lume; că inima lui 
străluceşte asupra tuturor. Chiar şi cea mai oribilă creatură pare 
sublimă în lumina acestor ochi. Foarte puţini oameni înţeleg acest 
lucru. Oamenii cred că Dumnezeu plânge atunci când priveşte 
Pământul. Sfinţii afirmă însă că El intră în extaz atunci când face 
acest lucru, indiferent ce se întâmplă pe Pământ. Adevărul este că 
extazul este singura stare pe care o poate cunoaşte Dumnezeu, căci 
însăşi natura Lui este beatitudinea infinită şi necondiționată, 
conştientă şi eternă. De aceea, indiferent ce ai făcut, cu siguranţă 
nu vei putea schimba această stare de lucruri. 


Partea cea mai frumoasă este că şi tu poţi experimenta acest 
extaz. Atunci când vei începe să simţi această bucurie infinită, vei 
începe să cunoşti natura lui Dumnezeu. Nimeni şi nimic nu te va 
mai putea supăra atunci şi nu te va mai putea dezamăgi. Tu nu vei 
mai percepe nicio situaţie ca fiind problematică. Totul ţi se va 
părea parte integrantă din dansul creaţiei care se derulează în faţa 
ta. Starea ta naturală va deveni astfel din ce în ce mai înaltă. În 
locul ruşinii, vei simţi iubire. Nu numai că nu te vei mai simţi 
ruşinat şi incapabil să îţi ridici ochii către Dumnezeu din cauză că 
ai făcut sau ai spus ceva nelalocul lui, ci dimpotrivă, îl vei 
considera pe Dumnezeu un loc de refugiu şi un punct de sprijin 
necondiţionat. 


Contemplă acest adevăr şi renunţă la ideea că Dumnezeu este 
un judecător sever. Din fericire pentru tine, Dumnezeul care te-a 
creat este un Dumnezeu al iubirii. De fapt, însăşi iubirea, în orice 
ipostază a sa, este Dumnezeu. Iar iubirea nu poate face altceva 

decât să iubească. Dumnezeul tău este în extaz şi nimic din ceea ce 


faci tu nu îl poate scoate din această stare. lar dacă Dumnezeu se 


află într-un extaz perpetuu, mă întreb ce poate simţi El atunci când 


te priveşte pe tine? 

Despre autor 


Michael A. Singer şi-a luat masteratul în economie la Universi- 
tatea din Florida, în anul 1971. În timp ce îşi pregătea doctoratul, el 
a trăit o revelaţie profundă şi s-a retras în izolare, practicând yoga 
şi meditaţia. În anul 1975, el a fondat Templul Universului, un 
centru de yoga şi de meditaţie în care se reunesc oameni de toate 
religiile şi convingerile pentru a experimenta starea de pace inte- 
rioară. De-a lungul anilor, Singer şi-a adus o contribuţie importantă 
în domeniul afacerilor, al artei, educaţiei, sănătăţii şi protecţiei 
mediului înconjurător. A mai scris două cărţi despre integrarea 
filozofiei orientale cu cea occidentală: În căutarea adevărului şi 
Trei eseuri despre Legea Universală: karma, voinţa şi iubirea. 


Alte învățături ale autorului 


Nu te limita să citeşti această carte. Continuă-ţi călătoria aflând 
şi celelalte învățături ale lui Michael A. Singer. Vizitează în acest 
scop site-ul www.untetheredsoul.com, unde vei găsi conferințele sale 
despre creşterea spirituală înregistrate pe CD-uri audio. 

Despre Institutul de Ştiinţe Noetice 
(IONS) 


Noetic Books este o editură tutelată de Institutul de Ştiinţe 
Noetice, fondat în anul 1973 de astronautul Edgar Mitchell, care a 
participat la misiunea Apollo 14. IONS este o organizaţie non- 
profit, educativă şi pe bază de înscriere 501(c)(3), a cărei misiune 
este studierea ştiinţei conştiinţei şi a experienţei umane cu scopul 
de a facilita transformarea individuală şi colectivă. Cuvântul 
„noetic” derivă din cuvântul grecesc nous, care înseamnă „minte 
intuitivă” sau „cunoaştere interioară.” Ştiinţele noetice explorează 
domenii similare celor cercetate de ştiinţele convenţionale, mer- 
gând însă mai departe decât acestea, prin explorarea minţii, 
conştiinţei şi spiritului, respectiv a unor aspecte ale realităţii care 
includ, dar care transcend simplele fenomene fizice. Programele 
noastre includ domenii precum sănătatea şi vindecarea integrală, 
extinderea capacităţilor umane şi lărgirea perspectivei asupra 
lumii. Printre activităţile specifice ale institutului se numără: 


m Sponsorizarea şi participarea la cercetări ştiinţifice, 


m Publicarea revistei trimestriale Shift: At the Frontiers of 
Consciousness (Schimbarea: la frontierele cunoaşterii) 


m Programul lunar intitulat „Schimbarea în acţiune” şi site-ul 
asociat www.shiftinaction.com 

m Prezentarea şi cosponsorizarea de conferinţe regionale şi 
internaţionale 


m Găzduirea de seminare şi ateliere rezidenţiale la retragerea din 
campusul institutului, aflat la 45 de minute de mers cu maşina 
de San Francisco, pe o suprafaţă de 200 de acri. 


m Susținerea unei reţele alcătuite din voluntari globali şi din 
grupuri comunitare. 


Printre cărţile publicate de editura Noetic Books, în colaborare 
cu New Harbinger Publications, se numără Viaţa trăită pe un nivel 
profund, inclusiv DVD-ul cu acelaşi nume. 


Pentru informaţii suplimentare referitoare la activităţile şi 
programele institutului, poţi apela la adresa: 


Institute of Noetic Sciences 

101 San Antonio Road 

Petaluma, CA 94952-9524 

707-775-3500 / fax: 707-781-7420 www.noetic.org 

CINE ESTI TU CU ADEVĂRAT? 


La te-ai simţi dacă ai fi eliberat de orice limitare şi dacă te-ai putea dilata 
în afara hotarelor tale? Ce poţi face zi de zi pentru a descoperi această 
pace şi această libertate interioară? Sufletul neînlănţuit îţi oferă răspunsuri 
simple, profunde şi intuitive la aceste întrebări. Indiferent dacă este prima ta 
explorare a spaţiului interior sau dacă ţi-ai dedicat întreaga viaţă călătoriei 
spirituale, această carte te va ajuta să îţi transformi relaţia cu tine însuţi, dar şi 
lumea din jurul tău. 


Sufletul neînlănţuit începe prin a-ţi explica relaţia pe care o ai cu gândurile 
şi cu emoţiile tale, ajutându-te să descoperi sursa şi fluctuațiile energiei tale 
interioare. În continuare, cartea îţi prezintă ce poţi face pentru a te elibera de 
gândurile, emoţiile şi tiparele energetice obişnuite, care îţi limitează conştiinţa. 
În final, ea îţi arată cu o claritate neobişnuită calea către o viaţă trăită într-o 
libertate deplină a fiinţei tale lăuntrice. 


„Orientul şi Occidentul sunt fundamental diferite, dar Michael! Singer 
reuşeşte să creeze o punte de legătură între cele două mari tradiţii spirituale, 
în această carte strălucită care ne învaţă cum putem reuşi în viaţa spirituală şi 
în încercările de zi cu zi. Freud spunea că viaţa este alcătuită din iubire şi din 
efort. Cu o mare elocvenţă şi cu o logică impecabilă, geniala carte a lui Singer 
completează acest concept explicându-ne că cele două aspecte sunt polii 
opuşi ai aceleiaşi devoţiuni altruiste.” 

— RAY KURZWEIL, inventator, laureat al Medaliei Naţionale pentru Tehnologie şi 
autor al cărţilor Era maşinilor spirituale şi Unicitatea este aproape 


„Această carte este esenţială, reprezentând o categorie de sine stătătoare. 
În cuvinte simple, care descriu însă concepte uimitor de profunde, Michael 
Singer îl conduce pe cititor de-a lungul unei călătorii ce începe cu conştiinţa 
înlănţuită de ego şi se încheie cu o stare de libertate interioară perfectă, care 
transcende imaginea mioapă de sine a egoului. Cartea lui Michael Singer este 
un dar nepreţuit pentru toţi cei care au căutat un răspuns spiritual fără să îl gă- 
sească şi care îşi doresc o viață mai creatoare, mai bogată şi mai semnifica- 
tivă.” 

— YOGI AMRIT DESAI, pionier de recunoaştere internaţională al yogăi moderne 

„Acurateţea şi simplitatea acestei lucrări reflectă măiestria autorului ei.” 

— JAMES O'DEA, preşedinte al Institutului de Ştiinţe Noetice (IONS) 

